
Pentru mama, tata și Scott, care au crezut chiar și 
atunci când eu nu am crezut 


PARTEA ÎNTÂI 


CAPITOLUL I 


Dincolo de hotarul de răsărit al Greenwood Ranch, o lumină 
portocalie străbătea cerul și făcea ca norii să pară mărginiți de flăcări. 


Flăcări. 


Am prins în pumni coama deasă a lui Bliss și am închis ochii strâns, 
căutând în spatele pleoapelor negura de fum, mirosul de lemn și de 
plastic ars, de la bluzele și de la pozele cu echipa de baseball, care 
ardeau mocnit, sirenele și țipetele. Orice mi-ar fi amintit de incendiu. 


Și de tata. 


Sub mine, calul a fornăit. Am oftat, am slăbit strânsoarea și i-am 
netezit coama. Nimic. Și atunci, tot ce am reușit să-mi amintesc a fost 
un mare nimic. Trecuseră mai bine de patru săptămâni de la 
accidentul care a adus sfârșitul tatălui meu, iar amintirile mele se 
opuneau oricărei încercări de a le descătușa. 


Am deschis ochii, în clipa în care ceva a licărit în spatele pleoapelor. 


Pereţi albi, lumini albe. Un halat alb de laborator. Miros înțepător de 
dezinfectant. 


Am simțit furnicături pe sub piele. Imagini din spitalul unde 
fusesem dusă, poate? După incendiu? Era amintirea cea mai 
apropiată de acel moment. 


M-am agăţat de imaginile acelea, am încercat să le fac mai clare, dar 
au dispărut la fel de repede cum au apărut. 


Acum, că aveam ochii deschiși, ceea ce nu voia să dispară era gardul 
care ne bloca drumul, cu stâlpii lui albi, care se înălțau și secționau o 
nesfârșită întindere verde, verde, verde. 


Și încă ceva ce nu voia să dispară, indiferent cât mi-aș fi dorit asta: 
atrăgătorul și vechiul Clearwater, Minnesota- noua mea casă, de 
vreo lună. Un ținut cu iarbă, copaci, sol afânat, case în vechiul stil 
ranch, risipite printre pământurile fermelor. Leagănul camionetelor și 
al îngrășământului puturos. Un oraș atât de micut, că nici măcar nu 
avea cinematograf. Sau McDonald's. Un loc unde, potrivit lui Kaylee, 
singura chestie care apărea la secțiunea Arte și Divertisment, din 
Yelp, era Mount'em Taxidermy. 


Nimic nu sună mai bine ca un mamifer împăiat. 


Bliss a fornăit din nou și și-a smuls capul într-o parte, spre grajduri. 
Nu puteam s-o învinovățesc. Câmpurile și lacurile și liniștea pe care 
mama le acceptase atât de ușor nu însemnau nimic nici pentru mine. 
Nu aveau cum. Nu când toate amintirile bune rămăseseră în Philly. 


Măcar pe unele mi le aminteam. 


Mi-am frecat obrazul de flanela verde-kaki- gulerul cămășii tatălui 
meu —, încercând să-mi găsesc liniștea în țesătura moale. Tata purtase 
cămașa aceea când mă condusese prin mulțimea de fani din Citizens 
Park, ţinându-mă blând de cot, în timp ce ne înconjurau mirosurile 
de popcorn, de hot-dog și de trupuri încinse. 


Golul din piept mi s-a făcut și mai mare. Cum de unele amintiri se 
derulau atât de vii în spatele ochilor, ca un DVD, cu tot cu sunet și 
mirosuri, iar altele deloc? 


Mama spunea că anxietatea care urmează unei traume e perfect 
normală, că are efecte ciudate asupra creierului. Un mod binevoitor 
de a spune că nu eram nebună, doar pentru că eram în stare să-mi 
amintesc exact planul vechii noastre case și felul în care tata ridica un 
pumn în aer atunci când își încuraja echipa favorită, dar nu reușeam 
să-mi amintesc ceva simplu, cum ar fi marca mea preferată de blugi. 
Sau dacă îmi plăcea să merg cu bicicleta. Sau dacă fusesem vreodată 
îndrăgostită. 


Mama m-a asigurat că o să-mi revină toate amintirile. La un moment 
dat. 


Dar tata nu va reveni. Niciodată. 


Mi-am înfipt unghiile în frâul din piele și am tras aer în piept. Totul 
se transformase în scrum odată cu vechea noastră casă. 


Totul, cu excepția unei cămăși amărâte. 


Bliss a lovit cu copitele pământul, scoțând o bucată de iarbă. Era 
nerăbdătoare să evadeze. 


Stiam exact cum se simțea. 


Am împins-o de lângă gard și am înghiontit-o să meargă la trap. 
Corpul ei se mișca ritmic sub mine. O adiere răcoroasă mi-a 
mângâiat faţa. Mi-am lăsat capul pe spate, iar vântul dulce-ierbos 
mi-a fluturat părul, cămașa, durerea care se cuibărise acolo unde 
trebuia să-mi fie inima. Dacă briza ar fi putut să mă ia și să mă ducă 
înapoi în timp! 


Durerea din spatele plămânilor mei s-a făcut mai mare, de parcă ar fi 
încercat să se răspândească prin restul corpului. 


-Să mergem! 
Mi-am înfipt călcâiele în coastele lui Bliss. 


N-a trebuit să-i spun de două ori. Cele o mie cinci sute de livre de cal 
au luat-o la goană. Toată forța aceea a urcat din picioarele ei și a 
pătruns în mine, m-am aplecat mai mult, mi-am apăsat trupul cât 
mai aproape de al ei și m-am desfătat simţindu-i coama pe față. 


Cu cât mergeam mai repede, cu atât durerea din pieptul meu părea 
să scadă, de parcă bătăile inimii mele și fiecare copită a lui Bliss 
loveau durerea și o transformau într-o minge din ce în ce mai mică. 


Am îndemnat-o să alerge și mai repede. 


Gonind spre grajduri, în fața noastră, au apărut niște bolovani care 
făceau parte din zidul decorativ ce înconjura o mică porțiune din 
proprietatea de douăzeci și cinci de acri. Deja o sfidam pe mama, 
aventurându-mă să gonesc cu o viteză mult peste cea plictisitoare pe 
care ea mi-o permitea. Să sar peste pietroaie nici nu se punea 
problema. Mai ales că nu o mai făcusem niciodată. 


Sau o făcusem? 


Bolovanii se apropiau tot mai mult. Fie viram brusc, fie săream într-o 
clipită, într-o încercare stupidă de a-mi recupera memoria. 


Am lăsat frâiele să-mi alunece printre degete. O prostie. 


Muschii puternici ai iepei s-au adunat sub picioarele mele, iar saltul 
nostru prin aer a fost uimitor, de parcă aș fi fost una cu Bliss și 
amândouă zburam. 


Până când scara mi-a fugit de sub piciorul drept. Până când șaua a 
alunecat. 


Mi-am pierdut echilibrul, am alunecat într-o parte, cu șaua 
desfăcută, și am văzut cum pietroaiele se apropie de mine. Mi-am 
imaginat cum capul mi se împrăștie ca un ou spart, în timp ce în 
urechi îmi auzeam pulsul asurzitor. 


Ești moartă, mi-a trecut prin minte. 


Apoi, mâinile mele s-au ridicat mai repede decât aș fi crezut că pot. 
M-am apucat strâns de coama lui Bliss, m-am tras în sus incredibil 
de uşor- exact când copitele ei din față au atins pământul. 


— Da! 


Am izbucnit într-un râs revigorant. Așadar, nu reușisem să-mi 
reamintesc trecutul, dar mă simţeam mai vie ca oricând în ultimele 
câteva săptămâni. Parcă întreaga lume îmi apărea, deodată, mai 
clară. 


In plus, aveam reflexe bune. Poate că într-o zi mama avea să-mi 
spună dacă sportul ocupase un loc important în acele bucăţi care 
lipseau din viața mea. 


— Mila! 
Apropo de mama... 
Prinsă. 


Am luat-o pe Bliss la trap. Stomacul mi s-a strâns, în timp ce m-am 
apropiat de silueta zveltă care stătea lângă aleea cu pietriș. 


Desigur, expresia de pe faţa în formă de inimă a mamei era la fel de 
calmă ca întotdeauna; nici măcar un fir din părul ei blond nu ieșea 
din obișnuita coadă de cal. Braţele slabe încrucișate pe piept erau 
semn că se enervase, dar asta a fost singura reacție pe care am 
obținut-o de la ea. Dezamăgitor, dar deloc surprinzător. 


Nimic nu o clintea pe Nicole Daily, nici măcar unul dintre caii serios 
răniți pe care îi îngrijea, sau o mutare neașteptată într-un alt stat, 
nici, cu siguranţă, o fiică ușor rebelă, cu inima frântă. 


Când am oprit calul, ochii albastru-închis ai mamei au rămas 
indiferenți în spatele ochelarilor pătrați. 


-Sunt sigură că ţi-am spus să nu călărești decât la pas. A avut vreun 
rost? 


Am descălecat și l-am bătut pe gât pe frumosul cal. Mi-am tras 
umerii în spate. 


— Niciunul. 


Sprâncenele ei s-au arcuit deasupra lentilelor, accentuând 
surprinderea. Apoi, buzele nedate cu balsam au devenit o linie 
subțire. 


Senzaţia de satisfacție pe care am simtit-o n-a fost o mândrie. 
— Înţeleg. 


A scuturat brusc din cap, apoi degetele ei subţiri au frecat punctul 
dintre sprâncene. Cu o tresărire, am observat că mâna îi tremura, 
când a întins-o spre mine, cu palma în sus. Un gest de implorare care 
nu o caracteriza. 


-Nu, nu înţelegi. Mila, te rog, nu poți face așa ceva! Dacă ai fi avut 
un accident și... 


S-a oprit, dar nu conta. Cămașa din flanelă pe care o purtam a 
devenit mai grea, încărcată de greutatea cuvintelor nespuse. 


„„.Și poate că te-aș fi pierdut și pe tine. 


Pentru prima dată de când ne mutasem, mi-am aruncat braţele în 
jurul mamei și mi-am îngropat faţa în gâtul ei. 


- Imi pare rău, am zis, iar cuvintele mi s-au auzit înăbușit în pielea 
ei, care mirosea a rozmarin și a unguent pentru cai. 


— De acum o să merg încet. Promit. 


Când mama s-a crispat, am strâns-o și mai tare. Nu aveam de gând s- 
o las să se tragă. Nu de data asta. Și-a pus mâna pe umărul meu 
stâng, atât de moale, atât de ezitant, încât am crezut că mi s-a părut. 
De parcă în ultima lună uitase cum să o facă. Și poate că doar mi-am 
închipuit, pentru că s-a desprins din îmbrățișarea mea, o clipă mai 
târziu, și s-a dat înapoi. Am încercat să nu las durerea să mi se vadă 
pe chip, în timp ce ea își aranja ochelarii, care nu făceau decât să-i 
intensifice privirea inteligentă. Oamenii spuneau că mama nu arăta 


ca un veterinar tipic, chiar deloc, nu cu claia aceea blondă, cu silueta 
zveltă și cu trăsăturile acelea delicate. Considera machiajul o 
pierdere de vreme, iar fața nemachiată nu făcea decât să-i accentueze 
frumusețea naturală. 


Noi două arătam complet diferit. Eu eram mai scundă, mai robustă, 
la fel ca tata, de la care moștenisem și părul șaten, și ochii căprui. Dar 
îmi plăcea să-mi spun că aveam faţa ei în formă de inimă. Și 
încăpățânarea ei. 


-Trebuie să respecţi regulile, Mila. Să ai grijă de tine. 


A ezitat, înainte să-mi aranjeze după urechi părul ciufulit. Când 
degetele ei mi-au atins tâmplele, a închis ochii. Un oftat scurt i-a 
scăpat printre buze. 


Am rămas pe loc, surprinsă de blândețea neașteptată a gestului, de 
teama că orice mișcare bruscă ar fi putut s-o readucă în prezent. Îmi 
doream atât de mult ca acea versiune a mamei să se întoarcă, cea 
care împărțea îmbrățișări și săruturi. Până în clipa aceea, fusesem 
convinsă că acea versiune a ei nu venise în Clearwater. Crezusem că 
rămăsese undeva în Philly-— împreună cu bucățile lipsă din memoria 
mea. 


Mama s-a tras mult prea repede, iar mâna dreaptă i-a fugit spre 
pandantivul din smarald care îi atârna la gât. Piatra mea norocoasă. 
Un lănţișor pe care tata i-l făcuse cadou pe vremea când eu eram 
doar un bebeluș. 


După moartea lui, mama și-a îndreptat afecțiunea mai mult spre 
versiunea simbolică a fiicei ei decât spre frica reală. 


S-a răsucit brusc, iar praful s-a ridicat în aer. Am privit cum norul de 
praf se înălța, ca o mică și intangibilă amintire a respingerii ei, un nor 
care s-a subțiat și s-a subţiat, până când, în cele din urmă, s-a risipit 
în albastrul cerului. Cum ar fi să dispari atât de ușor? 


-Du-o pe Bliss la țesălat. Mă duc să văd ce face Maisey, mi-a strigat 
peste umăr. 


Mersul ei grăbit o făcuse să ajungă deja la jumătatea drumului spre 
șopron. Dacă aș fi fost și eu măcar pe jumătate la fel de bună la lăsat 
lucrurile în urmă pe cât era ea! 


-Oh, a sunat Kaylee. Vrea să treacă să te ia la Dairy Queen peste o 
jumătate de oră. Poţi să mergi acolo, nu și în altă parte, ai înțeles? 


- Da, am zis și abia m-am abținut să nu-mi dau ochii peste cap. 


Vino direct acasă de la școală. Nu merge nicăieri fără să ceri voie. Nu 
lăsa pe nimeni, în afară de Kaylee- care trecuse printr-o riguroasă 
evaluare-—, să te aducă cu mașina. Ai fi zis că locuiam în mahalalele 
din New York sau așa ceva. Nu că ar fi contat. Nu aveam cu cine 
altcineva să ies- sau unde să merg în altă parte-—, oricum. 


Mi-am lăsat capul pe Bliss și m-am bucurat de căldura trupului ei, de 
mirosul ei de cal, înainte să mă îndrept. 


- Haide, Bliss, să mergem de aici. 
A fornăit, de parcă m-ar fi aprobat. 


Am pornit la pas pe urmele mamei și mi-am lăsat ochii să rătăcească 
peste pământurile care, practic, strigau rural. Totul acolo striga rural. 


La fel ca aleea din pietriș din dreapta mea, la fel ca dâra de mizerie 
care începea să se vadă și care ducea spre casa de oaspeţi, aflată 
undeva în față. Noua noastră locuinţă era o copie mai mică și mai 
modestă a clădirii principale, de două mii cinci sute de metri pătrați, 
în formă de L, care se întindea în spate, pe o jumătate de milă. 
Aceeași zugrăveală albă, același gard viu, aceeași terasă acoperită. 
Fără scaune cu spătar din fier, în formă de capete de cai, dar cu un 
ciocănel de ușă din bronz, în formă de cap de cal. 


Drumul neasfaltat continua de la casa de oaspeţi spre clădirea înaltă, 
în formă de A, din dreapta. Grajdurile; unul dintre motivele pentru 
care eu și mama eram acolo. Se pare că proprietarii aveau o rudă 
bolnavă în Anglia și erau nevoiți să stea acolo pe termen nelimitat, 
așa că mama fusese angajată ca veterinar și îngrijitor. 


Norocul meu. 


Presupun că unele gagici ar fi fost încântate să se mute la o fermă 
mare, departe de oraș, să ajute la îngrijirea cailor, să o ia de la capăt. 


Am mângâiat-o pe Bliss pe botul foarte moale. Deocamdată, caii erau 
singurii care îmi plăceau acolo. 


CAPITOLUL 2 


- Culorile astea se asortează, Mila? 


Vocea ascuţită a lui Kaylee, atât de aproape de urechea mea, m-a 
smuls dintr-o amintire cu tata- una plăcută. 


Se plimba prin Penn's Landing, ținându-se de mână cu mama, iar eu 
fugeam în față, printre turiști și skateri, printre navele vechi și prin 
aerul stătut ce venea dinspre râul Delaware. Era răcoare, în ciuda 
faptului că în mâini aveam niște mănuși roșii, dar râsul lui puternic 
mă încălzea. 


Când am deschis ochii, în interiorul pământiu al Clearwater Dairy 
Queen, durerea m-a sfâșiat. În acea amintire mă simțisem iubită, 
avusesem senzația că aparțineam. O senzaţie pe care era greu s-o 
găsești într-un fast-food dintr-un oraș străin. 


Kaylee și-a fluturat pe sub nasul meu unghiile în nuanţe de roz și 
mov, astfel că întreaga cabină s-a mișcat de atâta entuziasm. Mi-am 
forțat pumnii să se descleșteze și am rezistat tentației de a da la o 
parte degetele acelea colorate. 


— Arată super, nu? 


In stilul ei, Kaylee s-a grăbit și a răspuns singură la propria întrebare, 
înainte de-a apuca să zic ceva. 


-Arată minunat, a răspuns Ella, din partea cealaltă a mesei, iar 
entuziasmul sincer i-a luminat faţa îngustă, ca de șoarece. 


— Minunat! am zis și eu. 


De fapt, nu mai puteam să manifest niciun strop de interes pentru 
culorile ojei sau ale jachetelor. 


-Cum ai reușit să-ți zgârii unghia aia roz? 


Kaylee a încetat să-și fluture degetele. S-a încruntat și și-a inspectat 
degetele mici de la ambele mâini, holbându-se la linia albă pe care o 
observasem, aproape de prima încheietură. 


-Chestia asta micuță? Habar n-am, a ridicat ea din umeri. Poate că 
am zgâriat-o cu un ac în somn- în speranţa că voi cădea într-o comă 
și mă voi trezi undeva departe de Clearwater. 


Ella a oftat. 
-Nu uita de prinţ și de sărutul magic. 
-De parcă aș putea. 


Râsul exagerat al lui Kaylee a făcut-o pe Elle să izbucnească în 
hohote, chiar și eu am reușit să zâmbesc. Încă din prima zi în care o 
întâlnisem, cu patru săptămâni în urmă, Kaylee Daniels se purtase la 
fel de nebunește. Fusese prima persoană de la școală care se 
prezentase singură: o ființă plină de energie, cu picioare lungi și 


cizme cu toc. După ce mă dusese de braţ în clasă, practic, mă târâse 
în banca de lângă a ei. Imi aminteam dialogul, cuvânt cu cuvânt. 


-Tu ești Mia Daily, nu? Cea care tocmai s-a mutat în casa de oaspeți 
de la Greenwood Ranch? Cea din Philly, unde, Doamne, trebuie să 
fie de un milion de ori mai interesant decât aici? Eu sunt Kaylee 
Daniels și o să-ți spun tot ce trebuie să știi despre Clearwater. Ceea 
ce, din păcate, nu e cine știe ce. În primul și în primul rând, avem 
nevoie de mai mulți băieți aici. Mai mulți. Băieți. 


Când s-a oprit să-și tragă răsuflarea, mi-am corectat numele- părinții 
mei îl prescurtaseră, din Mia Lana în Mila, cu ani în urmă, apoi am 
lăsat-o să flecărească. 


— Deci, care e urgenţa? 


Înapoi în prezent. Parfumul Vanilla Sky i-a precedat sosirea. Avea 
mersul apăsat, de la pantofii platformă pe care-i purta. Și-a trântit 
nepăsătoare poșeta pe masă, astfel încât aproape că a dărâmat 
înghețata Butterfinger Blizzard pe care Ella o avea în față înainte de a 
se așeza lângă ea. 


Parker? Kaylee o invitase pe Parker? Am încercat să nu mârâi. 


Lângă mine, degetul arătător cu unghie perfect roz al lui Kaylee 
bătea darabana în paharul ei cu Cola. 


— Hm, alooo, înghețată? 


Iar cu coada ochiului am văzut cum își întoarce capul deloc subtil 
spre mine. 


— Ahhh, a făcut Ella, chiar înainte ca un trio de zâmbete 
compătimitoare să aterizeze pe mine. 


Mi-am frecat Nike-ul de podeaua lipicioasă de sub masă, dorindu- 
mi să pot aluneca și eu acolo. Kaylee mă păcălise. Ieşirea aceea la 
Dairy Queen nu avea nicio legătură cu pofta ei bruscă de înghețată. 
Practic, striga intervenție. 


Mila Daily, cea demnă de milă, despre asta era vorba. Zâmbetele 
acelea compătimitoare mă urmăreau de câte ori oamenii aflau despre 
tata. Asta, plus o situaţie un pic ciudată, pentru că nu știau ce să 
spună. De parcă ar fi fost îngroziţi că le-ar putea ieși pe gură cuvinte 
nepotrivite, care să mă facă bucăți, ca pe o oglindă spartă- și nimeni 
nu-și dorea responsabilitatea de a aduna apoi bucăţile. 


Tenișii mei s-au frecat din nou de podea, în timp ce încercam din 
răsputeri să par impasibilă. Și, cum nu eram sigură că reușesc, am 
făcut următorul cel mai bun lucru. Am schimbat subiectul. 


-Îmi place tunsoarea ta, Parker. 


Mâna lui Parker a zburat spre părul ei lung și blond, minuţios întins. 
Dar, în loc de reacția de îngâmfare pe care o așteptam, s-a încruntat. 


-OK, femeie albă singură. Leslie doar mi-a tăiat din vârfuri. 
Kaylee a potolit-o. 


—Oh, în fine. Ai fi fost supărată dacă nimeni n-ar fi observat, i-a zis și 
m-a înghiontit. 


A împins peste masă o Cola dietetică. 


-la, probabil că ai nevoie de cofeină. 
-Eşti o zeiță. 
—Știu. 


În timp ce priveam schimbul lor de replici, zâmbetul recunoscător pe 
care i l-am aruncat lui Kaylee a pălit. Cum o fi să ai prieteni care te 
cunosc atât de bine, încât să poată comanda în locul tău? În clipa 
aceea, eu abia eram în stare să comand pentru mine. 


— Deci..., a început Kaylee. 


Zgomotul făcut de ușă a întrerupt-o. Pentru o clipă, mirosul de asfalt 
și de balegă s-a amestecat cu cel de pui fript și de grăsime. Au intrat 
doi adolescenţi: unul blond, cu o aluniţă în formă de U pe frunte, 
celălalt brunet, cu o pată mică roșie pe gulerul cămășii. 


-Uh, ia uite la Tommy... cizmele alea vechi și jerpelite? a zis Kaylee 
suficient de tare să fie auzită peste zgomotul făcut de blender și a 
strâmbat din nasul ușor încovoiat. Groaznic. Un afront pentru 
picioarele de pretutindeni. Și nici Jackson nu e cu mult mai bun. 
Stiati că are de gând să rămână pe aici, după absolvire, să-i ajute pe 
ai lui cu magazinul? Plic-ti-si-tor. 


Ella și Parker au aprobat din cap. 


-In plus, Jackson se îmbracă de parcă ar fi membru fondator al 
clubului cămașa-săptămânii-marca-Carhartt, a continuat Kaylee și a 
scuturat masa, cu una dintre mișcările ei tipic exagerate. 


- Cămăși cu logo, la fel de plictisitor. 


Am încercat să simt un dispreț asemănător pentru logoul galben de 
pe cămașa lui Jackson, în schimb, l-am văzut pe tata încurajându-și 
echipa, în vechea noastră sufragerie. Îmbrăcat cu tricoul lui roșu cu 
alb, cu un P stilizat în colțul din dreapta sus. Mi-am tras peste mâini 
mânecile flanelei tatei și am frecat între degete țesătura bine 
cunoscută. Senzația îmi era deja atât de familiară că, probabil, aș fi 
recunoscut cămașa aceea și legată la ochi. Avea patruzeci și trei de 
ani când murise, cu treizeci și cinci de zile în urmă, și tot ce îmi 
rămăsese de la el erau asta și câteva amintiri. Nu era suficient. 


O atenţionare insistentă pe mâneca mea lăbărțată m-a făcut să întorc 
capul și s-o văd pe Kaylee că se holba la mine. Toţi se holbau la mine. 


-Ce e? 


Kaylee a privit spre mâinile mele acoperite de mâneci, și-a dres 
glasul, nu tocmai discret, apoi mi-a arătat cel mai larg zâmbet al ei. 


-Te-am adus aici pentru că ne-am gândit că ai nevoie să ieși mai 
mult. 


Ella a aprobat din cap, în timp ce Kaylee a continuat. 
-Ştii tu, o pauză de fermă, de mama ta... 

-De cămașa aceea, a mormăit Parker în barbă. 
M-am crispat, dar nimeni nu părea să o fi auzit. 
—...chestii din astea, a încheiat Kaylee. 


Moartea tatei. Despre asta era vorba. 


Brusc, scaunul din vinil îmi părea o cursă. Făcusem o greșeală, la 
urma urmei. O greșeală, crezând că o ieșire cu Kaylee, cu oricine, m- 
ar fi ajutat. Cel puţin la fermă caii nu se gândeau că pot fi „reparată“ 
cu o înghețată Blizzard. 


M-am rușinat imediat ce am gândit asta. Ele măcar încercau. OK, 
Parker nu foarte mult, dar Kaylee da. Și Ella, în felul ei tăcut, calm. 


Incercau. Doar că nu înțelegeau. 
— Mulţumesc, am murmurat în cele din urmă. 


Doar că aș fi vrut ca ele să-și concentreze atenţia colectivă pe altceva, 
nu pe mine. Din fericire, s-a auzit din nou ușa. 


-Cine e ăla? am întrebat și mi-am cerut scuze în gând de la băiat, 
oricine era el, pentru că îl transformasem într-o diversiune. 


Tipul a intrat în restaurant, înalt, slab, cu o claie de păr negru și des. 
Ochii căprui ai lui Kaylee s-au făcut mari. 


-Nu'ș. Dar... mmmm... aș vrea să știu. 
Parker a simulat un căscat. 


-Tu ai spune asta despre orice tip care nu e de aici și are puls. De 
fapt, uită de partea cu pulsul. 


Dar când și-a întins gâtul, să vadă mai bine, și-a țuguiat buzele și a 
lăsat să-i scape un fluierat fals. 


-Nu e rău. 


Nelăsându-se mai prejos, Ella s-a întins și ea să îl vadă pe noul venit 
care comanda. 


-Poate că e din Annandale? a zis ea, referindu-se la cel mai apropiat 
liceu. 


Am scuturat din cap. 
-Când a comandat, a zis că tocmai s-a mutat aici. 


Parker a țuguiat spre mine o buză dată cu balsam roz, în timp ce 
învârtea paiul în Cola ei dietetică. Intotdeauna învârtea cel puțin de 
trei ori înainte să bea. 


- Da. De parcă ai fi putut auzi asta de aici. 


-Mila e atentă. Observă chestii, a zis Kaylee, potolind înțepăturile 
din vorbele lui Parker, apoi a izbucnit în râs. 


- Da, poate că are niște căști superascunse pe undeva. 


Degetele ei s-au întins spre lobul urechii mele, iar senzația pe care 
am avut-o când mi l-a atins a declanșat o serie de imagini. 


Pereţi albi. O imagine încețoșată a unui bărbat în halat alb. Degetele lui, 
care îmi intrau adânc în ureche. 


Când am încercat să mă trag, am lovit masa și am răsturnat 
înghețata. Am ajuns în picioare înainte chiar să realizez că mă 
mișcasem. 


-lisuse, Mila! Nu fi atât de crizată, mi-a trântit-o Parker. Serios, îmi 
spune și mie cineva de ce ieșim cu ea? 


-Tine-ti gura, Parker, e o tipă super. Adică, e din Philly. Mai zi o dată, 
tu unde te-ai născut? Oh, da, Clearwater. 


Stăteam lângă masă, năucă. De data aceea, Parker avea dreptate... 
mă purtam ca o crizată. După privirile și după chicotelile din 
restaurant, toți ceilalți erau de aceeași părere. Inclusiv tipul cel nou. 
De lângă casa de marcat, mă studia cu niște ochi de un albastru atât 
de deschis, parcă ar fi fost translucizi. 


Pe nasul lui Kaylee s-a format o cută, când și-a fluturat mâinile spre 
mine, cu palmele în sus. 


- Jur, habar n-aveam că ești urechefobă. Nu îţi mai ating urechea, 
promit... dar încearcă să nu ne mai faci să arătăm naşpa în fața 
băieților drăguți, OK? 


M-am forțat să zâmbesc și m-am lăsat pe bancă. Chiar dacă aș fi vrut 
să le explic ce se întâmplase, n-aș fi putut, pentru că n-aveam nici cea 
mai mică idee. Doar dacă nu cumva era ceva legat de spital, de ce se 
întâmplase după incendiu. Poate că doctorii îmi făcuseră ceva la 
urechi? M-a salvat chicotitul Ellei. 


— Hei, tipul cel nou încă se uită încoace. 


-Mulțumită Milei, toată lumea încă se uită încoace, a mormăit 
Parker. 


Dar, bineînțeles, capetele noastre s-au răsucit spre el. Blugi vechi, am 
decis. Ochii lui aveau culoarea blugilor vechi. Tricoul alb cu mâneci 
lungi se asorta cu pantalonii gri. Iar în picioare avea... teniși în 
carouri gri-cu-negru. 


-Nu are cizme de lucru, am arătat eu, spre mulțumirea lui Kaylee. 


-Daaa. Ăsta e primul lucru pe care l-am observat. 


I-am răspuns cu un zâmbet. Desigur. Întotdeauna, eu observam tot 
felul de chestii. Umbra gri de pe bărbia lui, care însemna că era 
nebărbierit. Felul în care se rezema de tejghea, calm, dar distant, 
umerii aplecaţi, care nu invitau pe nimeni la palavre. Felul în care 
partea stângă a buzei de sus era ușor mai ridicată, astfel că gura lui 
nu era perfectă, dar într-un fel interesant. 


Apoi, un barman i-a întins un pahar și a ieșit. Kaylee a rupt tăcerea și 
a dat cu pumnul în masă, astfel că toate cănile noastre au sărit în sus. 


-Despre asta e vorba. Exact de genul ăsta de sânge proaspăt avem 
nevoie în Clearwater. 


-Păcat că Mila l-a speriat, a sărit Parker. 


Kaylee a intervenit și a punctat că orice atenţie era mai bună decât 
deloc. În timp ce fetele au continuat să pălăvrăgească, despre băieții 
misterioși și actorii favoriți, eu m-am cufundat în cămașa tatei. 
Privirea mea a găsit fereastra, numai că, în loc să văd pășuni, am 
adunat și mai multe amintiri și m-am lăsat absorbită de imagini cu 
mama și tata zâmbind sau stropindu-mă pe nas cu sos de roșii, când 
făceam pizza acasă. Imagini cu noi trei ghemuiți pe sofaua 
bleumarin, unde jucam gin. 


Falsul leșin al lui Kaylee pe umărul meu le-a alungat. 


- Dumnezeule, a fost sexy în filmul ăla cu vârcolaci. Dar mi-a plăcut 
și mai mult ca Tristan James, în Underage Soldier. 


M-am ridicat. Intentionat, de data asta. 


-Tre să plec. 


Știam că mama avea să se supere pentru că încălcam regula și mă 
întorceam pe jos. Am ieșit înainte să-și poată termina Kaylee salutul 
uimit, iar Parker să-și mai dea o dată ochii peste cap. Apoi, am ajuns 
afară. Singură. Departe de fete, de mirosul de mâncare, de străini și 
de cizme de cauciuc și de tot ce nu însemna Philly. Departe de orice 
întreruperi ale amintirilor pe care am continuat să le derulez în 
minte. 


CAPITOLUL 3 


În dimineața următoare, Kaylee a dat buzna în clasă, mai agitată ca 
de obicei, cu părul șaten fluturând, după ce, practic, sprintase peste 
banca mea. Abia după ce și-a netezit rochia neagră pe care și-o 
făcuse singură- fata era în stare să coasă ca nimeni altcineva, și-a 
aranjat colanții turcoaz și și-a frecat degetul arătător de dinţii de sus, 
să șteargă urma de ruj, s-a trântit lângă mine. 


-Nu l-ai văzut încă? mi-a șoptit și și-a lungit gâtul, să verifice fiecare 
colț al clasei. 


— Pe cine? 


Când inspectasem clasa, nu văzusem pe nimeni- sau nimic- aparte. 
Aceeași tablă de-a lungul peretelui, același panou plin de anunţuri 
colorate: SELECȚIE PENTRU ECHIPA DE ÎNOT! PROFESOR 
GRATUIT! EXCURSIE CU CORTUL PENTRU TINERI IN AJ! 
Aceleași douăzeci de bănci aliniate pe patru rânduri de câte cinci, 
peste mocheta verde, culoare aleasă, se pare, dintr-un elan 
administrativ care voia să se potrivească cu spiritul școlii. Același 


grup de elevi care stăteau în bănci. Același miros de amoniac 
amestecat cu cel de picioare transpirate. Aceeași senzaţie că ești 
azvârlit într-o încăpere plină cu străini. Kaylee m-a asigurat că 
Clearwater High era mic, în comparaţie cu o mulțime de alte școli, 
dar, cum eu avusesem parte de cursuri acasă, în Philly, vorbele ei nu 
prea mă încălziseră. 


-Nu e cinstit, a oftat ea și a lăsat rucsacul să-i alunece dintre degete 
și să cadă pe podea. 


Am ignorat drama tipică ei și am scos un pix din rucsacul meu. 
-Despre cine vorbeşti? 


Mai degrabă am auzit-o decât am văzut-o pe Kaylee cum se 
încordează. 


-Of, doamne, Mila, uite! a sâsâit și m-a înghiontit, în timp ce s-a 
răsucit pe scaun. 


Pixul mi-a zburat din mână... și s-a îndreptat direct spre pieptul cu 
dungi gri al celui care generase comentariul „Of, doamne, Mila, 

uite!“. Cu o mișcare instinctivă, mâna mea a țâșnit și a prins din zbor 
pixul-proiectil. Bună mișcare, numai că mâna legată de cămașa gri s- 
a lovit de a mea, pentru că amândoi încercam să facem același lucru. 


Pixul s-a arcuit și a căzut. 


Păr negru și des. Faţă slabă. Ochi de un albastru spălăcit- culoarea 
blugilor vechi preferați de Kaylee-—, care s-au mărit, pentru scurt 
timp. Am apucat doar să observ imaginile, înainte ca tipul de la 
Dairy Queen să se aplece în spatele scaunului meu. 


Nu mi-a zis nimic când mi-a întins pixul. Kaylee și-a dres vocea, cu 
un mai mult decât evident hm-hm, dar am ignorat-o. Eram prea 
ocupată să-mi scutur părul, pentru a-mi acoperi ceea ce trebuie să fi 
fost o roșeaţă de toată frumusețea care îmi aprinsese obrajii. 


Așadar, avusesem dreptate, tipul de la Dairy Queen nu era la 
Annandale. Și, într-un spectaculos acces de prostie, egalat doar de 
reacția mea de cu o zi înainte, tocmai îl lovisem cu o ustensilă de 
scris. Bună treabă. 


- Poftim, a zis el cu o voce surprinzător de groasă. 


După ce am luat pixul și l-am pus pe bancă, m-am întors, cu scuzele 
pe buze. Dar scuzele au murit, în clipa în care am văzut cum își 
fereşte umerii laţi. Deșteaptă alegere. Să te ferești de tipa ciudată și 
de pixul ei zburător. 


- Da, ăsta e genul de voce cu care aș vrea să mă trezesc dimineața, a 
șoptit Kaylee, care se holba fără jenă. 


— Kaylee! am zis, pe jumătate oripilată, pe jumătate amuzată. 


Chiar dacă am încercat să nu calc pe urmele ei și să-i fac ochi dulci 
tipului, vederea mea periferică avea altă imagine. Am zărit silueta de 
un metru optzeci a tipului când s-a lăsat să cadă pe un scaun din 
cealaltă parte a încăperii, unde deasupra capului său se vedea partea 
de jos a unui poster albastru cu un târg de carte. Doar cinci metri ne 
despărțeau, iar el utilizase fiecare centimetru disponibil. 


Evident, încercarea mea de a-l înțepa cu pixul nu-l amuzase. 


Din cealaltă parte a încăperii, am observat cum doar patru șuvițe 
ondulate îi ajungeau până la cămașa oliv care atârna lejer pe el, ca o 


jachetă. La fel cum purtam eu cămașa tatei. Încă o dată, pantalonii 
lui- negri, de data aceea — îmi aminteau mai degrabă de un patinator 
decât de un fermier. Tenișii lui negri cu galben din ziua asta- Kaylee 
trebuie să fi fost încântată! — întregeau aspectul alogen. Totuși, la 
școala noastră erau elevi de toate felurile, chiar și în inima rurală al 
Minnesotei, așa că nu era chiar picat din cer. 


Clopoţelul a sunat și a marcat începutul orei, urmat de un oftat 
prelung; din partea elevilor. 


Doamna Stegmeyer și-a dres glasul, înainte de a arunca pe masă 
foaia de prezenţă și de a-și pune pe ea degetele noduroase, cu multe 
inele. Patru dintre inelele ei erau aceleași ca de obicei, dar am 
observat că îl schimbase pe cel gros din argint, de pe arătătorul 
drept, cu trei inele subțiri din aur, puse unul peste altul. Odată ce 
pălăvrăgeala s-a oprit, vocea ei siropoasă a umplut clasa, cu un 
accent tărăgănat, care trăda origini sudiste. 


-OK, înainte să facem prezența, am să vă fac cunoștință cu un elev 
nou. Hunter, te rog să te ridici și să spui câteva cuvinte despre tine. 


Hunter și-a frecat tenișii de podea. Postura lui cocoșată sugera că un 
monolog improvizat era ultimul lucru pe care și-l dorea. Îl 
înțelegeam. Avusesem parte de propriul moment identic, cu mai 
putin de o lună în urmă, fix în aceeași clasă. Atunci, totul fusese nou, 
și ciudat, și copleșitor. Acum, că mă gândeam, lucrurile nu se 
schimbaseră prea mult. 


Hunter a tras de o șuviţă care-i acoperea un ochi, părul ondulat îl 
făcea să semene un pic cu câinele vecinilor, un briard flocos, care 
ținea companie calului lor, în curtea din față. Întotdeauna îmi păruse 
că briardul era și el drăguţ. Și-a înfundat mâinile în buzunarele 


strâmte și s-a ridicat în picioare, iar privirea lui a trecut peste toți, 
fără să-i vadă cu adevărat. l-am aruncat un zâmbet înțelegător, când 
a ajuns la mine. 


- Mda. Salut, eu sunt Hunter Lowe, din San Diego. 


După încă o încercare nereușită de a-și da la o parte buclele negre 
care îi acopereau genele, s-a lăsat la loc pe scaun. 


-Asta e tot? 
Până și doamna Stegmeyer a părut surprinsă de discursul lui scurt. 


Hunter a ridicat din umeri, un gest elocvent, care aproape că a făcut 
ca vorbele să fie inutile. 


Kaylee s-a aplecat spre mine. 


-E OK... nimeni nu se așteaptă să fie un geniu, când arată așa, mi-a 
șoptit ea. 


Mi-am amintit prezentarea mea, nici eu nu spusesem mai multe. La 
fel s-o fi presupus și despre mine? Că nu aveam cine știe ce în cap? 


Am simţit cum zâmbetul mi se ofilește, când m-am uitat în spate, 
spre Hunter. Nu că el și-ar fi putut da seama. Se uita pe geam, o 
privire care îmi devenise cunoscută în ultima lună. Mi-am lăsat ochii 
să îi urmeze pe ai lui și m-am întrebat dacă făcea la fel ca mine. Dacă 
se uita dincolo de terenul de fotbal, dincolo de drumul de ţară din 
spatele lui și își dorea să fie într-un alt loc, într-un alt timp. Pe 
parcursul orei, am tras cu ochiul spre Hunter foarte des. Și, de 
fiecare dată, avea capul întors spre geam. 


Când a sunat clopoțelul, la sfârșitul orei, Kaylee a sărit de pe locul ei, 
de parcă sunetul lui declanșase un șoc electric. Privirea ei era lipită 
de locul de sub geam. 


- Mila, grăbește-te! mi-a zis fluturându-și mâinile spre mine. 
-Ce s-a întâmplat? 


Dar mi-am pus rucsacul în spate și m-am ridicat, oricum. M-a 
înșfăcat de braţ și m-a tras după ea printre șirurile de bănci, astfel 
încât ne-am lovit de rucsacul mov cu semnul păcii al lui Mary 
Stanley și aproape că l-am dărâmat pe Brad Zanzibar, care se oprise 
să-și lege pantoful. Traiectoria ei ne-a dus direct spre banca lui 
Hunter. 


-Bună! Eu sunt Kaylee, iar ea e Mila. 


Am încercat să mă ascund, dar ea m-a apucat de braț și m-a tras în 
față. 


-Ne-am gândit că poate ai nevoie de ajutor, să-ți găsești următoarea 
sală de curs. 


În timp ce Kaylee tropăia pe loc și radia, eu înghețasem. Noi ne-am 
gândit? De când? 


Mi-am întors capul într-o parte. Am sperat ca privirea mea să o 
fixeze și să o determine spontan să spună adevărul, dar fie nu m-a 
observat, fie m-a ignorat cu bună știință. 


Hunter s-a ridicat și și-a pus pe umăr rucsacul roșu North Face, 
înainte să-și vâre mâinile în buzunare. Privirea lui s-a plimbat de la 


Kaylee la mine și apoi din nou la ea. A ridicat din umeri. Bineînțeles 
că pentru Kaylee a fost suficient. 


— Perfect! a zis ea și a bătut din palme. Vino după mine. 


În timp ce a luat-o repede înainte, cu mâna stângă și-a aranjat discret 
părul. Eu am rămas pe loc, fără să știu ce să fac, și mi-am mutat 
greutatea de pe un picior pe altul, întrebându-mă cine ar fi trebuit să 
meargă după ea, din moment ce culoarul era prea îngust pentru 
amândoi. Hunter s-a uitat spre mine, iar privirea lui a zăbovit asupra 
mea pentru trei secunde îngrozitor de lungi. Secunde în care am 
realizat că, în lumini diferite, ochii lui își pierdeau acea transparență 
și păreau mai opaci. Tot albaștri ca cerul erau, dar un albastru mai 
dens, mai profund. 


-Tu prima, a zis el, în cele din urmă. 


Combinația de voce profundă, zâmbet discret și invitație nonșalantă 
a avut un efect special asupra plămânilor mei, de parcă, brusc, aș fi 
dat drumul unei respiraţii pe care nici nu știam că mi-o ținusem. 


Am pornit repede după Kaylee și am sperat că respiraţia va fi mai 
simplă pe hol. Nu chiar. Elevii se înghesuiau și pe o parte, și pe alta a 
coridorului, unii grăbindu-se spre clase, alții doar șerpuind pe acolo. 
Cu toții vorbeau mai mult sau mai puțin tare și, cu excepţia celor 
câțiva pe care îi salutasem în clasă, practic, toți erau niște străini 
pentru mine. În plus, pe holul acela nu erau ferestre, doar șiruri de 
dulapuri verzi și ușile claselor. Din cauza lipsei de lumină naturală și 
a spațiului îngust, aveai impresia că ești prins într-o capcană lungă și 
îngustă. 


— Unde? l-a întrebat Kaylee pe Hunter. 


După ce i-a spus unde era următorul lui curs — sala 132, domnul 
Chesky —, l-a luat de cot și l-a tras după ea ca pe o jucărie. Am urmat- 
o. 


— Deci, ești din San Diego? Cum e acolo? Super, pariez. Faci surf? 


Am tras cu ochiul și l-am văzut pe Hunter cum își atinge lobul 
urechii înainte să răspundă. 


- Da, a zis el serios. Dacă nu faci surf, nu poti absolvi. 
Kaylee a făcut ochii mari. 

-Pe bune?! 

O răsucire a buzelor l-a dat de gol. Ea a scâncit. 


- Of, ce răutate! Mila, îţi vine să crezi? E aici de numai trei secunde și 
deja mă tachinează! 


Și tot Clearwater High a aflat asta, pentru că ecoul vocii lui Kaylee a 
răsunat pe coridor. Am tușit, să-mi acopăr râsul. În ciuda notelor ei 
bune, Kaylee putea fi chiar prostuţă în preajma băieților. În felul ei 
tipic de bolboroseală, încă înainte să ajungem la colţ, Kaylee reușise 
să-l chestioneze pe Hunter cu privire la tot: dacă avea un animal de 
companie- nu, care era cântărețul lui preferat- Jack Johnson. 
Desigur, răspunsurile lui monosilabice îi lăsau suficient timp să 
vorbească. 


În loc s-o ascult, eu mă uitam la el. Pășea detașat, ca un atlet. Avea o 
aluniță mică pe obrazul stâng, exact unde putea fi o gropiţă, și de 
câte ori Kaylee îi punea o întrebare care părea prea personală- de 
exemplu, dacă se înțelegea bine cu ai lui-—, privea în jos, înainte să 


răspundă. Cam cu cinci uși înainte de locul unde trebuia să-l lăsăm, 
Kaylee a abandonat, în sfârșit, întrebările și s-a lansat în a-i spune 
totul despre noi. 


-Eu sunt de aici, născută și crescută aici. Trist, nu-i așa? Dar Mila nu. 
Biata de ea s-a mutat aici din Philly, acum câteva săptămâni, când a 
murit tatăl ei. De atunci suntem amice, a zis ea, în timp ce și-a agăţat 
brațul de al meu și a pus capul pe umărul meu. 


Când a murit tatăl ei... 


M-am crispat. Super. Cu sau fără intenţie, reușise să-mi ridice 
pateticul coeficient de inteligenţă și să dea în vileag detalii din viaţa 
mea privată, totul în câteva propoziții simple. 


— Așa e, am mormăit. 


Hunter s-a oprit, ceea ce a avut un efect de domino, deoarece Kaylee 
ne lega de un fel de lanţ uman nebunesc. Întâi s-a clătinat Kaylee, 
apoi eu. Mi-am ridiat privirea și l-am văzut pe Hunter că se uita la 
mine, peste capul ei cret. 


— Imi pare rău. 


Îmi pare rău. Asta a fost tot ce a zis. Ceea ce n-a spus a fost mai 
elocvent. N-a încercat să schimbe subiectul sau să găsească scuze 
grăbite să plece, cum făceau de obicei prietenii lui Kaylee. Măcar o 
dată, nu am simțit că un părinte mort ar fi fost ceva contagios. 


— Mulţumesc. 


Ușa trântită a unui dulap din apropiere ne-a întrerupt. 


- Haideţi, o să întârziem! 


Vocea lui Kaylee a sunat oarecum îmbufnată, iar mâna ei ne-a smucit 
și a repus în mișcare lanţul uman. 


-Oh, uite, Parker și Ella! 


Dacă asta era posibil, vocea ei a sunat și mai puţin entuziastă decât 
mai devreme și am privit-o surprinsă cum s-a lăsat în jos. Prea 
târziu. Fetele ne văzuseră. Hunter se întorsese. Brusc, am avut 
impresia că văd un cerb în lumina reflectoarelor. Cred că ideea să i se 
alăture încă două tipe era prea mult pentru el. Nu că aș fi putut să-l 
învinovățesc, m-am gândit în timp ce o priveam pe Parker năvălind, 
în blugii ei strâmţi, și pe Ella tropăind după ea, să ţină pasul. Parcă 
vedeam niște pirania care se năpusteau asupra unui pește gustos. 


-Sala mea, a zis Hunter, înainte să se elibereze și s-o ia repede 
înainte. 


— Hei, ne vedem la prânz? a strigat Kaylee după el. 


El a mormăit ceva de genul „nu știu... formulare de completat“, 
după care s-a refugiat în sala 132. 


În clipa în care el a dispărut după colţ, Kaylee s-a întors spre fete 
foarte încruntată. 


-Nu chiar atât de evident, data viitoare, OK? 


Am clipit. Cum ar putea fi cineva mai evident decât Kaylee? Dar m- 
am abținut să zic ceva, când am văzut-o că pornește pe urmele lui 

Hunter și nu spre cursul nostru. Doar că, spre deosebire de Hunter, 
nu credeam că mai observase cineva. Până când Parker s-a desprins 


de grup și a venit la mine, cu un zâmbet viclean pe față. In timp ce 
m-am oprit surprinsă, s-a apropiat, de parcă voia să-mi 
împărtășească ceva special. Oh, chiar a fost special. 


— Vezi? mi-a șoptit și și-a fluturat degetele spre cineva, în semn de 
salut. 


Nici măcar atunci când mi se adresa nu era complet atentă la mine. 


-Deja se întâmplă. Interesul lui Kaylee pentru jucării noi nu ține 
prea mult. Cu tine a durat un pic mai mult doar pentru că nu erai 
din oraș, dar acum e Hunter prin preajmă... 


S-a îndreptat, iar zâmbetul i s-a transformat într-un rânjet nepăsător. 


-Să spunem doar că îţi dau cel mult o săptămână până o să stai 
singură la masă, într-un colț. Chiar mai puțin, dacă o să continui să 
te uiţi așa la Hunter. Lui Kaylee nu-i place să împartă. 


Apoi, cu un oftat de satisfacție, s-a răsucit și a dispărut pe hol. Am 
dat din cap și am intrat în clasă, întrebându-mă pentru a miliona 
oară ce o vedea Kaylee la ea. 


CAPITOLUL 4 


Când a sunat clopoțelul de prânz, am hotărât să abandonez hoardele 
de elevi înfometați și să mă duc afară. Chiar și într-o zi bună, uram 
cantina, cu aglomeraţia specifică și cu lumina fluorescentă — de câte 
ori intram acolo, brusc, mă simțeam ca pe un ecran. lar după 
răutatea extremă a lui Parker, de mai devreme, ei bine... să zicem 
doar că entuziasmul meu pentru prânzul în grup atinsese cel mai de 
jos nivel. 


Am ajuns la ușa care ducea spre calea mea de evadare către banca 
din curtea complet ignorată. Acolo nu erau alți copii cărora să fie 
nevoie să le fac faţă, doar un petic de iarbă, trei copaci mari și o 
versiune ușor ciudată a mascotei școlii, un leu din desenele animate. 


Când am deschis ușa, aerul rece m-a izbit în obraji. La știri se 
anunţase o săptămână neobișnuit de mohorâtă și, până atunci, 
vremea părea să coopereze și să confirme. Un bonus pentru mine, 
deoarece răcoarea și burnița nu mă deranjaseră niciodată și părea să- 
i țină pe ceilalți înăuntru. 


Mă rog, cu o singură excepție. 


Ușa s-a trântit după mine, un zgomot care a anunţat sosirea mea cu 
subtilitatea unei împușcături. Cineva îmi ocupase locul. L-am privit 
din spate, printre crengile care atârnau, complet conștientă de ochii 
curioși care mă priveau printr-un caleidoscop roșu-portocaliu-maro. 
Hunter nu stătea pe bancă la fel ca un om normal. Se cățărase pe 
spătar, cu picioarele rezemate de scândurile albastre ale scaunului. 
Avea gluga trasă pe cap, iar coatele, sprijinite pe genunchi. În mâini 
ținea răsucită o revistă veche de benzi desenate. Astea erau 
formularele pe care zicea că le avea de completat. 


Așa... și acum? Am scanat micuța curte ovală, în căutarea unei 
posibile rute de scăpare sau a unui alt loc unde aș fi putut sta, un loc 
de unde să nu par un urmăritor. Dar nu era nimic, doar dacă nu 
preferam să mă așez pe iarba udă sau pe betonul murdar și la fel de 
ud- niciuna dintre variante nu era foarte tentantă. Tocmai când 
hotărâsem că cea mai puțin jenantă alegere ar fi fost să-l salut și să o 
iau la goană spre ușă, Hunter mi s-a adresat, de sub gluga oliv 
măsliniu. 


-Ti-am furat locul? 
— Practic, nu. Adică, nu e locul meu. E al școlii. 


Obrajii îmi luaseră foc. Uau. Mda, așadar, da, practic, cuvintele mele 
erau adevărate, dar asta nu însemna că trebuia să fiu complet cretină 
și să le spun. Râsul ușor al lui Hunter a cuprins toată curtea și a făcut 
să slăbească nodul din stomacul meu. O clipă mai târziu, râsul meu 
l-a însoțit pe al lui. 


- Uneori, vin aici să scap, dar, evident, tu ai ajuns primul, așa că o să 


plec. 


S-a tras repede spre celălalt capăt al băncii și a lăsat o bucată mare de 
lemn albastru pe partea dinspre mine. 


-E loc destul. 


Mi-am mușcat buza de jos. Tentant. Mai ales având în vedere 
alternativa- senzația de izolare care, în mod ironic, devenea tot mai 
puternică în mulțime. 


-Eşti sigur? 


A ridicat din umeri, o ridicare și o coborâre a umerilor laţi menită să 
exprime indiferența. Doar degetele l-au dat de gol. Băteau darabana 
pe genunchii lui și trădau oricum s-ar fi numit ceea ce bântuia pe sub 
aparentul lui exterior apatic. Acea slabă mişcare- a degetelor subțiri 
și neastâmpărate, care loveau materialul vechi de blugi- l-a 
retrogradat cumva de la intimidant la abordabil. Mi-am amintit felul 
în care se uita pe geam în clasă, privirea lui tăcută, într-un uriaș 
contrast cu vocile care răsunau cu ecou pe holuri. 


— Bine. 


M-am aplecat sub crengile copacului și am urmat cărarea spre bancă. 
Nu era mare lucru. Eu aveam să stau pe marginea mea, el pe a lui și 
urma să ne ignorăm unul pe altul. O idee foarte bună, în teorie. Greu 
de pus în practică, însă. Pentru că, după ce m-am așezat pe jumătatea 
mea, am devenit conștientă de respirația lui constantă, de felul în 
care mirosea a detergent de rufe și a ceva ce aducea a mosc- lemn de 
santal? —, și de felul în care bătea cu piciorul pe bancă în timp ce 


citea. De douăzeci și două de ori pe minut. M-am cuibărit în cămașa 
tatei. Planul meu fusese să las amintirile să mi se învârtă prin cap, 
dar mă simțeam ciudat de expusă cu Hunter lângă mine. Așa că am 
închis ochii și am încercat să număr fiecare picătură de burniţă care- 
mi cădea pe față. După trei minute neproductive, revista de benzi 
desenate a lui Hunter s-a auzit foșnind. 


-Tu ești Maya, nu? 

O neașteptată dezamăgire m-a lovit. Am deschis ochii. 
-Pe aproape. Mila. 

— Scuze. Mi-la. 


Felul în care mi-a rostit numele, cu grijă, i-a dat o notă mieroasă, pe 
care nu o mai sesizasem. A dat din cap absent, în timp ce degetele lui 
băteau în continuare pe genunchiul stâng. Am așteptat o altă 
întrebare. Dar el și-a îndreptat umerii și s-a oprit din darabană 
pentru a întoarce pagina. Am încercat să-mi canalizez atenția din 
nou spre curte, spre pantofii mei, spre orice în afară de Hunter, dar 
imaginea băiatului înalt de un metru optzeci, ud, ciufulit și serios s-a 
dovedit un pic prea puternică pentru a fi ignorată. Am simțit o 
bruscă dorință de a-l auzi din nou cum îmi rostește numele, cu 
același ton melodic. 


Mi-la. 


Mi-am înăbușit un oftat. Perfect. Probabil că felul nebunesc de a fi al 
lui Kaylee, în preajma băieților, mi se transmisese. Hunter și-a ridicat 
capul spre cer, închizând ochii și lăsând picăturile mici să-i 
umezească faţa și genele. Orice alt băiat de la noi de la școală ar fi 


arătat aiurea în poziția aceea, de parcă ar fi pozat sau așa ceva. Dar 
Hunter arăta... liniștit. 


-Nu te deranjează ploaia? m-a întrebat el, aparent, pe jumătate 
adormit. 


M-am uitat spre cerul gri. Norii împiedicau orice urmă de senin și 
învăluiau întreaga școală într-o ceaţă ternă. 


-De fapt, e o ușurare. 


Mi-a aruncat o privire dintr-o parte, iar sprâncenele lui ridicate a 
curiozitate m-au făcut să vreau să-mi retrag cuvintele. Dezvăluisem 
prea mult. În orice clipă, mă așteptam la o privire plină de milă. În 
orice clipă... 


In schimb, gura lui s-a îmblânzit într-un zâmbet. 
- Mda, a fost tot ce a zis, înainte să închidă ochii din nou. 


Doar mda. Nimic mai mult. Dar acel mda indica mai multă înțelegere 
decât o oră întreagă de bolboroseli la masa de prânz cu prietenele lui 
Kaylee. Acel mda m-a despovărat, de parcă, în sfârșit, aș fi dat peste 
cineva care m-ar fi putut accepta așa cum eram. Acea versiune a mea 
post-Philly, post-tata- nu o versiune fericită, descătușată, pe care 
părea să și-o dorească toată lumea. Inclusiv mama. 


Poate că, în sfârșit, exista cineva acolo cu care puteam să vorbesc. 
Numai că, întâmplător, nu-mi venea în minte nimic de spus. M-am 
chinuit să găsesc un subiect de discuţie potrivit. M-am gândit la cai, 
dar habar n-aveam dacă el călărea sau, la fel ca Parker, credea că erau 
niște „uriași puturoși, cu dinți mari“. Nu, îmi trebuia ceva care să-l 
intereseze. Ce știam despre el? Nu multe. Era nou-venit, era din San 


Diego. Mirosea de o mie de ori mai bine decât tipul care stătea lângă 
mine la engleză. Privirea mi-a căzut pe cartea din braţele lui. 


-Despre ce e? 


-Ghost în the Shell? Chestii obișnuite. Tipii buni contra celor răi. 
MotOko contra Puppeteer. 


A tușit și și-a împins rucsacul cu piciorul. 
-Probabil că ar trebui să o bag. Ploaia... 


Înainte să închidă cartea, am tras cu ochiul spre pozele colorate. Am 
văzut o fată cu păr mov ținând o armă, în fața unei mașinării ciudate. 
Interesant și, categoric, nu chestiile obișnuite pe care le cărau cu ei 
elevii de pe aici. 


Mi-am tras genunchii la piept și l-am privit cum deschide fermoarul 
rucsacului și îndeasă cartea în el. 


-Eşti fan? 


Mi-am îmbrățișat picioarele și mai strâns și m-am întrebat cum să-i 
răspund. Mă hotărâsem pentru „nu cred“. Nu era chiar o minciună, 
dar niciun adevăr incomod. 


-Dar îmi place să citesc. Ai adus-o cu tine când te-ai mutat? 
Nu puteam să-mi închipui că o cumpărase din Clearwater. 


- Da. Era o librărie foarte bună în San Diego. Aveau o colecţie de 
manga și puteai să comanzi orice nu aveau pe stoc. 


Oftatul lui ușor a declanșat în mine o tristeţe reverberantă. Ciudat, 
gândul că nu eram singura care tânjea după trecut făcea ca 
singurătatea mea să se disipeze, chiar și un pic. Chiar dacă tânjea 
numai după o librărie. Nu eram singura care avea parte de acel 
sentiment. Și Hunter fusese obligat să lase în urmă lucruri dragi. 


Cu un brat încă în jurul genunchilor, mi l-am ridicat pe celălalt și mi 
l-am dus la obraz. Să respir în cămașa tatei, în căutarea unei 
minuscule urme a parfumului său, mirosul de parfum dulce, de pin. 
Cu fiecare zi care trecea se estompa și mă îngrozeam la gândul că 
într-o bună zi mirosul va dispărea complet și voi pierde legătura 
aceea cu el. 


-Va trebui să iau la pas Minneapolis, să găsesc o librărie bună. 
A făcut o pauză, apoi a adăugat. 

-Dacă vrei să vii cu... 

-OK, am murmurat, peste nodul uriaș pe care îl simțeam în gât. 


Bunătatea lui- pierderea tatei- sentimentele mele se învălmășeau 
într-un amestec exploziv. Cine știe care dintre emoții avea să 
explodeze la un moment dat? 


— Hei, te simti bine? 


Am înghițit cu greu, am aprobat din cap, fără să îndrăznesc să 
vorbesc. 


-Asta e cămașa tatălui tău? 


Am dat din cap din nou. 


—A murit... recent? 


Mi-am dres glasul, am forţat aerul să intre în plămâni. În tot acest 
timp, mă plânsesem de faptul că toți parcă mergeau pe vârfuri și se 
fereau să vorbească despre moartea tatei. Doar un ipocrit n-ar fi 
răspuns. 


-— Da. Intr-un incendiu. 


Am auzit cum pantoful lui s-a frecat de lemn, când și-a schimbat 
poziția. 


- Greu. Erai acolo? 


Cică. Am răscolit din nou prin memorie, căutând flăcări, fum, ceva. 
Ca de fiecare dată, n-am găsit nimic. Apoi, am auzit un țipăt. În 
capul meu, un țipăt de fată. Asta a făcut ca părul de pe ceafă să mi se 
zburlească. Dar singurele imagini care însoțeau țipătul erau aceiași 
pereți albi, un halat de laborator. Mirosul de dezinfectant. Nici urmă 
de foc. 


— Nu-mi amintesc. 


I-am simţit surprinderea, mai degrabă decât am văzut-o, pentru că, 
imediat ce cuvintele au năvălit afară, am închis ochii. Nu-mi venea să 
cred că o spusesem și totuși... o ușurare imediată. 


Greutatea mâinii lui pe umărul meu m-a șocat. 
-Eşti OK? a repetat încet. 


— Da. Dar nu prea mai vreau să vorbesc despre asta. 


Când am tras cu ochiul printre câteva șuvițe de păr, am fost uimită 
să văd că nu mă privea în genul „ce e cu ea?“, una dintre 
specialităţile lui Parker. 


-Nicio problemă. 


A închis ochii. De data aceea, liniștea mi s-a părut confortabilă. Dacă 
s-ar fi putut să stau acolo afară tot restul zilei, pur și simplu, să mă 
simt normal în compania altcuiva, asta aș fi făcut. Dar, după un timp, 
clopoțelul a început să sune, semnalând că pauza de prânz 
terminase. 


Hunter a oftat. Și-a ridicat brațele lungi deasupra capului, ceea ce a 
făcut să i se întindă cămașa pe piept și să-i pună în relief mușchii. 
Am simțit cum mi s-au înroșit obrajii și m-am uitat în jos, spre 
picioarele mele, deși Kaylee, în locul meu, ar fi scâncit. Nu că eu nu-i 
apreciam atracția fizică. O apreciam. Mult. Dar ceea ce era cu 
adevărat irezistibil la el era sensibilitatea lui. Ceva ce alte fete nici nu 
se sinchiseau să descopere, înainte de a decide că era un potenţial 
iubit. Ideea asta mă făcea să vreau să-l îndes în rucsac și să-l ascund. 


— Vrei să facem schimb de numere de telefon? Doar să mai vorbim, a 
zis el. 


Am lăsat capul în jos, înainte să-mi vadă zâmbetul care mi s-a lărgit 
într-un rânjet nătâng. l-am dat numărul meu, în timp ce îmi scoteam 
telefonul. 


— Al tău care e? 


Mâinile mele au vibrat, două secunde mai târziu. Privirile noastre s- 
au întâlnit când am apăsat pe trimite și am ridicat telefonul la gură. 


-Da? 

— Acum îl ai, a zis Hunter, stereo. 

A întrerupt apelul și și-a înălțat capul, să-mi studieze telefonul. 
-Samsung ik80? Se mai fac din astea? Fără net, pfui? 

Am oftat, privind spre telefonul meu. 


- Da. Mama nu prea e fan internet. Ba chiar e împotriva 
computerelor. Nu mă lasă nici măcar să am un laptop. 


Mă privea uimit; același gen de privire pe care mi-o aruncau toți 
când auzeau asta. Mama alesese să evite tehnologia. O tipă mă 
întrebase chiar dacă nu eram amish. 


- Părinţii, a fost tot ce a zis, în cele din urmă, cu un zâmbet cu 
subînţeles. 


Ne-am întors spre școală, unul lângă altul. 

-Ce oră ai acum? m-a întrebat chiar înainte să ajungem la ușă. 
-Algebră și trigonometrie. Tu? 

-Chimie aprofundată. 

Înțelegeți? Nici pe departe prost. 

— Super. 


Când am ajuns la ușă, s-a întins și a deschis-o. Brațul lui s-a atins de 
umărul meu și am simțit un fior. Am pășit pe holul aglomerat și am 


încercat să găsesc un nume pentru senzația aceea ciudată, tocmai 
când am auzit o voce familiară. 


- Hei, Mila, aici erai! Și... și ai dat de Hunter? 


Kaylee stătea la câțiva metri de mine, cu braţele încrucișate peste 
piept, astfel încât forma un obstacol cu picioare lungi și tocuri 
platformă, pe care ceilalți elevi îl ocoleau, evitând să dea peste ea. 
Accentul pe care l-a pus pe ai dat de nu mi-a scăpat, chiar și în 
vacarmul vocilor și al pașilor celor care se grăbeau spre clase. 
Privirea ei a trecut peste mine și s-a oprit mai mult asupra lui Hunter 
și chiar mai mult asupra telefoanelor pe care încă le aveam în mâini. 
Eu l-am băgat în geantă, deși nu prea eram sigură de ce. Nu greșisem 
cu nimic. Kaylee a venit mai aproape, iar zâmbetul ei nu era chiar 
atât de larg ca de obicei. 


-Şi ce făceați acolo? Mila te-a ajutat să completezi formularele? 


Hunter a ridicat din umeri și a scuturat din cap, să-și dea la o parte 
părul de pe faţă. 


— Așa ceva. 


Apoi mi-a făcut cu ochiul, înainte să se amestece în șuvoiul de elevi 
și să pornească agale pe hol. 


Kaylee și-a apăsat o mână pe piept și l-a privit cum dispare. 
— Tipii misterioși sunt atât de sexi. 


Dar, în clipa în care a dispărut din raza noastră, atitudinea ei voioasă 
s-a risipit. S-a întors spre mine, cu mâinile în șolduri. 


-De asta ne-ai lăsat baltă la prânz, să îl ai pe Hunter doar pentru 
tine? Ce, ești un fel de hărțuitor acum? Doamne, Mila, e atât de urât 
să faci asta! 


Pete roșii au început să-i apară pe obraji, iar vocea era mai ridicată cu 
fiecare întrebare și striga suficient de tare să atragă priviri piezișe din 
partea celor care treceau pe lângă noi. Fetele din clasa noastră au 
început să șușotească, în timp ce un trio de băieţi se înghionteau și 
râdeau. 


— Șșșttt! i-am zis. 


-Ce e, te fac să te jenezi? a zis ea și mai tare. Din cauza lui 
HUNTER? 


Și mai mulți copii s-au întors să se uite la noi și au declanșat din nou 
acea senzație. Mușchii mi s-au încordat. Voiam să ies din atenţia 
celorlalți. Atunci. Cu o mișcare rapidă ascunsă de poziția corpului ei, 
am apucat-o pe Kaylee de braț. Apoi, am tras-o spre ușă, pe care am 
împins-o. Avântul meu ne-a dus pe amândouă afară, departe de 
valurile de elevi și de ochii lor mult prea curioși. 


— Mila, mă doare! s-a tras Kaylee. 


Cu un început de groază, m-am uitat în jos și am văzut că o 
strângeam de braţ. l-am dat drumul, iar cealaltă mână a ei a frecat 
imediat locul de unde o ținusem. 


-Ce ai? m-a întrebat cu o privire acuzatoare. 


Am scuturat din cap, confuză, și m-am holbat la felul în care își 
legăna brațul la piept. Chiar așa, ce era cu mine? Nu-mi venea să 


cred că tocmai o apucasem pe Kaylee în felul acela, din senin. 
Ingrozitor. 


- Kaylee, îmi pare rău. N-am vrut să-ți fac rău. Erau toți oamenii ăia, 
iar eu... devin un pic claustrofobă, uneori. Nu mi-am dat seama. 


Pe lângă săritura cu Bliss și ieșirea mea de la Dairy Queen, se pare că 
se întâmplau cam multe în ultima vreme. Prea multe. 


-Eşti nebună, știi? a zis ea, încă ținându-și mâna la piept. 

Bărbia mea s-a mișcat în sus și în jos, în graba de a fi de acord cu ea. 
-O să am grijă, promit. 

-Aşa să faci, mi-a răspuns scuturând din cap înainte să plece. 


Am încercat să ignor incidentul. Serios că am încercat. Dar o 
neliniște mică, iritantă, a făcut să fie cam dificil. Adevărul era că nici 
măcar nu mă gândisem să o apuc pe Kaylee de braț cu mai mult sau 
mai puțină forță. Categoric, nu avusesem de gând să-i fac rău. 


Atunci, cum naiba se întâmplase? 


CAPITOLUL 5 


Senzatia aceea de neliniște nu m-a părăsit nici după cină, în seara 
aceea, când strigătul mamei m-a scos din spatele cărții. 


— Mila, vino aici! 


Cu un oftat, am vârât semnul de carte la mijlocul volumului 
Handmaid's Tale și am dat la o parte pătura verde cu arămiu, pe care o 
găsisem în cameră când ne mutaserăm și care mereu mirosea ușor a 
naftalină și a lavandă. Ploaia bătea un ritm sacadat în fereastră. M- 
am gândit că voia să verific caii, așa că mi-am vârât picioarele în 
adidașii Nike și am coborât. 


Mama aștepta lângă cuier, practic, cufundată în pătura maro din 
lână, pe care și-o înfășurase în jurul umerilor. Avea un neobișnuit 
zâmbet larg întins pe față. Văzându-i acel zâmbet care îmi era 
destinat, am alungat orice regret după Atwood și patul meu. Un 
zâmbet care alunga o parte din singurătatea mea și promitea că vor 
veni și lucruri bune. Aproape că nu îmi doream să spun nimic, de 
teamă că vorbele vor rupe vraja, dar curiozitatea a învins. 


-Ce facem? 
A deschis ușa de la intrare. 
-O să privim furtuna. 


Îmi legănam picioarele pe marginea verandei. Ideea mamei de a ieși 
și de a simti furtuna îmi păruse nebunească la început, să nu mai 
spun și deloc proprie ei. Dar n-am putut s-o refuz. Nu când 
invitațiile erau atât de puţine și de rare. Picăturile de ploaie îmi 
cădeau pe palmele întoarse. Ca de obicei, mama a avut dreptate- 
nimic nu se compara cu senzația unei furtuni din Midwest. 
Spectacolul de lumini de pe cer, umiditatea densă, care făcea ca 
blugii să mi se lipească de picioare, mirosul electricității și pământul 
jilav — toate ne învăluiau. 


-Nu e uimitor? a întrebat mama. 


Uluită, am privit-o cum și-a scos cizmele și le-a aruncat peste umăr. 
Cizmele au lovit podeaua de pe verandă cu o bufnitură, iar ea și-a 
întins picioarele în ploaie. Oftatul ei era pură binecuvântare. Dap. 
Categoric, deloc tipic pentru mama. 


— Ar trebui să încerci și tu. 


Adidașii mei au zburat înainte ca ea să-și dea seama că furtuna o 
zăpăcise. In lumina slabă, pielea noastră goală era de un alb 
fantomatic. 


-E super, nu-i așa? 


Picăturile mici erau mai ude ca orice, dar plăcerea ei era contagioasă. 
Ceea ce îmi părea cu adevărat grozav era acceptarea ei. 


- Categoric. 


Un alt fulger a despicat cerul noptii. Pentru o clipă, întregul 
Clearwater a fost iluminat, de parcă cineva aprinsese un bec uriaș. La 
fel de repede, strălucirea a dispărut și întunericul s-a întors, spart 
doar de lumina de la fereastra bucătăriei noastre. 


- Unu, doi, trei, patru, cinci... 

Un tunet puternic a întrerupt incantaţia ciudată a mamei. 
-Ce numeri? 

-E doar o chestie... pe care obișnuiam să o facem împreună. 


Picioarele mele s-au oprit din legănat. Mama vorbea rar despre 
trecut și mai ales despre lucruri pe care obișnuiam să le facem 
împreună. Aveam senzația că nu voia decât să șteargă totul cu 
burtele. Să o ia de la zero aici, în Clearwater. Prea multe întrebări mi 
se învârteau prin minte. S-o iau încet, am început cu una dintre cele 
mai inofensive. 


-Imi plăcea oja? Inainte, vreau să zic, am întrebat, cu gândul la 
discuția de la Dairy Queen. 


Am știut că luasem decizia corectă în clipa în care am văzut că și 
acea întrebare simplă, frivolă a făcut-o să se înfioare. Mi-am ţinut 
respirația, așteptându-mă, oarecum, să mă ignore. 


— Da. Când erai mică. Dar... dar numai la degetele de la picioare și 
numai dacă ne făceam și eu, și tatăl tău. 


A început ezitant, dar, pe măsură ce vorbea, devenea mai sigură pe 
ea. 


-De fapt, la un moment dat, tatăl tău a uitat să se șteargă, apoi s-a 
dus la sală... ei bine, poți să-ți închipui cum a fost privit. 


S-a întins și m-a strâns de umăr, râzând. 


-Poti să-ți închipui? Tatăl tău, un bărbat mare, puternic... dat cu ojă 
roz sidefată. 


Și, ghidată de cuvintele ei, am reușit să-mi imaginez. Tatăl meu cel 
voinic, cu păr brunet. La sală, în șort, în vestiar, scuturând din cap la 
vederea unghiilor roz. M-am desfătat cu acea imagine o clipă, înainte 
să forțez. Râsul ei, strângerea umărului meu m-au făcut să 
îndrăznesc. 


-Doctorii mi-au făcut ceva la urechi după incendiu? 


In clipa în care și-a retras mâna, am știut că făcusem o greșeală, 
mersesem prea departe. Dar am continuat. 


-Îmi amintesc asta. Un bărbat în halat alb. Și îmi umblă la ureche... 


N-avea rost. Chiar și în lumina aceea slabă, vedeam cum buzele i se 
strângeau. Și-a înfășurat braţele în jurul taliei, și-a îndepărtat capul 
de al meu, a plescăit ușor din buze și a făcut un semn scurt de „să nu 
mai întrebi“. 


-De ce nu îmi răspunzi? am șoptit, în clipa în care cunoscuta 
greutate a respingerii mi s-a așezat pe umeri. le rog. Și pentru mine 
e greu. 


Am urât implorarea din vocea mea, dar nu m-am putut abtine. Mâna 
ei s-a ridicat, de parcă ar fi vrut să mă atingă pe obraz, cum făcea în 
Philly, în fiecare seară înainte de culcare, pe vremea când unghiile ei 
nu erau maro de la mizeria cailor și nu miroseau a unguent. Mi-am 
ținut respirația, în timp ce secundele creșteau între noi. Inima îmi 
bătea nebunește, tânjind după întoarcerea acelui ritual nocturn. Și-a 
pus mâinile în poală și s-a întors spre furtună. Mi-am strâns degetele, 
să-mi reprim strigătul. Memoria mea defectă ștersese vreun lucru 
oribil pe care îl făcusem, asta să fi fost? De aceea mama nu putea să 
reînvie nici măcar un pic din vechea noastră relație? De ce îmi 
pierdusem, cumva, ambii părinţi, cu toate că doar unul arsese în 
incendiu? La adăpostul părului, mi-am apăsat o mână tremurândă 
pe obraz, așteptându-mă oarecum să dau de ceva respingător. Dar 
pielea mea părea normală. Ușor lucioasă, de la aerul umed, dar caldă 
și netedă. Nimic care să poată alunga o mamă. 


-De ce nu mă mai iubești? am șoptit ca pentru mine. 


Știam că nu avea să-mi răspundă. M-am ridicat. Deși furtuna încă 
vuia deasupra, vraja ei dispărea la fel ca apa care îmi cădea de pe tiv 
și se aduna la picioarele mele. 


-Numărul lor îţi spune cam cât de departe e fulgerul. Cinci secunde 
pentru fiecare milă. 


Vocea calmă a mamei m-a oprit după un singur pas. Era aceea o 
încercare amăgitoare de a face pace? 


- Mila, îmi pare rău, nu te pot îmbrățișa, dar te-aș putea copleși 
spunându-ți o grămadă de lucruri despre furtuni. 


Doamne, mulțumesc. 


Nu trebuia să ascult așa ceva. 


Furia mi-a alimentat drumul scurt până la ușă. Am deschis-o, 
hotărâtă să evadez în spaţiul sigur din camera mea, unde mă 
așteptau Atwood și pătura mea mirositoare. 


— Tunetul vine după fulger, dar e o iluzie. Doar pare așa, pentru că 
viteza luminii e mai mare decât cea a sunetului. 


Mâna mea s-a încleștat pe mânerul ușii. Eu o întrebasem despre 
dragostea ei, iar ea îmi vorbea despre viteza sunetului? Pe bune? 


-De asemenea, fulgerul pe care îl vedem nu vine, de fapt, din cer. 
Vine de la suprafața pământului. 


Mda. Ușa s-a trântit cu ecou. M-am răsucit și m-am uitat la spatele ei 
zvelt și la coada ei de cal subțire și nemișcată. 


-De ce îmi spui toate astea? 


Nu-mi pasă de originea fulgerelor și de viteza sunetului! îmi venea să 
strig. Îmi pasă de lucrurile importante. De amintirile pe care le-am 
pierdut și de dragostea ei dispărută, de durerea îngrozitoare din 
sufletul meu, care nu dispărea nicio clipă. Nu de vreo furtună 
stupidă, din mijlocul stupidei Minnesota. Nu de... 


O altă linie albă a tăiat cerul. Am zărit o bucată luminată din veranda 
veche și mâna mamei încleștată pe piatra aceea norocoasă stupidă, 
de la lănţișor, înainte ca întunericul să acopere din nou totul. Dar nu 
mi-a acoperit și intuiţia. 


— Incerci să-mi spui că lucrurile nu sunt întotdeauna ce par a fi? Ce, 
mamă? Ce anume nu e așa cum pare? 


Scândurile s-au auzit scârțâind, iar tunetul a mugit, dar n-am primit 
niciun răspuns. Niciun răspuns. Desigur. De parcă n-aș fi putut 
spune nimic care să schimbe lucrurile. Totuși, am simțit o sinistră 
satisfacție când am corectat-o. 


-Nici măcar nu e așa. Nu toată lumea vede fulgerele de sus. Eu nu. 


Inainte să intru, ceva mi-a întrerupt glorioasa ieșire. Am ridicat 
capul. 


— Ai auzit? 

— Ce? 

-Un zgomot. Din hambar. 

Îl auzisem, este răpăitul ploii. 
Cling. 

-Din nou. 


Mama a fost în picioare într-o clipă. Desculţă, s-a dus spre ușa din 
față și a deschis-o atât de brusc, încât partea de jos a lovit opritorul. 
A năvălit înăuntru și a reapărut câteva clipe mai târziu, ținând în 
mână lanterna uriașă pe care o avea într-un sertar din bucătărie, 
pentru urgente. A coborât de pe verandă și a fugit spre hambar. 


— Mamă? 


Nu s-a uitat în spate, așa că am alergat după ea. Picioarele mele 
loveau cărarea udă, iar printre degete îmi intra noroi. Am ajuns la 
colțul casei de oaspeți, am văzut-o pe mama că ajunsese la ușa 
imensă a hambarului și am auzit nechezatul și tropăitul cailor 


dinăuntru. Mai tare decât de obicei. Cineva lăsase ușa întredeschisă. 
Am simtit furnicături pe gât. Am ajuns în spatele mamei, exact când 
ea a deschis larg ușa. 


— Hei? a strigat și a aprins lanterna. 


Ecoul vocii ei s-a auzit printre grinzi, mai sigură pe ea ca niciodată. 
Dar mâna dreaptă îi era încleștată pe lanterna Maglite foarte mare, 
foarte grea. O ţinea la nivelul umărului, ca pe o bâtă de baseball. Nu 
a urmat decât liniște, cu excepția picăturilor de ploaie care cădeau 
intermitent pe acoperișul boltit. Apoi, un nechezat ascuțit și paiele 
foșnind sub copitele agitate. 


Mama a făcut câțiva pași înăuntru, cu prudenţă, pe jumătate 
ghemuită, ca un fel de pisică sălbatică. Știam că nu trebuia să fiu 
surprinsă, mama era mai mult decât pricepută, în orice împrejurare. 
Totuși, transformarea dintr-un veterinar blând într-un tigru la pândă 
era un pic înfricoșătoare. De ce ar fi făcut-o câteva sunete ciudate să 
reacționeze așa? 


Totul părea normal. Mirosul dulce-acrișor de fân și de trupuri de cai 
se amestecase cu mirosul ei de mosc. Șirurile de boxe din lemn de 
pin de pe fiecare parte a coridorului gol erau la fel de îngrijite ca de 
obicei, iar ușile erau închise, așa cum trebuia. Cum obișnuiam să 
lăsăm deschise ferestrele verzi, câteva capete curioase de cai au 
apărut pe deasupra lor. Și asta era normal. Și totuși... nu prea era 
posibil ca mama să fi uitat să închidă ușa. Nu după prelegerea cu 
care mă alesesem imediat după ce ne mutasem aici. În plus, ea era 
atât de vigilentă și când venea vorba despre încuierea casei de 
oaspeți, că ai fi zis că ținem acolo diamante. 


S-a uitat peste umăr, spre mine. Am văzut frica în ochii mari albaștri 
din spatele ochelarilor ei stropiți de ploaie, în felul în care a îndreptat 
un deget spre ușă. 


— Afară! a mormăit. 


Mi-am încleștat maxilarul și am scuturat din cap, deși să trag aer în 
pieptul deja încordat devenise dificil. Nu aveam de gând să o las 
acolo, să dea piept singură cu... orice ar fi fost. Probabil că aveam o 
mină foarte hotărâtă, pentru că nu s-a mai sinchisit cu o a doua 
încercare de a mă trimite la plimbare. În schimb, mi-a făcut semn să 
merg spre boxele de pe dreapta, în timp ce ea s-a furișat spre stânga. 
Și-a aplecat partea de sus a corpului peste fereastra deschisă a primei 
boxe, căutând habar n-aveam ce. Dar paranoia ei era contagioasă. Cu 
nervii întinși la maximum, astfel că puteam exploda în orice clipă, 
m-am uitat și eu în prima boxă de pe partea mea. Acolo era Gentle 
Jim. Când murgul m-a văzut, s-a aplecat și m-a atins cu botul pe 
frunte, în speranţa că o să-i strecor un morcov. În boxă era doar el. 
M-am aplecat și i-am luat în liniște găleata și un frâu cu capete 
metalice. În caz de ceva. Nu că ar fi fost prima mea alegere ca armă, 
dar era mai bine decât nimic. Am verificat următoarele două boxe. 
Nimic, în afară de cai adormiti. 


Cling. 


Tare. Exact cum se auzise mai devreme. Venea dinspre șirul de boxe 
de după colț. Mama a făcut cu capul într-acolo. Am mers pe vârfuri 
pe podeaua din ciment, evitând fânul nemăturat și ignorând 
pietrișul tot mai mult și alte substanțe urât mirositoare care se 
adunau sub picioarele mele goale. Îndată ce am fost suficient de 
aproape, mama mi-a apucat capul cu o mână fermă. Inima mea 
galopa, în timp ce ea și-a apropiat gura de urechea mea. 


-Mă duc să verific, mi-a șoptit. Stai aici. Dacă auzi ceva, fugi. 


Am încercat să scutur din cap, dar strânsoarea ei a devenit mai 
puternică și m-a apăsat mai aproape. Respirația i-a ieșit printre dinți 
și mi-a atins lobul urechii, care, jur, deja sălta din cauza pulsului 
meu, care bubuia. 


- Mila. Te rog. 


Îndată ce mi-a dat drumul și a plecat, m-am furișat după ea, ținând 
strâns armele mele improvizate, de parcă erau săbii și nu doar niște 
scule din hambar. Când am ajuns la colţ, am observat că primele trei 
boxe de pe următorul coridor aveau ferestrele închise de tot. Goale. 
Erau multe așa, spații eliberate de chiriașii care veneau când familia 
Greenwood încă locuia acolo. Mama a trecut pe lângă ele. Se mișca 
atât de în tăcere, încât părul ei blond prins în coadă de cal abia se 
legăna. Ajunsese la doar trei boxe de capătul șirului, când am auzit 
din nou. Cling. Capetele noastre s-au răsucit deodată spre ultima 
boxă de pe dreapta. Respirația mi s-a oprit în gât. Dacă era vreun 
urmăritor nebun sau vreun hoț de cai, el sau ea probabil că îmi putea 
auzi inima bătându-mi nebunește în piept. Dar sub ritmul galopant 
al inimii mele mai era ceva. O încordare anticipativă a mușchilor 
mei, o hotărâre de neclintit de a o ajuta pe mama. Cu orice preț. 


Am urmat pașii ei atenţi, alesese un drum mai ferit, care ducea spre 
acea ultimă boxă. Am privit cum degetele subțiri și îndemânatice au 
cuprins mânerul și au întredeschis ușa. Maisey a lăsat să-i scape un 
nechezat surprins, când mama a sărit peste prag, cu lanterna 
pregătită de acțiune. 


Lumina ei s-a lăsat în jos o clipă mai târziu. 


-Ce dra..., am auzit-o pe mama, când m-am aplecat în boxă. 


Maisey era singură acolo. Ritmul inimii mele a încetinit, în timp ce 
am scărpinat botul moale al iepei. Între timp, mama a făcut o 
inspecție amănunțită în boxă și și-a trecut mâinile inclusiv peste 
pereți. S-a oprit la găleata cu mâncare. Ajunsă mai înăuntru, s-a 
întins și a tras găleata dinspre perete, apoi a împins-o la loc. 


Bling. 


- Prostuţo. Tu te jucai cu găleata? Doamna Greenwood m-a prevenit 
în privința asta, a zis mama, iar râsul ei a curs ca apa. 


Cel mai pur râs pe care îl auzisem de la ea în ultima vreme. Sunetul 
lui a eliberat tensiunea din membrele mele, de parcă se deschisese o 
valvă și toată încordarea ieșise prin ea. O parte din mine voia să i se 
alăture. O altă parte era îngrijorată. Acel gen de reacție nu era 
caracteristic mamei. Oare moartea tatei o făcuse să-și piardă 
controlul? Dar când și-a pus braţele în jurul umerilor mei și mi-a 
zâmbit, am cedat, am izbucnit în râs și am alungat vocile acelea 
enervante. Ca o veveriță, mă simțeam obligată să înmagazinez 
fiecare urmă de afecțiune de care aveam parte. Nu se știa niciodată 
când avea să vină iarna din nou și să mă lase fără ea. 


Zâmbetul mamei n-a dispărut până când am ajuns la ușa 
hambarului. l-am urmărit privirea și mi-am dat seama la ce se 
gândea. 


- Imi pare rău că am uitat ușa deschisă, m-am grăbit și am uitat. 


Sprâncenele ei s-au lăsat în jos. 


-De fapt, sunt ușurată că ai fost tu. De data asta, a adăugat repede. 
Trebuie să fii mai atentă de acum înainte. 


Ideea era că aș fi putut jura că închisesem ușa. Dar, în timp ce 
alergam dinspre hambar spre casă, am simțit că acea mică minciună 
a meritat. Nu avea rost să o fac pe mama să se îngrijoreze. Adică, în 
ciuda neliniștii ei evidente, eram în Clearwater. Ce putea să se 
întâmple rău? 


Întrebarea pe care ar fi trebuit să mi-o pun era cum fusese posibil să 
o aud pe Maisey jucându-se cu găleata de la o distanţă atât de mare? 
Dar atunci nici nu mi-a trecut prin cap asta. Nu până când a fost 
mult prea târziu. 


CAPITOLUL 6 


În dimineața următoare, m-am simţit fericită cum nu mai fusesem de 
săptămâni în șir. Noua mea camaraderie cu mama m-a făcut să 
zâmbesc mai ușor, iar holurile școlii nu mi s-au mai părut atât de 
copleșitoare. Kaylee a pocnit din degete îndată ce am ajuns la 
dulapul ei. 


- Nuuu, mi-am uitat cartea de economie în mașină... și voiam să 
încerc să învăţ pentru testul ăla, în timpul orei. 


Atmosfera ciudată din ziua anterioară părea să se fi risipit. N-am 
pomenit de reacția ei, iar ea nu a mai adus vorba de a mea. 


-Vrei să vin cu tine? am întrebat-o, tocmai când a sunat primul 
clopoțel. 


A luat-o la goană spre ușa principală, cât de repede îi permiteau 
tocurile de cinci centimetri. 


-Nu, du-te înainte, mi-a strigat peste umăr. Durează doar o clipă. 


M-am așezat la locul meu obișnuit. Deși am încercat în mod 
intenționat să-i ignor pe colegii care erau deja în clasă, se pare că a 
fost o provocare prea mare pentru mintea mea analitică. Cinci băieți, 
trei fete. Niciunul dintre ei nu era Hunter. Oricum, le-am zâmbit 
tuturor. Mi-am făcut de lucru și am răscolit în rucsac, după caiet. 
Totuși, am simțit prezența lui Hunter, cu câteva clipe înainte ca el să 
se arunce pe locul lui Kaylee, lângă mine. 


— Hei, mi-a zis cu vocea lui blândă și fixându-mă cu ochii lui albaștri, 
pe sub o șuviță rebelă. 


— Bună. 


Am simtit fluturi în stomac. O prostie. Era doar un băiat. OK, nu 
chiar. Era un băiat de care, întâmplător, îi plăcea lui Kaylee. Kaylee, 
care avea să se întoarcă în orice clipă și care se aștepta să-și găsească 
locul liber. Fluturi sau nu, băiatul trebuia să stea în altă parte. Tocmai 
atunci, Hunter a pus rucsacul pe bancă și și-a lăsat capul pe el. A 
închis ochii. Inima mea s-a înmuiat și s-a transformat în ceva ce 
părea o grămadă mare de gelatină. Părea atât de obosit, cu genele 
negre fluturând pe pometi. Gura lui s-a relaxat și ea. Am simțit o 
bruscă pornire de a-i urmări cu degetul buza de sus. 


Hm! 


Am fost atât de prinsă în acel gând nebunesc, că n-am auzit de la 
început pașii de pe hol. Același sunet pe care îl făceau pantofii cu toc. 


Of, nu. 
M-am îndreptat. 


- Hunter, trebuie să... 


Clopoţelul m-a întrerupt, la fel și mica exclamaţie de surprindere pe 
care am auzit-o dinspre ușa din spatele meu. Acolo era Kaylee, cu 
buzele proaspăt date cu luciu deschise a uimire. A făcut doi pași 
spre banca ei ocupată, înainte să se oprească, să-și netezească rochia 
mov și să privească de la Hunter la mine. 


— Hei, Kaylee! Hunter doar s-a oprit aici o clipă..., am început eu, 
numai pentru a fi întreruptă din nou, de data aceea de către doamna 
Stegmeyer. 


- Domnișoară Daniles, te rog, găsește un loc liber, dacă nu vrei să te 
pun întârziată, i-a zis profesoara pe deasupra catalogului. 


Privirea lui Kaylee s-a oprit o clipă mai mult asupra locului ei 
obișnuit și m-a făcut să acționez. 


— Hunter, am șoptit. 


Genele lui s-au ridicat. Sarcina de a-l trimite într-o altă lumină a 
devenit de o sută de ori mai grea, sub privirea aceea albastră 
somnoroasă. 


- Ăăă, te superi dacă te muţi? Asta e locul lui Kaylee. 


S-a ridicat, s-a uitat la Kaylee de parcă o vedea pentru prima dată, 
apoi și-a luat rucsacul și s-a ridicat. 


— Mda, scuze. 


Zâmbetul lui timid era cel mai bun cadou de plecare pe care îl putea 
oferi, pentru că aș putea spune că, practic, a făcut-o să se topească pe 
loc. Hunter s-a dus spre banca goală în care stătuse și ultima dată. Ea 


s-a lăsat pe locul eliberat, cu un oftat uriaș, în timp ce doamna 
Stegmeyer bătea nerăbdătoare cu unghiile în masă. 


-L-a încălzit pentru mine, a șoptit prefăcându-se că își face vânt cu 
un caiet. Chiar în clipa asta, sunt încălzită de căldura trupului lui 
Hunter Lowe. 


Un val de ușurare m-a lovit și a declanșat un chicotit mai tare decât 
intenționasem. 


— Fetelor, vă rog. E timpul pentru prezenţă, ne-a atenționat doamna 
Stegmeyer. 


S-a auzit interfonul, urmat de vocea exagerat de puternică a 
președintelui consiliului elevilor. Am ascultat absentă noutățile 
despre o strângere de fonduri, în timp ce îi șopteam lui Kaylee: 


— Doar... s-a așezat aici. Neinvitat. 

Deși, sinceră să fiu, nu prea îl gonisem. A dat din mână. 
-Te rog. E în regulă. 

În regulă, totul era în regulă. 

— Fetelor... șșșttt! 


Doamna Stegmeyer și-a dus degetul la buze și s-a uitat la noi. Dar, 
îndată ce și-a mutat privirea, Kaylee s-a aplecat și mi-a șoptit la 
ureche: 


— Sincer, nu-ți face griji. Nu e nimic rău într-un pic de competiție 
sănătoasă. 


Ce? 


- Kaylee, am început, doar ca să fiu întreruptă de bufnitura puternică 
a catalogului trântit de masă. 


-Ultima avertizare, înainte să vă despart, a zis doamna Stegmeyer, 
cu un accent și mai puternic, cum se întâmpla de obicei când era 
nervoasă. 


M-am cufundat în scaun și am tăcut tot restul orei. Dar comentariul 
lui Kaylee mi s-a învârtit prin minte, din nou și din nou. Competiţie 
sănătoasă? Pentru Hunter? Nu-mi plăcea cum suna absolut deloc. 


CAPITOLUL 7 


Camioneta veche a lui Kaylee ne zdruncina pe drumul prăfuit, 
departe de Clearwater High. Din cauza scrâșnetelor de cauciuc pe 
terenul accidentat și a sunetului scos de motorul vechi, nivelul de 
zgomot era destul de mare. În cabină, totuși, liniștea era asurzitoare. 
Kaylee ţinea strâns volanul acoperit cu material cu model zebră și 
refuza să mă bage în seamă, privirea ei fixând drumul. 


— Kaylee, jur... n-am nicio legătură cu transferul lui Hunter la cursul 
meu de engleză. 


Pledam pentru inocenţa mea de zece minute, dar nimic nu avea efect 
asupra expresiei împietrite a lui Kaylee. Cam atât ținuse competiția 
„sănătoasă“. Am oftat și m-am uitat pe geam. Departe, pe dealuri, 
am văzut pâlpâind o coamă neagră, pe un gât lucios, ca de mahon. 
Minunatul armăsar a mai dat o dată din cap, înainte să se ridice în 
două picioare și să își lanseze trupul masiv într-un galop exploziv. 


Caii. Caii erau unul dintre cele două lucruri care mă împiedicaseră 
să-mi pierd minţile, încă de când ne mutaserăm acolo. Celălalt era 


Kaylee. Am privit-o cu coada ochiului, dar gura care de obicei 
zâmbea era tot neclintită. Nu-mi aminteam nici măcar un singur 
drum cu acea camionetă, fără muzică sau fără necontenita 
pălăvrăgeală a lui Kaylee, care mă făcea să râd. Până atunci. În 
mintea mea a prins contur imaginea feţei lui Hunter, cu buclele lui 
șatene încadrându-i ochii de un albastru-intens. Proasto. În clipa 
aceea, imaginea lui nu făcea decât să îngreuneze lucrurile. Dar, chiar 
dacă Hunter Lowe era cel mai interesant lucru care se întâmpla în 
clipa aceea în Clearwater sau, mă rog, nu doar în clipa aceea- cel 
putin de când stăteam eu acolo-—, o pasiune prostească nu putea avea 
întâietate în fața unei prietenii. Nu așa mă crescuse mama. Trebuia să 
pun capăt acelei povești. O voiam înapoi pe guraliva Kaylee. La 
urma urmei, ea era singura care mă ajutase să nu fiu o paria la 
școală. Categoric, îi eram datoare pentru asta. 


— Uite, e ridicol. N-ar trebui să ne certăm din cauza unui tip... doar 
pentru că nu poartă Carhartt și nu e un petrecăreț, am adăugat, 
pentru a destinde atmosfera. 


Chiar dacă Hunter însemna mai mult de atât. Era ceva în felul tăcut 
în care mă studia cu ochii aceia albaștri, când vorbeam, ca și cum 
chiar l-ar fi interesat ce spuneam. lar asta făcea ca tot ce era în jur să 
dispară. Și aveam nevoie de așa ceva. Dar fără ca asta să afecteze pe 
altcineva. Mi s-a părut că văd cum strânsoarea lui Kaylee se 
relaxează pe volan, chiar un pic. Parcă s-a mai luminat, când s-a 
îndreptat. Dar n-a zâmbit. 


-Nu sunt sigură, Mila, a zis Kaylee, privind, în sfârșit, spre mine. De 
unde știu că pot avea încredere în tine? 


— Uite ce e, jur... nu eu i-am spus să schimbe și să vină la cursul meu 
de engleză. Poţi să îl întrebi, dacă nu mă crezi. 


Deși mi-ar fi plăcut să cred că se transferase pentru mine, el îmi 
spusese că transferul avea legătură doar cu faptul că își dorea o listă 
de lecturi mai interesantă. Kaylee a luat o mână de pe volan, să-și 
aranjeze puloverul cu decolteu, una dintre creaţiile ei uimitoare. 


-Te rog. Ar crede că sunt o tâmpită. 


Dar vocea ei nu mai era la fel de iritată ca mai devreme. S-a uitat 
spre mine, mușcându-și buza de jos. Apoi, umerii ei s-au relaxat. 


-Deşi reușesc asta foarte bine, în ultima vreme, nu-i așa? 
-Nu ești singura, am zis. 


Și nu m-am mai gândit la Hunter atât de mult cum o făcusem când o 
apucasem de braț. Zâmbetul ei era timid, nu zâmbetul nepăsător cu 
care eram obișnuită. In fine, m-am mulțumit și cu atâta. 


-Aşa că... hai să așteptăm! Oh, Doamne, uite-l! a strigat Kaylee. 
Pentru o clipă, logica m-a părăsit. Nu... nu era posibil... 


Ochii mei s-au făcut mari, în timp ce frânele au scrâșnit. Am întors 
capul și m-am uitat după obiectul spre care era îndreptat degetul lui 
Kaylee. Mai întâi, m-a lovit confuzia, urmată de un val de 
dezamăgire. Hunter. Chiar era Hunter. 


Sigur că era. 


Am încercat să-mi recapăt sângele rece, în timp ce mașina hurducăia 
spre marginea drumului. 


-Lasă geamul în jos, repede! a zis Kaylee, iar degetele ei au aranjat 
câteva șuvițe care îi zburaseră. 


Hunter tocmai se întorcea să vadă cine se apropia, cu mâinile 
înfundate în buzunarele pantalonilor negri. N-am reușit să-mi 
reprim un fior de încântare văzându-l. Chiar dacă îmi ordonasem 
ferm să mă potolesc. Am lăsat în jos geamul vechi, cel care mereu se 
bloca la fratele mai mic al lui Kaylee și la mama ei și care mie nu-mi 
făcea figuri niciodată. Fără geamul barieră, mirosul de bălegar de 
afară a devenit și mai puternic. 


- Bună, Mila, a zis Hunter. 


Ca de obicei, am observat felul în care zâmbetul lui, doar dintr-un 
colț al gurii, îi ridica buzele, partea stângă un pic mai mult decât pe 
cea dreaptă. Când și-a înălțat capul, gluga hanoracului negru cu 
mâneci lungi a alunecat și a eliberat de-acum cunoscuta claie de 
bucle șatene. Bucle care arătau incredibil de moi și care, practic, 
implorau ca degetele mele să treacă prin ele. OK, chiar trebuia să mă 
opresc. Eu și Kaylee aveam o înțelegere. M-am străduit ca vocea mea 
să pară nonșalantă. 


— Bună, Hunter... 


-Hunter! a tipat Kaylee. Hei, de ce nu vii cu noi? Mergem spre Dairy 
Queen și sigur nu vrei să ratezi unul dintre cele mai bune lucruri pe 
care le are de oferit orașul ăsta! 


Kaylee s-a aplecat peste mine, să vadă mai bine, astfel că m-a obligat 
să-mi lipesc capul de spătarul vechi, dacă nu voiam să iau o gură de 
parfum de grepfrut din părul ei. Și... stai așa, de când eram noi în 
drum spre Dairy Queen? Am reușit să-mi eliberez capul. Privirea 
albastră a lui Hunter a prins-o imediat pe a mea, cercetător. Am 
simțit din nou senzația aceea că lumea dispărea. În ciuda celor mai 


bune intenții ale mele, am simţit cum pe buze mi se ițește un zâmbet 
prostesc. 


-Sună bine, a zis el, în cele din urmă, tot cu ochii ațintiți asupra mea. 


Intre timp, zâmbetul lui Kaylee pălise. Il vedea cum se uita la mine, 
iar privirea ei se îngusta. De data aceea, entuziasmul ei a părut 
forţat, când s-a bâţâit pe scaun, apoi a țâșnit exclamând: 


- Yupi! Mila, tu treci în spate, să stea Hunter în față, OK? Nu vrem 
să-l speriem pe tipul cel nou obligându-l să meargă în spate! 


Ha, ha, ce amuzant! 

-Ce glumă bună, Kaylee, dar ce-ar fi să mă înghesui lângă tine? 
Colțurile gurii lui Kaylee au căzut. A coborât tonul. 

- Cum, să fii înghesuită lângă el, ca șaua pe cal? mi-a șoptit. 

Pe bune? 


— Acum mai puțin de două minute mi-ai spus că te purtai prostește. 
Ei bine, ghici! O faci din nou, i-am șoptit și eu. 


Kaylee s-a uitat la mine, înainte să-i facă semn lui Hunter. 


— Așteaptă o clipă... Mila tocmai cobora. Oricum, voia să ia o gură de 
aer proaspăt. 


Am rămas cu gura căscată și am încercat să mă conving că se purta 
nebunește doar pentru că Hunter o luase prin surprindere. Mai 
târziu, probabil că aveam să râdem de nebunia ei. Până când a 
coborât vocea și mi-a spus: 


-Camioneta mea, regulile mele. Treci în spate sau mergi pe jos. 
OK, râsul nu era o opțiune. 

-Nu se poate să vorbești serios. 

-Jos. 


Mai mult ca orice altceva, încordarea bruscă din mâinile mele a fost 
cea care m-a făcut să deschid ușa și să sar afară. Nu eram sigură că 
nu aveam să le folosesc s-o apuc pe Kaylee din nou. Probabil de gât, 
de data asta. Când am sărit pe iarbă, înainte ca el să poată urca, 
zâmbetul lui Hunter a dispărut. 


— Pleci? 


-Nu, doar urc în spate, am zis, simțindu-mă ca o imbecilă, când am 
văzut sprâncenele lui ridicate a mirare. Aăă, e drăguţ să vezi peisajul 
din altă perspectivă, uneori. 


Lăsând să treacă puţin senzaţia aceea de ridicol, mi-am închis gura 
mare, am înconjurat camioneta și am sărit în spate, unde m-am 
trântit pe banchetă cu un pic mai multă forță decât era necesar. 
Stupidul Chevy a scârțâit. 


-E o nebunie, a zis Hunter. De ce... 

-Nu, sunt în regulă. Îmi place aici în spate. E drăguţ. 

Era mult mai ușor să mă prefac atunci când nu-l vedeam. 
-Eşti sigură? m-a întrebat cu neîncredere. 


- Da. Absolut. 


După alte câteva clipe, ușa din față a scârțâit închizându-se. 
Camioneta a pornit. M-am tolănit pe banchetă, astfel încât să mă pot 
rezema de cabină. În Philly, nici într-un milion de ani nu m-ar fi 
obligat cineva să merg în spate într-o camionetă. Era aproape barbar. 
Să nu mai spun ilegal. Am tras un picior în banchetă, cu putere. Atât 
de tare, că a și sărit niște vopsea. Așa-i trebuia. Kaylee avea de dat 
socoteală la o grămadă de chestii. Nu era de mirare că ea și Parker 
erau atât de bune prietene. 


Camioneta a prins viteză. A trebuit să-mi ridic mâinile în aer, să-mi 
țin părul. Zgomotul era destul de puternic, dar tot mai prindeam 
câte ceva din conversaţia din cabină. Probabil că fereastra din spate 
era întredeschisă. 


-Eşti sigură că Mila e OK acolo în spate? a întrebat Hunter. 


Mi l-am imaginat cum își înalță capul, să se uite la mine, dar mi-am 
ținut ochii ațintiți asupra copacilor care rămâneau în urma noastră. 
Nu era nevoie să mă vadă roșie la faţă, din cauza vântului, nici cu 
părul zburând, de parcă era viu. 


Incă un lucru pe care îl învățasem în Clearwater: nimănui nu-i stă 
bine părul într-o camionetă. 


—Of, e în regulă. Cum spuneam, adoră să stea acolo. Trebuie să fie o 
chestie tipică din Philly. 


-Aşa e, ea e din Philly. Când s-a mutat aici? 
— Acum vreo lună. 


-Am auzit că în Philly este o viaţă culturală super. I-a plăcut acolo? 


— Mda, cred. 


Chiar și de acolo din spate am sesizat enervarea care învăluia vorbele 
lui Kaylee, la fel ca praful de pe canapeaua din spatele camionetei, 
care, în clipa aceea, grație noului aranjament făcut de ea, era și pe 
blugii mei. 


— Hei, există ceva amuzant ce nu poți face într-un oraș mare ca 
Philly... să-ți exersezi abilitățile la liniuțe. Haide, să vedem ce poate 
vechitura asta! 


Iar restul cuvintelor s-au evaporat. Liniuţe? Liniuţe? Chiar uitase că 
eu eram acolo în spate? 


— Hei, Kaylee! 


M-am răsucit și am bătut cu degetele în geam, să-i atrag atenţia, când 
camioneta a prins viteză. Corpul meu s-a clătinat, iar palmele mi s- 
au lipit de bancheta metalică. Strigătul de entuziasm al lui Kaylee a 
fost urmat de o altă accelerare. M-am prins cu mâna stângă de 
marginea camionetei. 


Părul mi s-a răsfirat peste față, în timp ce mașina mergea tot mai 
repede, hurducăindu-se periculos pe drumul plin de gropi. ÎI 
auzeam pe Hunter cum o îndemna pe Kaylee să încetinească, 
auzeam huruitul motorului, în timp ce ea îl forța și mai tare. Dar, 
dincolo de toate, începeam să simt ceva nou, ceva neașteptat: un fior 
de euforie. Entuziasmul față de ceva periculos a început să eclipseze 
teama, cum mi se întâmplase și atunci când Bliss sărise gardul cu 
mine. Era chiar oarecum amuzant. Vântul mi-a prins râsul și l-a luat 
cu el, iar eu mi-am desprins mâna de pe marginea camionetei. Poate 
că asta se întâmplă când te muţi din orașele mari în vreo fundătură 


rurală... poate că te transformi într-un dependent de adrenalină. 
Parcă trupul meu se pregătea pentru ceva ce îi era menit. lar asta era 
cu adevărat amuzant. Chiar super. Nu mă mai distrasem așa de 
când... 


Următoarea alunecare spre stânga a fost cam bruscă. La fel și 
smucitura spre dreapta care a urmat. Mi-am julit brațul de metal... 
chiar înainte să simt un imens vid, după care corpul meu a început 
să plutească. Într-o clipă zburam, iar în următoarea țipătul care a 
ieșit din gâtul meu a fost acoperit de o bufnitură. Mai întâi, am pus 
jos braţul, pe ceva ascuțit, și am simțit o senzaţie ciudată de sfâșiere. 
Apoi, m-am rostogolit. Lumea s-a înclinat și s-a rotit nebunește, în 
timp ce eu m-am lovit din nou de pământ și am continuat să mă 
rostogolesc. Mici detalii vizuale se repetau- frunze, iarbă, cerul 
albastru -—, iar eu mă rostogoleam și mă rostogoleam. 


Am aterizat pe spate, la baza dealului, holbându-mă la un petic de 
nori albi. Nori de genul stratocumulus, dacă nu mă înșelam. Buzele 
mi s-au mișcat, dar n-a ieșit niciun sunet, vocea mea era strangulată 
de același șoc care mă lipise de pământ. Șocul, asta trebuia să fie. Ce 
altceva putea explica faptul că zăceam întinsă acolo și cercetam 
tipurile de nori, în loc să fiu speriată? 


Alte gânduri au dat năvală în mintea mea. De exemplu, ce naiba se 
întâmplase? De ce nu rămăsesem fără aer? Sau... of, Doamne... de ce 
abia simțeam durere? Mă rănisem la coloană? Dacă nu puteam să 
merg? Am simțit un val de ușurare, când mi-am confirmat că încă 
mai puteam să-mi mișc degetele de la picioare. Deocamdată, era 
bine. M-am ridicat în picioare, uimită să constat că demnitatea mea 
era mai rănită decât orice altceva. Fusesem incredibil de norocoasă. 


— Mila! 


Mersul sigur al lui Hunter îi grăbea coborârea de pe deal, Kaylee 
venind după el, pe cât de repede îi permiteau cizmele cu talpă 
platformă. În clipa aceea, am început să mă înfurii. 


-Kaylee Daniels, ce e cu tine? Când o să afle mama ta, o să fii 
pedepsită pe viață! Puteai să mă omori! 


Am început să-mi curăţ iarba de pe hanorac. Pete de iarbă, o să am 
pete de iarbă, m-am gândit, cumva, detașat. 


-Of, Doamne, Mila! Eşti în regulă? Îmi pare atât de rău! suspina 
Kaylee, încă la câțiva metri distanță. Întinde-te la loc! S-ar putea să fii 
lovită la spate sau așa ceva! 


Hunter a ajuns primul lângă mine. 
— Are dreptate, trebuie să te așezi. Te-ai lovit undeva? 


-Nu... nu cred, am zis, deși nu avea logică, dar nu aveam de gând să 
mă plâng. Dar îmi simt brațul stâng cam ciudat. In partea exterioară, 
deasupra cotului. 


-Lasă-mă să văd. 


Hunter mi-a luat încheietura și a ridicat materialul sfâșiat care fusese 
mâneca mea. Cum eram cu fața la el, am văzut când expresia lui s-a 
schimbat din îngrijorare în șoc, am văzut cum a făcut ochii mari. 


-Ce nai... Mila? 
Asta nu avea cum să fiea bună. 


-Chiar e așa rău? Sau ești genul care face mofturi cum vede un strop 
de sânge? 


M-am întors, să văd mai bine ce anume îl transformase pe Hunter 
într-o statuie de gheață, cu gura căscată, tocmai când a ajuns și 
Kaylee lângă noi. 


-Am fost atât de speriată... am fost sigură că ai aterizat pe bucata aia 
mare de metal ruginit și ai murit! a zis ea și a arătat spre rămășițele 
diforme ale unei mașini. Mulţumesc... 


Strigătul ei a acompaniat șuieratul respirației mele. 
- Mila? Of, Doamne, Mila! Ce... ce e aia? Pentru că nu e... 
—... nu e sânge, am respirat în același timp cu ea. 


Toţi trei ne holbam la brațul meu. Și ne holbam. Și ne holbam. De 
parcă niciunuia nu ne venea să credem ce vedeam. Bratul meu nu 
sângera deloc. Pe pielea mea era o rană mare, deschisă, dar nu era 
sânge. Nu era sânge. Nu era sânge, pentru că, în loc de sânge, o 
peliculă subțire roșie se rupsese și lăsa să se scurgă din rană un soi 
de lichid scârbos alb-lăptos. Și nu era doar atât. În interiorul rănii, în 
interiorul meu, era un tub transparent, cu o gaură zimţată, în formă 
de clemă. Și înăuntrul lui? Ceva ce semăna cu niște fire. Fire mici 
argintii, răsucite ca spiralele duble despre care învățam la biologie. 


Nu. Nu. Nu. Aveam halucinații. Mă lovisem la cap, la urma urmei, și 
aveam halucinaţii. Era singura explicație logică. Mi-am smucit braţul 
și m-am uitat de la faţa oripilată a lui Kaylee la cea șocată a lui 
Hunter. Sigur că aveam halucinaţii, la fel și ei. Părul meu a biciuit 
aerul, când mi-am scuturat capul dintr-o parte în alta. Nu înțelegeam 
nimic. 


-Nu pot... nu... asta e... Kaylee? 


Mi-am ridicat spre ea mâna cea sănătoasă. Doar ca să o văd cum se 
dă în spate. 


-Şşşş, Mila, e în regulă. Haide să te ducem înapoi în camionetă, a zis 
Hunter și și-a pus grijuliu un braţ în jurul taliei mele. Poţi să mergi 
dacă te sprijini un pic pe mine? 


-La spital, a izbucnit Kaylee. Trebuie să meargă la spital. 
Am dat din cap în sens de „mai repede“. 
-Nu, nu la spital! Cum să merg la spital, când... 


Cu toţii ne-am uitat din nou la brațul meu și am știut care era 
continuarea. Cum puteam să mă duc la spital, când eram o 
ciudățenie? Aveau să-mi pună întrebări, iar eu nu aveam răspunsuri. 


-Fără spital, am repetat cu îndârjire. Nu, nu, NU! 


-E OK, calmează-te. Kaylee? Kaylee! Poţi să ne ajuţi un pic? Vino să 
vezi dacă poate să stea pe picioare o clipă. 


Pentru un moment, am crezut că o să refuze. Părea gata să o ia la 


fugă. 
— Bine. 


A venit lângă mine, dar reticenta i-a fost evidentă în felul în care și-a 
pus brațul în jurul taliei mele, fără ca, de fapt, să mă atingă. Îndată ce 
a văzut că ea mă ţine, Hunter și-a dat jos hanoracul negru și a rămas 
într-o cămașă gri subțire. A înfășurat cu grijă hanoracul în jurul rănii 
mele. Spre deosebire de Kaylee, mâinile lui erau ferme și sigure. Nu 
era atât de speriat. 


- Gata, asta ar trebui să fie suficient, deocamdată. 


M-a tras cu blândețe de lângă Kaylee, și-a pus un braţ hotărât în jurul 
taliei mele și a început să mă conducă în sus pe deal. 


Drumul spre casă a fost la fel de tăcut ca drumul de plecare de acasă. 
Tot drumul, Hunter mi-a ținut mâna într-a lui și m-a privit cu ochi 
greu-de-citit. Ochi care, probabil, încercau să-și ascundă oroarea 
totală care îl cuprinsese când aflase că eram un fel de ciudăţenie a 
naturii, oroare care o însoțea pe a mea. 


Kaylee refuza să scoată o vorbă. De fapt, nici măcar nu se uita la noi. 
Și tot ce îmi trecea prin minte era: nu aveam sânge. 


Când am ajuns înapoi la drum, eram disperată să fug, deși, în același 
timp, groaza se furișa prin pieptul meu cu picioare de păianjen. 
Pentru că, dacă cineva avea răspunsuri, aceea era mama. Și, în timp 
ce o parte din mine urla după răspunsuri, o altă parte, una mică și 
bine ascunsă, șoptea că poate era mai bine să nu știu. 


M-am năpustit pe ușă, înainte ca vreunul dintre ei să apuce să spună 
ceva, și am mormăit „ne vedem mai încolo“, apoi am năvălit în aerul 
după-amiezii și am simtit un fior care până atunci nu fusese prezent. 
Chiar dacă partea aceea mică din mine avea dreptate, nu conta. 
Trebuia să știu adevărul. În timp ce alergam spre ușa din față a casei 
de oaspeţi, îmi spuneam: faci din țânțar armăsar, Mila. Mama îţi va 
explica totul și va fi în regulă. 


N-aș fi putut fi mai departe de adevăr nici dacă m-aș fi străduit. 


CAPITOLUL 8 


Am închis ușa încet după mine și am rămas acolo pe hol, holbându- 
mă la canapeaua acoperită cu pătura verde cu arămiu, fără să o văd 
cu adevărat. Ameţită și dorindu-mi să existe o modalitate de a 
rederula ultima oră din viața mea. De a o rederula și de a o șterge. 
Mâna mea liberă era pe cămașa lui Hunter. Dacă aș fi putut șterge ce 
era dedesubt. Din stânga s-a auzit un foșnet, care mi-a amintit că 
persoana care avea răspunsurile era la doar câțiva pași distanță. Am 
inspirat adânc, am deschis ușile albe care despărțeau bucătăria de 
restul casei și am văzut-o pe mama scotocind prin cămara fără ușă. 
Vederea siluetei subțiri, în blugi, scotocind printre cutiile cu cereale, 
de parcă era o zi ca oricare alta, m-a făcut să-mi doresc, brusc, să o 
scutur. Bratul meu arăta de parcă era desprins dintr-un coșmar, iar 
ea căuta ceva de ronţăit. Când s-a întors, cu o pungă de ananas uscat 
în mână, a zâmbit. 


- Bună, scumpo. Cum a fost azi la școală? 


Mă proteja de ceva ce credea că nu aș înțelege? Nu că ar fi contat. 
Simțeam cum fragilele legături care se formaseră între noi seara 


trecută se rupeau sub greutatea minciunilor ei. Până să deschid gura 
și să întreb ceva, privirea ei isteață a căzut pe cămașa înfășurată în 
jurul brațului meu. Cămașa lui Hunter. 


-Oh, nu, a oftat și a închis ochii, parcă refuzând să vadă. 


Exclamaţia ei a străpuns camera, semn că urmau lucruri rele. Dar 
când a deschis ochii mama cea eficientă revenise. Mama, cea care 
vâna zgomotele în noapte. Mama, cea care nu lăsa nimic la 
întâmplare. 


— Arată-mi. 


Arată-mi? Nu își dădea seama că greșea? Ar fi trebuit să îmi spună 
că totul avea să fie bine. De ce nu o făcea? 


— Arată-mi, a mai zis o dată, mai tare, când a văzut că nu mă mișc. 


Încet, am desfăcut cămașa lui Hunter, cu mâna cealaltă, și am lăsat-o 
să cadă pe gresia albastru cu alb. În ciuda dorinței mele disperate, 
părțile extraterestre care ieșeau din braţul meu nu dispăruseră. 
Lichidul alb nu se mai scurgea, dar firele răsucite, plasticul, erau tot 
acolo, ca matele unei jucării mecanice. 


Mama a tras aer în piept. 


-Ce s-a întâmplat? Ca să ai o asemenea rană, trebuie să te fi lovit de 
ceva ascuțit, cu o viteză incredibilă! 


Când mama a spus „ceva ascuţit“, cuvintele lui Kaylee mi-au licărit 
în minte. Am fost sigură că ai aterizat pe bucata aia mare de metal ruginit. 


— Am fost aruncată din spatele camionetei lui Kaylee, am murmurat, 
dar mama nu asculta. 


Era prea ocupată să-mi inspecteze brațul. l-am urmărit expresia, în 
căutarea unei urme din șocul pe care îl simțisem eu când îmi 
văzusem prima dată rana. Șocul pe care încă îl simțeam. Dar știam că 
nu aveam să îl găsesc la ea. Eram destul de sigură. Nicio exclamațţie 
de surprindere, niciun suspin, niciun strigăt de oroare. Absolut 
nimic care să arate că interiorul brațului meu era ceva nou pentru ea. 
Speranţa că, poate, cumva, mama nu știa despre asta, nu știa că 
brațul meu era o ciudățenie de care uitase să îmi spună s-a stins în 
mine în clipa aceea. Pieptul mamei se ridica și cobora sub tricoul 
albastru moale. S-a întins spre mâinile mele. 


- Mila, știu că e greu, dar trebuie să mă asculti. 


Am lăsat-o să-mi ia mâinile. Și am așteptat. Am așteptat o explicaţie 
care să aibă logică. La urma urmei, trebuia să existe o explicație 
simplă, logică. Trebuia. Obrajii mamei aveau o paloare neobișnuită. 


— Câţi oameni au văzut asta? 


In timp ce o priveam, uluită de reacţia ei, m-a apucat de umăr și 
chiar m-a scuturat. 


— Câţi? 
— Doar... doar doi. Kaylee și încă un prieten. 
-Eşti sigură? 


— Da! Incepi să mă sperii, te rog, spune-mi ce se întâmplă! 


Strânsoarea ei a slăbit. Resemnarea i s-a așternut pe față. 
— Urmează-mă. 


Replica aceea simplă, în timp ce s-a întors să mă conducă afară din 
bucătărie, a făcut ca digul format în mine să se surpe și să elibereze 
val după val de nebunie și anxietate. Era o minune că nu tremuram, 
când am ajuns în dormitor. Îmi doream să mă întorc și să fug. Să-i 
spun să uite că tocmai îi cerusem o explicaţie, să uite totul. Puteam 
pune un fel de bandaj permanent pe braţul meu și să ne prefacem că 
acea chestie nici nu exista. 


Voiam să fug. Dar n-am făcut-o. Odată ajunse înăuntru, s-a dus spre 
dulăpiorul ei vechi din mahon și s-a ghemuit în faţa lui. Sertarul de 
sus, mereu înțepenit, s-a deschis, în cele din urmă. Mă uitam absentă 
la tricourile de diverse culori și mă întrebam ce naiba legătură aveau 
ele cu brațul meu de alien. Apoi, mama a scos sertarul cu totul, l-a 
pus deoparte și s-a uitat în interiorul dulapului. M-am ghemuit 
lângă ea și îndată am văzut ce căuta. În colțul din spate, o chestie 
argintie sclipea sub o bucată de bandă adezivă. 


O cheie. 


Odată ce a avut cheia în mână, mama a pus sertarul la loc, înainte să 
mă conducă spre spălătorie și apoi să se oprească în faţa ușii de la 
garaj. În sfârșit, s-a întors, mi-a netezit părul, înainte să-și lase brațul 
înapoi pe lângă corp. 


- Mila, înainte să mergem mai departe, trebuie să știi că ţin la tine. 
De fapt, cred, acum mai mult ca oricând, că tu ai meritat toate 
riscurile. 


Cuvintele acelea m-au făcut să îngheț. După ce am ajuns în garaj, m- 
a condus spre o grămadă de cutii goale, aranjate ordonat lângă 
peretele din spate. Cel puțin eu am presupus că erau goale. După ce 
a dat jos trei dintre cele de sus, a umblat în una dintre ele și a scos o 
casetă metalică argintie. Parcă era o cutie pentru scule, dar ceva mai 
mare. Când s-a întors să ducă cutia înăuntru, m-am dat la o parte, să 
nu o ating. Reacţia corpului meu la convingerea că orice era încuiat 
acolo putea să-mi schimbe viața pentru totdeauna. Când am ajuns în 
sufragerie, mama a pus caseta pe măsuţa de cafea și a arătat spre 
canapeaua verde. 


-Ia loc, Mila. O să dureze ceva timp. 


M-am așezat. Cheia argintie a intrat în încuietoare. Trei secunde 
până când viața mea avea să explodeze. 


Cheia s-a răsucit. Două secunde. 
Capacul s-a ridicat. Două secunde. 
Si 


Orice idei nebunești oi fi avut despre conținutul casetei, pot să spun, 
categoric, că niciuna nu avea legătură cu un iPod argintiu și nici cu 
căștile asortate. lar mama exact asta a scos de acolo. 


— Uite. Ascultă asta, cât mă ocup eu de braţul tău. O să înţelegi totul. 


Mama și-a luat privirea de la mine, iar degetele ei puternice și abile 
au frecat zona de sub ochii ei. Apoi, mi-a întins căștile. Două chestii 
rotunde, de numai trei centimetri în diametru fiecare. Cuibărite ca 
niște bombe mici în palmele ei. 


Am ezitat. Chiar voiam să știu? Voiam cu adevărat? Pentru că orice 
era acolo era suficient de rău să o facă pe Nicole Daily să plângă. 


Nu, adevărul era că nu voiam să știu. Dar trebuia. 


Degetele mele au cuprins căștile. Mi le-am băgat în urechi înainte să 
mă pot răzgândi. Mama a scos mai multe lucruri din cutie — ustensile 
care păreau perfecte pentru a repara un laptop. M-a văzut cum mă 
holbam și a reușit să schițeze un zâmbet. 


— Să-ţi repar braţul, a spus, de parcă era cel mai normal lucru din 
lume. 


Ofof, mi-am zis, în timp ce mi-am fixat privirea pe o șurubelniţă. 
Complet normal. 


-Nu-ti face griji, nu o să doară. 


Apoi, a apăsat play pe iPod, iar auzul meu a fost umplut de o rostire 
tărăgănată, masculină și totul s-a prăbușit. Ei bine, totul, cu excepția 
gândului persistent că mama minţise. Pentru că, dacă braţul nu mă 
durea, nu la fel se putea spune despre cuvintele rostite de vocea 
străinului din căști. 


Ele dureau. Dureau al naibii. 


CAPITOLUL 9 


Primele cuvinte pe care le-a rostit bărbatul cu un veritabil accent 
sudist au făcut să se clatine întreaga mea lume. „MILA sau Mobile 
Intel Lifelike Android este un experiment militar legat de inteligența 
artificială. Proiectul MILA este cofinanțat de un segment special de 
top al CIA și de armată, pentru a produce un spion robot foarte bine 
camuflat, care să se poată infiltra într-o celulă inactivă, iar apoi să 
înregistreze toate mișcările și acțiunile ei.“ 


Am bâjbâit după butonul de pauză și l-am apăsat. M-am holbat în 
gol, în timp ce cuvintele îmi pătrundeau în creier. Mobile Intel 
Lifelike Android. Android. Numele meu nu era o prescurtare a 
combinației dintre Mia și Lana, era un acronim. Și însemna... 
Imposibil. Era imposibil. Era ridicol, incredibil. Cel mai stupid lucru 
pe care îl auzisem vreodată. 


Am vrut să-mi smulg căștile din urechi, mânată de pornirea de a izbi 
iPod-ul de perete, de a-l face bucăţi-bucăţele... apoi privirea mi-a 
căzut pe mama. Mama mea, care folosea un laser pentru a lipi tubul 
din brațul meu. Și, pur și simplu, am înțeles. Dacă distrugeam 


mesagerul, nu-mi folosea la nimic. Nu atunci, când nu aveam cum să 
evadez din realitatea care mi se întindea în față. 


Am apăsat pe play, iar vocea și-a continuat relaxat monologul. „Deși 
MILA 2.0...“ De parcă eram un obiect, o chestie! Și 2.0? Ce naiba 
însemna aia? „... nu se deosebește fizic de o fată obișnuită de 
șaisprezece ani, creierul ei este, de fapt, un nanocomputer obținut 
printr-un procedeu de inginerie inversă, un amestec complex de 
tranzistori și tehnologii de celule vii, care îi conferă capacități unice. 
Acestea includ reflexe excepționale și putere, abilități superumane de 
multitasking și o memorie de excepție, plus capacitate de a sparge 
sistemele computerelor, printre multe altele. De asemenea, poate 
reda emoţii, bazându-se pe stimuli de mediu și fizici.“ 


Eu... ce însemna asta? Un nanocomputer? Să redau emoţii? Să 
redau? Imposibil, omul ăsta chiar încerca să-mi spună... pur și 
simplu, era imposibil. Emoţiile mele erau reale. Simțeam diverse 
mereu. Am simțit cum mi se strânge gâtul, parcă în semn de 
confirmare. 


„Restul structurii este, de asemenea, un amestec de uman și creație, 
dar în mare parte sintetică. Corpul este format din cyberderma, un 
țesut sintetic infuzat cu un strat de hidrogel polimer, aflat chiar sub 
pielea creată prin bioinginerie și care este foarte rezistentă la răni; în 
plus, are receptori care transmit senzațiile către nanocreier- deși, 
receptorii de durere sunt foarte puţini, doar 0,001 din câţi are un 
om.“ 

Mi-am amintit căzătura din mașină, grija mea că mi-aș fi vătămat 
coloana. Brusc, insistența mamei în a călări cu grijă a căpătat sens. 
Nu fusese îngrijorată că m-aș putea răni- din contră. Fusese 
îngrijorată că aș putea cădea, iar faptul că n-aș fi simţit durere ar fi 


dus la întrebări. Era uimitor că nu se întâmplase până atunci. Stai un 
pic. Cum de nu se întâmplase? Cum de, în șaisprezece ani de viaţă, 
nu observasem că nu simt durerea? Atunci m-a izbit un val brutal de 
realitate. Vocea spusese că MILA 2.0 nu se deosebea fizic de o fată 
obișnuită de șaisprezece ani. Ceea ce însemna... că nici nu avusesem 
vreodată altă vârstă decât șaisprezce ani. Adică... toate acele amintiri 
de când eram mai mică? Voia să spună că erau o minciună. Potrivit 
vocii, fusesem „născută“ exact cum eram în clipa aceea. 


M-a cuprins greata. Lucru care, având în vedere ce auzisem, nu era 
logic. Nimic nu avea logică. Eram om. Chiar eram. 


„Scheletul intern combină un țesut dens de fibră optică îmbrăcată în 
tuburi din ceramică transparentă hibridă, care este foarte greu de 
spart și ușor de reparat; corpul ei folosește o tehnologie unică, care 
îmbină umanul cu mecanica, prin încorporarea nanotranzistorilor în 
membranele celulelor vii. În loc de inimă, MILA are o pompă 
sofisticată, care alimentează cu energie celulele parțial organice, care 
pot genera propriul oxigen. Pentru respirație există un program 
computerizat, care simulează funcţionarea umană.“ 


Fără inimă? Nu aveam inimă? Nu, asta era absurd. Ridicol. O 
simțeam acolo, în piept, bătea. 


Doar dacă... doar dacă aceea nu era pompa sofisticată despre care 
vorbea vocea. Mâna mea a zburat spre piept, degetele mi s-au răsfirat 
peste cămașă și am apăsat. După o secundă, am simţit o mișcare 
slabă. Bătea. Ceva acolo dedesubt bătea, categoric. Am sperat că asta 
mă va liniști, dar, în loc de organul în formă de pumn, cu vene și 
artere, pe care îl văzusem la ora de biologie, tot ce îmi imaginam era 
o pompă de piscină. O mașinărie vârâtă sub coastele mele, imitând 
viața. Asta, presupunând că aveam coaste. 


Am apăsat din nou pe pauză, privirea mi-a fugit spre mama, dar ea 
avea capul aplecat peste brațul meu, iar atenţia îi era îndreptată spre 
linia roșie a laserului. N-am simţit mai mult de o gâdilătură. Am 


apăsat play. 


„Graţie unei realizări extraordinare, MILA 2.0 merge un pas mai 
departe și aproximează sentimentele. Folosind informații 
experimentale despre fetele reale, am reușit să înmagazinăm senzații 
viscerale și fizice, pe care le produc emoţiile, și să le recreăm. Astfel, 
MILA 2.0 chiar simte aceleași lucruri pe care le simt oamenii, ceea ce 
va facilita interacțiunea cu subiecții și va conferi autenticitate 
acoperirii sale.“ 


Acoperire. Of, Doamne. Voia să spună... acoperirea mea ca om? 


„MILA conţine suficiente celule umane pentru a simula funcțiile 
biologice, dar, în realitate, este un robot. Data de lansare a acestui 
incitant proiect este 22 august.“ 


Caseta s-a oprit, dar ramificațiile ultimei propoziții au continuat. 22 
august. Exact cu cinci zile înainte de sosirea mea și a mamei în 
Clearwater. 


Nu puteam nici măcar să mă mișc. Nici să respir. Presupun că 
povestea aceea cu nu-are-nevoie-de-aer era foarte utilă. Gândul m-a 
făcut să râd, un gângurit sugrumat, isteric, care a determinat-o pe 
mama să lase sculele și să mă strângă de brat. 


Mama. Doar o altă minciună dintr-un lung șir. 


Durerea din pieptul meu, din non-inima mea era îngrozitoare. 
Oricine lucrase la „redă răspunsuri emoționale“ făcuse o treabă 


super. Poate că visam. Poate că aveam să mă trezesc și să realizez că 
era doar un coșmar. Poate chiar mă trezisem din nou în Philly, iar 
tata era încă în viață. Un bărbat care, dacă era să dau crezare vocii, 
niciodată nu făcuse parte din viața mea. În ceea ce o privește pe 
„mama“, ei bine... potrivit vocii, genetic, eram mai legată de 
prăjitorul nostru de pâine decât de ea. Un alt gângurit a erupt din 
gâtul meu. 


-E adevărat? Nu poate fi, nu? Te rog, spune-mi că e un fel de glumă 
bolnavă. Te rog! 


Dar, când mama și-a ridicat privirea de la trusa cu scule, tot ce am 
văzut a fost tristețea din ochii ei. Indiferent ce ar fi zis, știam că 
pentru ea era ceva real. 


- Mila, îmi pare rău... Aș vrea... 


-Nu-mi pasă ce ai vrea tu, am zis și am sărit în picioare. Doar spune- 
mi ce se întâmplă. De unde am apărut? De ce sunt aici? Și cum... 
cum se poate să nu fiu reală? 


M-am răsucit și am văzut un desen reprezentând un cal. Mi-am 
înfășurat bratele în jurul taliei. Indată, m-am întrebat dacă și acela 
era un gest programat. 


-Eşti reală, a zis mama cu vocea ei, calmează-te și ascultă-mă. 


Pariez că habar n-avea că în clipa aceea avea exact efectul opus. Mă 
făcea să-mi doresc să sar în sus și în jos, să strig la ea și să o fac 
criminală, să o scot din calmul acela al ei. 


-De aceea te-am furat din laboratoarele armatei. Am lucrat zi de zi 
cu tine, Mila. De fapt, eu sunt bioinginerul care a ajutat la crearea ta. 


Eu știu că nu ești doar o armă... ești prea umană pentru asta. Așa că, 
da, te-am furat... să te protejez. Meriţi mai mult decât îţi poate oferi 
armata. 


Furată. Eram un obiect furat. 


Mâna mamei mi-a mângâiat părul, înainte să mă prindă blând de 
ceafă. Toată ființa mea își dorea să o creadă, tânjeam să știu că mă 
iubea cu sinceritate, că eram, într-adevăr, parțial umană. Întotdeauna 
fusese acolo pentru mine, când fusesem mică, atunci când tata 
murise... 


... doar că... nimic din toate astea nu era real. Dar cum era posibil? 
Vedeam amintirile întipărite în mintea mea, atât de clar, derulându- 
se în spatele pleoapelor ca niște filme detaliate. 


Ca filmele. 


Atingerea degetelor ei pe gâtul meu a devenit apăsătoare într-o clipă. 
M-am smuls, înainte de-a o privi în ochi. 


-Cum ai făcut? Toate amintirile pe care le am? 


Mama, adică nu, Nicole a oftat, iar degetele ei tremurânde s-au 
ridicat să ia ochelarii, să-și poată freca nasul. 


-Le-am programat. Motivul pentru care unele dintre ele par în mod 
special reale este că le-am creat folosind un program de realitate 
virtuală, care îmi permite să te inserez pe tine în ele. 


Programate. Intregul meu trecut, tot ce crezusem că era adevărat 
despre viața mea, despre familia mea, tot ceea ce mă formase ca 
individ. Inlăturate cu un singur cuvânt. Programate. 


-Şi incendiul? am șoptit. Ce fel de om inventează așa ceva? Și... 
numele tău chiar e Nicole? 


- Da, e Nicole, dar Laurent, nu Daily. 
Mama... Nicole... a oftat și și-a frecat capul. 


-Am încercat să câștig, niște timp, să-mi dau seama cum să-ți spun 
Prioritatea mea era să te țin în siguranţă. Singurul mod în care 
puteam să mă asigur că te protejez era să te fac să crezi că ești o fată 
reală. Fără îndoială că guvernul ne caută, cu toate resursele pe care le 
are. De ce crezi că am ales Clearwater? Ti-am dezactivat dispozitivul 
de urmărire, dar asta nu înseamnă că nu ne pot găsi. 


Din ce în ce mai rău. Dispozitiv de urmărire, de parcă eram un fel de 
câine fugar. Cel puţin câinii erau cu adevărat vii. În timp ce eu eram 
un fel de monstru. Partial din celule vii, în mare parte hardware. A 
mai făcut o încercare să mă atingă, dar i-am dat mâna la o parte. 


-Nu! Nici măcar nu înțeleg cum... cum pot fi adevărate toate astea? 
Emotii fabricate? 


Am simtit o durere acută în gât... programată? Reală? De unde era 
să știu? Mi-am coborât vocea și am șoptit. 


-Dacă nu sunt om, de ce doare atât de tare? 


-Eu explicam asta prin sindromul piciorului lipsă... doar că unul 
pentru sentimente. Poate că nu ai aceeași structură ca un om 
obișnuit, dar tot poti să simţi când ești într-o stare emoțională — 
presiune, căldură, răcoare, instinct. Senzații fantomă, dacă vrei, 
copiate după senzațiile unei adolescente reale. Printr-o neuromatrice 


elaborată, ţi-am proiectat creierul în așa fel încât să creadă că ai un 
corp uman și să accepte toate acele emoții ca fiind reale. 


Proiectat. Neuromatrice. Era prea mult. 


— Și cămașa tatei? am rânjit și am mimat ghilimelele la cuvântul tată. 
Și asta a fost ca să câștigi timp? lar lănţișorul ăla stupid? 


Înainte să se prindă de intențiile mele, mă aplecasem și apucasem 
smaraldul de la gâtul ei. Am tras de el. Lănţișorul fragil s-a rupt și în 
clipa aceea l-am azvârlit cât colo. 


- Mila! a exclamat, înainte să se ducă după el. 


Am luat-o la fugă pe hol, am intrat în camera mea și am încuiat ușa, 
disperată să scap înainte să izbucnesc în lacrimi. M-am aruncat pe 
pat cu faţa în jos și am început să suspin, am simțit lacrimile calde pe 
obraji. Lacrimi de care nici măcar nu eram sigură că erau reale. Erau 
făcute din vreo soluție ciudată, generate de niște stimuli de mediu 
„potriviti“? Eram cu adevărat tristă sau vreun program îmi spunea 
să simt tristeţe? 


Intr-o clipă fusesem o fată normală, iar în următoarea... un monstru. 


Gândul acela m-a făcut să mă ridic și să merg la oglinda ovală de pe 
dulapul meu alb. De acolo nu mă privea Frankenstein. Doar faţa 
mea. Ochii mei aveau o umbră un-pic-prea-ireală de verde? Mi-am 
trecut degetele prin păr. lar părul meu... cum creștea? Sau nu 
creștea? Acele amintiri cu părul tuns, pe care le aveam... Potrivit 
mamei, toate erau false. Nu potrivit mamei... potrivit lui Nicole, m- 
am corectat încă o dată. Dar, chiar știind toate astea, nu mi se părea 
corect să-i spun pe nume. 


Apoi, mi-am atins obrajii umezi. Păreau lacrimi reale, dar de unde să 
știu eu cum erau, de fapt, lacrimile reale? Cum puteam să mai cred 
ceva, când tot ce știam despre mine era complet fals? Chiar și faţa 
mea, faţa mea cu forma ei de inimă, cu buza de jos foarte groasă și cu 
pistruii cei mai mici risipiţi pe nas. Nu era reală. Nu era reală. 


Nu era. Reală. 


Înainte să realizez, pumnul meu a zburat, pornirea mea de a distruge 
acea reflexie falsă a eclipsat orice altceva. Sticla s-a sfărâmat și o 
avalanșă de cioburi s-a împrăștiat pe jos, ca o cascadă de minciuni. 
Minciuni sclipitoare împrăștiate în fața mea, ca o amintire a tot ceea 
ce pierdusem. A ceea ce niciodată nu avusesem. 


Odată impulsul emoției risipit, am privit în jur. O prostie. Nu doar că 
acum era mizerie, dar gestul meu nu făcuse decât să confirme 
situația. Din tăieturi nu curgea sânge și aveam doar urme slabe de 
zgârieturi. Cel mai rău- nu simțeam nicio durere în mână. 


Nu, singura durere care îmi era permisă era înăbușirea nonexistentei 
vieți din inima mea falsă. 


Am dat la o parte cioburile de pe jos și m-am năpustit spre pat, unde 
m-am băgat sub cearceafuri. Mi-am pus perna pe cap, într-un efort 
de a ţine la distanţă întreaga lume. Dar nu puteam să ţin la distanță 
amintirile, false sau nu. Nu puteam ţine la distanță durerea 
interioară pe care n-ar fi trebuit să o simt. Nu puteam să țin la o parte 
enervantele lacrimi false, care păreau foarte, foarte reale și care 
continuau să curgă. 


CAPITOLUL 10 


Mai târziu, în acea seară, eram prăbușită în boxa lui Bliss, cu 
genunchii îndoiți, cu obrazul stâng pe pantalonii de pijama. Mă 
uitam la piciorul ei negru, de parcă aș fi putut găsi răspunsurile 
acolo. Mirosul familiar de cal mă învăluia, împreună cu cel ușor 
dulce de fân. Era liniște înăuntru, din când în când, se auzea doar 
respiraţia cailor sau foșnetul copitelor. 


Liniște, dar nu siguranță. 


Cu nici douăzeci și patru de ore înainte, hambarul acela fusese 
refugiul meu. Un loc unde puteam merge să mă refac după moartea 
tatei, în liniște, sub ochii nepărtinitori ai cailor. În mâhnirea mea, nu 
mă gândisem că se putea întâmpla ceva și mai rău. Nici măcar o dată 
nu-mi imaginasem că, dacă aș descoperi că tata nu murise cu 
adevărat, aș suferi mai mult decât mă făcuse să sufăr așa-zisa moarte 
a lui. Nicăieri nu mă mai simțeam în siguranță. 


-De ce nu pot fi cal? am întrebat, iar sunetul vocii mele a făcut-o pe 
Bliss să-și legene corpul masiv spre mine, astfel încât uriașele ei nări 


ovale mi-au suflat prin păr. 


Gestul acela simplu m-a făcut să simt un nod în gât. Cel putin ei nu-i 
păsa că eram o ciudată. M-am întins să îi mângâi botul moale. Am 
ignorat lacrimile stupide care continuau să-mi țâșnească. „Nici 
măcar n-ai fi înțeles, dacă n-ai fi fost... normală. Nu că ar fi ceva 
adevărat, nu? Adică, uită-te la mine... vorbesc cu un cal. Poate fi ceva 
mai uman de atât?“ 


Afară, doar câteva stele scăpaseră de norii groși, care acopereau 
cerul și îl făceau deprimant. În afară de fornăitul cailor, se auzea 
doar câte un greier, din când în când. Dintr-un copac din apropiere, 
s-a auzit și o bufniță. Dar refuzam să mă întorc în camera mea până 
când nu eram sigură că mama... Nicole... dormea. Odată ce băgase 
capul pe ușă și văzuse dezastrul pe care îl făcusem cu oglinda, îmi 
tot dăduse târcoale. 


Da, îmi dăduse târcoale. De parcă, dacă se purta ca o mamă de 
adolescentă tipică, situația se îmbunătățea. În clipa aceea, imaginea 
ei, a mamei pricepute și îngrijorate, mă umplea de furie: nevoi 
simultane și disparate de a sparge mai multe oglinzi și de a mă 
prăbuși în braţele ei. 


Să mă prăbușesc în braţele unei persoane care mă trădase... asta nu 
avea să se întâmple niciodată. Totuși, cum amândouă stăteam în casa 
de oaspeţi, mi-a fost imposibil să stau cuminte, cu atât mai puţin să 
dorm. 


Să dorm. Eu chiar dormeam? Sau pentru mine somnul era doar un 
alt „program care simula umanul“, pe care cineva mi-l instalase? Ca 
o nouă versiune de Windows? 


Așa s-ar fi explicat de ce mă trezeam la cel mai mic zgomot perfect 
lucidă și prudentă. 


Mi-am îngropat capul în genunchi și am inspirat adânc, să lupt cu 
ameteala indusă de panică. Nimic din ce spune mama nu are logică, 
mi-am zis. Dacă eram un android, de ce mă simțeam amețită, în 
primul rând? Și cum putea să mă ajute inspiratul adânc, dacă, 
potrivit bărbatului de pe iPod, nici nu aveam plămâni? Când îmi 
treceam degetele prin fân, cum puteam să-i simt cu adevărat textura, 
dacă pielea mea era falsă? Brusc, totul îmi părea un truc elaborat. Un 
test de sănătate mintală. Dacă nu ar fi fost brațul meu stupid... 


Dar mintea mea s-a îndepărtat repede de acest subiect. Și reflexele 
mele rapide, puterea mea. Și, mai ales, explicațiile mamei. Nu voiam 
să mă gândesc prea mult la niciuna dintre acestea, de teamă că, dacă 
aș fi făcut-o, aș fi început să cred. Voiam doar să mă prefac că ziua 
aceea nu fusese. Să mă întorc și să fiu Mila cea obișnuită. O fată care 
își croia drum printr-un oraș nou. Tonurile stridente scoase de 
soneria telefonului m-au făcut să ridic capul. 


Mi-am recuperat telefonul din fân și m-am uitat la ecran. Și m-am tot 
uitat, ochii mei scanând numărul iar și iar, în caz că mi se părea ce 
vedeam. Hunter. De fapt, luasem telefonul cu mine să îi scriu un 
SMS, dar îmi pierise curajul și îi scrisesem lui Kaylee. Nu primisem 
niciun răspuns de la ea. 


- Alo? 
- Hei, Mila. 


Doar sunetul vocii lui, vocea aceea liniștită, răgușită a făcut ca tot 
dezastrul cu mama să pară mai puțin real. Hunter Lowe...- Un. 


Băiat. Real- ... mă suna. Armata, CIA? Proiect android secret? Pe 
bune? 


- Salut. 
-Ai dispărut repede. Am fost... îngrijorat. Eşti bine? Bratul tău? 


Ingrijorarea din vocea lui a trecut prin telefon și m-a umplut de o 
neașteptată căldură. M-am agăţat de senzația aceea, de parcă era 
salvatorul meu. 


-E în regulă. 
Era aproape adevărat. Restul vieții mele era un dezastru. 


-S-ar putea să sune ciudat, dar sunt în mașină și mă întrebam 
dacă... pot să trec pe la tine, să te văd? 


Să treci pe la mine, acum? Să mă vezi? 


Am închis ochii și i-am strâns, ezitând. Mai devreme, aș fi fost mai 
mult decât încântată ca Hunter să mă sune și să vrea să mă vadă. 
Dar, cu un singur click pe butonul unui iPod, totul se schimbase. 
Trecutul meu, părinții mei, natura întregii mele existente, totul fusese 
pus sub semnul întrebării de un bărbat nevăzut, cu accent sudist. 


-Nu știu... e târziu și sunt destul de sigură că mama n-ar fi prea 
încântată. 


Nu că mi-ar fi păsat ce credea mama în clipa aceea. Totuși, ultimul 
lucru de care avea nevoie în seara aceea era și mai multă dramă. 


-Poti să te strecori afară? 


M-am dus spre ușă și am împins-o, să las o dâră de lumină să 
îmblânzească întunericul. Doar câteva stele spărgeau întunericul. 
Ferestrele neluminate arătau că mama se culcase, în sfârșit. Bliss a 
nechezat încet. Mi-a amintit că, deși caii erau drăguțţi, mi-ar fi prins 
bine un prieten care vorbea. 


— Vino în hambar. 
—OK. Ne vedem în câteva minute. 
Indată ce am închis, am realizat ce făcusem. 


M-am ridicat, mi-am curățat paiele care îmi atârnau de fund și mi- 
am tras în jos tricoul cu mâneci scurte, care mi se ridicase peste 
abdomen. Rate. Venea Hunter, iar eu purtam o bluză de pijama cu 
rațe. Apoi, mi-am dat seama cât de ridicolă eram. De parcă singura 
mea problemă era întâmpinarea în pijamale ridicole a unui tip care 
îmi plăcea. După o încercare zadarnică de a-mi netezi părul, mi-am 
lăsat mâinile în jos și am așteptat. Speram ca fâșia de lumină să joace 
roul de far. 


În mai putin de trei minute, sunetul unui motor s-a auzit în noapte. 
După alte treizeci de secunde, am văzut umbra întunecată a unui 
Jeep. Fără faruri. Trebuie să fie Hunter, mi-am zis, care încerca să se 
furișeze. Jeepul a întors pe aleea noastră, iar cauciucurile au scrâșnit 
pe pietriș. A oprit motorul la cel puțin douăzeci de metri de casa 
noastră. Îmi dădeam seama că se străduia să nu facă zgomot, dar 
chiar și așa am auzit zgomotul slab făcut de ușa mașinii, când a 
deschis-o și când a închis-o. Câteva clipe mai apoi, stătea în fața mea, 
cu mâinile vârâte adânc în buzunare și cu un zâmbet nesigur pe față. 


— Bună, a zis încet. 


— Bună. 


Și eu am răspuns încet, pentru că vocea mea era cât pe ce să îngheţe 
la vederea lui. Lumina slabă din hambar îi scotea în evidenţă șuvițele 
de păr umed care îi cădeau pe gulerul hanoracului gri și pe obrajii 
bărbieriți, pe care avea doar un punct roșu, pe partea stângă. Chiar 
deasupra maxilarului. Mirosea a săpun și a lemn de santal. Abia ieșit 
de la duș, categoric. Ceea ce însemna că folosise drept scuză să mă 
vadă faptul că oricum ieșise cu treburi. Ideea aceea m-a făcut să 
simt... o senzaţie ciudată. Ceva cald, viu și foarte... uman. Mi-am 
pus un deget pe buze și l-am îndemnat să intre, apoi am închis ușa 
încet. Printre foșnetele cailor, care pufneau la mirosul noului-venit, l- 
am condus pe Hunter în hambar. Și am rămas în picioare. Amândoi. 
Fără o vorbă. 


— Aăă, vrei să stai? l-am întrebat, în cele din urmă, pentru a rupe 
tăcerea, și am privit în jur, deși știam că un scaun sau o canapea nu 
avea de unde să apară. 


— Sigur. 


Hunter s-a lăsat în jos, lângă peretele de lângă cea mai apropiată 
boxă, până când coapsele i-au atins podeaua. Apoi, a zâmbit și mi-a 
făcut semn să stau lângă el. M-am așezat, având grijă să las niște 
spaţiu între noi. Chiar și așa, apropierea de el mă distrăgea. Felul în 
care genunchiul lui gol ieșea prin materialul blugilor. Până și 
vederea degetelor lui, care băteau darabana pe genunchi, lungi și 
subțiri și blânde. M-am întrebat cum aș fi simţit acele degete dacă s- 
ar fi împletit cu ale mele. De teamă că expresia aceea ar fi putut 
spune ce gândesc, m-am uitat la o rață galbenă de pe piciorul meu, 
să evit să mă uit la el. 


— Deci... 
— Deci... 


Când am văzut că n-a continuat, am simțit o presiune în pieptul 
meu, care creștea cu fiecare secundă de tăcere. De ce nu spunea 
nimic? Deja regreta că venise? Era din cauza brațului meu? Poate că 
voia să mă întrebe despre el, dar nu știa cum. Ar fi trebuit să-i spun. 
Ei bine, să-i spun versiunea la care mă gândisem de când vorbiserăm 
la telefon până când sosesc. Să pun capăt chinului. 


Cu o bravadă pe care nu o simțeam, m-am forțat să-mi întorc capul și 
să-l privesc. El a făcut același lucru în exact aceeași clipă. 


— Deci... 
— Deci... 


Cuvintele noastre s-au suprapus din nou și amândoi am cedat. 
Colțurile gurii lui s-au încreţit. Am simţit cum ale mele fac la fel. O 
clipă mai târziu, râsetele noastre s-au amestecat, iar ecoul lor s-a 
auzit între plafonul înalt și podeaua din ciment. 


— Deci, ai vrut să mă vezi? am zis oferindu-i începutul perfect. 


Apoi, mi-am dorit să nu o fi făcut, când el s-a oprit din râs. Genele 
lui s-au lăsat în jos, când s-a uitat spre braţul meu. 


— Mda, am vrut. Păreai foarte supărată când ai plecat. 


In timp ce Hunter continua să se uite fix, senzația aceea de sufocare, 
cea pe care o simțisem și la școală, m-a cuprins din nou. Poate că 
fusese o greșeală că îl invitasem. Dacă aș fi fost deșteaptă, m-aș fi 


ridicat, i-aș fi spus că sunt obosită și că vreau să plece. A doua zi, la 
școală, lucrurile ar fi fost altfel, odată ce amintirea accidentului s-ar fi 
estompat și ar fi existat o grămadă de alți colegi care să-i distragă 
atenţia. Dar picioarele mele refuzau să coopereze. Capul meu, inima 
mea, totul se împotrivea. Inteligența era bună, dar în clipa aceea 
aveam nevoie de Hunter. Chiar în clipa aceea, el mă ținea ancorată în 
lumea celor reali. 


— Deci, braţul tău... e în regulă? 
Tine-te bine! 
— Da. Vezi? Nicio rană permanentă sau ceva de genul ăsta. 


Mi-am rotit încheietura, să poată vedea din diverse unghiuri. 
Uimitor cum reparase mama totul, doar cu câteva scule. Tot ce 
rămăsese era o linie roz subțire, ca o zgârietură lungă, dar mama 
spusese că și aceea avea să dispară în câteva zile. Ce n-aș fi dat 
pentru o cicatrice. 


S-a întins să-mi atingă interiorul cotului, degetele lui calde pe pielea 
mea. Fiecare părticică din mine a înțepenit. Panică amestecată cu 
fluturi în stomac... mulți, mulți fluturi. 


Înțelegeți? Reacţie adolescentină normală. OK, poate că panica atât 
de mare nu, dar fluturii, da, categoric. 


— Pot? 
— Aăă, sigur. 


Foarte blând, mi-a prins încheietura și mi-a întors brațul pe o parte și 
pe alta. Când a pus cealaltă mână pe zgârietură, jur că ceva în 


interiorul meu s-a dat peste cap. Un salt periculos. Un întreg 
spectacol de circ, în mai puţin de cinci secunde. Nici vorbă ca un 
nanocomputer android să poată simţi așa ceva. 


— Uimitor. Nu prea știu cum e posibil, dar, categoric, e uimitor. Cum? 


Felul protector în care mi-a ținut brațul a trimis o minge de căldură 
în stomacul meu. Ochii lui albaștri ațintiți asupra ochilor mei îmi 
ispiteau buzele să înghită minciuna și să elibereze adevărul. M-aș fi 
descotorosit de născocire. Aș fi obținut și o altă părere- părerea lui- 
despre toată povestea aceea incredibilă. Pentru că încă îmi părea 
incredibilă. Împreună, ne-am fi dat seama. Împreună. 


Desigur, mai era de luat în considerare și celălalt scenariu. Cel în care 
i-aș fi spus adevărul, iar el ar fi râs. Și ar fi fugit înapoi la Jeep și ar fi 
anunțat întreaga școală că eram o nebună de proporții epice. 


Vocea tărăgănată a bărbatului de pe iPod mi-a trecut prin minte, 
invocând imagini ale unor celule de închisoare și ale unor 
laboratoare, plus alte locuri unde nici cu mintea nu m-aș fi dus. M- 
am înfiorat. Nu putea să afle nimeni. Niciodată. 


In plus, nu aveam de gând să pun pe fugă singura persoană care mă 
făcuse să mă simt cel mai uman. Să păstrez secretul era cel mai bine. 


-Am proteză, am zis, iar dezamăgirea a făcut ca vocea mea să sune 
ștearsă. Am avut un accident de mașină, acum un an. E atât de bine 
făcută că, uneori, aproape uit că nu e brațul adevărat, am adăugat, să 
fiu sigură că pare suficient de adevărat. 


— Imi pare rău. 


Mada. Și mie, am vrut să spun. Pentru că mint, pentru simpatia ta complet 
gratuită. 


Aveam nevoie de o diversiune. De ceva care să-i distragă atenţia de 
la braţul meu, de la trecutul meu, de la întrebările la care nu aș fi 
putut răspunde. M-am împins dinspre perete și mi-am înălțat capul. 


— Ai auzit? 
Hunter a sărit în picioare, de parcă tenișii lui ar fi fost cu arcuri. 
-Nu, ce? a zis, cu ochii spre ușa hambarului. 


Am dus mâna la gură, să-mi acopăr zâmbetul care amenința să mi se 
întindă pe față. Hunter Lowe, care părea atât de relaxat și de sigur pe 
el, speriat de un mic zgomot în noapte. Am așteptat amândoi, el să 
vadă dacă se mai aude vreun sunet, după primul, care fusese unul 
imaginar, iar eu prefăcându-mă că ascult. Un cal a fornăit, urmat de 
un greier singuratic. 


-Probabil că n-a fost nimic, am zis, după câteva clipe. 
-Eşti sigură? 

- Mda, probabil că o fi fost vreunul dintre cai. 
Privirea i-a zburat din nou spre ușă. 

-Dacă s-a trezit mama ta... 


De data aceea, n-am reușit să-mi înăbuș un mic chicotit. Deci asta 
era. Hunter se temea să nu fie prins de mama. Umerii lui s-au 
relaxat. 


— Oricum, probabil că ar fi mai bine să plec. Pentru siguranță. 


L-am condus spre ușă, cu pași lenți, savurând fiecare clipă rămasă. 
Odată ce va dispărea în noapte, hambarul îmi va părea din nou gol, 
fără prezenţa lui liniștitoare. Va fi tăcut și pustiu. 


- Deci, chiar îţi era frică să nu te găsească mama? Dezamăgitor, l-am 
tachinat. 


S-a oprit chiar când degetele lui subțiri prinseseră mânerul ușii. 
Brusc, s-a întors și mi-a luat mâinile. Am tresărit și am dat la o parte 
o șuviță de păr care îmi alunecase peste ochi. Deodată, eram 
conștientă că spațiul dintre noi se îngustase la câțiva centimetri. 


— Da, eram îngrozit... să nu fiu prins și să pierd șansa de a face o 
impresie bună. 


Apoi, a venit mai aproape și întreaga lume a încremenit. Am simţit o 
adiere ușoară pe frunte, iar mâna lui mi-a atins faţa. Căldura pielii 
lui. Degetele lui mi-au dat la o parte o șuviță de păr. Senzaţia că 
inima mi s-a oprit, când s-a aplecat spre mine... doar ca să îmi ia 
niște paie din păr. 


Zâmbetul lățit pe buze se poate să fi avut un ton arogant, când a 
aruncat paiele pe jos. Dar tot n-a făcut vreo mișcare spre ușă. În 
schimb, mâna lui era încă sub bărbia mea și mi-a înălțat capul. 
Stomacul mi s-a chircit, ochii mi s-au închis. Asta, exact de asta 
aveam nevoie. 


Un sărut, să transform coșmarul într-un basm. 


Un sărut, să dovedesc că eram normală, odată pentru totdeauna. 


Un sărut, să am o poveste reală. 


Dar înainte ca buzele lui să poată ajunge la ale mele, o ușă care se 
deschidea a stricat un moment perfect. Ușa noastră de la intrare. 


Mama. 


Hunter mi-a dat drumul și a sărit în spate. Eu am înghețat. Cu toate 
tachinările mele de mai devreme, adevărul era că ideea ca mama să 
descopere că lăsasem pe cineva pe proprietate, noaptea, mă panica 
un pic. Nu puteam să fac față vreunei predici de-ale ei. Nu în seara 
aceea. 


-Ies pe ușa din spate. Ne vedem mâine, a zis Hunter. 


Apoi, a luat-o la fugă spre celălalt capăt al coridorului, unde a tras 
zăvorul și a dispărut în noapte. M-am grăbit și eu spre ușa aceea, am 
încuiat-o la loc și m-am întors exact la timp să văd în cadrul celeilalte 
uși o siluetă familiară. 


— Mila? E târziu. Ar trebui să vii înăuntru. 


Mama se uita la mine cu o privire somnoroasă. Ochii ei înroșiți mi- 
au atras atenţia, dar am refuzat să mă las înduioșată. Mai ales când 
am văzut pandantivul din smarald ieșindu-i peste bluza de pijama. 
Mi-am înfășurat brațele în jurul taliei și m-am îndreptat spre ea 
tăcută. Am făcut un efort deliberat, ostentativ, pentru a evita mâna 
care s-a întins spre umărul meu, astfel încât să evit contactul. 
Avusese o grămadă de ocazii pentru genul acela de apropiere, 
înainte de marea dezvăluire. Atunci, alesese să le irosească. Acum, 
era rândul meu să-i întorc favoarea. Mai ales când fiecare atingere 
părea o minciună. În întunericul care ne înconjura, drumul tăcut spre 


casă părea o parodie crudă a întoarcerii noastre din hambar, de seara 
trecută. Cu mama zâmbindu-mi, ținându-ne de brat, simțisem atunci 
că eram o adevărată echipă mamă-fiică, pentru prima dată după 
multe luni. Așa crezusem. Despre puţine știusem că erau pentru 
prima dată. Punct. 


Mama a rămas cu câţiva pași în urmă, când m-am întors și i-am 
trântit în nas ușa de la dormitorul meu. M-am aruncat pe pat și am 
lăsat mânia să se dezlănţuie. lar după ce furia a dispărut, m-am 
întins și am realizat că povestea pe care o inventasem mai devreme 
era, probabil, una iluzorie. Cumva, mă gândisem că Hunter putea să 
mă salveze. Un fel de versiune distorsionată a Frumoasei adormite. 
Dar, în loc să mă salveze de o vrajă rea, sărutul lui m-ar fi salvat de 
iPod. Mă convinsesem, în acel scurt interval de timp, că sărutul lui 
Hunter m-ar fi făcut om. 


CAPITOLUL II 


Când m-am trezit, în dimineaţa următoare, am simțit un moment de 
calm perfect. De binecuvântată ignoranță. Un moment seren, de 
libertate nebunească, până când întâmplările din ziua precedentă m- 
au izbit cu forța unei avalanșe: bărbatul de pe iPod, neuromatrice, 
amintiri programate, părinţi falși. 


Tot ce era legat de mine era fals, fals, fals. De parcă aș fi fost 
îngropată de vie, într-o avalanșă, disperată și fără speranţă. Doar că 
nu eram vie. Asta era problema. Mi-am înfundat degetele în saltea, 
am strâns din ochii închiși, am inspirat frenetic, lucru de care, 
potrivit unui străin, nu aveam nevoie, deși eu simțeam respiratul la 
fel de natural ca răsăritul soarelui. Dacă lăsam sentimentele acelea să 
mă mistuie, ce mai rămânea din mine? 


Nimic. 


Trebuia să mă concentrez pe ceva pozitiv. Trebuia să mă îmbrac, să 
merg la școală și să încerc să-mi văd de viaţă... orice ar fi însemnat 
asta. Să vorbesc cu Kaylee, să vorbesc cu Hunter. 


Hunter. 


Amintirea acelui moment în care aproape că ne sărutaserăm a 
năvălit peste mine, în ciuda ororii care însemnase ziua precedentă, 
iar întrebările mi-au invadat mintea și am simţit zbaterea fluturilor 
în stomac. Dacă eram în stare să am acea senzație care îmi tăia 
respirația și acea neliniște pentru un băiat despre care vorbeau 
Kaylee și Ella, ba chiar și Parker, atunci, cu siguranţă, eram mai 
adolescentă decât credea mama, nu? Cineva, undeva, greșise? 


In esență, cam acelea au fost gândurile care m-au făcut să cobor din 
pat și să cotrobăi prin dulap, după haine curate. 


După ce m-am îmbrăcat, am urmat mirosul de pâine prăjită, care 
venea din bucătărie. Senzatia de foame. Atât de normal, încât nu se 
putea să existe o explicație rezonabilă pentru ca o ființă nonumană 
să simtă așa ceva. 


MILA conţine suficiente celule umane care să îi stimuleze funcţiile 
biologice. 


Vocea nu se putea referi la mâncare și... la alte chestii. Nici vorbă. 


Când m-am trântit pe scaunul din bucătărie, mama s-a întors 
dinspre frigider, cu un borcan cu gem de căpșuni în mână. 


-Bună dimineaţa, mi-a zis, pe un ton circumspect. 


De parcă mă testa, să vadă dacă eram într-o dispoziție calmă. Deși 
era îmbrăcată cu blugi curați și un tricou albastru cu mâneci lungi, 
iar părul îi era prins în obișnuita coadă de cal, umbrele de sub ochii 
ei păreau mai pronunţate ca de obicei. Când s-a îndreptat spre 


dulapul din spate, să ia o farfurie, am văzut că mersul ei nu era la fel 
de sprinten ca de obicei. 


—"Neaţa, am răspuns pe un ton neutru întinzându-mi gem pe pâine. 


Mama s-a așezat pe scaunul de lângă mine. A căscat, înainte să-și 
pună bărbia în palme și să se uite cum îmi devoram micul dejun. 


-Cum te simţi? 
Hunter. Mă gândesc la Hunter și la faptul că o să-l văd la școală. Atât. 
- Super, am zis și am mai luat o îmbucătură. 


Privirea ei perplexă îmi urmărea mișcările, în timp ce mestecam, mai 
puneam gem pe pâinea prăjită și, apoi, terminam. Evident, „super“ 
nu era răspunsul la care se așteptase. Buzele ei s-au deschis, dar n-a 
ieșit niciun sunet. În schimb, a mișcat scurt din cap, și-a lovit palmele 
de blugii decolorați și s-a ridicat. 


-Bun. Dar dacă te răzgândești și vrei să vorbim... 
Mi-am îndesat în gură ultima îmbucătură, am mestecat, am înghițit. 
-Nu o să mă răzgândesc, am zis și m-am șters la gură cu un șervețel. 


Am pus farfuria goală în mâna ei întinsă și am privit-o cum o duce la 
chiuvetă. 


-Inteleg că nu ești pregătită încă. Dar când o să fii... 
- Niciodată. 


Vocea mea era impasibilă, deși pe dinăuntru tremuram. 


-Nu vreau să mai vorbesc vreodată despre ziua de ieri. 


Printre zăngănit de vase spălate și miros de detergent cu măr verde, 
m-am uitat la ceasul în formă de porc, pe care mama îl numea kitsch, 
iar eu îl numeam banal. Apoi, m-am întrebat dacă cea care se 
gândise la asta era persoana mea reală sau cea programată. Sau era 
una și aceeași persoană? Am închis ochii și am reușit să alung 
imaginea ceasului, dar nu și trenul năvalnic al gândurilor mele. 


-Poti să speli alea după ce mă duci la școală? Nu vreau să întârzii. 
Zăngănitul s-a oprit pentru o clipă, înainte să-mi spună: 
-Nu mergi la școală. 


Cuvintele ei m-au luat prin surprindere. Am rămas pe loc, fără să 
pot vorbi, în stare de șoc, până când mi-a trecut prin minte o 
întrebare esențială. 


— Azi? am zis, luptându-mă cu senzaţia de panică pe care o 
resimțeam în stomac. Sau niciodată? 


-Incă nu sunt sigură. 
— Cum? De ce? 


Ultimul țipăt probabil că ajunsese până la urchile cailor din hambar. 
În minte mi-a apărut faţa lui Hunter și m-am agăţat de imaginea 
aceea, cu toate puterile. Să nu merg la școală însemna să nu-l văd pe 
Hunter și nu puteam să renunt la el. Nu aveam de gând. 


Intrebarea mea nu a întrerupt ciclul frecat-clătit-uscat. În timp ce 
vraful de farfurii vesele, cu model cu margarete, și de tacâmuri 


creștea, pe prosopul cu model-cocoș, la fel se întâmpla cu nevoia mea 
de a le trânti pe jos. Cum putea să arunce o asemenea bombă și nu se 
sinchisea nici măcar să se uite la mine? Scrâșnetul scaunului meu a 
întrerupt ciclul. Mama s-a șters pe mâini și, în sfârșit, s-a întors să-mi 
acorde atenție deplină. Privind-o, mă întrebam cum era posibil ca 
totul să fie o minciună. Faţa ei slabă, ochii ei albaștri, vocea ei, 
mirosul ei și senzaţia pe care mi-o dădea ființa ei. Felul în care se uita 
peste ochelari, în rarele ocazii când își căuta cuvintele, cum făcea și 
în clipa aceea. Toate păreau atât de reale, de parcă o cunoșteam de 
mai mult de câteva luni. 


— Imi pare rău, dar după cele întâmplate ieri nu putem risca. Nu 
acum. 


— Adică, riscul să am o viață seminormală, acest risc? 

Și-a smuls ochelarii și s-a frecat la ochi. 

-Ştiu că e greu. Dar suntem într-o situaţie foarte delicată. 
-Şi a cui e vina? Nu a mea, dar eu sunt singura pedepsită! 


M-am oprit, am tras aer în piept. Gândește, mi-am zis, trebuie să 
ajungi la un numitor comun cu ea. 


- Oricum, ești paranoică. Cine o să vină să ne caute aici, la mama 
dracului? 


Mâinile i-au îngheţat pe ochi, pentru câteva clipe foarte scurte. Când 
și-a pus ochelarii la loc, vocea ei era calmă. 


-Habar n-ai... și aș vrea să nici nu afli. Dar trebuie să fim precaute. 
Apoi, dacă totul va fi OK, o să te duci. 


După care, s-a întors la vraful ei de vase pe care s-a apucat să le 
șteargă de pete inexistente cu prosopul pe care îl avea în mână. 
Disimula. 


Amândouă, mereu disimulam. 


Când am văzut că se întoarce la o activitate nesemnificativă, în loc să 
discute cu adevărat cu mine, m-am enervat. 


- Minţi. Niciodată nu o să mă lași să mă întorc la școală, nu-i așa? 


— Mila! s-a întors ea și s-a oprit când m-a văzut clipind atât de des. 
Mila, a zis apoi, mai blând, și a venit spre mine. 


O cursă. La fel cum era totul. 
M-am ferit. 


-De ce? De ce m-ai mai furat, dacă tot nu aveai de gând să mă lași să 
trăiesc cu adevărat? am șoptit, înainte să mă întorc și să o iau la fugă. 


M-am trântit pe pat și am rămas privind în gol. O oră mai târziu, 
când a venit să vadă ce fac, m-am întors pe partea stângă și am 
refuzat să o privesc. Salteaua a scârţâit și s-a lăsat în jos. 


-Ştiu că ești supărată, dar vrei să vorbeşti cu mine un minut? 


Schița în creion a unui cap de cal atârna pe perete, chiar lângă 
draperiile în carouri verde cu alb. Liniile reușiseră să surprindă 
trăsăturile atât de bine, că aveam impresia că se uita la mine. Mă 
întrebam cum reușise artistul asta, cum făcuse să insufle viaţă într-o 
bucată de hârtie. Calul din hârtie mă privea, dar eu am închis ochii. 
Până la urmă, despre asta era vorba. O iluzie. Patul a scârţâit din 


nou, când mama și-a mutat greutatea, încercând să găsească o 
poziție confortabilă. Baftă, i-am zis în gând, având în vedere situația 
nebunească în care eram. Mă îndoiam că exista o poziție 
confortabilă. Cel puţin zece secunde au trecut până să izbucnesc. 


-De ce ai mai riscat să mă lași să merg la școală? De ce ţi-ai luat un 
job stupid? De ce nu ne-am ascuns într-o peșteră, pur și simplu? 


Când mama mi-a răspuns, avea vocea răgușită. 


-Pentru că eu chiar vreau să trăiești, Mila. De data asta, vreau să ai 
totul. Iar dacă asta înseamnă să te ascund, așa va fi. 


Am scuturat din cap. 


-Nici măcar nu are logică ce spui! De data asta? Care dată? Ce îmi 
mai ascunzi? 


Am simtit atingerea moale a degetelor ei, în jos, jos, jos pe părul 
meu. Încet, de parcă ar fi savurat fiecare centimetru. Cea mai ciudată 
imagine mi-a trecut rapid prin minte. O fetiță cu păr șaten lung, care 
se foia pe scaun, în timp ce o versiune mai tânără a mamei stătea în 
spatele ei, cu niște foarfeci într-o mână și cu o acadea în cealaltă. Dar 
amintirea aceea era încețoșată, fragmentată. Nu era deloc limpede, 
cum erau cele cu tata. Poate că unele dintre ele începeau să nu mai 
funcționeze. Poate că una câte una vor dispărea toate, până când nu 
avea să-mi rămână nimic care să-mi amintească de falsa mea familie. 


M-am ghemuit și mai mult. 


-Cred că ai avut parte de suficiente dezvăluiri, cel puțin 
deocamdată. 


Patul a scârţâit din nou. 


-Am venit să îţi spun că trebuie să ies- calul domnului Danning a 
început să șchioapete. Rămâi în casă sau în hambar, dar nu ieși la 
călărit azi. Mă întorc cât pot de repede. 


Când a văzut că nu îi răspund, a oftat adânc și a închis ușa încet 
după ea. În clipa în care i-am auzit mașina pe alee, m-am ridicat. Nu 
puteam să trăiesc așa, ca un animal în cușcă. Mersul la școală nu 
avea cum să-mi facă rău. Voiam să-i dovedesc asta. Ajutată de 
imaginea ochilor albaștri ai lui Hunter, mi-am luat rucsacul și am 
pornit pe jos spre școală. 


În primul rând, întârziasem la oră. Graţie unei uși care scârțâia, 
intrarea mea a atras priviri curioase din partea celor mai mulți 
colegi. La început, am ezitat, tentată să o iau la fugă, dar am rezistat 
impulsului. Eu îmi dorisem să vin, mi-am amintit. Să merg la școală, 
să fiu normală. Totuși, am simţit privirile lor ca pe niște acuzaţii, în 
timp ce mergeam printre șirurile de bănci, să-i înmânez doamnei 
Stegmeyer bilețelul de întârziere. De parcă ar fi știut că ceva era 
diferit la mine și încercau să identifice despre ce era vorba. Niciodată 
nu îmi plăcuse să fiu în centrul atenţiei, dar în clipa aceea îmi părea 
de-a dreptul periculos. 


În al doilea rând, banca de lângă geam era goală. Nici urmă de 
Hunter. 


In al treilea rând, nici măcar nu puteam să stau la locul meu. 


Leslie, tipa cu care Kaylee nu schimbase, până atunci, mai mult de 
câteva saluturi scurte, stătea pe locul meu și părea să-i fie confortabil 
acolo, cu capul ei roșu aplecat spre al lui Kaylee. O tipă care mereu 


mirosea un pic a ojă, pe care o folosea constant să-și decoreze 
caietele- un obicei care, în mod normal, ar fi iritat-o pe Kaylee. Când 
privirile ni s-au întâlnit, Kaylee mi-a zâmbit ușor. Zâmbetul ei fals. 


Nu era a bună. Mai ales dacă mă gândeam și la schimbul foarte scurt 
de SMS-uri pe care îl avusesem. Sau poate că eram eu paranoică. 
Stresul mamei mi se vârâse pe sub piele și se cuibărise acolo până mă 
făcuse să fiu la fel de agitată ca ea. Se răsucea pe sub pielea mea 
fabricată cu ajutorul bioingineriei, printre sârme și plastic și tot ce nu 
era uman pe acolo. 


Incetează. 


M-am forţat să afișez un zâmbet care era mult mai vesel decât mă 
simțeam și m-am îndreptat spre colțul din spate, unde stătea de 
obicei Leslie, care strecura prietenilor ei biletele și își decora caietele. 
Și banca, după cum arăta, mânjită cu mov pe marginea interioară. 


Leslie m-a condus cu privirea. Dar nu zâmbetul ei a făcut ca 
paranoia din mine să mă tragă din nou în jos. Ci punctul pe care își 
concentrase atenția. Bratul meu. Cel la care mă rănisem cu o zi 
înainte. Mi l-am vârât sub bancă și m-am cufundat în scaun, 
străduindu-mă să par adâncită în cartea de literatură engleză. Am 
încercat să-i ignor pe toți ceilalți, să mă conving că totul era doar în 
imaginația mea. Că, de fapt, Kaylee nu spusese și n-ar fi putut spune 
nimănui nimic. Apoi, am prins o șoaptă. Foarte înceată, dar nu 
suficient de înceată. Cel puţin nu pentru urechile mele. 


-Eşti sigură? 


Puteau să vorbească despre orice, mi-am zis. Deși nu credeam asta. 
Ce îmi trebuia era ocazia să vorbesc faţă în față cu Kaylee, ocazia să îi 


explic. Trebuia să mă asculte. Când, în sfârșit, clopoțelul a sunat, 
eram pregătită. Am sărit de pe scaun și m-am grăbit spre Kaylee, 
care, totuși, a reușit să ajungă la ușă înaintea mea, urmată de Leslie. 


- Kaylee, așteaptă! 


Nu s-a oprit, doar și-a fluturat peste umăr degetele cu unghii vopsite 
în albastru marin. 


- Scuze, trebuie să fug... mai târziu! 


În timp ce o priveam cum pleca grăbită, m-a cuprins un acces de 
îndoială, acces care creștea în intensitate, pe măsură ce fiecare curs 
trecea fără urmă de Kaylee. În plus, la fizică, tipa de pe celălalt rând, 
din dreptul meu, i-a făcut un semn cu cotul colegului ei și apoi s-au 
întors spre mine. Când a sunat clopoţelul de pauza de prânz, Kaylee 
tot nu apăruse. Mi-am croit drum spre dulapul meu, încercând să 
alung senzația persistentă de prizonierat pe care o aveam pe hol, din 
cauza amestecului de voci, și de mirosuri, și de pași. De fiecare dată 
când cineva se uita spre mine, mâinile mi se încleștau, iar picioarele 
mi se încordau, pregătite să o ia la fugă. În mod ridicol, eram 
conștientă de toate astea și, totuși, nu mă puteam împotrivi fricii care 
punea stăpânire pe mine. Trebuia doar ca un elev, unul singur, să afle 
ce eram, iar viața mea ar fi fost terminată. 


Am ajuns la dulap, dar nici acolo nu am dat de Kaylee. După ce mi- 
am băgat cărțile înăuntru, m-am agăţat de ușă și m-am concentrat pe 
senzaţia pe care mi-o dădea metalul rece și alunecos, într-un efort de 
a mă calma. OK, deci, Kaylee era un pic șocată și, da, poate chiar 
furioasă, pentru că aflase despre brațul meu în felul acela. Evident, 
se așteptase să-i spun despre proteză cu mult timp în urmă. 
Înțelegeam asta. Am închis ochii. Desigur, dacă, într-adevăr, aș fi 


avut o proteză despre care să-i fi spus, nu m-aș fi panicat în clipa 
aceea. Totuși... tot ce trebuia să fac era să vorbesc cu ea. Să-i explic 
personal despre proteză și să mă asigur că înțelegea că trebuia să 
păstreze secretul. O rezolvare ușoară. Aproape mă convinsesem, 
când Jim Dyson, un debutant din echipa de fotbal, care avea dulapul 
lângă al meu, m-a împins cu umărul. 


- Hei, chiar ai încercat să-ți tai singură braţul și să-l trimiti fostului 
tău iubit, după ce te-a părăsit? 


S-a rezemat de dulap, holbându-se la mine și așteptând, iar 
sprâncenele șatene groase aproape că i s-au unit, formând o linie 
deasupra feței lui în formă de cartof, pe care nasul strâmb sugera mai 
mult decât o fisură. 


Degetele mele s-au încleștat pe metal. 
=? 


Și-a plesnit de picior una dintre palmele musculoase și mi-a ignorat 
întrebarea. 


-Ce pervers, băi, ce pervers! Ai poze? 
Nu putea fi adevărat. 
-Glumești, nu? 


În clipa aceea am realizat că nu, nu glumea. Da, chiar credea că îmi 
tăiasem brațul și, da, chiar voia poze. Am strâns și mai tare ușa 
verde... și am simţit cum metalul cedează sub strânsoarea mea. Am 
sărit în spate, de parcă dulapul m-ar fi împuns la mână și am trântit 
ușa, înainte să văd efectul. Înainte ca el să vadă efectul. M-am 


strecurat pe sub brațul lui cărnos, fugind de dulap și de privirea lui 
fixă. 


Între timp, inima mea- ceva-ul meu, orice ar fi fost- începuse să bată 
nebunește. Trebuia să o găsesc pe Kaylee și să pun capăt poveștii, 
înainte să se meargă mai departe. Înainte să-mi ruineze orice șansă 
de a mă întoarce la Clearwater High. Am luat-o printre grupurile de 
elevi care îmi blocau drumul și m-am îndreptat spre cantină. 


— Scuze, am zis, în timp ce-mi croiam drum prin mulțimea 
șerpuitoare. 


Am tot repetat asta, după ce am reușit să țâșnesc printre cinci tipi 
îmbrăcaţi în uniforma universității, care erau mult prea absorbiți de 
discuţie pentru a merge mai repede. 


-Ai grijă, a mormăit unul. 
Un altul a tipat: 
— Hei, poți sări oricând din camionul meu! 


Izbucniră hohote de râs și se auzeau bătând palma. Și știam că se 
holbau la mine. Am simţit un val de căldură pe spatele gâtului. Of, 
Doamne! Era mai rău, mult mai rău decât aș fi crezut. Câţi auziseră 
zvonurile? Ce anume se zvonea? Kaylee trebuia să repare asta. 
Trebuia. 


Singurul lucru care mă oprea să dau buzna în cantină era faptul că 
știam că nu voi face decât să atrag atenţia. Am luat-o pe scurtătura 
care ducea la ușa deschisă a cantinei. Grupuri de elevi erau deja 
adunate în jurul meselor, scoteau sticle cu apă din genţi, se strâmbau 
la vederea merelor, desfăceau foliile și ambalajele biodegradabile, să 


se uite la misterioasele lor sandvișuri. I-am privit vorbind și râzând 
și mâncând cu prietenii, printre mirosurile de transpiraţie și de 
hamburgeri, și m-am gândit că poate ar fi trebuit să ascult sfatul 
mamei. Să merg, acasă, să stau departe de școală. Să mă ascund, ca 
un animal captiv. Departe de toți. Departe de Hunter. Departe de 
viață. 


Nu. 


Am intrat, am trecut pe lângă cele șase șiruri lungi de mese, până la 
una de lângă fereastra din spate, unde era Kaylee, flancată de Ella și 
de Parker. Masa noastră. Nu și în acea zi, când locul meu era, încă o 
dată, ocupat de Leslie. Kaylee era întoarsă spre Ella, așa că m-am 
concentrat asupra părului ei, în timp ce am făcut ultimii câțiva pași. 
Numărarea celor câteva șuvițe rebele m-a ajutat să mă calmez. În 
dimineața aceea, când se trezise și se pieptănase, pariam că scosese 
limba în oglindă, așa cum făcea de fiecare dată când vedea vreo 
șuviță neascultătoare. Totuși, era același păr al lui Kaylee care mă 
făcea să sper că sub el era aceeași Kaylee pe care o știam. Kaylee cea 
care fusese generoasă și bună cu fata nou-venită în oraș. Nu cea care 
mă obligase să urc în spatele camionetei. 


După un chicotit brusc, Parker s-a uitat peste umăr, m-a văzut și a 
înghețat, pregătindu-se să bage în gură un morcov. L-a scăpat și a 
înghiontit-o pe Kaylee. Să nu mă las descurajată, am pus mâinile pe 
masa din plastic și am așteptat. Nu a durat mult. Celelalte două fete 
au încetat pălăvrăgeala, în clipa în care Kaylee s-a întors spre mine. 
A schiţat un zâmbet forțat. 


-Ce e? 


Tonul rece din vocea ei m-a făcut să simt un fior de teamă. 


-Pot să-ţi vorbesc un minut? 
-Suntem cam ocupate. 


M-am uitat în jurul mesei. Parker răsucea doza de Cola dietetică, iar 
Ella își inspecta unghiile, în timp ce Leslie înmuia un cartof în 
ketchup. Ocupate. Of-of. De ce se purta așa? Dincolo de frica de a nu 
atrage atenţia, de frica de a nu-mi fi descoperit secretul, am simțit 
cum un alt sentiment prinde viață. Unul periculos. 


-Nu o să dureze mult, am zis și mi-am încleștat degetele, abținându- 
mă să o apuccu ele. 


Oftatul ei afectat a fost foarte evident. 


- Bine. Nu voiam să spun asta, dar... Mila, ai... probleme... și aș vrea 
să nu mai ies cu tine. 


Eu... ce? 


- Probleme? Eu am probleme? De ce, pentru că ţi-am spus că nu 
vreau să stau în spatele camionetei, dar ai insistat? Doar ca să poți fi 
singură cu Hunter? 


In sfârșit, ochii căprui și surprinși ai lui Kaylee i-au întâlnit pe ai 
mei- evident, nu se așteptase la asta -—, în timp ce fetele se foiau. 


—Uh, mergem să luăm ceva de băut. Vrei ceva, Kayls? a întrebat Ella, 
cu faţa ei și așa îngustă, parcă mai ascuţită ca de obicei, din cauza 
îngrijorării. 


-Nu, mulțumesc. 


Am așteptat să plece, înainte de a mă așeza pe scaunul lui Parker. Cu 
voce joasă, am zis: 


- Kaylee, de ce îmi faci asta? Credeam că suntem prietene. 
S-a strâmbat ridicându-și colțul stâng al buzei. 


-Tu și Hunter păreaţi să vă simtiti destul de bine seara trecută, în 
drum spre casă... pariez că ar fi mai mult decât fericit să fie prietenul 
tău. 


Nu-mi venea să cred. 


-Faci mişto de mine? Puteam să mor, Kaylee, iar tu îţi faci griji doar 
pentru că Hunter s-a purtat frumos cu mine? 


Unde era Kaylee cea pe care o cunoscusem când mă mutasem acolo, 
cea care o primise frumos pe ciudata care intrase în cercul ei de 
prietene? Pentru că versiunea aceea a ei îmi părea o străină. Scaunul 
ei a scrâșnit, când l-a împins în spate și a sărit în picioare. 


-In fine. Parker îmi spusese să nu am încredere în tine. Trebuia s-o fi 
ascultat. 


Vocea ei pițigăiată, care oricum ieșea în evidenţă, și-a dublat 
volumul, până să termin. Și au auzit cu toţii. Discuţiile s-au oprit; 
capetele de la patru, cinci, șase mese s-au întors să vadă despre ce 
era vorba. 


— Vorbește mai încet, am șuierat. 


Mi-am dat seama de greșeală când am văzut că privirea i se 
îngustează, iar buzele i se strâng. Am încercat să dau înapoi. 


—Kaylee, te rog... 
-De ce? 


Tipătul ei a șters și ultima mea încercare de a ascunde teatrul. Cu o 
fluturare a mânecilor mov ample, și-a desfăcut braţele. 


-Tot vor afla, mai devreme sau mai târziu, a continuat, pe același ton 
încrâncenat de tare. 


Atât de tare, că îmi venea să-mi vâr pumnul în gura ei și să o târăsc 
afară. Dar asta nu ar fi făcut decât să atragă și mai mult atenția. 
Trebuia să mă prefac. Inainte ca ea... 


-De ce nu le spui că ești o ciu... 


Piciorul meu a reacționat rapid. Cu o mișcare neclară, i-am agăţat 
glezna și i-am măturat picioarele. Strigătul ei s-a auzit în timp ce 
capul i se dădea pe spate. Mâinile i s-au zbătut prin aer, iar cana i-a 
căzut, Cola împrăștiindu-se peste cămașa ei de culoarea lavandei. A 
lovit podeaua din lemn fals întâi cu fundul. Liniștea provocată de 
uluială a durat doar câteva clipe, înainte să izbucnească hohote de 
râs. Băieţii de la o masă au huiduit, iar eu am auzit o fată strigând: 


— Bravo, Grace! 


Ameţită, Kaylee a clipit spre mine. Probabil, încerca să-și dea seama 
exact ce se întâmplase. Eram două în situaţia asta. Imaginea ei 
întinsă pe jos, printre picioarele scaunelor, cu cămașa pătată de lichid 
maroniu, m-a șocat. Eu făcusem asta. Fără intenţie, fără să mă fi 
gândit la altceva decât la cum să o fac să tacă. 


Mi-am alungat uimirea și am făcut un pas în față. Cel puţin puteam 
să o ajut să se ridice. Dar, când m-am mișcat, ceva a licărit în spatele 
ochilor mei. Nu o amintire, de data asta. Cuvinte. Cuvinte luminoase 
și roșii. Licăreau și apăreau doar pentru o milisecundă, înainte să 
dispară, dar, Doamne, chiar și așa îmi părea că o milisecundă era 
prea lungă. 


Tinta: doborâtă. 


Oroarea mi-a strâns pieptul ca o menghină și a tot strâns, până când 
mi-a mai rămas un singur gând. 


Fugi. 


Și exact asta am făcut. În timp ce Kaylee se străduia să se ridice în 
picioare, m-am întors și am fugit. Am fugit de încăperea aceea, de 
ceea ce făcusem... și de cuvintele acelea roșii care clipeau și care 
speram din fiecare fibră a ființei mele că erau doar o halucinație 
indusă de stres. Sau un accident. Genul acela de care nu o să mai am 
parte niciodată. 


In timp ce ecoul picioarelor mele lipăind pe linoleum răsuna pe hol, 
am realizat că mama avusese dreptate. 


N-ar fi trebuit să mă întorc la școală. 


CAPITOLUL 12 


Deși am gonit nebunește înapoi spre Greenwood Ranch, când am 
ajuns acolo, mașina noastră Tahoe era pe alee, ca o avertizare mare și 
verde. 


Super. 


M-am gândit să mă ascund o vreme, să evit predica ce mă aștepta, 
dar asta însemna doar să amân inevitabilul și, mai rău, era posibil ca 
mama să se panicheze dacă nu dădea de mine. La fel de bine puteam 
să înfrunt sentimentul sumbru de vinovăţie și să rezolv totul chiar 
atunci. 


Ușa s-a deschis larg și a apărut mama, iar ochii ei albaștri mi-au 
scanat ținuta, înainte ca privirea să i se îngusteze și să se oprească 
asupra rucsacului care îmi atârna pe umeri. 


-Tocmai voiam să te caut la grajduri... dar văd că nu este nevoie. 


Nu a ridicat tonul, iar felul în care a deschis ușa larg, invitându-mă, 
părea destul de calm. Dar articulațiile albite ale degetelor strânse pe 


clanță nu vesteau nimic bun. După cum bănuiam, odată ușa închisă, 
s-a întors, cu brațele slabe încrucișate peste hanoracul gri, cu 
picioarele depărtate și cu o atitudine hotărâtă. 


-Nu mă face să pun pe tine un dispozitiv de urmărire. 


In timp ce trăgea aer în piept, să mă dojenească și mai mult, am 
ridicat o mână. 


-Am înțeles, OK? Să merg la școală a fost o decizie stupidă. Nu-ţi 
face griji. Nu se va repeta. 


Expresia de uimire de pe faţa ei, cu ochelarii pe nas, îi dădea un aer 
de bufniță. Am luat-o la fugă spre dormitorul meu și am trântit ușa 
după mine. M-am aruncat pe pătura moale. Nimic nu putea să mă 
convingă să mai ies din casa aceea vreodată. Aveam de gând să 
mănânc, să dorm și să mă uit la telenovele. Poate și să călăresc un cal 
sau doi și să am discuţii imaginare cu prietenii imaginari. 


Dar mesajul lui Hunter, de la trei 3:32 după-amiaza, a schimbat totul. 
Vrei să ieși diseară? 


M-am holbat la cele câteva cuvinte. M-am holbat și am așteptat ca 
logica mea să râdă, ba nu, să hohotească de râs, la ideea de a-l vedea, 
după eșecul din ziua aceea. Dacă aș fi vrut să merg, asta ar fi 
însemnat să pun la cale un tertip complicat ca să pot ieși din casă. De 
fapt, după ziua aceea, o vedeam pe mama cărându-mă cu ea peste 
tot, chiar și la cea mai neînsemnată și plicticoasă treabă, să se asigure 
că nu mai făceam vreo vizită neautorizată la școală. Mă așteptam să 
reacționez logic, însă, am simțit mirosul lui dulce, am văzut felul în 
care i se curbau ușor buzele, un pic mai mult într-o parte decât în 


cealaltă. Alunița mică, cu aspect de gropiță. Și, cel mai important, 
felul în care mă făcea să mă simt atât de reală. Exact opusul felului în 
care mă simțisem în cantină. 


Tinta: doborâtă. 


Mi-am tras pătura peste cap, dar nu am reușit să alung amintirea 
aceea. La asta trebuia să mă aștept de atunci încolo? Îmi era frig, în 
ciuda căldurii de sub materialul gros. Așadar trebuia să îl văd pe 
Hunter. Trebuia. El era singurul care putea împiedica transformarea 
mea într-un monstru. De sub pătură, i-am răspuns. 


Sigur. Hai să ne vedem @ capătul aleii @ 7:30. 


Răspunsul lui mi-a adus un zâmbet pe față. O mișcare facială pe 
care, după eșecul de la cantină, fusesem sigură că buzele mele nu 
aveau să o mai schițeze vreodată. Apoi, am închis ochii și mi-am 
plănuit evadarea. 


CAPITOLUL 13 


Pe la șapte și douăzeci și cinci, a început să apară îndoiala. Eram pe 
la jumătatea aleii, ghemuită după un copac, îmi vâram picioarele în 
teniși. Mi-i aruncasem în jurul gâtului și ieșisem desculță, să evit 
zgomotul. Cum soarele apunea mai devreme și ne apropiam de 
octombrie, era deja întuneric. Totuși, mi-era teamă ca nu cumva 
mama să se uite pe geamul de la bucătărie și să mă vadă. După ce m- 
am încălțat, am ezitat, pentru că întreaga dimensiune a ceea ce 
făceam m-a izbit ca un zid din cărămizi. Dacă făceam o altă greșeală 
teribilă? Dacă acea întâlnire sfârșea la fel de rău ca vizita la școală? 
M-am uitat peste umăr, la casa de oaspeți, care era un loc sigur, apoi 
am apăsat o tastă a mobilului, să se lumineze. Ultimul mesaj al lui 
Hunter a apărut o clipă mai târziu. 


Abia astept. 


Aceeași căldură de mai devreme mi-a trecut prin corp și a învins 
orice urmă de îndoială. Nu, aceea era alegerea corectă. Am trecut de 
borna kilometrică, hotărâtă să mă bucur de aerul răcoros pe care îl 


simțeam pe obraji, de scrâșnetul pietrișului sub picioare și de 
noaptea cu Hunter, pe care o aveam în faţă. 


Chiar înainte să ajung la drum, am încetinit și am continuat să merg 
la pas. Farurile unei mașini s-au arcuit peste cotitura care dădea în 
strada noastră și în mai puţin de cincisprezece secunde un Jeep s-a 
oprit lângă mine. Fereastra s-a lăsat în jos și a apărut capul lui 
Hunter. 


-Te-ai furișat? 


A zâmbit, acel zâmbet uimitor, copilăros, din ochii lui albaștri, care 
alunga orice alte gânduri. Mai trebuia doar să plecăm de acolo. 
Inainte ca mama să prindă de veste. 


-Cam așa ceva. 


M-am grăbit spre ușa din față și m-am urcat pe locul de lângă el, 
apoi mi-am pus centura cât de repede am putut. 


-OK, să mergem, am zis și l-am îndemnat tăcut pe Hunter să apese 


pe pedală. 


Mi-a aruncat o privire buimacă, dar a călcat-o. O clipă mai târziu, 
eram pe drum. În Jeep se simţea un miros amestecat de scorțișoară și 
ceva mai dulce. Pe mijlocul bordului, am numărat cinci caramele-— 
trei roz și două galbene- peste niște mărunțiș. Câteva ambalaje goale 
luceau pe jos în spate, împreună cu trei cutii goale de suc Monster. 


-Bomboane și cofeină? 


S-a întins în spatele scaunului său, fără să se uite, a apucat una dintre 
cutii și s-a înroșit. 


-Am vrut să fac curat. 
Apoi, a luat o bomboană roz de pe bord. 
— Vrei? 


M-am uitat la pătratul micut, pe care scria Starburst, și m-am 
întrebat dacă mâncasem vreuna vreodată. 


— Sigur. 


În timp ce înaintam și bomboana dulce mi se topea în gură- încă un 
lucru pentru care trebuia să îi mulțumesc lui Hunter, l-am privit pe 
furiș. Perfect. Era incredibil de perfect, într-un fel complet 
nonevident. Cămașa maro îi scotea în evidenţă albastrul ochilor, iar 
pantalonii kaki largi îl făceau să pară abia coborât dintr-un catalog 
de modă. 


Când a umblat la schimbătorul de viteze, degetele lui mi-au atins 
brațul, cel la care mă „rănisem“. Am tresărit, mi-am înjurat în gând 
prostia, apoi am rămas complet nemișcată. 


Te rog să nu observi. Te rog să nu observi. 
A observat. 


Privirea i s-a oprit chiar asupra brațului meu, intensificându-mi 
senzația de lipsă de oxigen din piept. În clipa aceea, am realizat că 
făcusem o greșeală. Ochii lui îmi înlăturau pielea, strat cu strat, și 
ajungeau la monstrul dezastruos care era dedesubt. Văzuse fibrele 
optice și neuromatricele, senzațiile fantomă. Înţelegeţi ironia lipsei 
de oxigen, de care nu aveam nevoie, urâțenia care îmi făcea greață 
doar gândindu-mă la ea. Toate lucrurile despre care vorbise tipul de 


pe iPod, cu accentul acela sudist, aveau să fie dezvăluite, punându- 
ne în pericol pe mine și pe mama. 


Am privit drept în față și mi-am adunat toată voinţa pentru a mă 
abtine să apuc mânerul ușii. 


Am inspirat adânc- desigur că nu avea cum să vadă prin pielea mea. 
Era imposibil. 


Am expirat- cu câteva zile în urmă, credeam că era imposibil să fiu 
un android. 


Am inspirat adânc- poate că încă mai credeam. 

Am expirat- dacă nu, puteam măcar să mă prefac. 
Odată ajunși la autostradă, îmi recăpătasem controlul. 
-Mama ta... e foarte protectoare sau așa ceva? 

Habar n-ai. 


— Ce, faptul că m-am furișat m-a dat de gol? am zis și am râs relaxat, 
un râs care a părut chiar autentic. 


Un șuvoi de faruri se vedea licărind prin parbriz, din sens invers. 
Spre fermă, unde o lăsasem pe mama. Mama. Era singură la fermă și 
credea că eram și eu acolo. Ceva mi s-a răsucit în stomac. Sau unde 
trebuia să fie stomacul meu. Priveam pe fereastră și mă uitam la 
vasta întindere care era Minnesota rurală noaptea, cu pumnii strânși 
în poală. Trebuia să încetez, să pun capăt acelei nebunești 
autoevaluări, de fiecare dată când simțeam ceva uman. Să nu-mi mai 
pun la îndoială senzațiile, organele, toate micile detalii pe care le 


aveam pe sub piele- nu făceam decât să înrăutăţesc lucrurile de o 
mie de ori. 


— Furișarea și povestea cu fără-computer, a zis Hunter. 
Computerul. Corect. 


-Dar ai tăi? Sunt severi? am întrebat, disperată să duc discuția pe un 
teren mai sigur. 


S-a foit pe scaun și și-a frecat bărbia cu o mână. 
— Aăă... nu. Nu prea sunt pe aici. 
Ingrijorarea trebuie să mi se fi văzut pe față, pentru că a râs. 


-Nu e mare lucru. Tata călătorește mult, iar mamei îi place să 
meargă cu el. 


-Oh. 


N-am știut ce altceva să spun. Îmi pare rău că părinții tăi sunt plecați 
mult timp. Mă bucur că nu-ți pasă. Cel puțin părintii tăi există și în 
afara unor amintiri programate. Pentru câteva minute, s-a lăsat 
tăcerea, apoi el a întrebat: 


-O zi proastă? 


Zi proastă. Dacă ar fi fost atât de simplu. O zi proastă însemna ceva 
finit, însemna că, după un somn bun, te vei trezi și vei avea în față o 
nouă zi plină de posibilități. Un nou început. Nu însemna să te 
trezești în fiecare zi, de acum și în vecii vecilor, doar pentru a realiza 
că ești prizonier al aceluiași coșmar. 


-Dacă aș minți și ți-aș spune că am avut cea mai bună zi pe care am 
avut-o vreodată, m-ai crede? 


—Să vedem... nu. 
Apoi: 
-Din cauza mamei tale? Sau a școlii? 


Și-a lăsat capul ușor într-o parte, în ceea ce mi s-a părut un efort 
inconștient de a cere ajutor pentru înlăturarea părului din ochiul 
stâng. În clipa aceea, am simțit că trebuia să îi spun ceva. Și, fără 
îndoială, aflase de încăierarea de la cantină. Astfel că, era cel mai 
sigur să îi spun, totuși... ce putea fi mai jenant decât să recunosc că 
eu și Kaylee ne certasem din cauza lui? Mă jucam cu tivul cămășii 
mele. 


- Promiţi să nu crezi că sunt foarte patetică? 

Sprâncenele i s-au ridicat, dar a aprobat din cap. 

- Promit. 

Mi-am dres vocea. 

-Ei bine... eu și Kaylee am avut o ceartă urâtă. Din cauza... ta. 


După ce am spus-o, am închis ochii și i-am strâns, de parcă, dacă nu 
i-aș fi văzut expresia, orice urmă de rușine ar fi dispărut, ca prin 
minune. 


— Aș! 


Prea neutru pentru a mă face să-i deschid, deși am detectat o urmă 
de amuzament în acea interjecție. 


— Te superi dacă întreb cine a câștigat? 


Oh, categoric, acum zâmbea; auzeam râsul care dădea târcoale. Când 
mi-am găsit curaj să deschid ochii, eram destul de sigură că zâmbetul 
lui era acolo, mascat mai mult ca de obicei de felul în care își mușca 
interiorul obrazului stâng. 


Ce aveam de pierdut în clipa aceea? 
- Eu, am zis hotărât. 

Zâmbetul lui s-a lărgit. 

- Excelent. Ştii ce înseamnă asta, nu? 


Că am reflexe inuman de rapide, astfel încât să-mi trântesc la podea 
adversarul cât ai clipi? 


-Că fetele sunt prostuțe? am zis, în schimb. 


- Asta. Plus, din moment ce m-ai câștigat pe bune, îți datorez un 
premiu. 


Un premiu. 
— Serios? 
-Niciodată nu glumesc în legătură cu un premiu, m-a tachinat. 


-OOOK. Dar unde... 


Apoi le-am văzut. Mulțimea de lumini din depărtare, sclipirea lor 
fantezistă, care alunga întunericul și transforma o bucată de ţinut 
plicticos în ceva magic. Ca într-un basm. 


M-am îndreptat, suficient de repede ca centura să mă lovească peste 


piept. 
- Carnavalul? Mă duci la carnaval? 


Nici măcar n-am încercat să-mi ascund entuziasmul. Colegii de la 
Clearwater High vorbiseră despre el toată săptămâna, chiar și Kaylee 
și Parker. Da, la fel ca toate destinațiile în afară de școală, Dairy 
Queen sau magazinul de unde făceam cumpărături, mama exclusese 
orice ieșire. 


-Să înțeleg că îţi place... 
-Eu... 


.„. de fapt, habar n-aveam, dar muream de nerăbdare să aflu. Ai grijă, 
Mila. 


-Nu oricui îi place? m-am eschivat. 
După o privire fugară, care părea că știe tot, a ridicat din umeri. 
— Sigur. 


M-am lăsat la loc pe scaun și m-am bucurat de senzaţia relaxată a 
posibilităților, care mă făcea să mă simt mai ușoară. Prima parte a 
zilei fusese un dezastru, dar seara aceea... seara aceea avea să fie 
perfectă. Trebuia să fie. 


Când am ajuns la carnaval, Hunter m-a condus pe lângă un șir de 
oameni care așteptau la Real Bungee Jump Experience, la un joc 
numit Twister, care se învârtea în cercuri, și la un altul unde un tip 
învârtea un ciocan mare și îl lovea de un disc metalic. În cele din 
urmă, ne-am oprit în fața unui joc unde se trăgea cu arma. 


- Gata. 


Sub acoperișul roșu al chioșcului se întindea un șir de ținte sub 
formă de stele galbene. Treizeci în total. Pe margini erau flancate de o 
mulțime de animale din pluș- cele mai multe unicorni și maimuțe. 
Tipul cu păr cărunt și aspect neglijent flutura spre trecători o armă 
gen carabină și striga pe un ton lălăit: 


— Haide, încearcă-ţi norocul la Star Shootout! Lovește interiorul unei 
stele și câștigă un premiu frumos! Trei încercări pentru doi dolari, 
nouă pentru cinci. 


Desigur, cei doi tipi de vârsta colegiului, care se îndepărtau de tarabă 
bombănind și fără niciun animal din pluș, nu păreau să fie de acord. 
Hunter a ridicat din umeri, i-a înmânat tipului o hârtie de cinci 
dolari și a luat arma. 


- Promite-mi că nu o să fugi dacă mă întorc cu mâinile goale, mi-a zis 
și mi-a zâmbit. 


Am râs. 


— Promit. Dar sunt sigură că o să te descurci. Nu pare chiar atât de 
greu. 


-Să vedem, m-a tachinat el. 


Dar am observat că imediat ce și-a dus arma la umăr a devenit 
încordat. Pe față i s-a văzut o schimbare... nu mai zâmbea, avea doar 
o privire hotărâtă și se concentra asupra țintei. Ba chiar și-a mușcat 
colțul gurii, în felul lui adorabil, exact înainte să tragă. Și înainte să 
rateze prima stea, cu câțiva centimetri. 


Oops. 


A continuat să tragă, unele pe lângă, altele foarte aproape de stea. 
Ultima a ajuns chiar pe linie, dar tipul a scuturat din cap. 


-Imi pare foarte rău, trebuie să fie în interior. Vrei să mai încerci? 
Hunter a oftat și mi-a aruncat o privire tristă. 
-Sunt destul de sigur că aș arunca banii pe geam. 


-Dar prietena ta, ea nu vrea să încerce? Sau e genul care are nevoie 
de un bărbat care să mânuiască arma? i-a zis lui Hunter și i-a făcut 
cu ochiul. 


În. 


— Vrei? a întrebat Hunter și a ridicat din sprâncene, căutând deja prin 
portmoneu după o hârtie de cinci dolari. 


Dacă înainte nici nu mă gândeam, acum eram al naibii de sigură că 
voiam și i-am aruncat tipului o privire dezgustată, gata să dobor 
niște stele. Dar când Hunter mi-a dat arma, încă era caldă, de la 
strânsoarea lui, iar el era atât de aproape că abia puteam să gândesc, 
nu să mai și țintesc. Nu, nu era nicio problemă. Între apropierea de el 
și experienţă zero în trasul cu arma, cel mai probabil că trebuia să 
cumpărăm vreun animal din pluș, dacă voiam unul. 


Numai că... nu s-a întâmplat așa. 


Pentru că, atunci când, în sfârșit, am ridicat arma, nici măcar n-a 
trebuit să mă întreb cum s-o folosesc. Ea a devenit, pur și simplu, o 
extensie a brațului meu, s-a potrivit perfect în mâinile mele. lar când 
am țintit, s-a întâmplat ceva nebunesc. În timp ce mă uitam la stea, 
ceva roșu a clipit în spatele pleoapelor mele. Aproape că am scăpat 
arma. Nu. Nu din nou. 


-Eşti OK? m-a întrebat Hunter, încă atât de aproape că îmi tăia 
respiraţia. 


Am scuturat din cap, amețită și cu mâinile încleștate pe partea de jos 
a armei, de parcă viaţa mea depindea de ea. Lumina roșie a dispărut. 


-Oh, scumpo, nu te speria acum. Băiatul tău tot o să te placă, chiar 
dacă nu o să nimerești nimic. 


Incă tremuram, dar cuvintele tipului mi-au reaprins furia. Inainte să- 
mi dau seama, am ridicat arma și am țintit. Am tras aer în piept și... 


Target: 3 m. 


... m-am clătinat când cuvintele roșii au clipit, complet vizibile, de 
data asta. Nu puteam să las arma din nou. Hunter ar fi crezut că sunt 
nebună, iar tipul... ei bine, el oricum avea vreo trăsnaie prin cap. 


Între timp, am poruncit: Pleacă din capul meu. Pleacă. PLEACĂ. 


Apoi, ca și cum creierul meu ar fi avut o viaţă a lui, steaua s-a mărit 
în fața ochilor mei și mi-a permis să fac un zoom fix în centrul ei. 


Tinta: fixată. 


Înainte să apăs pe trăgaci, am știut că voi nimeri la fix steaua. Și, cu 
toate că picioarele mi s-au înmuiat, din cauza cuvintelor roșii, iar 
mâinile mi s-au încleștat pe armă, m-am simtit bine când am tras. M- 
am simţit atât de bine, că am continuat și am mai nimerit una. Și încă 
una. Și încă una. 


Până când am observat că mulțimea se adunase în jurul meu. 
Fluierăturile. Strigătul tipului de la tarabă- „Lisuse!-—, râsul lui 
Hunter, care a exclamat: 


— Recunoaște, ești un cowboy! Pariez că în Philly asta făceai. 


Apoi, mulțimea a început să aplaude, iar în clipa aceea m-a izbit 
prostia mea. Uite ce făceam, în loc să încerc să nu ies în evidenţă. 
Desigur că puteam să trag într-o ţintă pentru copii- și nu grație 
anilor de exercițiu. Am pus arma jos, m-am forțat să-i zâmbesc 
tipului de la tarabă, care acum era încruntat, își scărpina barba 
țepoasă și se holba la țintele găurite, de parcă nu le-ar mai fi văzut 
până atunci. 


-Am câștigat ceva? 


Am plecat de acolo câteva clipe mai târziu, mai bogaţi cu un măgar 
din pluș de mărime medie, iar eu jurând că nu voi mai fi bună la 
niciun alt joc pe care îl vom încerca. Din fericire, la următoarea 
tarabă la care am oprit se vindea vată de zahăr. În timp ce hoinăream 
printre lumini și ascultam muzică, eu oftam și lăsam zahărul să mi 
se topească în gură. Cu excepția incidentului cu țintele, era perfect, 
atât cât se putea în situația aceea. M-am întins să-i șterg o pată roz de 
pe obraz. 


-Mai ai pe gură. 


SI 


La cuvântul „gură“, privirea lui s-a oprit asupra buzelor mele. OK, 
am minţit. Poate că se putea și mai bine. Fluturi în stomac? Nici 
vorbă. Mai degrabă părea un stol de gaite care își întindeau aripile și 
decolau în grup. Bucata de vată de zahăr mi-a alunecat din mână, 
când ne-am oprit lângă un montagne russe imens. M-a tras mai 
aproape. 


-Ştiu că sărutul de noapte bună se dă la finalul întâlnirii, dar nu mai 
am răbdare. 


—Sărut? am repetat, cu ochii lipiți de gura lui perfectă. 


Citisem cândva, într-un număr din Glamour, pe care îl avea Kaylee, 
că oamenii percep frumusețea pe baza simetriei. Ce păcat! Pentru că 
gura ușor strâmbă a lui Hunter era aproape cel mai uimitor lucru pe 
care îl văzusem vreodată. 


-Dacă e în regulă, a zis el, cu mâna liberă în părul meu, de parcă 
încerca să memoreze senzația. 


Din stânga noastră, fetele țipau îngrozite, în timp ce acel montagne 
russe uriaș cobora brusc. Le-am ignorat, am aprobat din cap fără să 
spun nimic și i-am văzut gura apropiindu-se. Am închis ochii, în 
timp ce fiecare bucăţică din corpul meu s-a încordat, așteptând. Mă 
lăsam spre el și în clipa aceea am văzut. Pereţii albi și mirosul de 
dezinfectant. Doar că, de data aceea, a fost mai mult. O tipă cu păr 
șaten. Legată de un scaun, într-o încăpere mare, goală, cu trupul 
parcă izbit de prea multe lumini fluorescente. Am văzut partea din 
spate a unui halat de laborator. Capul, din spate, al unui bărbat 
brunet. Stătea în fața fetei, în timp ce capul ei se mișca înainte și 
înapoi. El îi ridica brațul drept, iar în mână avea... o armă? Oh, nu! 


Am tras aer în piept și m-am dat înapoi, clătinându-mă. Ceva teribil 
urma să se întâmple, știam. Of, Doamne, avea să... Am văzut cum 
mâna bărbatului se lăsa în jos, apoi o lovea pe fată cu arma în cap. 
Din nou. Și din nou. Și din nou. Undeva departe, departe de 
încăperea aceea și de teroarea pe care o simțeam prin picioare, prin 
brate, prin piept, auzeam vocea lui Hunter. 


- Mila, te simţi bine? Mila? 


O auzeam, dar nu puteam să răspund. Nu reușeam să mă smulg din 
teroarea care se derula în mintea mea. Tot ce puteam să fac era să 
stau împietrită, în timp ce și mai multe imagini mi se derulau în 
spatele pleoapelor. O vedeam pe fata care se zvârcolea în lanțuri, în 
timp ce bărbatul punea arma pe o masă metalică și lua o unealtă 
electrică uriașă. Apăsa pe un buton și un scrâșnet umplea încăperea. 
Un burghiu. Un burghiu. M-am clătinat din nou. Nu. Te rog, nu. 


Bineînţeles că rugăminţile mele mentale erau inutile și nu aveau cum 
să împiedice un lant de întâmplări care deja se petrecuseră. Bărbatul 

ridica burghiul... înainte să plonjeze cu el pe pieptul fetei. Tipătul ei 

acoperea orice altceva. 


L-am simțit pe Hunter cum mă strânge de braţe și mă strigă. Dar 
bărbatul în halat de laborator luase din nou arma. O îndrepta către 
fată, al cărei păr șaten îmi era foarte cunoscut, și apăsa capătul țevii 
de fruntea ei. Nemulțumit, se rotea cu arma până când i-o lipea de 
scalp. Fiecare părticică din corpul fetei tremura. Din unghiul din care 
priveam nu îi zăream fața. Dar probabil că spunea ceva. Mișca 
buzele. Pentru că, deși nu făcea nimic să se apere, umerii bărbatului 
se dădeau înapoi, de parcă l-ar fi lovit. El scutura capul, dezgustat. 
Părul ei. Șaten-închis și drept, doar un pic ondulat. Era... 


Detunătura unei împușcături și revelația mi-au răsunat în cap în 
același timp. Părul ei. Il vedeam în oglindă în fiecare dimineață. Era 
exact ca al meu. 


Ochii mei s-au deschis larg. Fata a dispărut, dar chiar și așa, de la 
distanță, încă îi auzeam tipetele. Incă tremuram. Ceva... nu, cineva 
mă scutura. 


— Mila, ce e? 
-Eu nu... nu... 


Am clipit, în timp ce luminile vesele și multimea de la carnaval 
deveneau tot mai clare și deveneam conștientă de faţa îngrijorată a 
lui Hunter și de strânsoarea lui pe brațele mele. În siguranță, eram în 
siguranţă. Nu era nicio armă, niciun bărbat în halat. Tipetele veneau 
de la montagne russe. 


Eram în siguranţă. În clipa aceea. Dar cândva nu fusesem. Un fior 
mi-a trecut prin corp și am realizat că obrajii mei erau uzi și reci. 
Lacrimi pentru un eu de care nici măcar nu îmi aminteam. Când a 
văzut cum tremuram, Hunter mi-a dat drumul și a făcut un pas în 
spate. 


-Ce e? 


-Nu mă simt bine, am reușit să spun printre buzele amorțite, și nu 
mințeam. Poți să mă duci acasă? 


Umaerii lui s-au strâns a dezamăgire sau ușurare, nu eram sigură. 


— Sigur, a zis, după o scurtă ezitare. 


Palma lui blândă pe spatele meu m-a ghidat prin mulțime, până la 
Jeep. Dar, brusc, atingerea lui nu a mai reușit să alunge răceala care 
îmi circula pe sub piele și nici fiorii pe care îi simţeam la suprafaţă. 
Parcă orice urmă de magie dispăruse odată cu carnavalul. În loc de 
un basm, tot ce vedeam era o mulțime tristă și ponosită, pe un câmp 
nedorit. Un sărut? Chiar mă așteptasem să fie atât de simplu? Chiar 
crezusem că ceva atât de prostesc precum atingerea buzelor lui 
Hunter de ale mele va rezolva toate problemele și tadaaaa! Va alunga 
adevărul despre cine sau ce eram? Va alunga ororile care îmi 
bântuiau trecutul? Cum să fie posibil, când nici măcar eu nu știam 
tot adevărul? 


Doar radioul și zgomotul străzii au rupt tăcerea, pe drumul înapoi 
spre fermă. Știam că Hunter mă privea pe furiș, dar eu mă uitam 
drept înainte. Nu eram în stare să vorbesc, în clipa aceea, nu când 
amăgirea mea că aș fi o persoană normală îmi aluneca tot mai mult 
printre degete. Fără vreo avertizare, Hunter a stins luminile Jeepului, 
când am intrat pe strada mea, apoi a dus mașina în parcare, la o 
distanţă de vreo trei metri de aleea noastră, unde pâlcul de copaci o 
ascundea vederii. S-a întins peste bomboane și și-a pus mâna peste a 
mea. 


-Poate că repetăm asta, când o să te simți mai bine? 


Speranţa din vocea lui a reușit să alunge efectul amintirilor sumbre, 
cel puțin pentru o clipă. Capul lui aplecat și ochii mari îl făceau să 
pară înduioșător de confuz, astfel că unele lanţuri de gheață din 
pieptul meu s-au topit, în sfârșit. Buzele mele s-au ridicat chiar într- 
un zâmbet, mic, dar sincer. 


-Speram să spui asta. 


Apoi, într-o izbucnire de curaj pe care nu o anticipasem, m-am 
aplecat și mi-am apăsat scurt buzele pe obrazul lui ușor tepos. M-am 
tras înapoi înainte de-a apuca să reacționeze, am tras de mânerul ușii 
și am sărit în noapte. 


CAPITOLUL 14 


Fereastra de la sufragerie era întunecată, când m-am strecurat spre 
ușa din faţă, lucru care m-a făcut să sper nu doar că absenţa mea 
trecuse neobservată, ci și că mama hotărâse să se culce devreme. Mi- 
am verificat mobilul. Niciun apel ratat, un semn foarte bun. Ușurată 
că nu trebuia să mai fac față unei discuții cu mama, discuţie care s-ar 
fi adăugat listei de orori din acea zi, mi-am scos cheia din buzunar. A 
doua zi, puteam să o întreb despre acea amintire- când aveam să îmi 
fac suficient curaj. 


Dar când am ajuns la ușă, am auzit ceva. Un geamăt înăbușit, voci 
masculine. Am îngheţat, cu cheia aproape băgată în broască. 
Televizorul? Poate. Dar mama nu obișnuia să se uite la cel din 
dormitorul ei, iar din sufragerie nu se vedea nici urmă de lumină. 


Apoi, cheia s-a răsucit prea ușor și chiar am început să mă panichez. 
Ușa... era deja deschisă. Doar o catastrofă sau un atac ar fi făcut-o pe 
mama să uite să încuie ușa. Am apăsat clanţa încet, să nu fac zgomot, 
am întredeschis ușa, cât să văd înăuntru. 


Nimic. Liniște. 


M-am furișat înăuntru, în camera întunecată... și aproape că am 
căzut cu faţa în jos. Degetul meu cel mare se prinsese în ceva. Doar 
că bucata aceea de podea trebuia să fie goală. Am încercat să-mi 
opresc tremurul mâinilor, cauzat de frica tot mai mare, și am apăsat 
un buton de la telefonul mobil. Lumina era slabă, dar suficientă să 
facă teama să explodeze. Chestia de care mă lovisem era o pernă 
verde, de pe canapea. O pernă care fusese sfâșiată. Am ridicat 
telefonul și am văzut restul camerei. Canapeaua era răsturnată, iar 
prin tăieturile din ea ieșeau bucăți de bumbac alb. Sertarele de la 
birou erau pe jos. lar hârtiile... hârtiile erau peste tot. 


Și atunci am realizat, camera... era mult mai luminoasă decât ar fi 
trebuit, având în vedere că singura sursă de lumină era mobilul meu. 


Scanarea vizuală activată. 
Cuvintele roșii licăreau în spatele pleoapelor mele. 


Fără să vreau, vederea mea a scanat camera și s-a focusat pe mici 
detalii pe care niciodată n-aș fi reușit să le văd, nu atât de aproape. 


Vederea de noapte activată. 


De parcă cuvintele roșii n-ar fi fost de ajuns, de data aceea, o voce 
feminină impersonală s-a auzit în mintea mea, o voce care le repeta. 
O voce familiară. Vocea mea, am realizat, în timp ce genunchii mei 
au început să tremure. Doar că era o versiune a vocii mele mai calmă, 
impersonală, digitalizată. 


M-am întins spre perete, să mă sprijin, simțind cum mă cuprindea 
groaza. Am încercat să alung cuvintele și să fac să dispară vocea. In 


același timp, am auzit ceva neclar pe hol. O răsuflare foarte slabă. 
Realitatea mă lovea din toate direcţiile. 

Cineva ne găsise. 

Mama. 


Am sărit peste pernă și am aterizat dincolo de canapea. Tocmai când 
de pe hola apărut o siluetă slabă și înaltă. Nu era mama. Era un 
bărbat. Cu vederea aceea mai puternică, am observat cum deschide 
gura să strige, probabil, să-i alerteze pe alţii, și am știut că trebuia să 
îl fac să tacă, înainte ca ei să realizeze că venisem. M-am năpustit în 
față și, simultan, mi-am tras înapoi brațul. Atât de repede, că el nici 
n-a avut timp să scoată vreun sunet. Apoi, pumnul meu l-a lovit în 
gât. Fără să gândesc. Doar mâna mea stângă, care a știut exact ce să 
facă, de parcă exersasem mișcarea de un milion de ori, l-a pocnit în 
gât, cu viteza unei mingi de baseball. Ochii lui s-au mărit și din 
mâini i-a alunecat un dispozitiv lucios, când le-a dus, inutil, la gât. 
Am prins laserul cu o mână și i-am agăţat încheietura cu cealaltă, să 
îl împiedic să se izbească de podea. Când s-a lăsat în spate, s-a auzit 
o pocnitură oribilă, în timp ce brațul lui s-a întins și a încercat să se 
opună. Am gemut. Umăr dislocat, cel puţin. L-am lăsat ușor pe 
podea, iar în clipa aceea luminile roșii, vocea și-au făcut drum din 
nou prin capul meu. 


Tinta: imobilizată. 


M-am îndreptat, apoi am înaintat pe hol și am aruncat o privire în 
dormitorul meu, care era pe dreapta. Acolo, și mai mult haos, mult 
mai mult. Hainele mele erau împrăștiate pe jos, ca gunoiul, atât de 
multe, că abia mai vedeam mici porțiuni din covorul roșu cu arămiu. 


Jumătate din saltea era scoasă și rezemată de pat, ca o ușă, și cu o 
tăietură mare pe mijloc. Privirea mi-a fugit spre noptieră, știind ce va 
găsi acolo. După cum bănuiam, rama de culoarea bronzului era 
goală. Tot ce mai rămăsese în spatele sticlei sparte era o bucată de 
carton maro. Poza mea cu tata... dispăruse. Mi-am încleștat pumnii 
și am încercat să atenuez durerea spunându-mi că furaseră poza 
unui străin. Tata nu exista. Tot ce îmi spusese mama era o minciună. 


Un alt sunet ciudat s-a auzit de pe hol. Garajul. Mama. 
Am alergat pe hol și am deschis larg ușa. 


Am văzut totul dintr-o clipire. Trei bărbaţi în geci impermeabile erau 
lângă ușa cea mare- doi înalți, unul scund, cu un nas lat- și 
cotrobăiau prin cutii. Mama, legată de cazan, cu o frânghie subțire, și 
cu o bandă gri peste gură, privea stoic în față. Un al patrulea bărbat, 
îmbrăcat la fel, stătea lângă ea- își lovea de palmă o cheie. Am zărit 
albul din jurul ochilor albaștri ai mamei. Banda îi transforma 
cuvintele în gemete înăbușite, dar eram destul de sigură ce încerca să 


spună: „Mila, fugi!“ Tipul cu cheia s-a năpustit spre mine, rapid și 
sigur. Dar nu atât de rapid și de sigur ca mine. Am fugit, așa cum 


voia mama. 
Drept spre ea. 


Am ajuns la tipul cel înalt exact când ridica cheia. În ciuda faptului 
că avea braţele legate, mama a lovit cu genunchii, tocmai când mâna 
mea l-a izbit peste nas. Puterile noastre, împreună, l-au obligat să 
facă un pas în spate. S-a prăvălit peste cutii și toate au căzut peste el. 
Nişte brațe puternice m-au apucat pe la spate. Capul meu s-a dat pe 
spate și bam! Am auzit un trosnet de cartilaj. Strigătul lui nu m-a 
oprit. M-am întors și am văzut că era tipul cel scund, înainte să-i bag 


un cot în rinichiul stâng și să-l fac să se clatine. Nu mai trebuia decât 
o lovitură rapidă în același loc, pentru a-l trimite la pământ, 
deasupra unei grămezi de scule de grădinărit. Tipătul lui a răsunat 
când capul i s-a izbit de o lopată. 


Am alergat spre mama, înainte ca ceilalți doi bărbați să ajungă la 
mine, am eliberat-o de frânghie și de banda de pe gură. Mama a sărit 
și l-a lovit cu cotul în față pe unul dintre ei. Apoi, s-a ferit, dar el nu 
pe ea încerca să o apuce. Nu, acum, amândoi erau concentrați asupra 
mea. Au venit deodată. Cel scund, care era cel mai departe de mine, 
a ridicat o armă cu electroșocuri, un Taser, și a țintit. Și parcă cineva 
ar fi apăsat pe un întrerupător în mine și m-ar fi pus în stare de 
război total. Loviturile mi-au trecut întâi pe lângă cap, iar eu m-am 
sincronizat perfect. 


La pământ, retează picioarele, la gleznele țintei. 


Arma a licărit prin aer și a lovit tavanul, în timp ce bărbatul cădea pe 
spate. 


Tinta: doborâtă. 
Întoarce-te. 


O mână pe încheietura tipului înarmat, alta pe Taserul lui. Am tras 
spre spate. Am ignorat trosnetul și strigătul. 


Blochează atacul țintei cu brațul drept. 


Mâna stângă, spre cartilajul cricoid. Genunchiul drept spre rinichiul 
stâng. Lovitura finală în ceafă. 


Tinta: imobilizată. 


- Mila, în spatele tău, a strigat mama. 


Dar deja eram pregătită. De parcă executam un dans cu o coregrafie 
elaborată, m-am năpustit, am luat Taserul de pe jos și m-am răsucit, 
totul dintr-o singură mișcare. Am ţintit tocmai când al treilea bărbat 
încerca să umble la tocul armei. O singură apăsare pe trăgaci și 
lumina albă a ieșit ca o limbă electrică. Întregul corp i-a fost cuprins 
de convulsii, iar mirosul de metal ars a umplut aerul. 


Tinta: imobilizată. 


M-am întors să fac un inventar rapid. Patru bărbaţi la pământ. Și nici 
măcar nu gâfâiam. Poate că îmi era imposibil să gâfâi. Parcă eram o 
mașinărie de luptă. Realitatea m-a copleșit. O mașinărie de luptă. 


- Mila? 


M-am uitat spre mama și am văzut că ea încă se uita spre a treia 
țintă, cel pe care îl buimăcisem. Nu se mișcase. Știam ce voia să 
întrebe și adevărul era că... nu știam. Nu știam și mi-era teamă de 
răspuns. Pentru că Iaserul nu fusese programat să doboare un om; 
fusese programat pentru mai mult. Fusese programat să mă doboare 
pe mine. 


Mama a scuturat din cap, de parcă ar fi vrut să-și limpezească 
gândurile. Și doar atât i-a trebuit pentru a-și reveni. 


— Mașina! 


M-am dat înapoi, îngrozită de răul pe care era posibil să îl fi făcut, 
dar mama m-a apucat de braț și m-a tras spre ușă. 


-Să plecăm! Acum! 


M-am poticnit în urma ei, amețită. Mama nu s-a oprit, doar a sărit 
peste cutii și m-a tras după ea, până când am reușit să ajungem afară, 
unde am pornit repede spre SUV. Am încetinit înainte să sărim peste 
verandă. 


— Stai, dar lucrurile noastre? iPod-ul? 
S-a smucit. 
— Aici, afară! 


Înainte să ajungem la capătul drumului nepietruit, a luat-o pe lângă 
șirul de pietre de lângă casă. S-a ghemuit și, cu o încordare a 
umerilor, a ridicat-o pe a treia. Dedesubt nu era mizerie, cum ar fi 
fost de așteptat, ci o gaură. lar în gaură era o cutie metalică mică. A 
luat-o și am pornit din nou spre SUV. 


— Geamantanul e în mașină. 


Și, brusc, am înțeles. Geamantanul bleumarin care era mereu în 
spate, în mașină, nu făcea parte din cine știe ce doliu ciudat după 
tata. Cum ar fi fost posibil, dacă el nici nu exista? Nu, tot timpul, ea 
fusese pregătită pentru un astfel de moment. Și sosise. A deschis ușa 
și a sărit pe locul șoferului, apoi a pornit motorul. 


— Haide! 


Am sărit în mașină, după ce ea a trecut pe locul pasagerului. Am 
închis ușa și am tras de accelerație, să dau înapoi. Mașina a ieșit pe 
alee, cu spatele. 


In timp ce imaginea familiară a Greenwood Ranch se îndepărta, în 
oglinda retrovizoare, același gând mi se învârtea prin minte, roată, 


roată, exact ca roțile de sub noi. 
O mașinărie de luptă. 


Vocea din înregistrare, povestea ciudată a mamei- totul era adevărat. 
Degetele mele au strâns volanul atât de tare, că am simţit cum 
metalul de dedesubt începe să cedeze. Indiferent ce ar fi trebuit să 
fac, nu aveam de gând să las pe nimeni să mă schimbe. Nu aveam de 
gând să-i las să ia din mine vreo parte umană, oricât de mică era. 


... 0 mașinărie de luptă... 


Asta, presupunând că aveam vreo parte umană. 


Abia după ce am trecut de zonele rezidenţiale și am luat-o spre est, 
pe drumul 94, mi-am dat seama că nu aprinsesem farurile. Fără 
faruri pe străzile neluminate din Clearwater și, totuși, vedeam 
perfect. Observasem fiecare curbă, fiecare frunză de copac care se 
clătina ușor în bătaia brizei, până și plăcuţele de înregistrare de pe 
camionetele vechi și de pe mașinile parcate în depărtare. Vedeam 
totul, clar ca lumina zilei. Am scuturat din cap, în timp ce am aprins 
farurile, să nu fim trase pe dreapta. Mai fusesem afară noaptea și 
bâjbâisem prin întuneric, la fel ca oricine altcineva. 


Până ieri. 


Ceva mi-a strâns stomacul și mi-a lăsat o ciudată senzație de gol. 
Vederea de noapte nu era singurul lucru cu care mă alesesem în 
ultimele douăzeci și patru de ore. Mai era și felul în care calculasem 
distanța exactă până la ţintele de la carnaval și le nimerisem fără cea 
mai mică deviere. Felul în care doborâsem patru bărbați înarmați, cu 


un efort minim. Acele „ţintă: doborâtă“ și „țintă: imobilizată“. 
Dovezi roșii care clipeau în spatele pleoapelor mele. 


Am continuat să conduc, încercând să alung acele gânduri, 
încercând să șterg acel început îngrozitor de certitudine a ceea ce 
trebuie să se fi întâmplat. Mereu fusesem altfel, argumenta o parte 
din mine- acea parte care încă avea o disperată nevoie să creadă în 
femeia de lângă mine, în ciuda a tot ce se întâmplase. La urma urmei, 
îl auzisem pe Hunter vorbind din celălalt capăt al Dairy Queen, 
ridicasem găleata lui Maisey de la o distanță imposibilă. O lovisem 
pe Kaylee, deși aș fi putut jura că abia o atinsesem. Toate astea se 
întâmplaseră înainte de accident. 


Dar cea mai mare parte din mine, partea cea mai sigură respingea 
acea expunere de motive și le considera false. Acelea erau aspecte 
minore. Prea neînsemnate dacă le comparam cu lupta și cu mânuirea 
armelor. De parcă... 


Am simţit cum ceva mă strânge de gât, în timp ce permiteam 
conștientizării să iasă la suprafață. 


... parcă cineva îmi schimbase statusul. 


Mi-am amintit-o pe mama, după accident. Îmi repara brațul, gâtul, 
totul în timp ce un străin îmi lua bucăți din viață, cu fiecare cuvânt 
brutal pe care îl rostea. Îmi repara gâtul. Deși fusese rănită doar la 
braț. Scrâșnetul plasticului sub mâinile mele mă avertiza că 
strângeam foarte tare volanul. Am slăbit strânsoarea. Aveam nevoie 
de adevăr, înainte să stric mașina. 


-Ce mi-ai făcut? Ai apăsat pe un fel de buton de activare după ce m- 
ai cusut? 


Am simtit aceeași mică speranță din momentul în care îi arătasem 
pentru prima dată brațul. Aceeași anticipare care îmi tăia respirația, 
speranţa că poate, doar poate, trăsesem o concluzie greșită, deși 
știam că nu era așa. 


-Imi pare rău, Mila. 


Trei cuvinte, am realizat, cu un suspin înăbușit. Doar atât îţi trebuia 
să speri să mori. Când mâna ei s-a așezat pe umărul meu, m-am 
scuturat, făcând mașina să devieze. 


— Nu. Doar spune-mi ce ai făcut. 


In ciuda deciziei mele de a rămâne concentrată pe luminile farurilor, 
am zărit felul descurajat în care s-a lăsat pe spătar și gestul îngrijorat 
cu care și-a dus mâna la spatele gâtului. 


-Ti-am lăsat dezactivat sistemul de apărare, până când te-ai rănit la 
braț... moment în care mi-am făcut griji că vom ajunge într-o situaţie 
ca asta. 


Am tresărit, dezgustată de ceea ce știam că urma, dar simțind în 
continuare nevoia de a asculta toate detaliile. 


— Așa, și? M-ai transformat într-un fel de criminal psihopat, fără să 
îmi spui? Și ar trebui să nu-mi pese? 


-Nu. 
La acel răspuns neaşteptat, capul meu s-a răsucit spre ea. 


— Nu, ce? 


—Nu, nu ești un criminal psihopat și nu mă aştept să nu-ți pese. Dar 
ţi-am reactivat sistemul de apărare. Ar trebui să fii pe deplin 
funcțională în patruzeci și opt de ore. 


Așa deci, simplu ca bună ziua. O altă trădare, dintr-un șir lung. Un 
lucru a devenit orbitor și dureros de clar: nu puteam avea încredere 
în nimeni. O singură lacrimă mi-a alunecat pe obraz. Am șters-o, 
furioasă pe slăbiciunea mea. Mama a oftat. 


-Ştiu că ești supărată, dar am încercat să te ţin în siguranţă. Trebuie 
să înţelegi: oamenii aceia nu erau de la armată, acela nu era modul 
lor tipic de operare. Ei ar fi venit după noi grămadă, cu arme grele, 
nu furișându-se în noapte. Nu, asta pare să fie mâna lui Andrew 
Holland. 


- Cine? 


-Generalul Holland, cel care a participat la crearea proiectului 
MILA- bărbatul pe care l-ai auzit pe iPhone. El conduce operațiunea 
SMART. 


-Operațiunea SMART? 


-Secure Military Android Research and Testing, o operațiune 
militară clandestină, condusă de Holland. Și există o explicaţie 
pentru asta. Omul e un megaloman fără suflet. Nu mi-am dat seama 
la început, dar... 


— Oprește-te! 


Un general? Operaţiunea SMART? O operaţiune militară 
clandestină? Toate astea erau reale? Am scuturat din cap, înainte ca 
altă întrebare să apară. 


-Nu vreau să știu. 
- Dar... 
— Vorbesc serios! 


Am fluturat palma deschisă spre ea, în speranţa că indiciul vizual ar 
putea să o facă să tacă, dacă vorbele nu puteau. 


-Nu suport mai mult, nu în noaptea asta. 


Am simtit cum privirea ei îmi căuta ochii, dar am refuzat să 
recunosc. Nu puteam. Mi-era prea teamă că și cea mai mică urmă de 
îngrijorare m-ar fi scos din sărite. M-ar fi transformat fie într-o 
nebună care tipa, fie într-o epavă care urla. În plus, în ceea ce mă 
privea, era doar vina ei. Nimic din ce mi-ar fi spus despre acea 
misterioasă operațiune SMART n-ar fi schimbat lucrurile. Nu 
destinul nostru sau incapacitatea de a ne întoarce la viața din 
Clearwater. La Hunter. Nu l-ar fi făcut pe bărbatul din memoria mea 
să devină, în chip miraculos, adevăratul meu tată. Nu m-ar fi făcut 
reală. Lângă mine, și-a lăsat capul blond în mâini. 


-Unde mergem? 


-Toronto. Aeroportul Pearson. Holland ne caută prin toate 
aeroporturile din SUA. Șansele noastre sunt mai mari în Canada, iar 
de acolo putem merge în străinătate. 


Auzeam explicația ei, dar nu mă puteam gândi decât la Canada. 
Mergeam în Canada, apoi, cu avionul, în cine știe ce altă tară. În clipa 
aceea, nu prea conta unde. Clearwater, poate chiar SUA, erau 
pierdute pentru totdeauna, doar asta conta. Pierderea mi-a strâns 
pieptul ca o gheară, în timp ce imaginea ochilor albaștri ai lui Hunter 


mi-a apărut în faţă. Zâmbetul lui neobișnuit. Știusem că vom pleca 
din stat, dar în altă țară? Părea atât de definitiv. Nu aveam să mai 
prind vreo ocazie să transform basmul în realitate. 


Cu o nevoie disperată de a-mi distrage atenţia, m-am întins spre 
sistemul GPS al Tahoe. Mama m-a oprit. 


— Stai, s-ar putea să urmărească sistemul GPS al mașinii. Dar... 


S-a oprit și s-a întors spre geam. Efortul de a privi spre casă a făcut 
să-i scape câteva șuvițe din coada de cal și să-i atârne pe gât, 
ruinându-i obișnuita iluzie a perfecțiunii. 


— Dar ce? 


După un oftat adânc și mai multe priviri aruncate spre străzile 
întunecate din Minnesota rurală, s-a întors să mă privească în față. 


-Tu ai un GPS încorporat. lar al tău nu poate fi detectat. 


Buzele mele s-au deschis, dar n-a ieșit niciun cuvânt, doar am tras 
aer în piept. Complimente din partea nodului ca o piatră, care mi se 
blocase în gât. GPS. Nu putea fi detectat. Tocmai când credeam că nu 
poate fi mai rău, mama risipise orice șansă de a fi umană. Din nou. 


- Mila... 
Am ridicat din nou palma. 
-Mai târziu, te rog, am șoptit. 


Durerea din pieptul meu s-a extins, s-a extins, până când am fost 
sigură că o să-mi distorsioneze pielea definitiv. Il pierdusem pe 


Hunter, îmi pierdusem familia, iar în clipa aceea, cu fiecare nouă 
abilitate care îmi era dezvăluită, mă pierdeam pe mine. 


PARTEA A DOUA 


CAPITOLUL I5 


Abia când am ajuns în cealaltă parte a Minneapolisului am fost 
pregătită să abordez subiectul din nou. 


- Deci, cum fac să funcționeze GPS-ul? 


Mama s-a foit pe scaun, fără să își ia privirea de la oglinda 
retrovizoare. Părea cu adevărat stresată, dacă nici măcar ideea de a- 
mi spune despre GPS nu a revigorat-o. Mâinile mele s-au încordat. 


- Acum, că ţi-am reinițializat toate funcţiile, se va actualiza singur. 
Atâta timp cât e activat... trebuie doar să folosești comanda GPS. 


Comanda GPS. Corect. Îmi plăcea cum făcea să sune foarte normal, 
de parcă ar fi fost vorba despre pâine prăjită și suc de portocale, 
dimineața. Simțindu-mă de parcă aș fi fost cea mai mare proastă din 
Minnesota, am mormăit: 


-GPS. 


-Nu cu voce tare. In minte, mi-a zis ea, cu o urmă de zâmbet în voce, 
de data aceea. 


Amuzamentul ei m-a făcut să scrâșnesc din dinți. Mi-am descleștat 
falca, în timp ce depășeam un Buick care se mișca încet, apoi m-am 
concentrat. 


GPS. 


În sinea mea, nu mă aşteptam să funcționeze- OK, poate că o mică 
parte din mine spera să nu funcționeze -—, așa că am tresărit când 
cuvântul a clipit roșu în spatele pleoapelor mele. Ca prin minune, o 
hartă verde s-a desfășurat în fața mea, cu detaliile statului 
Minnesota. Și am văzut unde eram, un punct micut, portocaliu, care 
clipea. Am așteptat, am așteptat ca lumea să nu se mai clatine cu tot 
cu mașină, ca mintea mea să renunțe să se mai lupte cu ea. Era 
derutant, pentru că jumătate din creierul meu încerca să scuipe 
imaginea, de parcă era o înghițitură de lapte, iar cealaltă jumătate 
rămânea neclintită și refuza să se urnească. Și, în ciuda dorinţei mele 
cât se poate de umane de a scăpa de acea monstruozitate, de partea 
care mă făcea diferită, androidul câștiga. Oricât m-aș fi străduit, nu 
reușeam să fac harta să dispară. 


— Oprește-l. Cum îl opresc? 


Vocea mea era slabă, chiar și pentru urechile mele. Mai degrabă am 
simțit decât am văzut îngrijorarea mamei când s-a întors spre mine. 
Mâinile mele s-au încleștat pe volan, să împiedic mașina să devieze. 


-GPS oprit. 


Am rostit cuvintele cu disperare. 


GPS oprit. 
Războiul din capul meu s-a oprit în clipa în care harta a dispărut. 
-Ce e? Te simți bine? 


Dacă cineva ar putea fi în regulă cu un creier care vibrează, da, sigur. 
Eram în regulă. 


-Pur și simplu... nu vreau să mă uit la el acum. 
-OK. 


Tăcerea s-a lăsat între noi, ciudată, grea. Plină de minciuni și de 
trădări. Dar sub toată furia și durerea, trebuie să recunosc că eram 
recunoscătoare pentru prezenţa ei. Și, în ciuda faptului că îmi venea 
să îi spun Nicole, nu reușeam să înving programarea din mintea 
mea, care mă făcea să mă gândesc la ea ca la mama. Am continuat să 
privesc posacă în față. Aveam mult de lucru în privința aceea. Încă o 
dată, am simtit-o că mă privea. O clipă mai târziu, mi-a spus: 


-Cred că ar trebui să ne oprim peste noapte. E un pic riscant, dar 
trebuie să fiu în formă mâine, la aeroport. O singură greșeală și... 


N-a terminat, iar eu nu am întrebat. 


- Oricum, trebuie să ne schimbăm și înfățișarea. Să se potrivească cu 
noile pașapoarte. 


Noile pașapoarte? 


A răscolit prin poșetă și a scos două pătrate cartonate albastre, iar 
unul mi l-a întins mie. Două pătrate cartonate cu trăsături noi- pe 
care nu eram sigură că le voiam. Am deschis pașaportul și am 


aruncat o privire rapidă peste informaţii. Abia cu o zi înainte 
descoperisem că nu eram Mila cea pe care o știam, ci Mila androidul. 
Acum, nu mai trebuia să fiu Mila deloc. Noua mea identitate era 
Stephanie, o poză a mea lucrată în Photoshop, cu păr negru, scurt, 
tuns în scări. În ritmul acela, niciodată nu aveam să-mi cunosc 
adevărata identitate. 


-Nici măcar nu m-ai întrebat, am mormăit în barbă. 


Era un simplu detaliu, dată fiind situaţia. Un simplu detaliu. Totuși 
aș fi vrut să pot decide pentru propriul viitor, chiar dacă însemna 
doar să aleg un nume fals și tunsoarea. 


-Ce anume? 
- Nimic. Unde să opresc? 


Mama bătea darabana cu degetele pe picior, aparent pierdută printre 
gânduri. În cele din urmă, a zis: 


-Nu contează. Oriunde între zona asta și Chicago. O să încercăm să 
găsim un motel care arată un pic ponosit, unde să ne dea o cameră 
fără să ne ceară actele. 


Un motel ponosit, pentru fugari. Aș fi fost recunoscătoare dacă în 
viitorul apropiat lucrurile ar fi început să meargă bine. La următorul 
indicator mai mare, de pe un panou care făcea reclamă la carburant- 
mâncare-cazare, am ieșit de pe autostradă. Câteva moteluri drăguţe 
se înșirau în apropiere, dar mama mi-a făcut semn să trec de ele. Am 
mers mai departe, până am ajuns la unul care o mulțumea, unul cu 
numai trei mașini în parcare, un amărât cu două etaje, cu o firmă cu 
neon, pe care scria CAMERE LIBERE. După ce am luat cardul de ușă 


de la bătrâna somnoroasă din spatele tejghelei, am pornit spre 
camera noastră. Vopseaua proaspătă de pe ușă era semn bun, la fel și 
plăcuţa mică din alamă pe care scria 33, în mijloc, chiar deasupra 
unei găuri mici de vizor. Dar interiorul nu era la fel. Ușa s-a deschis 
și am văzut două paturi duble vechi și mizerabile, cu pături 
portocaliu cu maro, un covor de culoarea bronzului, care văzuse și 
zile mai bune, și un televizor vechi, prins pe o masă. De parcă ar fi 
vrut cineva să fure relucva aia. Odorizantul de cameră, cu aromă de 
pin, nu reușea să acopere mirosul de mucegai, la fel cum nu reușeau 
nici carourile de pe pături să ascundă cele cinci pete mari de pe ele. 
Nici nu voiam să mă gândesc de la ce erau. Mi-am trântit 
geamantanul pe scaunul din colt- aparent, cel mai curat loc din 
cameră- și, cu grijă, m-am așezat pe o margine nepătată de pat. În 
ciuda oboselii care îi umbrea ochii, mama a făcut un tur complet al 
camerei, a verificat inclusiv sub paturi și în baie, înainte să se 
întoarcă la ușă, cu poșeta în mână. 


-Trebuie să mă întorc la farmacie, să iau ceva. 
M-am ridicat. 

-Vin cu tine. 

Mama a scuturat hotărâtă din cap. 

-Nu, tu rămâi aici. Trebuie să te uiţi la ceva. 


A cotrobăit prin geanta ei mare și practică și a scos o cutie pătrată, 
din plastic transparent, care avea mai puțin de cinci centimetri 
lungime. Înăuntru era un pătrat albastru plat, cu un cip auriu 
încorporat. A ridicat capacul și a luat cardul în palmă, ceea ce m-a 
făcut să observ contrastul dintre albastrul-închis și pielea ei palidă. 


Am văzut o mulțime de linii micuțe pe pielea ei. Semne de 
îmbătrânire. Ceva ce palma mea nu va avea niciodată. 


-Ştiu că în mașină nu erai pregătită să asculti, dar este crucial să știi 
de cine fugim. Am reușit să adun niște informații, înainte să plec, 
sunt pe acest card. 


Mă uitam la acel pătrat, iar pe ceafă simțeam fiori. De ce îmi dădea 
chestia aia, din moment ce nici măcar nu aveam un computer? Nu 
părea să aibă logică și, totuși, într-un licăr de conștientizare 
îngrozitoare, mă temeam că avea. 


-Te rog, spune-mi că ai îndesat un laptop în geamantan fără să îmi 
spui. 


Mama și-a mușcat buza de sus, în timp ce degetele ei erau 
preocupate de ochelari. 


- Mila... 


Nimic altceva, dar tonul ei mi-a spus tot ce aveam nevoie să știu. 
Râsul meu forțat a ieșit fals și rece, atât de rece, de parcă acel card de 
memorie alungase fiecare părticică de căldură din cameră. 


— Corect. Eu sunt computerul. 


Și nu era doar asta, dar undeva pe- nu pe, ci în; în!- corpul meu 
aveam și un slot pentru acel card. Un portal electric. Cum era 
posibil? Cum era posibil să ai în corp un loc pentru un card de 
memorie și să nici nu știi de el? Nu mă puteam uita la mama, nu 
suportam să văd falsa înțelegere de pe faţa ei. Și trebuia să fie falsă, 
viciată, pentru că, la urma urmei, ea era cea care mă crease. Doar nu 
crease o asemenea ciudățenie și apoi să îi pară rău pentru ea; nu așa 


funcționau lucrurile. Așa că m-am concentrat pe cardul albastru și 
am pus întrebarea care îmi ardea mintea. 


-Unde e? 


S-a întins și mi-a prins mâna dreaptă cu degetele ei subțiri. Tentaţia 
de a-mi smulge braţul a fost puternică, dar m-am abținut, am lăsat-o 
să mă tragă, până când s-a întins între noi ca un pod îndărătnic. 
Apoi, mi-a întors încheietura, astfel încât palma mea să fie cu faţa în 
sus. Și-a trecut un deget de-a lungul încheieturii mele. 


— Aici, unde e ascunsă vederii. 


Chiar și după ce mi-a arătat, la început, nu am reușit să văd. Degetul 
meu a urmat calea trasată de ea și am dat doar de piele. 


-Trage pielea spre cot. 


Desigur, când degetul meu mare a apăsat pielea, cum îmi spusese, a 
apărut. O linie perfect dreaptă, ca o tăietură de hârtie. Un slot mic. 
Exact cât trebuia pentru un card. M-am uitat la slot, la încheietura 
mea, la brațul meu, de parcă erau ale altcuiva. Parcă erau entități 
complet străine. Mama îmi interzisese computerele și, în tot acest 
timp, eu umblasem prin Clearwater cu un slot pentru card de 
memorie. În. Încheietura. Mea. 


Când mi-a dat drumul mână, am rămas nemișcată. Am continuat să 
țin mâna în aceeași poziție întinsă, cât de departe posibil de mine. 
Din păcate, ea a luat asta ca pe un semn de interes. 


-Există două modalităţi de a asimila informațiile de pe card. Cea 
mai rapidă este cea internă- în capul tău. Dar am creat și un 
dispozitiv prin care poţi proiecta informațiile în mediul înconjurător. 


In principal, asta e pentru interesul nostru, să fie ușor de accesat. 
Cred că așa va fi cel mai bine și pentru tine. 


-De ce? nu m-am putut abtine. 


Nu voiam să știu și, totuși, într-un fel bolnav, voiam. La urma urmei, 
vorbeam despre încheietura mea. Asta, plus abilitatea mea de a 
proiecta informațiile în mediul înconjurător. 


Orice o fi însemnând asta. 


-Pentru că te-ai obișnuit să procesezi chestiile mai mult ca un om, 
astfel că, dacă ai analiza acele informaţii intern, s-ar putea să fie 
copleșitor. Deocamdată, cel puţin. 


Mi-a întins pătratul albastru. 
— Vrei să încerci? 


Curios cum vederea unui obiect neanimat putea stârni o asemenea 
repulsie. Îmi venea să-l zdrobesc sub călcâi și să arunc rămășițele la 
baie, apoi să trag apa, să plece departe de mine, cât mai departe, să 
nu-mi mai poată face nimic. Dar asta n-ar fi schimbat nimic. În plus, 
mama avea dreptate: trebuia să aflu mai multe despre acea 
operațiune SMART, lucru pe care puteam să îl fac în două feluri. Și 
chiar dacă ideea de a insera un card de memorie în brațul meu mă 
îngrozea, părea mai puțin riscant decât să o ascult pe mama și să 
înfrunt vreo altă bombă. 


-Nu înainte să pleci. 


O sclipire de suferinţă i s-a văzut pe față, care a stârnit aceeași reacție 
în pieptul meu, urmată de o pornire de furie. 


-Vrei să lași la o parte rolul de mamă? Amândouă știm că e fals. 
A expirat adânc. 
-Nu... 


A închis ochii și s-a dat în spate. Când i-a deschis, expresia ei era cu 
grijă controlată. 


- Bine. Doar... comanda pentru a vedea informaţiile extern este 
„proiectează“. 


— Cum, doar spun cuvântul și gata, informațiile apar? 


Îmi era greu să-mi imaginez toate astea. Și nici nu voiam. În clipa 
aceea, tot ce îmi doream era să mă bag sub pătura murdară, să mă 
ghemuiesc și să mă ascund, până când toată realitatea nebună care 
era viața mea avea să dispară. Android ratat, ar fi spus Kaylee. Dacă 
nu ar fi fost la sute de mile distanţă și dacă nu m-ar fi urât. Oh, și 
dacă ar fi știut că eram android. 


Mama mi-a întins cardul, pe care l-am acceptat, cu o mână încordată, 
luptându-mă cu un fior pe care l-am simțit la atingerea plasticului, a 
materialului anorganic. Ultimul lucru de care aveam nevoie era ca 
mama să se răzgândească și să insiste să rămână. Probabil că m-am 
prefăcut destul de bine, pentru că și-a luat geanta pe umăr și s-a 
îndreptat spre ușă. 


-Doar ține minte, încearcă să nu te opui, iar dacă te supraîncarcă, 
cumva, scoate-l. Și nu părăsi camera asta. Ai înțeles? 


A ezitat, cu mâna pe clanță, ca și cum mi-ar fi dat o șansă să mă 
răzgândesc și să o invit să rămână. Dar n-am putut. Nici măcar nu 


puteam să o privesc, pentru că, furioasă sau nu, vederea feței 
familiare în formă de inimă, a acelor ochi albaștri-deschis mă făcea 
să tânjesc după o viață de care niciodată nu aveam să mă bucur. 
Sunetul încet al ușii închise a semnalizat înfrângerea ei. Am așteptat. 
M-am uitat la card, până când am auzit motorul Tahoe dispărând. 
Am prins cardul între degetul mare și inelar, înăbușindu-mi pornirea 
de a-l azvârli cât colo. Mi-am tinut respirația și am dus pătratul 
albastru tot mai aproape de încheietură, până când a fost cât pe ce să 
o atingă, apoi, aproape că m-am înecat, într-un atac de panică. Cum 
puteam să fac asta? Cum puteam să forțez acea bucăţică de plastic în 
carnea mea, când totul în mine striga a repulsie? Am închis ochii, m- 
am îmbărbătat. l-am deschis, am dezvelit micul slot și am apăsat. 
Cardul a alunecat înăuntru ușor, fără nici urmă de rezistenţă. De 
parcă propriul trup m-ar fi trădat. 


La început, tot ce am simțit a fost o apăsare ușoară, sub cuta 
încheieturii mele. 


Intrare: acceptată. 


Apoi, o apăsare ca un fulger, presiunea a devenit o zdruncinare, care 
mi-a trosnit în sus pe braţ. Când a ajuns la gât, m-am panicat. Nu era 
posibil. Energia mi-a invadat capul, ca un roi de albine strălucitor, iar 
eu m-am împotrivit, disperată să nu las roiul să intre. Efortul era 
ametitor, epuizant și, o clipă mai târziu, picioarele mele s-au înmuiat. 
Am căzut pe pat, iar acea mică distragere mi-a slăbit suficient 
apărarea. Cu o ultimă fortare, energia mi-a intrat în creier. 


Scanare de virus completă. 


Copiere date. 


Scanare metadate. 


Cuvintele au clipit în spatele pleoapelor mele, iar sclipirea lor roșie 
îngrozitoare a fost dublată de propria-mi voce imperturbabilă. 
Camera s-a clătinat, iar degetele mele s-au cufundat în pătura aspră, 
ca și cum asta ar fi putut opri oroarea care se dezvăluia în capul meu. 
Bineînţeles că nu a oprit-o. Informaţiile au continuat să curgă, sub 
forma unor șiruri de litere și simboluri fără sens. Toate acestea s-au 
întâmplat într-o clipă, dar eu am văzut toate detaliile. Unul câte 
unul, șirurile fără noimă s-au rearanjat în propoziții. Imagini. 
Informaţie pe care, în sfârșit, o înțelegeam. 


În atenția: General Holland 
Strict secret 
Re: Proiectul MILA 


Cererea ta de suplimentare de fonduri a fost aprobată. 
Ca de obicei, toate detaliile acestei tranzacții și ale 
proiectului MILA trebuie să rămână strict secrete. 
Amândoi suntem conștienți că unii dintre superiorii 
noștri sunt mult prea obtuzi pentru a susține această 
cercetare și mă îndoiesc și că publicul american e 
pregătit pentru asta. 


In viitor, mă astept să lămurim împreună orice erori, înainte 
de a le înlătura. Sunt generos cu devierea fondurilor, dar asta 
nu va dura la infinit. 


Semnat, 
XXXXX 


Capul meu. Deschideam documente în cap. Eu cea pe care o știam, 
eu cea umană nu reușea să înțeleagă pe deplin că aceste lucruri chiar 
se desfășurau, dar, evident, asta nu conta. Mama poate că ștersese 
amintirile adevăratei mele firi, dar asta nu însemna că adevărata mea 
fire nu mai exista. Adevărata mea fire androidă. Oroarea mi s-a 
amestecat cu o fascinatie bolnavă, în timp ce informația pulsa în 
capul meu la o viteză tot mai mare. Apoi, s-a dezlănţuit haosul. 
Brusc, totul curgea de zece, douăzeci de ori mai rapid și se încețoșa 
într-o viteză de neînțeles. Infinite cantități de date, care cereau 
simultan să fie copiate, scanate, analizate, aranjate. Cu cât curgeau 
mai rapid șirurile, cu atât se zăpăceau mai mult- poze îmbinate cu 
simboluri, diagrame amestecate în șiruri de litere fără noimă, totul 
într-un haos uriaș. Ca un imens ghem de aţă încâlcită, care tot 
creștea, tot creștea și creștea și îmi umplea capul, până când n-am 
mai putut să văd, să mă concentrez, până când totul s-a redus la un 
singur gând panicat: 


Scoate-l. 


Mi-am lăsat capul în mâini, încercând să opresc ritmul neregulat 
care pulsa, presiunea care îmi apăsa craniul. 


Supraîncărcat. 


Cuvântul strălucea ca o mare confirmare roșie. Părțile mele umane și 
cele de android erau în concordanță, în sfârșit. Trebuia să scap 
cumva de nebunia aceea, să forțez informaţia să meargă în altă parte, 
unde puteam s-o văd cum trebuie. 


Comanda pentru a putea vedea informațiile extern este „proiectează“. 


Am rostit cuvântul în gând. 


Proiectează! 


De data asta, cuvântul n-a dispărut. Instinctiv, m-am întins să-l țin, 
croindu-mi drum printre șiruri de date și simțindu-mă incredibil de 
ciudat. Tocmai când credeam că o să-mi scape, mi-am înfășurat 
mintea în jurul lui. 


Proiectează. 


Un bâzâit de electricitate. Am simţit un vâjâit, iar datele au luat-o în 
direcție opusă. Într-o succesiune rapidă, patru pereți verzi au clipit 
în jurul meu și m-au înconjurat într-un pătrat luminos, care a trecut 
prin pat și prin covorul de motel. Pictograme mici verzi, care 
pâlpâiau l-au umplut. Am scuturat din cap, dar nu s-a schimbat 
nimic. Cutia verde a rămas unde era, iar efervescenta ei crea un 
contrast tulburător cu nuanțele de portocaliu și maro sordide ale 
camerei de motel. Pictogramele au rămas și ele la locul lor. Era prea 
mult. După tot ce se întâmplase în seara aceea, pur și simplu, era 
prea mult. Am țâșnit din pat și m-am retras din lumina suprarealistă. 
Pictogramele verzi m-au urmat. Am încercat să alung imaginea. Am 
încercat să neg ceea ce ochii mei îmi arătau, un efort care m-a slăbit, 
mi-a făcut picioarele să tremure și să amenințe că mă vor lăsa, pentru 
a doua oară. Fără scăpare. Nu exista scăpare. Nu exista scăpare, cu 
excepția... 


Scoate-l. 


În același timp am gândit cuvântul și am apăsat tare pe slotul de sub 
încheietură. O singură clipire și totul în jur a devenit clar: mintea 
mea, camera, totul. Totul, cu excepţia încheieturii mele. Jumătate din 
card a ieșit prin piele, ca o bucată de șrapnel albastru. M-am 
cutremurat la acea imagine, am tras de el și l-am azvârlit spre dulap. 


Mama va trebui să-mi spună mai multe despre operațiunea SMART, 
dacă voia să știu mai multe, pentru că nu aveam de gând să-mi mai 
bag chestia aia în braț vreodată. 


Am patrulat prin cameră, într-o încercare zadarnică de a mă linişti. 
Când mă uitam la brațele mele, la picioare, la mâini, nu mai vedeam 
membrele unei adolescente normale. Tot ce vedeam era o cutie în 
formă de om. O mașinărie făcută să păstreze șiruri de date 
neprelucrate. 


Mi-am dus pumnul la gură. Nu era bine să mă las prinsă de ideea 
aceea. Dacă o făceam, aș fi pierdut orice urmă de pretinsă umanitate 
care îmi mai rămăsese. O adolescentă; aveam nevoie să cred că parte 
din mine era încă o adolescentă normală. Dar cum? Dacă ar fi fost 
acolo Hunter, cu buclele lui rebele și cu zâmbetul lui din colțul gurii 
și cu atingerea lui care mă zăpăcea și care spunea că în mine era mai 
mult decât creaseră ei în laborator. Dar el era în Clearwater. Totuși, 
vocea lui. Dacă aș fi putut să-i aud măcar vocea. 


Privirea mea a căzut pe dreptunghiul alb pe care mama îl lăsase pe 
noptieră. O clipă mai târziu, aveam în mână cheia camerei și ieșeam 
pe ușă. 


CAPITOLUL 16 


M-am asigurat că ușa era încuiată, înainte să mă îndrept spre 
parcarea cu gropi. Peste drum, un semn nonstop clipea la magazinul 
All Nite. Parcarea și străzile erau pustii, se auzea doar zgomotul 
autostrăzii, care era la distanţă de trei sferturi de milă. Totuși, m-am 
întrebat dacă nu făceam o greșeală. Dacă bărbatul cu operațiunea 
SMART ne găsise cumva din nou și era acolo, cu ochii pe mine? Am 
ezitat, tocmai când cuvintele roșii au clipit în capul meu. 


Scanare vizuală: activată. 


Am înghețat lângă o limuzină maro, încercând să alung imaginile 
care se măreau în mintea mea. Modelele, mărcile și culorile tuturor 
mașinilor din parcare. Numerele lor de înregistrare. Imagini mărite 
cu tufișurile ude care înconjurau zona și cu singurul stejar de acolo. 
Scurgerea de lichid vâscos de pe asfalt, din stânga camerei noastre. 


Nicio amenințare umană detectată. 


Mâinile îmi tremurau, așa că le-am vârât în buzunare și am încercat 
să alung senzaţia ameţitoare de dezgust. Puteam să urăsc cât voiam 


funcțiile acelea, dar nu puteam spune că nu erau folositoare. Ar fi 
fost o pierdere să nu profit de ele. Dar, în timp ce traversam în grabă 
parcarea, mi-am dat seama că îmi era dor de întuneric. Deși vederea 
noctură îmi era utilă și mă scăpa de beznă, simțeam că o altă bucată 
de umanitate îmi fusese furată. 


Semnul nonstop de pe ușă clipea și emitea un bâzâit intermitent. Am 
rămas cu capul plecat, în timp ce am intrat, dar am văzut totul. În 
ciuda exteriorului jalnic, interiorul magazinului era fără cusur. Cinci 
rafturi cu snacksuri și diverse erau ordonat aranjate în mijlocul unei 
mici insule, un bancomat argintiu cu sucuri era în colțul din stânga și 
un frigider în dreapta. Dar eu nu venisem pentru mâncare. 


O femeie de vârstă mijlocie- DANA, numele ei era scris cu rogu- mi- 
a arătat un zâmbet cu pete de ruj, înainte să se întoarcă la o revistă 
de bârfe, în spatele tejghelei. Nu părea interesată în mod special de 
mine. Din nefericire, tânărul de la pază, care își umplea cana cu cafea 
în spate, era. A zâmbit și el și m-a salutat fluturând din mână, dar 
singurul meu gând era dacă arma pe care o avea la talie era încărcată 
sau nu. Înainte să-mi dau seama, ochii mi s-au fixat pe armă. În 
capul meu răsuna un țiuit. Apoi, imaginea s-a mărit în spatele 
pleoapelor mele și s-a rotit cu trei sute șaizeci de grade. În timp ce 
arma se rotea, au apărut cuvintele roșii: 


Sig Sauer P229, nouă mm. 


M-am întors brusc dinspre paznic și m-am prefăcut că mă uit la 
raionul cu bomboane, în timp ce mă tineam de raft, să-mi revin. 
Privirea mea panicată a căzut pe un pachet de Starburst. Vederea 
pachetului lung și subțire mi-a amintit de Jeepul lui Hunter, de felul 
în care el mă făcuse să mă simt atât de reală și de vulnerabilă. Simpla 
amintire a mâinii lui întinse peste bomboanele împrăștiate, pentru a 


o prinde pe a mea, fusese suficient. Indiferent cât de prostesc suna, 
acele sentimente pe care le trăisem împreună cu Hunter mă făcuseră 
să simt că orice era posibil, că nu trebuia să mă transform într-o 
mașinărie. 


Mi-am înfrânt inerția, am luat pachetul și l-am dus la tejghea. 
Simțeam privirea paznicului, dar nu m-am întors. Încă nu era nevoie 
să-mi fac griji. Mai mult ca sigur, aveau o rată mare a 
infracționalității în zonă, iar acela era doar un exercițiu de prevenire 
a furturilor din magazine. Dar nu știam destule despre operaţiunea 
SMART și nici despre cum acționau ei, pentru a fi sută la sută 
liniștită. În plus, orice atenţie în clipa aceea nu era bine-venită. 


Auzeam și cel mai mic sunet pe care îl scotea, chiar și peste cântecul 
pop mult prea vesel. Scârțâitul slab care venea de la genunchiul lui, 
când își schimba greutatea de pe un picior pe altul. Un zgomot 
aspru, de parcă își scărpina bărbia țepoasă. Trebuia să ies de acolo. 
Imediat. 


-Imi dati și un telefon cu o cartelă preîncărcată, vă rog? am zis cu 
voce joasă și am arătat spre raftul din spatele casierei cu păr șaten 
des. 


Femeia a plescăit. 


-Oh, nu, scumpo, ti-a murit smartphone-ul? Toată lumea zice că 
sunt grozave, dar preferă ceva simplu, pe care să te poti baza. 


Mi-am lăsat părul pe față, să mă protejeze, și i-am zâmbit fără să 
spun nimic. Cu cât era mai puțin memorabilă interacțiunea noastră, 
cu atât mai bine. S-a auzit casa de marcat. După ce am plătit, i-am 
mulțumit și am luat punga din plastic, să plec. Gardianul se uita 


țintă la mine, de la o distanţă de trei metri. Am știut că privirea lui 
mă urma, în timp ce mă îndreptam spre ușă. M-am întors în noaptea 
pustie, unde singurele zgomote care se auzeau erau cele ale 
mașinilor din depărtare și zumzăitul inscripției cu neon. Cuvintele 
CAMERE LIBERE, de peste drum, sclipeau ca un far, dar le-am 
ignorat și m-am întors spre dreapta. Spre strada goală care se 
întindea în față. Dacă tipul acela voia să mă urmărească, nu aveam 
de gând să-l conduc la mama. Unu, doi, trei pași pe trotuarul crăpat. 
Venea. Poate că doar ieșise la o țigară. Poate... M-am întors exact 
când mâna lui se întindea să mă bată pe umăr. 


-Oh! a zis și s-a dat înapoi. Scuze, n-am vrut să vă sperii. Eu doar... 
doar mă întrebam... 


Instinctiv, mâna mea s-a încordat pe punga din plastic. 
—... dacă sunteți de pe aici, poate că vreți să bem o cafea, într-o zi? 


Am clipit. O cafea? Tipul ăsta mă întreba dacă voiam să ies cu el? 
Degetele mele s-au relaxat, în același moment în care am simțit cum 
căldura îmi invada obrajii. Căldură falsă, care părea atât de reală. 


— Hmm, mulțumesc, dar nu cred că mama ar fi de acord. 
În atât de multe privințe. 

Zâmbetul lui slab s-a evaporat. 

— Mama? Câţi ani aveţi? 


—Șaisprezece. 


De data asta, obrajii lui s-au înroșit de jenă. A făcut câțiva pași grăbiţi 
în spate și a întins mâinile în față, ca și cum ar fi putut să-l protejeze 
de propriile gânduri dezastruoase. 


-Oh... ah... nu știam. M-am gândit că, dacă umblați singură 
noaptea... 


Se tot uita peste umăr, spre magazin, ca și cum casiera ar fi putut ieși 
să-l salveze. 


-Doar voiam ceva de ronţăit și mă întorc la hotel, am zis scuturând 
punga și zâmbind. Noapte bună. 


Odată ce s-a întors pleoștit în magazin, am traversat în fugă și m-am 
îndreptat spre camera 33. M-am așezat pe pat și am scos telefonul, să 
îl activez. Am format repede numărul. 


Securitate: activată. 


Comanda vocii m-a făcut să tresar atât de puternic, că aproape am 
scăpat telefonul. Securitate, ce însemna asta? Aveam să îi urmăresc 
telefonul, cumva, sau chiar să-i înregistrez convorbirile? Am apăsat 
grăbită tasta de deconectare. Mă holbam la felul în care degetele 
mele se strângeau în jurul telefonului. Tot ce îmi dorisem era să aud 
vocea lui Hunter pentru câteva minute, dar până și posibilitatea 
aceea îmi fusese luată. Nu puteam să-i risc siguranţa și nici ca mama 
să afle. 


Am închis telefonul, să ţin bateria încărcată, și l-am băgat în geantă, 
în timp ce ostilitatea pătrundea în vidul tot mai mare din mine. Apoi, 
m-am lăsat pe spate pe pat și m-am uitat la gâzele negre mici care se 


târau pe tavanul îngălbenit, fără nicio grijă aparentă, și m-am 
întrebat dacă emoțiile nu erau un pic supraestimate. 


Patruzeci de minute mai târziu, stăteam într-un scaun de birou 
incomod, în faţa oglinzii șubrede de hotel. Cu o mână, mama îmi 
trecea cu îndemânare un pieptene prin păr, oprindu-se undeva pe la 
jumătatea lungimii. 


— Mai scurt, am zis. 

Ochii ei albaștri i-au întâlnit în oglindă pe cei verzi ai mei. 
-Eşti sigură? 

Nu. 

-Da. În plus, în poza de pașaport e mai scurt. 

O pauză. 

-Îți dai seama că nu va crește la loc. 


Am înghețat, țintuită de buclele până la bărbie, din oglindă. De fapt, 
nu realizasem asta, dar era logic. Desigur că părul meu nu putea să 
crească. De ce ar fi crescut? Creșterea părului implica foliculi de păr 
uman. Unii vii. Un lucru atât de stupid și, totuși, în timp ce privirea 
mea trecea peste șuvițele împrăștiate pe covorul maro, ochii mei 
ardeau. 


-Mai scurt, am repetat cu încăpățânare. Oricum, de ce îți pasă atât 
de mult de părul meu? Doar nu contează. 


De fapt, mama nu fusese încântată de idee. Imediat refuzase, când eu 
năvălisem din baie cu părul negru, ca și cum n-ar fi suportat să se 


uite la mine, iar prima tăietură fusese și cea mai grea pentru ea, după 
cum îi tremurau degetele pe foarfecă. 


A pus pieptenele pe păr din nou, chiar sub urechile mele, de data 
asta. A ridicat foarfeca. 


Harșt, harșt. 


Bucăţi de păr negru s-au risipit pe prosopul alb înfășurat în jurul 
gâtului meu și pe jos, ceea ce m-a făcut să-mi amintesc o altă oglindă, 
o altă tunsoare. Aceeași fetiță pe care mi-o amintisem înainte, care 
stătea în fata mamei, înfășurată într-un prosop, cu mâna întinsă după 
o acadea, în timp ce mama o tundea. M-am încruntat. Amintirea era 
tot neclară, vagă. Îmi era imposibil să văd faţa fetiţei. M-am forțat să 
recuperez imaginea, să o fac mai clară, dar amintirea s-a risipit și a 
lăsat în urmă un rest de nostalgie pe care nu o înțelegeam. lar acea 
nostalgie s-a evaporat, în timp ce a apărut o altă amintire. Pereti albi, 
lumini albe. Mirosul de dezinfectant. Un bărbat în halat alb, care 
pornea un sfredel... 


Am scuturat din cap și, ignorând protestul mamei, am sărit de pe 
scaun. Nu. Nu voiam să îmi amintesc asta, nu din nou. Mi-am dus 
mâinile la obraji și m-am uitat în oglindă. Am văzut o fată cu păr 
negru tăiat scurt, o fată care arăta periculos și provocator. Mult mai 
potrivit decât imaginea de școlăriță inocentă pe care o alesese 
armata. Mult mai puțin asemănătoare cu versiunea mea din acea 
amintire îngrozitoare. 


-Te simți bine? 


Am prins din nou privirea mamei în oglindă, am văzut felul în care 
mâna ei mi se plimba precaut pe braţ, de parcă voia să mă 


liniștească, dar realiza că atingerea ei nu era binevenită. M-am tras, 
în caz că i-ar fi dispărut reținerile. Să o întreb despre acea amintire? 
Să cer o explicație? Sau era încă unul dintre acele lucruri pe care aș fi 
fost mai fericită să nu le știu? Am ales ultima variantă și am pus o 
altă întrebare, care tocmai îmi trecuse prin cap. 


-Cine a ales cum să arăt? am întrebat-o întorcându-mă spre ea, la 
timp pentru a vedea cum scapă foarfeca, într-un gest neobișnuit de 
stângaci. 


S-a aplecat și a rămas așa câteva clipe, mai mult decât era necesar. M- 
am întrebat dacă ceva din ce spusesem o supărase, dar până să se 
ridice, fața ei avea din nou o mască liniștită. Totuși, o încordare i se 
vedea în colțul gurii. 


-Nu eu, a fost tot ce a spus înainte să se întoarcă și să dispară în baie. 


Mai târziu, când a ieșit, părul ei cădea la fel, până peste umeri, dar 
familiarul blond nu mai era, fusese înlocuit de un roșcat-închis, care 
se potrivea cu poza din pașaportul ei. Aceea nu era mama mea din 
Clearwater, cea din amintirile mele programate și, cât ai clipi, am 
simțit cum un alt lanţ de pe trecutul meu a căzut. 


Părul meu era în continuare împrăștiat pe covorul pătat, ca niște 
semințe de păpădie, cum îl văzusem pe un copil din Cleawater 
suflând unele, când se plimba cu mama lui. M-am aplecat și am luat 
câteva bucle mătăsoase, doar ca să le las să-mi alunece printre degete 
și să le văd cum cad la loc pe jos. Păr, ierburi, viață- toate trecătoare. 


M-am scuturat de melancolie și am început să adun părul. 


-Lasă-mă să te ajut. 


Mama s-a aplecat să adune și ea. 

-Nu, mulțumesc, mă descurc. 

A rămas ghemuită, cu mâinile pe coapse. 

- Mila, știu că ești furioasă, dar trebuie să lucrăm împreună. 


Culoarea mai închisă a părului îi dădea pielii o lucire de porțelan și îi 
îmbogățea fizionomia cu o urmă de fragilitate. Dar știam că era doar 
o iluzie, la fel cum era înfățișarea mea. Nimeni care s-ar fi uitat la 
picioarele ei lungi, la frumusețea suplă nu i-ar fi bănuit puterea 
mentală și fizică. Așa cum nimeni care s-ar fi uitat la mine nu ar fi 
intuit că aș fi altceva decât o adolescentă normală. M-a făcut să mă 
întreb câți alți oameni se ascundeau în spatele aparenţelor exterioare. 


- Bine. Dar numai dacă renunti de tot la comportamentul de mamă și 
mă tratezi ca pe un egal. S-a făcut? 


S-a uitat la mine pentru câteva clipe lungi, iar privirea ei a rătăcit 
asupra chipului meu de parcă ar fi memorat contururile, în timp ce 
mâna ei s-a încleștat pe piatra de la lănţișor. Pentru o clipă, m-am 
gândit că o să protesteze. Că o să mă implore să cred că, în ciuda a 
tot, ea se simţea ca o mamă adevărată, că nu falsificase partea aceea. 
Și, înainte să mă pot abtine, acea speranţă nebunească mi-a trecut 
prin corp. Dar a murit o clipă mai târziu, când a fost de acord, cu o 
voce oh-atât-de-calmă. 


-S-a făcut. 


Indată, m-am întors la adunatul părului de pe jos, în tot acest timp 
încercând să mă conving că exact asta îmi dorisem să spună. 


CAPITOLUL 17 


Camera era întunecată și tăcută, cu excepția sunetului ritmic al 
respirației mamei, când m-am trezit sărind în sus. Scârţâitul patului 
s-a auzit tare în liniștea încăperii. M-am uitat la ceasul digital de 
lângă noptieră. Trei douăzeci și cinci dimineața. Un zgomot ciudat 
mă trezise din somn sau din starea mea de veghe sau din ce naiba 
făceam eu când eram întinsă în pat. Nu era un subiect de analizat 
atunci, nu când am auzit zgomotul din nou, ceva ca un pantof care 
zgâria betonul. 


Era cineva afară. 


M-am lăsat în jos și m-am aplecat peste mama, apoi am sărit înapoi, 
când ea a deschis ochii și s-a ridicat brusc. N-ar fi trebuit să mă 
surprindă. Nimic din ce făcea mama n-ar mai fi trebuit să mă 
surprindă. 


—E cineva aici? a mimat ea. 


Am aprobat din cap și m-am întors spre ușă. 


Mama s-a dat jos din pat, complet îmbrăcată, ca mine. Și-a luat 
ochelarii de pe noptieră și și-a fixat privirea spre ușă. 


O altă bătaie. 

- Administratorul, a strigat o voce masculină răgușită. 

Am făcut un pas în faţă, dar braţul întins al mamei m-a tras înapoi. 
— Așteaptă aici, mi-a șoptit. 

S-a furișat spre ușă și s-a uitat pe gaura cheii. 

-Ce vrei? 


-Scuze pentru deranj, doamnă, dar au fost niște plângeri cu privire 
la întreruperi de curent în unele camere. Din păcate, cutia cu 
sigurante e aici înăuntru. Trebuie doar să intrăm să verificăm. 


Vorbea cât să fie auzit prin ușă. Cutia cu sigurante? În camera 
noastră? Privirea mamei a căutat-o pe a mea, prin întuneric, și am 
văzut că ne gândeam la același lucru. 


Puțin probabil. 

-O clipă, să mă îmbrac cu ceva. 

S-a grăbit înapoi și și-a lipit gura de urechea mea. 

-Fă o scanare. Află locul exact al oricăror circuite electrice. 
-Dar nu știu cum. 


Degetele ei mi-au intrat în umeri. 


-Ştii cum. Doar că nu ești conștientă de asta- exact cum a fost cu 
GPS-ul. Concentrează-te și fă un tur încet. Curentul e detectat printr- 
un senzor din spatele ochilor tăi. 


Mâinile mi-au zburat spre lateralele feţei mele. De parcă aș fi putut 
simți cumva senzorul de acolo. 


— Grăbește-te, Mila, mi-a șoptit. Trebuie să știm dacă e ceva în 
apropiere de camera asta. 


Acel „grăbește-te“ m-a convins. Deși stomacul meu s-a chircit, iar 
pumnii mi s-au strâns, am făcut ce mi-a spus și am dat comanda 
mentală. 


Circuite. 


Ca prin minune, o hartă digitală verde s-a deschis în fața mea. O 
clipă mai târziu, s-a micșorat la câteva puncte mici fixe. 


Scanare a circuitelor: blocată. 

O senzaţie de rece ca gheața mi-a trecut pe spate. 
-E blocată. 

Mama s-a albit. 


-Dacă au știut să aducă un dispozitiv de interferență, trebuie să fie 
oamenii lui Holland. Ne-au găsit. 


Ne găsiseră și eram captive. 


Mama a început să se agite. S-a dus în baie și a aprins lumina. A 
urmat sunetul apei de la duș. A închis ușa, înainte să vină înapoi. 


-Avem o singură șansă. Trebuie să-i aducem înăuntru, să închidem 
ușa și să-i terminăm, înainte ca cineva să observe. Ești gata? 


Ceva metalic s-a auzit lovindu-se de zăvorul de la ușă și am înghețat. 
Mama trebuie să-mi fi simțit frica, pentru că m-a strâns de umeri și 
mi-a șoptit: 


-0O echipă, ţii minte? Nu pot să fac asta fără tine. 


Am simțit fiori pe spate, apoi în restul corpului. Voia să o ajut să 
scape de tipii aceia, cum făcusem la fermă. Voia să fiu android, deși, 
în clipa aceea, tot ce îmi doream era ca ea să mă apere, ca și cum aș fi 
fost cu adevărat fiica ei, iar ea ar fi fost cu adevărat mama mea. 


Dar eu vrusesem așa. Eu fusesem cea care spusese „echipă“. Nu 
puteam să dau înapoi. Am scanat camera, în căutarea unor posibile 
arme. Privirea mea s-a întors la dulap. Am ezitat asupra foarfecii, 
înainte să o bag în buzunar, cu bărbatul din Clearwater încă prea clar 
în minte mea. Echipă sau nu, android sau om, nu aveam de gând să 
las pe nimeni să mă transforme într-un ucigaș. În schimb, am apucat 
uscătorul și peria de păr grea. 


- Gata. 


Am sărit peste pat și am căzut în patru labe în spatele scaunului de 
lângă fereastră, de unde vedeam direct spre ușă. De aproape, 
scaunul mirosea a lapte stricat, iar de pe el s-a ridicat praf, când l-am 
atins cu fruntea. Când mama a tras zăvorul, toată atenţia mea s-a 
îndreptat spre ea. Aveam o singură șansă. Dacă aveau să îndrepte o 
armă spre capul mamei înainte să ajung la ei, totul se termina. Nu 
puteam să risc să îi facă ceva. 


Mama a deschis ușa și s-a prefăcut că îi venea să caște. 
-Sunteti sigur că nu puteți aștepta până dimineaţă? 


Un bărbat robust, brunet, pe care nu l-am recunoscut, a intrat, urmat 
de un tip mai scund, cu o șapcă bleumarin. Și ţinea capul în jos, dar 
tot i-am văzut nasul umflat și ochiul vânăt. Era unul dintre bărbații 
de la fermă. 


Mama s-a dat în spate și a continuat să se prefacă. 


-OK... dar dacă siguranţele sunt în baie, va trebui să așteptați câteva 
minute. Fiica mea era la duș când aţi bătut. 


Privirile ambilor bărbați au scanat paturile goale, înainte să se 
concentreze pe ușa de la baie. Mâinile mele s-au încleștat pe 
uscătorul de păr și pe perie. Așteaptă. Așteaptă. Dacă mă mișcam 
prea devreme, puteam atrage atenția în mod nedorit. Dacă mă 
mișcam prea târziu, putea fi mult, mult mai rău. Când ușa s-a închis, 
totul s-a întâmplat brusc. Piciorul mamei a țâșnit și l-a izbit pe al 
doilea bărbat în spatele genunchilor. Bărbatul brunet a umblat la 
cutia cu scule și a scos o armă. lar eu am sărit din spatele scaunului, 
am țintit și am aruncat. Peria l-a lovit pe brunet în încheietură și 
arma i-a căzut pe jos. Mama a lovit-o și a zburat spre baie, înainte să 
se întoarcă spre tipul din Clearwater care căzuse în patru labe. Șapca 
îi alunecase de pe cap. Brunetul și-a revenit mai repede decât 
anticipasem. S-a întins după armă. Avea s-o ajungă înaintea mea. 


Oprește mâna armată. 


Comanda m-a făcut să acționez. M-am lansat după el, în timp ce, 
chiar în fața mea, brațul lui s-a transformat într-o diagramă 3D a 


anatomiei interne. Lumini verzi care clipeau accentuau punctele cele 
mai vulnerabile. 


Tinte accesibile. 


In aer, am prins ștecherul de la uscător. El deja luase arma cu mâna 
dreaptă, se rostogolise pe o parte și rotise arma într-un arc, să o 
îndrepte spre mama. 


Acum. 


Am aterizat lângă el, mai întâi cu șoldul, apoi am ţintit, în timp ce 
am alunecat pe covor. l-am băgat ștecherul în masa nervoasă de la 
subsuoară, în plexusul brahial. 


Tinta: imobilizată. 


Am conștientizat irealitatea situației, în timp ce dinţii metalici au 
intrat adânc în carnea lui, dar trebuia să rămân concentrată. Până 
când aveam să fiu sigură că îl doborâsem. Bratul lui s-a înmuiat cu 
totul, iar țipătul a străpuns camera, înainte să îl înăbuș punându-i 
mâna pe gură. O lovitură rapidă în zona traheei l-ar fi redus la 
tăcere, dar nu voiam să-l mai lovesc, nu dacă nu era absolut necesar. 


Geamantanul. În dulap. 


Cu mâna stângă pe gura lui, mi-am folosit-o pe cea dreaptă să 
scotocesc prin geamantanul care nu avea fermoarul tras. Am luat 
prima grămadă de bumbac de care am dat. Câteva clipe mai târziu, 
bărbatul purta unul dintre topurile favorite ale mamei, într-un fel la 
care cel care îl fabricase nu se gândise vreodată. Mai trebuia doar 
ceva să-i leg mâinile. Apoi, m-am oprit. Tocmai înfipsesem ștecherul 


unui uscător de păr într-un bărbat complet necunoscut. Și o făcusem 
bine. 


Ireal. 
-Eşti în regulă? am întrebat privind spre mama. 


Celălalt bărbat era cu faţa în jos și nu se mișca, iar după cum îi atârna 
falca era inconștient. Totuși, mama avea un genunchi înfipt în spatele 
lui, pentru orice eventualitate. 


— Ai ceva cu care să îl leg? 


Și-a dus mâna liberă la buzunar- în buzunarul ei! și a scos un pumn 
de curelușe colorate. Le-am prins pe cele două pe care mi le-a 
aruncat. 


- Folosește-le pe acestea. 


Vocea ei părea la fel de sigură și de calmă ca de obicei, chiar și cu un 
punct mare roșu pe obrazul stâng. Evident, prizonierul ei o pocnise 
înainte ca ea să îl doboare. Am vrut să-l întorc pe spate pe tipul meu, 
dar am ezitat, cu mâna pe umărul lui. Ochii îi luceau de durere, iar 
mâna sănătoasă îi era înfășurată în jurul braţului rănit. Am simţit un 
junghi ascuțit. Știusem exact unde să lovesc și făcusem asta fără să 
gândesc. Fără măcar să mă sinchisesc, să mă gândesc că aș putea să-i 
provoc vreo rană nevindecabilă. 


... o mașinărie de luptă. 


- Mila, e în regulă, a zis mama, rezumând situația dintr-o singură 
privire. Știu cum te simți, dar nu uita- el n-ar fi avut nicio reținere să 


mă împuște. lar ce plănuia pentru tine... e mult mai rău decât ce i-ai 
făcut tu lui. 


Poate că da, dar nu voiam să fiu acea Mila, cea pe care ei o creaseră 
în laborator, care rănea și mutila și, într-o bună zi, poate chiar avea să 
ucidă pe cineva. Dar, în clipa aceea, trebuia să uit toate acelea și să îl 
leg pe tip. M-am mișcat rapid. Când l-am întors pe burtă, a gemut, 
dar nu a protestat și nici nu a deschis ochii. Abia dacă mai era 
conștient. Speram că asta însemna că suferea mai puțin. Totuși, 
mâinile mele au fost blânde când i-am legat încheieturile cu acele 
curelușe de la mama. Pe cea verde am folosit-o pentru a-i lega 
gleznele. 


Tipul mamei era legat la fel și avea niște șosete îndesate în gură. 
Mama s-a ridicat și a făcut doi pași spre pat, înainte să se lase să cadă 
pe marginea lui. Singurul semn al stării ei încordate era felul în care 
își tot aranja ochelarii. 


— Acum? am întrebat privind spre cei doi bărbaţi întinși pe burtă și 
simțind cum încordarea creștea în pieptul meu. 


Am încercat să o alung, amintindu-mi că nu era nimic real și că, 
potrivit mamei, încordarea era doar o recreare a reacțiilor emoționale 
ale altcuiva. Ca un reziduu emoțional. Mama s-a uitat spre cei doi. 


— Adu lucrurile noastre din baie și șterge amprentele. Până să 
termini, ei ar trebui să poată să răspundă la câteva întrebări. 


Am luat de pe podea rucsacul și l-am dus în baie. Am băgat în el tot 
ce era pe dulap, apoi am șters prin cameră. În coșul de gunoi am 
văzut cutiile goale de la vopseaua de păr, le-am scos și le-am aruncat 
într-un loc mai sigur. Amprentele degetelor. Am luat un prosop, l-am 


umezit și am șters tot ce putea să fi atins mama. Când am ieșit, cei 
doi încă zăceau pe jos, dar cel care era mai aproape de mama 
începuse să se zbată să se dezlege. Mama s-a uitat spre mine, cu 
buzele subţiate și hotărâte. 


— Gata? 


Înainte să pot răspunde, s-a lăsat lângă el și l-a rostogolit. Apoi i-a 
pus arma la tâmplă. 


-Ştim că lucrezi pentru generalul Holland. Spune-ne cât știe. 


Bărbatul n-a încercat să scoată vreun sunet prin călușul improvizat, 
dar mama a continuat să-i țină arma la cap, în timp ce ochii lui 
lucioși rămăseseră priponiți asupra mea. l-am văzut mâna 
tremurând ușor, înainte să lase arma în jos și să-l lovească în 
genunchi. Șosetele vârâte în gură i-au înăbușit strigătul. M-am dat 
înapoi un pas. 


— Ai zis că o să-i interoghezi, nu că o să-i baţi, am rostit printre dinti, 
cu o privire acuzatoare. 


Mama și-a trecut peste obraz o mână obosită. 


-E singura modalitate de a-i face să vorbească. Poţi aștepta în baie, 
dacă vrei. Mă descurc. 


Aproape că am făcut ce mi-a spus- să fug în baie, să pornesc dușul 
și să mă bag sub el, să nu mai aud nimic. Dar n-ar fi fost cinstit față 
de ea. Îmi plăcea sau nu, eram o echipă. lar supraviețuirea noastră 
depindea de asta. 


— Acum, spune-mi ce știi, i-a zis mama chelului și i-a smuls șosetele 
din gură. 


S-a smucit, a întors capul și a scuipat pe jos. 
— Holland? Nu lucrăm pentru Holland. 


Privirea lui s-a întors spre mine, iar gura lui s-a destins. Aproape că 
simțeam pe unde i se plimbau ochii, în timp ce îmi parcurgeau 
fiecare centimetru din corp. Degetele mamei s-au încordat pe armă. 


-Lasă minciunile. Și uită-te la mine, nu la ea. 


La comanda ei, bărbatul și-a mutat atenţia la mama, dar, câteva clipe 
mai târziu, ochii lui s-au întors la mine. 


— Arăt eu a soldat? Tot ce vrem e să aruncăm o privire, a zis arătând 
spre mine. Dă-ne-o pe ea și te plătim suficient să poți dispărea 
oriunde. 


M-a analizat din nou, din cap până-n picioare și a șoptit încet. 


-La naiba, acum înțeleg; de ce își doresc atât de mult să pună mâna 
pe tine. Dacă n-aș ști, aș zice că ești reală și nu doar cea mai nouă 
jucărie a armatei. 


Jucărie. Tocmai îmi spusese jucărie. Mi-am încleștat dinţii până la 
durere, la gândul trădător că spusele lui nu erau chiar departe de 
adevăr. Mama a șuierat printre dinţi, înainte să-l apuce de bărbie. 


-Nu mă mai face să-mi pierd vremea. Spune-mi, ai raportat celor de 
la operațiunea SMART? Holland știe că ne-ai găsit? 


Buza lui s-a curbat într-un rânjet. 


—Iţi spun adevărul. Nu e problema mea dacă ești prea proastă să nu 
mă crezi. 


Mama i-a lipit arma de coapsă. 
-Poate că nu o să te împușc în cap. Dar piciorul... 


Un clic a semnalizat faptul că mama trăsese piedica armei. Sunetul 
m-a făcut să simt greață în gât. Nu credeam că mama ar împușca un 
om care nu se putea apăra, dar chiar și numai posibilitatea aceea îmi 
făcea greață. Tot ce reușeam să-mi imaginez era cealaltă fată, 
burghiul, arma de la capul ei... 


Cumva, trebuia să îl conving să vorbească fără ca mama să-l împuște. 
Chiar dacă trebuia să blufez. M-am trântit pe jos, de cealaltă parte a 
lui, și l-am apucat de păr. 


-Lasă arma, știu sute de feluri în care te pot tortura, să scot totul de 
la tine. Întreabă-l pe prietenul tău de colo. El o să fie bine, dar nu pot 
spune la fel despre brațul lui. 


Zâmbetul i s-a șters de pe faţă. Ochii lui negri au clipit spre 
companionul lui, care gemea, în timp ce sub degete îi simțeam pulsul 
accelerat. Am rezistat pornirii de a-i da drumul și mi-am forțat 
cealaltă mână să-i cuprindă obrazul. Dacă amenințările mele îl 
speriau și-l făceau să vorbească, fără să fie nevoie de violenţă, atunci 
merita. 


— Aș putea începe cu ceva simplu, cum ar fi să-mi vâr degetul în 
urechea ta, suficient de adânc să-ți fac timpanul să explodeze. Ar 
trebui doar să fiu atentă să nu ajung la creierul tău. Oh și... o să știu 
dacă minți. 


Sincer, habar n-aveam dacă mi-aș fi dat seama sau nu, dar suna bine. 
Ochii lui negri se holbau la ai mei, iar mărul lui Adam îi ieșea în 
evidenţă, în timp ce înghițea. Foarte în evidenţă. Degetele mele s-au 
umezit de la transpirația care îi curgea pe scalp. Apoi, a început să 
vorbească. 


— Deocamdată, știm doar noi, grupul de la casa ta. Ceilalţi verifică 
toate drumurile care ies din Clearwater. Am pornit târziu, dar v-am 
ajuns după semnalul maşinii- v-am pus un dispozitiv. 


-Un dispozitiv? Inseamnă că mai vin și alții? a intervenit mama, cu o 
urmă de panică în voce, panică pe care se străduise să o reprime 
până atunci. 


—Nu, încă nu. Nu erau siguri că nu era o capcană, în cazul în care aţi 
fi găsit dispozitivul și l-aţi fi montat altcuiva. 


-Nu ati raportat încă? 


A ezitat, așa că mi-am forțat mâna să-i zgârie urechea, în timp ce 
mama a sărit în picioare. Bărbatul a tresărit. 


-Nu, nu am raportat încă. Trebuia să o facem odată ce v-am fi 
verificat identitatea și s-ar fi confirmat, într-un fel sau altul. 


Mama a început să patruleze prin cameră și să șteargă orice urmă de 
amprente, apoi să îndese în rucsac orice obiect de-al nostru. După 
care s-a întors în baie și a ieșit cu două mănuși din cauciuc. O clipă 
mai târziu, amândoi bărbaţii aveau câte un căluș, iar topul ei și 
șosetele recuperate, deși, un pic mai umede decât ar fi vrut. 


-Când vor veni prietenii voştri, spune-le asta: următorul care vine 
după noi va simţi acele tehnici de tortură despre care vorbea Mila. Ai 


înțeles? 
Ochii lui s-au mărit și a aprobat din cap convulsiv. 
-Bun. 


Mama s-a lăsat în genunchi, să scormonească prin buzunarele 
tipului cu arma, și a scos un dispozitiv negru, care semăna cu un 
walkie-talkie. Am văzut-o cum se încruntă când am urmat-o. Niciun 
act de identitate, dar am găsit un inel de chei de la o firmă de 
închirieri auto. 


-Ce e? am întrebat-o în timp ce se ridica, iar adâncitura dintre 
sprâncene i se mărea. 


-Aşa ceva foloseau ca să blocheze recepţia, dar nu îl recunosc. 
Holland nu ne-a arătat niciodată ceva de genul ăsta. 


S-a uitat la dispozitiv de parcă era toxic, înainte să apese pe butoane. 
Lumina verde s-a stins. In cele din urmă, și-a ridicat capul încet și 
asta m-a făcut să mă gândesc la ce era mai rău. 


-Cred că spun adevărul... nu lucrează pentru armată. 


Ne-am grăbit spre ușă și am pătruns în noaptea răcoroasă, cu acele 
vorbe răsunându-mi în urechi. De parcă situaţia nu ar fi fost suficient 
de grea, în clipa aceea, aveam două grupuri care ne vânau. Afară, 
totul era încremenit. Nu se auzea niciun zgomot, doar sunetul 
continuu al mașinilor de pe autostradă. O rapidă trecere în revistă a 
parcării a scos la iveală faptul că, pe lângă cele trei mașini pe care le 
văzusem încă de când ajunsesem acolo, o a patra era parcată în 
partea de nord, un Ford Explorer negru, cu geamuri fumurii. 


Roșul a pâlpâit în spatele pleoapelor mele. 


-Nu, am șoptit și mi-am încleștat maxilarul, dorindu-mi să iasă din 
capul meu. 


Fără scanări. Ne descurcaserăm fără ajutorul nedorit al vocii mele de 
robot. 


Scanare vizuală: activată. 

Detectare a unei amenințări umane. 

Am încetat să mă împotrivesc și am înghețat. 
-E cineva aici. 

Mama s-a oprit. 

— Unde? 

— Acolo. 


Spre stânga noastră, pe trotuar, în fața motelului, câmpul meu vizual 
scotea în evidenţă silueta, într-o lumină verde. M-am concentrat pe 
fața ei și am gemut. Prostul de gardian de la magazin. Se îndrepta 
spre noi. 


-Ce facem? 
— Poartă-te de parcă ai căuta ceva în spatele mașinii. 


Mama a apăsat pe telecomandă, să deschidă ușile, așa că am băgat 
geamantanul în portbagaj, apoi m-am aplecat pe jumătate înăuntru 
și m-am prefăcut că scotocesc prin buzunarul scaunului din față. 


Mama s-a dus repede spre locul de lângă șofer și s-a apucat să 
scotocească pe jos. Între timp, eu îmi tineam respirația și ascultam 
fluieratul paznicului, care ne anunţa că se apropia. Se apropia și mai 
mult. Și mai mult. Nu îndrăzneam să îmi ridic privirea, dar îi 
auzeam bocancii scrâșnind pe pietriș, auzeam cum se îndreaptă 
direct spre mama. 


-Totul e în regulă? Proprietarul motelului e prieten cu mine și m-a 
rugat să verific niște zgomote. 


Zgomote... despre noi trebuie să fi fost vorba. Am apucat strâns 
buzunarul din piele, iar mama s-a îndreptat. Când a vorbit, părea 
iritată. 


-De ce crezi că plecăm în toiul nopții? E imposibil să dormi, din 
cauza tâmpiţilor de la treizeci și cinci, care fac tărăboi. În sfârșit, au 
tăcut acum vreo cincisprezece minute, dar, dacă tot ne-am trezit și 
avem drum lung în față, am decis să plecăm devreme. 


Treizeci și cinci. La două uși de camera noastră. 
- Tărăboi? Ce fel de tărăboi? Vi s-a părut că ar fi fost rănit cineva? 


Prin fereastră, l-am văzut cum căuta din priviri camera respectivă. La 
naiba. Dacă se ducea să-i ia la întrebări, urma să avem probleme 
serioase. Mama trebuie să fi realizat și ea, pentru că a dat-o pe 
glumă. 


—Oh, nu genul acela de tărăboi. Știţi, celălalt fel, a zis ea, cu o 
sprânceană ridicată și cu un semn din cap în direcția mea. 


Chiar dacă acel cuplu și gălăgioasele lor activități nocturne erau 
închipuite, obrajii mei ardeau. Mai ales că paznicul se dăduse la 


mine cu puțin timp în urmă. Așa mi-a venit ideea grozavă și 
umilitoare în același timp prin care îl puteam pune pe fugă. M-am 
îndreptat, sperând că obrajii mei arzând nu se vedeau foarte bine în 
lumina slabă. 


-Bună! i-am făcut eu cu mâna peste mașină. 


l-a luat câteva secunde să facă legătura, dar când a reușit a fost 
aproape amuzant. A tras aer în piept, apoi s-a dat înapoi de lângă 
Tahoe, de parcă l-ar fi putut lovi, împiedicându-se în propriile 
picioare. 


-Bună, a zis și el cu voce răgușită, care părea evident falsă, iar mâna 
i-a zburat să-și aranjeze gulerul. 


N-a reușit să se întoarcă spre mama suficient de repede. 
-Multumesc pentru lămuriri. O să-i spun motelierului. Noapte bună. 


Apoi și-a plecat capul și s-a îndreptat spre recepție, atent să-și țină 
privirea îndreptată fix înainte. Aș fi râs, dar mama mi-a tăiat-o. 


-Trebuie să le dezactivăm mașina, înainte ca el să se întoarcă, a zis 
privindu-l cum se îndepărta. 


-O să mă ocup eu de asta, în timp ce tu cauţi dispozitivul de 
urmărire. 


M-am îndreptat fără zgomot spre SUV. Nu era nimeni înăuntru. Bun. 
Mi-am băgat mâinile în buzunar și am dat de foarfeca pe care o 
luasem în speranţa că nu voi răni accidental pe cineva în mod 
excesiv. După ce m-am uitat peste umăr, să mă asigur că paznicul era 
încă la recepție, am început cu partea șoferului. Am tintit cauciucul 


și am folosit o lovitură rapidă și puternică, să-l străpung. Foarfeca a 
pătruns prin stratul exterior mai ușor decât am crezut, iar mâna mea 
a ajuns la cauciuc. Acţiunea mi-a amintit de una similară, pe care o 
făcusem doar cu câteva minute în urmă, doar că atunci vârâsem ceva 
metalic în carne umană. M-am luptat să alung gândul și am 
continuat cu următorul cauciuc. În mai puțin de două minute, toate 
cele patru cauciucuri aveau găuri noi-nouţe făcute cu foarfeca. Chiar 
dacă urmăritorii noștri reușeau cumva să se elibereze, nu aveau cum 
să ajungă prea departe. 


Am fugit spre locul unde era parcat SUV-ul nostru. Trebuia să 
plecăm, cu cât mai repede, cu atât mai bine. Totuși, asta se dovedea 
mai greu de făcut decât anticipasem. Am găsit-o pe mama pe 
jumătate sub mașină. Doar picioarele i se vedeau. 


-Nu l-ai găsit încă? 

După colţ, am auzit scârţâitul ușii de la recepţie. Paznicul. 
—Grăbește-te! 

-O clipă. 


Lumina slabă care a urmat-o după ce a umblat la roata de sub locul 
șoferului mi-a spus că luase lanterna noastră pentru urgente. 
Paznicul era cu spatele la noi și cu ușa parțial deschisă, dar în clipa 
în care s-a întors a văzut și el lumina și, probabil, s-a întrebat ce 
naiba făceam. Mama s-a strecurat afară, cu degete unsuroase, dar 
triumfătoare. 


—Uite-l, a zis ținând în aer o bucată de metal care clipea roșu, închisă 
în ceea ce părea o substanţă transparentă, ca siliconul. 


În clipa în care mama s-a ridicat, ușa s-a închis. După o privire 
grăbită în direcția noastră și un salut cu mâna, paznicul a luat-o iute 
spre stradă. Am răsuflat ușurată, în timp ce mama a început să 
șoptească grăbită: 


— Ăsta nu e un dispozitiv de urmărire obișnuit folosit de armată. Tu 
ești programată să simți semnalele pe care le emit acelea. Dar chestia 
asta sintetică este încapsulată și trebuie să-ţi fi blocat cumva 
abilitatea, deși semnalele sunt în continuare emise. Foarte ingenios. 


A întors dispozitivul cu grijă, de parcă era ceva prețios. Omul de 
știință din ea, chiar și atunci, în acele circumstanţe periculoase. Am 
deschis ușa pasagerului. 


— Super, mamă, dar poți să te entuziasmezi în legătură cu acel 
dispozitiv, care aproape că ne-a omorât, după ce urcăm în mașină? 


Un zâmbet timid i-a apărut pe fața ei cândva fascinantă. 
— Ai dreptate, scuze! 


Zâmbetul i s-a lărgit, așezându-se pe locul șoferului și pornind 
motorul. 


-De ce faci asta? am întrebat-o în timp ce ieșeam cu spatele din 
parcare. 


-Ce anume? 
-Zâmbeşti de fiecare dată când spun ceva neplăcut. 


Nu era prima dată când se întâmpla, dar, categoric, atunci era cel mai 
ciudat. A frânat puternic, în clipa în care semaforul s-a făcut galben. 


-Pentru că e dovada că ești mai umană decât crezi, decât cred toți. 
-Asta ar trebui să fie logic? 
A zâmbit spre mine și a ridicat mâna, să-mi netezească părul. 


-Oh, e perfect logic. Gândește-te, Mila. Guvernul nu te-a programat 
să ai un simţ al umorului subversiv. Nici eu nu te-am programat așa, 
nici măcar atunci când ţi-am implantat amintirile și ţi-am încărcat 
programele cu limbajul adolescenților. E vorba despre tine. Înseamnă 
că evoluezi, crești... așa cum face un om. 


M-am gândit la vorbele ei și, pe măsură ce mă gândeam, o senzație 
de căldură- speranță- m-a invadat pe dinăuntru. Per ansamblu, era 
ceva minor. Nu schimba faptul că eram plină de părți fabricate, care 
mimau un om, astfel încât să mă pot infiltra ca spion. Dar era ceva. O 
scânteie de promisiune a ceea ce ar putea fi, a ceea ce m-ar putea 
schimba. 


Privirea mea a găsit oglinda retrovizoare, iar în ea imaginea 
motelului care se îndepărta și devenea tot mai mic. Felul în care m-aș 
schimba dacă am trăi suficient ca acea schimbare să se producă și 
dacă, cumva, într-un fel, aș putea găsi drumul înapoi spre Hunter. 


Apoi, am ajuns din nou pe autostradă, din nou la drum, spre o viață 
complet nouă. 


CAPITOLUL 18 


Drept în fața noastră era un pod, iar picioarele lui se arcuiau 
deasupra unor străzi cu trei benzi. Odată ce vom fi trecut de apă, 
vom fi afară din Statele Unite, mă gândeam. Probabil, pentru 
totdeauna. Posibilitatea unei noi vieți, acea posibilitate care mă 
ținuse în priză în ultimele câteva ore, cam dispăruse și mă lăsase 
goală, doar cu o melancolie tăcută. 


Hunter. 


Odată trecute pe teritoriu străin, va fi și mai greu de ajuns la el. Mi- 
am mușcat buza și m-am uitat pe geam. Semnele digitale ne 
îndrumau pe banda potrivită. Ne-am dus în spatele unui șir lung de 
mașini. Am înaintat câte puțin, odată cu celelalte. 


— Aproape am ajuns, a zis mama, când o altă mașină a înaintat un 


pic. 


Mâinile ei ţineau strâns volanul. 


—Să sperăm doar că nu ne așteaptă. 


M-am uitat peste umăr, la mașinile care veneau din spate, apoi în 
față, la cei șase inși înarmați, în uniforme, de la chioșcuri, și la șirul 
de mașini oficiale din faţa unei clădiri mici din stânga. Mi-am 
plimbat degetele pe centură, să mă calmez. Dacă ne așteptau, mă 
temeam că nu aveam nicio șansă. 


În cele din urmă, ne-am apropiat de zonele îngrădite, cu acoperișuri 
albastre, care adăposteau patrula de graniță canadiană. Eram la două 
mașini distanță, pe banda șapte, nu departe de semnul roșu pe care 
scria SIOP. Pe banda șase, am văzut cum funcţionarul în uniformă a 
scuturat din cap la ce spusese un șofer, prin fereastra deschisă- nici 
măcar eu nu reușeam să aud ce spunea, peste zgomotul atâtor 
maşini- și a arătat spre un bărbat înalt, coleg de-al lui, aflat ceva mai 
încolo. După ce i-a spus ceva șoferului, s-a deschis portbagajul, iar 
cel de-al doilea vameș a început să se uite prin el, în timp ce primul a 
deschis ușa din spate și s-a uitat înăuntru. Când au terminat, cei doi 
vameși au discutat ceva, dând din cap. Unul ţinea în mână un laptop 
și arăta spre el. Apoi, l-au îndrumat pe șofer spre stânga, unde era 
un semn pe care scria VERIFICARE /VAMĂ. 


După felul în care mama strângea tot mai tare volanul, cu 
încheieturile degetelor albite, ca niște mici pietre curbate, observase 
și ea agitația. În fața noastră era un Camry verde, cu numere de 
Canada, care a trecut mai departe. Urmam noi. 


-O să fim în regulă? am întrebat și mi-am încrucișat strâns mâinile în 
poală. 


— Sper, a zis ea încet. Dar trebuie să facem tot posibilul să nu fim trase 
deoparte și duse la verificare. 


Trase deoparte. M-am uitat la Oldsmobile-ul vechi parcat în fața 
clădirii unde se făceau verificările și am văzut cum șoferul era 
escortat înăuntru. Trase deoparte, ca tipul acela. După încruntătura 
vameșului nostru, puteam ghici că rata lui de mașini trase deoparte 
era mai mare decât media. 


-Nu uita, mă lași pe mine să vorbesc. 


Mi-am deschis pașaportul și m-am uitat la poză. Stephanie Prescott, 
născută pe 18 noiembrie, șaisprezece ani. Arăta bine, dar oare era 
suficient de bine să facă față inspecției, împreună cu falsa înregistrare 
a SUV-ului, pe numele fals al mamei? Era suficient de bine pentru a 
scăpa de ochiul militar? Dar misteriosul grup de la motel, cu toată 
tehnologia aceea — monitorizau și ei cumva punctul de trecere? 


Prea mulți necunoscuţi pentru a scăpa de senzația de benzi de oțel 
care îmi strângeau pieptul. Prea multe feluri în care puteam fi prinse. 
Și, sub teamă, gândul trădător care ieșea în evidență. Gândul că, 
dacă eram respinse, ne-am întoarce pe pământ american. Ceea ce m- 
ar fi ținut mai aproape de Hunter. 


Camry-ul a trecut mai departe, iar tipul în uniformă ne-a făcut semn 
să înaintăm. Am lăsat geamul jos, în timp ce mama conducea, 
sperând că aerul proaspăt va alunga panica ce se agăța de mine cu 
gheare ascuţite. Degetele mi s-au curbat în pantofi. Mama și-a întors 
capul, oferind patrulei un zâmbet încordat, eu m-am pregătit pentru 
cel mai rău scenariu. Tipul scund, cu obrajii lăsați n-a zâmbit deloc, 
când mama i-a întins pașapoartele și actele de înregistrare ale 
mașinii. S-a uitat la pașapoarte și s-a încruntat. O încruntare tipică 
sau una care însemna ceva? 


-Care e destinaţia voastră finală în Canada? 


- London, Ontario. 
- Motivul? 


-O înmormântare, din păcate, a zis mama și a făcut ca vocea să îi 
tremure un pic, la ultima silabă. 


Tipul n-a mai zis nimic, doar s-a uitat la poza din pașaportul mamei, 
apoi la mama. S-a uitat din nou în jos, din nou la ea. Încruntătura lui 
s-a adâncit. Panica mea a crescut, mi-a urcat prin brațe, apoi în gât. 
Știa ceva. Avea să ne tragă deoparte. 


-Fi bine..., a început el, scrutând fața mamei. 


Eu m-am prins de mijlocul bordului, să mă calmez. Gata. Acela era 
momentul când avea să ne trimită spre clădirea vamală. Acolo, vor 
vedea că pașapoartele noastre erau false, vor suna în SUA și gata. 


—... nu aveți ochiul acela negru în poza de pașaport. 
Ce? 


Mi-am mușcat obrazul și m-am uitat în jos, încercând să-mi reprim 
un chicotit nervos. Locul șoferului a scârțâit când mama s-a mișcat, 
iar mâna i-a zburat spre obraz. 


-Nu. Nu, nu îl aveam. Il pun doar la ocazii speciale. 


A mai pus paie pe foc și s-a aplecat mai aproape, să-l privească pe 
sub gene. 


-Dacă vrei să știi, am pierdut o bătălie cu nasul câinelui nostru. 


I-a zâmbit larg, genul de zâmbet pe care nu-l mai văzusem și îndată 
mi-am dorit să mă bag sub scaun. Mama chiar flirta cu tipul acela? 
Dacă da, funcţiona, pentru că expresia lui acră s-a transformat într- 
un zâmbet. 


-Un câine mare? 
Ea a aprobat din cap. 
-Rhodesian ridgeback, un pui de 45 de kilograme. 


Nici măcar nu știam cum arăta un rhodesian ridgeback, dar nu 
conta. Farmecul ei făcea minuni. Tipul i-a înmânat pașapoartele. 


-EFi bine, când vă întoarceți, duceti câinele la un curs de dresaj. Vă 
doresc o vizită plăcută. 


A spus cuvintele magice și ne-a făcut semn să trecem, apoi, pur și 
simplu, ne-am trezit în Canada. Faptul că ajunsesem pe pământ 
străin trebuie s-o fi calmat pe mama, pentru că a adormit la douăzeci 
de minute după ce am trecut de vamă și am schimbat rolurile, iar 
sforăitul ei ușor se auzea peste zumzetul persistent al roților. Își 
sprijinea obrazul în mână. Somnul îi atenuase ridurile de îngrijorare 
din jurul ochilor și al gurii, astfel că părea mai tânără, mai relaxată ca 
de obicei. Când fusesem la fermă, mereu pusesem starea ei 
tensionată și protecția exagerată pe seama pierderii tatălui meu. 
Privind în urmă, îmi dădeam seama că, probabil, fusese la capătul 
nervilor în tot acel timp. Anticipase ziua în care urma să fim nevoite 
să ne aruncăm lucrurile în mașină și să facem exact ce făceam: să 
fugim. 


De ce, totuși? De ce își asumase un asemenea risc, de ce să își pună 
viața într-un astfel de pericol? În ciuda întrebărilor pe care le ridicase 
tipul de la motel, trebuia să cred că ce îmi spusese mama era 
adevărat. Că ea realizase că ei creaseră ceva dincolo de așteptările lor 
și că eu meritam o șansă la viaţa reală. Oamenii nu se supun unor 
riscuri de genul acela doar dintr-o toană. Neliniștea îmi răsucea 
stomacul. Cel puţin speram că oamenii nu făceau așa ceva. 


Am ajuns la aeroportul din Ontario fără alte probleme. Am urmat 
indicatoarele și m-am îndreptat spre parcare, am luat un bilet și am 
pus SUV-ul într-un loc liber, printre multe alte mașini. L-am ascuns 
la vedere, ca să zic așa. 


-Eşti pregătită, Stephanie Prescott? 


Mama a umblat în buzunarul interior al poșetei, a scos pașapoartele, 
înainte să se întoarcă și să-mi mai arunce o privire. Timpul trecea, iar 
privirea ei mă scruta, mă scruta, până când am simțit fiori. 


-Ce e? 


Fără avertizare, mâinile ei s-au întins să-mi cuprindă obrajii, iar 
neașteptata intimitate a atingerii ei m-a uimit. 


-Max Landers. Caută-l în Germania, dacă se întâmplă ceva. 


Am aprobat din cap, dar, în ciuda căldurii pielii ei, răceala s-a 
răspândit, de parcă cineva îmi freca pielea cu gheață. Am închis ochii 
și am alungat neliniștea. 


-OK. 


O strângere rapidă, înainte să se aplece peste spătar. 


— Mulţumesc, Mila. 


La multumirea ei sinceră, am simțit cum vina mă izbește în piept. 
Fusesem de acord doar să o liniștesc. A luat geamantanele, a încuiat 
mașina și am urmat semnele spre scări, apoi am coborât, până am 
ajuns la stradă. Exteriorul aeroportului părea un imens carusel, cu 
acoperișul lui elegant, boltit și cu benzile albe metalice care traversau 
șirul nesfârșit de geamuri. Un carusel sau o uriașă și elegantă 
închisoare. 


Alți șase călători ne-au înconjurat, în timp ce traversam: părinții de 
vârstă mijlocie și cele două fete ale lor și doi oameni de afaceri la 
costum și cravată, care trăgeau după ei niște genţi din piele. M-am 
uitat la trotuarul din faţa noastră și am văzut alți trei trecători 
singuri, o femeie mai în vârstă și un tip, în hanorac, rezemat de 
perete, fumând, cu fața spre noi. Văzându-l mi-aş fi dorit să iuțesc 
ritmul, dar mi-am forțat picioarele să menţină ritmul lent. Totuși, în 
mintea mea, m-am întrebat dacă putea să aibă legătură cu oamenii 
de la motel sau cu armata. Dacă avea un Taser sau, mai rău, vreo 
armă. Am simtit agitaţie în creier. Pumnii mei s-au strâns, când au 
apărut cuvintele clipind. Când vocea mea mecanică, monotonă a 
vorbit. 


Nicio armă detectată. 


În timp ce ne îndreptam spre ușile din sticlă, care se deschideau spre 
Terminalul 3, m-am trezit că privirea mea îi studia pe ceilalți călători. 
Mă întrebam cum am putea prinde de veste la timp dacă cineva ne 
urmărea. Geamantanele noastre au săltat peste pragul ușilor care 
dădeau înăuntrul aeroportului. Interiorul mare ne-a învăluit, iar 
tavanul foarte înalt și boltit m-a făcut să mă simt prea expusă. 
Răceala locului- podelele albe și metalul lucios-—, deși plăcut vederii, 


mi-a amintit o dată în plus de fata din cameră. Am alungat 
amintirea, realizând că niciodată nu o întrebasem pe mama despre 
asta. În clipa aceea, categoric, nu era momentul potrivit. În schimb, 
m-am concentrat asupra lui Hunter. Pe râsul lui răgușit, pe mirosul 
lui curat, de lemn de santal. Pe sprijinul lui necondiționat, după ce 
fusesem aruncată din camioneta lui Kaylee. Pe fluturii pe care îi 
simțisem când pielea lui o atinsese pe a mea. Și, din nou, când genele 
lui se lăsaseră, înainte de aproape-sărutul nostru. 


Odată ajunse în avion, Hunter avea să dispară pentru totdeauna. Am 
urmat-o pe mama la etajul doi, spre scările care marcau intrarea spre 
ghișeul de bilete Finnair. Doar trei pasageri stăteau la coadă în fața 
noastră- două femei și un băiețel-, așa că am așteptat în liniște. Ei s- 
au îndreptat în grup spre un agent de bilete liber, așa că am rămas 
noi în față. Ne rugam ca pașapoartele noastre să mai treacă o dată. 


— Următorul, vă rog. 


O femeie ce părea iritată, de vârstă mijlocie, cu bucle șatene, ne-a 
salutat. Mama a întrebat-o de următorul zbor spre Germania- nu am 
fi putut face rezervări în avans, fără să riscăm să alertăm armata, iar 
degetele femeii s-au mișcat pe tastatură. 


— Aveţi noroc. Avem locuri libere la următorul zbor, care pleacă peste 
trei ore. Dar, din moment ce le cumpăraţi în ultima clipă, costă 3.339 
de dolari fiecare. 


— Le luăm. 


-Paşapoartele și cardul de credit, vă rog. 


Mama a scotocit prin geantă și a scos pașapoartele false și cardul de 
credit, care era tot pe numele fals. I le-a întins cu o mână sigură, deși 
știam că era la fel de încordată ca mine. Dacă erau respinse, puteam 
să ne luăm rămas-bun de la planul nostru de scăpare. Femeia abia 
dacă s-a uitat la poze, doar ne-a tastat numele. Mama s-a relaxat. 
Atât de aproape. Apoi, femeia a băgat cardul. S-a auzit un țiuit, unul 
care mi-a răsunat direct în piept și am înghețat. Femeia s-a încruntat 
spre monitor. Când a ridicat privirea, trăsăturile ei erau o mască 
politicoasă. 


-Îmi pare rău, cardul dumneavoastră a fost refuzat. Aveţi o altă 
formă de plată? 


Degetele mamei s-au încordat instinctiv pe geantă. Puteam să-i simt 
panica. Sau poate că doar mi se părea, îmi proiectam propria frică. 
Râsul mamei a sunat ascuţit și fals. 


-Trebuie să fie o greșeală. Puteţi să mai încercați o dată? 


Cu un oftat obosit și iritat, femeia a reușit să-și mențină zâmbetul 
fals, în timp ce a introdus cardul din nou. Mi-am agăţat degetele de 
braţul rigid al mamei. Încercam să-i transmit o încredere pe care nu o 
aveam. Cardul trebuia să funcţioneze. Dacă ar fi existat un mod de a 
forța mașinăria să funcționeze... 


De data aceea, roșul a clipit în spatele pleoapelor mele și nu m-am 
împotrivit. 


Localizare semnal... 
Femeia de la bilete a scuturat din cap. 


—Știți, dacă nu funcționează de prima dată, aproape niciodată nu... 


S-a oprit, cu o sprânceană pensată arcuită. 
-Nu contează. A mers. 
Ţinând-o de mână, am simţit tremurul inconfundabil al mamei. 


-Nu mai avem locuri la geam, dar avem un loc liber spre coada 
avionului și unul alături, dacă doriți. 


— Perfect, mulțumesc. 


Sub tejghea, mâna mamei, umedă de transpiratie, a găsit-o pe a mea. 
Aproape că reușisem. Ne-am verificat geamantanele, ne-am pus 
gentile pe umăr și ne-am îndreptat spre holul care ne fusese indicat, 
spre verificarea de securitate. 


Mai aveam un singur hop. 


CAPITOLUL 19 


Nu am ajuns foarte departe, înainte ca mama să se oprească în fața 
unui stand cu ziare și cărți. 


-Ne așteaptă un zbor lung, o să iau câteva cărți. Vrei ceva? m-a 
întrebat și s-a aplecat să-și lege șiretul albastru. 


M-am uitat înăuntru, în timp ce alți pasageri ne ocoleau și-și 
continuau drumul pe hol. În ciuda faptului că era imens, fiecare loc 
disponibil era plin cu reviste și cărți. O tipă înaltă, de douăzeci și 
ceva de ani, răsfoia InStyle, cu geamantanul alături. lubitul ei îi 
înconjurase gâtul cu brațele și privea peste umărul ei. 


Voiam ceva. Dar nu era de cumpărat din acel magazin. 


- Sigur, ia-mi ceva. Am o poftă inexplicabilă pentru o poveste de 
spionaj. 


Mama s-a încruntat, iar eu am ridicat mâinile. 


-OK, OK, glumeam. Îţi amintești, să glumești e bine? 


Asta i-a smuls un zâmbet slab. 


-O să iau orice. Oh, poate și niște reviste pentru adolescenţi, am zis, 
continuând să mă uit la tânăra care îi întindea casierei revista InStyle. 
Știi tu, doar să fie. 


Mama a pufnit încet și s-a întins să mă ciufulească. 
- Corect. Doar să fie. 
— Aștept aici. 


Îndată ce am văzut-o aplecată peste o carte pe care mi-o cumpărase- 
The Help-, m-am lăsat în jos și am căutat în geantă telefonul pe care îl 
cumpărasem. Mama abandonase vechile noastre telefoane înainte să 
plecăm din Clearwater, de teamă ca cei de la Operaţiunea SMART 
sau bărbații de la motel să nu ne ia urma. Oricum, știam că n-ar fi 
fost de acord să sun pe nimeni și, logic, m-am gândit că așa era cel 
mai sigur. Dacă voiam să-i aud vocea lui Hunter încă o dată, acela 
era momentul. Înainte să ajungem la adevărata noastră destinaţie. Cu 
degete care ar fi trebuit să tremure, dar care erau surprinzător de 
sigure, i-am format numărul. A răspuns la al doilea apel. 


— Alo? 


Vocea lui a declanșat un râu de căldură. M-am întins, să mă sprijin 
de perete. 


— Mila sunt. 
— Mila? 


A făcut o pauză șocat. 


-Eşti OK? Am încercat să te sun! Și chiar am trecut pe la tine azi- 
dimineaţă... 


- Sunt bine. 


L-am întrerupt, deși aș fi putut să mă îmbăt cu îngrijorarea care se 
scurgea din telefon. Doar auzindu-i vocea și m-am calmat, m-a făcut 
să mă simt mai puțin ireală. 


-Mă bucur. După ce seara trecută s-a încheiat cam ciudat, am fost 
îngrijorat. Am fost și la Dairy Queen, să văd dacă ești acolo. 


Senzatia de plăcere pe care am simtit-o când am auzit că el chiar se 
străduise să mă găsească a scăzut la fel de repede cum crescuse. 
Dairy Queen. Să învăţ cu Kaylee și să ronţăi Blizzards. Poate că ea nu 
se dovedise a fi cea mai bună prietenă, dar acele amintiri erau reale. 
În acele câteva săptămâni, totul fusese mai simplu. 


-Şi ce faci acum? am întrebat, hotărâtă să nu îmi plâng de milă. 


Hunter era unul dintre cei doi oameni de pe întreaga planetă care 
mă făceau să mă simt normală. Nu voiam să risipesc acele ultime 
clipe cu el plângându-mă. 


-Nu mare lucru. Când pot să te văd? Mi-ai lipsit azi. 
Mi-ai lipsit. 


Mi-am lăsat capul să cadă pe perete și am privit fix la călătorii care se 
grăbeau în jurul meu. Atât de mulţi dintre ei erau în drum spre 
familiile lor sau spre iubiți... sau se întorceau acasă. Golul din mine 
s-a deschis larg, amenințând să mă înghită cu totul. Exact în clipa 
aceea, am urât oamenii de știință — chiar și pe mama -—, pentru că mă 


supuneau la așa ceva. Pentru că mă făceau să simt. N-ar fi trebuit să îl 
sun. Nu făceam decât să înrăutăţesc lucrurile. 


- Ascultă, am sunat doar să-ți spun... la revedere. Eu și mama 
trebuie să plecăm. 


— Stai, pleci din Clearwater? Adică, te muţi? 
-Da. 


-Uau, i-a scăpat, probabil, încercând să găsească o logică în ceea ce 
suna a nebunie. Undeva aproape? 


-Nu, nu aproape. Plecăm din tară. 
Tăcerea grea s-a auzit timp de câteva secunde. 
-E... brusc. E totul în regulă? 


Aproape că am râs. Nu, nu era totul în regulă, nici pe departe. 
Desigur, orice discuţie despre situaţia noastră ar fi însemnat să îi 
mărturisesc lui Hunter despre adevărata mea provenienţă. 


Oh, apropo, eu nu sunt chiar om. Mai știi noaptea aia când m-ai dus în 
oraș? Aproape că ai sărutat un android. 


- Mila? 


M-am ridicat, să văd ce făcea mama. Era la rând, să plătească, și mai 
avea în faţă o singură persoană. Tinea în mână două cărți. Nu mai 
aveam mult timp. 


-Chiar o să-mi fie dor de tine. 


Mi-am înfipt degetele în telefon, când am realizat cât de nepotrivit 
suna. Era mai mult de atât, mult mai mult... dar cum să-i spui cuiva 
că doar el, el singur te făcuse să te simți umană? Am încercat din 
nou, înainte să mă poată întrerupe. 


—Iţi mulțumesc... pentru tot, am zis cu voce șovăielnică. Nici nu știi 
cât de mult îți datorez. 


Mi-am apăsat palmele pe ochi. Doar pentru a calma tensiunea, 
pentru o clipă. Clientul din faţa mamei a plecat, iar ea i-a înmânat 
casierei cărțile. 


-Trebuie să plec. 


— Stai! Cel puţin... promite-mi că o să mă suni când o să ajungi unde 
mergi. 


Casiera i-a dat mamei restul. Nu mai aveam timp. Ce rău puteam 
face dacă minţeam și eram de acord? 


-S-a făcut. Pa. 


Am închis și am băgat telefonul, exact când mama s-a întors, cu o 
pungă din plastic în mână. 


— Gata? 
M-am prefăcut că umblu în geantă, să nu-mi vadă fața. 
- Gata, am mormăit, dorindu-mi să nu plâng. 


Incă o persoană dispărută din viața mea. Imi mai rămânea doar una. 


-Ti-am luat InStyle, Seventeen și People. Oh și m-am uitat la niște cărți, 
dar mi-a fost greu să aleg. Nu știam care ar fi mai bună... unul dintre 
romanele alea fantasy despre care vorbește toată lumea sau ceva mai 
cu picioarele pe pământ. Așa că am luat câteva. 


Printre pălăvrăgeli, atenția mamei rămânea concentrată pe 
funcţionarul de la securitate, care era în faţă și aşteptam să ne facă 
semn spre zona mai spațioasă unde erau scanerele. Un șiretlic, mi- 
am zis. Pălăvrăgeala era un șiretlic, pentru a ne face să părem un 
duet mamă-fiică oarecare, deși nimic nu putea fi mai departe de 
adevăr. 


-OK, mulțumesc. 


-Să sperăm că vremea va fi frumoasă în Germania. Temperaturile 
obișnuite în perioada asta a anului sunt mai scăzute decât la noi, dar 
am auzit că zilele astea e mai cald ca de obicei la ei. 


- Super. Pot să-mi port noile rochii scurte. Aceea care abia îmi 
acoperă fundul. 


Și-a îndreptat privirea brusc spre mine, iar eu am ridicat din umeri. 
Era clar: putea să-i studieze pe cei de la securitate și să mă asculte, în 
același timp. M-am uitat în jur și am știut, cumva, am știut, pur și 
simplu, că trăsăturile mele de android au ales acel moment special să 
se manifeste. 


Scanarea mediului înconjurător: 22 potențiale amenințări umane pe o rază 
de mai puțin de 20 de picioare. 


Arme detectate: 9 pe o rază de mai puțin de 20 de picioare. 


Logic. 


Un agent de securitate verifica toate actele de identitate, înainte ca 
șirul de oameni să se despartă în trei, lângă banda transportoare care 
ducea la aparatele de scanat. Trei agenți lucrau la șirul din stânga- 
două femei, un bărbat-, doi la cel din mijloc, amândoi bărbați, iar 
alți trei la șirul din dreapta. Și erau și mai multi agenţi dincolo de ei, 
pe lângă scanere. Dacă ceva nu mergea bine, mă rog, speram ca asta 
să nu se întâmple. 


Coada înainta câte puţin sub luminile strălucitoare. Mama mă 
asigurase că odată trecute de cel care verifica actele, totul avea să fie 
bine. Aparent, orice metal din interiorul meu nu era detectabil cu 
acele scanere, armata se asigurase de asta. De câte ori treceam printr- 
un scaner obișnuit, computerul din creierul meu falsifica informația 
și rezulta un corp normal, fără metal în el, care era afișat pe ecran. 
Uitându-mă la mama cum privea în jur calmă, am realizat că nu era 
ceva nou pentru ea, cum era pentru mine. Ea fusese în gardă mult 
timp, știa că doar ea putea să ne asigure protecție. Genul acela de 
presiune ar fi doborât o femeie mai slabă, dar nu și pe ea. 


Puteam doar să-mi închipui cât de singură se simţise în acea ultimă 
lună, ce chin mental și emoţional trebuie să fi fost pentru ea. Deși nu 
mă bucura faptul că fusesem mințită, furia mea din ultimele două 
zile se estompase și lăsase în urmă doar o hotărâre puternică de a 
trece cu bine prin situația aceea, împreună. M-am uitat la părul ei și 
la cunoscutele linii grațioase ale profilului ei și atunci m-a izbit. Nu- 
mi venea în minte nimeni altcineva pe care mi l-aș fi dorit lângă 
mine. 


Ar fi trebuit să îi spun. 


— Mamă, am început, dar apoi am înaintat. 


Mai erau doar două familii între noi și cei de la verificări. Apoi una. 
Înainte să-mi dau seama ce făceam, mâna mea era pe braţul ei și îl 
strângea. După care ne-a venit rândul. Ne-am pus bagajele pe 
podium. Agentul plictisit și-a aplecat capul, să se uite la acte. 
Privirea lui s-a întors spre fețele noastre. M-am încordat. M-am forțat 
să zâmbesc, în timp ce m-am întins spre mâna mamei, pregătită să 
fug. După care, el a ridicat din umeri și ne-a făcut semn să trecem. 
Mama s-a dus spre șirul din mijloc- un agent mai puțin însemna mai 
puțină atenție, ne-am descălțat și ne-am pus pantofii într-unul 
dintre sertarele din plastic. Gentile noastre s-au dus spre scanerul de 
alături. 


— Asiguraţi-vă că vă goliți buzunarele, vă rog... fără mărunțiș, chei, 
nici măcar hârtie. Noile scanere vor găsi orice, a strigat tipul de la 
securitate, de la celălalt șir. 


M-am scotocit prin buzunare- goale -—, în timp ce mă uitam la scaner. 
Cu tehnologia care se schimba mereu, cum putea mama să fie sigură 
că o să-i păcălim? Pe măsură ce înaintam, așteptând ca tipul bine 
făcut din faţa noastră să își golească buzunarele de fise, scanerul 
acela îmi capta toată atenţia. Toată zona era îmbâcsită de un miros de 
antiseptic și transpirație umană. Tocmai când bărbatul a înaintat, s-a 
auzit alarma. Am înghețat. 


- Domnule, treceţi înapoi și asigurați-vă că aveţi buzunarele goale. 


Bărbatul s-a dat înapoi, roșu la faţă. Ne-a blocat calea, în timp ce 
umbla prin buzunare, după care a scos o hârtie de gumă mototolită. 


-Ooops, de asta nu știam că e acolo. 


Când a trecut din nou, i-am văzut încordarea, în felul în care mergea, 
foarte rigid, de parcă era convins că va declanșa alarma din nou. Dar 
nu s-a mai întâmplat. 


Apoi, a fost rândul nostru. Am pășit în faţa mamei. În felul acela, 
dacă mi se întâmpla ceva, ea ar mai fi avut șansa să se întoarcă și să 
fugă. În timp ce mă îndreptam spre dreptunghiul care semăna cu o 
ramă goală de ușă, m-am forțat să zâmbesc și să-l privesc în ochi pe 
agentul de securitate tânăr, cu piept larg, care aștepta pe partea 
cealaltă. 


Asta era- un test, să vedem dacă armata chiar reușise. Am tras adânc 
aer în piept, deși nu era nevoie, și m-am îndreptat spre scaner, 
încercând să nu anticipez sunetul alarmei și un eșec lamentabil. Am 
trecut repede pe partea cealaltă și... nimic. Doar o tăcere uimitoare, 
binecuvântată. 


Am închis ochii și i-am strâns pentru o clipă. Eu și mama aveam să 
reușim. Am traversat spre banda transportoare, pentru a-mi lua 
rucsacul verde și pantofii. Zâmbetul pe care i l-am aruncat mamei 
peste umăr a fost unul larg, în timp ce ea trecea prin scanerul din 
spatele meu. Liber. 


Am fost nevoită să mă răsucesc repede, când am auzit o neașteptată 
explozie de zgomote frenetice. Nu era alarma. Lătrături. Un 
ciobănesc german sărea la capătul unei lese și trăgea după el un 
gardian care nu părea să suspecteze ceva, în timp ce o femeie în 
uniformă înainta. Gura câinelui s-a deschis, iar caninii i-au sclipit, 
când a mârâit și s-a dat la piciorul meu. Doar reflexele mele rapide 
m-au salvat. Am sărit înapoi tocmai când fălcile puternice ale 
câinelui au mușcat exact unde cu o clipă înainte fusese coapsa mea. 
Mă holbam îngrozită la animalul nebun. De ce, de ce lătra la mine? 


Simţea ceva ce nu descoperise scanerul? Dar dacă nu miroseam cum 
trebuia? Dacă era așa, gărzile nu aveau de unde să știe. Ei se gândeau 
că trebuia să existe o explicaţie logică. 


-Vă rog, luaţi-l de lângă mine, am zis tremurând. Nu vreau să fiu 
mușcată din nou. 


Tânărul gardian care ţinea lesa l-a smucit înapoi și a rostit o 
comandă. Câinele l-a ignorat. Ochii aceia maronii lucioși refuzau să 
se desprindă de mine, iar în clipa în care tipul l-a slăbit a sărit din 
nou, atacându-mă cu lătrături și cu o doză de respirație mirosind a 
câine. De pe buzele negre îi curgea saliva, iar dinţii i-au clănțănit, 
când a sărit a doua oară. Tot ce îmi trecea prin cap era că știe; cumva, 
câinele ăsta știe că nu sunt reală. 


M-am dat și mai mult înapoi, în timp ce ghearele lui zgâriau 
podeaua alunecoasă, în încercarea frenetică de a ajunge la mine. 
Lătrăturile puternice se auzeau cu ecou prin clădire. Și am văzut 
când totul a început să se schimbe. Încordarea femeii în uniformă, în 
clipa în care privirea i s-a îngustat. Fâlfâirea degetelor ei spre walkie- 
talkie-ul de la șold. Șuierul respirației mamei. Nouă gărzi pe o rază 
de 7 metri, două dintre ele și un câine chiar în fața mea. Frica îmi 
bubuia în piept. Poate că aș fi reușit să fug spre ieșirea din față, 
având în vedere că era aglomeratie. Și, oricum, mă îndoiam că 
armele lor m-ar fi putut opri. Poate că eu aș fi reușit, dar mama nu. 
Cuvintele ei mi se învârteau prin minte. Promite-mi, Mila. 
Promisesem. Dar era o promisiune pe care niciodată nu 
intenționasem să o ţin. 


-Va trebui să veniți cu mine amândouă. Lăsaţi gentile, dar păstraţi 
actele de identitate și biletele. 


-Nu se poate să o scanați aici? O să pierdem avionul. 


Mama și-a pus mâinile în șold și a rostit totul pe un ton plângăreț. 
Juca teatru, pentru că ea nu se plângea niciodată. 


-Câinii nu au plăcut-o niciodată... îi simt frica. 
Gardianul a tras câinile înapoi, în timp ce femeia scutura din cap. 


- Doamnă, acest câine este foarte bine dresat și avem reguli de urmat. 
Să mergem. 


Vocea ei nu era lipsită de înţelegere, dar era de neclintit. Mama și-a 
pus mâna pe umărul meu și mi-a aruncat o privire piezișă. 


-Eşti pregătită, Stephanie? 


Când a rostit „pregătită“, s-a frecat la nas. A fost subtilă- n-aş fi 
observat dacă nu m-aș fi așteptat la asta—, dar degetul ei arătător s-a 
îndreptat scurt spre zona de securitate și spre coridorul îngust care 
ducea spre porți. Și a mimat un cuvânt. 


Hartă. 


Am zâmbit, am aprobat din cap și am murmurat încet „OK“. Am 
privit-o pe femeie cum se întoarce să ne conducă înapoi pe unde 
venisem, dincolo de șirurile de la securitate, spre zona de check-in, și 
m-am concentrat: GPS. Am așteptat ca mama să se prefacă și să se 
împiedice, să dea peste ea, folosindu-și cu dexteritate piciorul pentru 
a o lovi peste gleznă, în timp ce un plan verde al aeroportului mi-a 
apărut în câmpul vizual. Apoi, am luat-o pe mama de mână și am 


fugit. 


Harta se ajusta singură pe măsură ce alergam pe coridor, ne arăta că 
ne apropiam de zona îngustă care adăpostea porțile din perimetrul 
C, de la douăzeci și șapte la patruzeci și unu. Am pătruns în 
mulțime, înainte ca cei de la securitate să își dea seama ce se 
întâmpla. În timp ce treceam pe lângă un magazin cu îngheţată, pe 
dreapta, am smuls două cupe din mâinile unui trecător surprins și 
le-am aruncat pe jos în urma noastră, în speranța că urmăritorii 
noștri vor aluneca și vor încetini. Strigătele gărzilor ne-au urmărit pe 
lângă Starbucks și Beaches Boardwalk, în timp ce noi alergam printre 
grupurile de călători, lovindu-ne de cafele și poșete. Fiecare pas 
sporea teroarea din picioarele mele și mă determina să alerg mai 
repede. Doar o imensă voință mă făcea să țin pasul cu mama. În față 
era un grup de oameni de afaceri care s-au uitat în spate peste umăr. 
S-au dat la o parte din calea noastră, cu un scrâșnet de roți de 
geamantane, în timp ce harta ne arăta un adevăr simplu: în curând, 
zona publică se termina, ceea ce ne lăsa doar o singură ieșire. Porţile 
automate. 


In spatele nostru, și mai mulți pași, și mai multe strigăte. 


-Pe aici, am tipat și am virat chiar pe lângă poarta 29, apoi am arătat 
spre ușa de la poarta 30. 


Prin panoul din geamuri uriașe vedeam că poarta 30 avea un pod de 
îmbarcare, dar niciun avion. Am sprintat spre ușă, cu o grămadă de 
gărzi în spate și cu necunoscutul în față. Am ignorat tipetele 
surprinse ale pasagerilor care așteptau. O tipă în fustă albastră, de la 
liniile aeriene, a apărut de după tejghea și m-a apucat de mânecă. 


— Hei, nu poți... 


M-am smuls și am deschis ușa. Protestul ei ne-a urmat, în timp ce 
pantofii noștri făceau un zgomot înfundat pe coridorul îngust. Am 
ajuns la colțul care o lua brusc spre stânga. Trei metri mai în față, un 
pătrat mare se deschidea direct afară și ne oferea o vedere clară spre 
asfalt, spre aripa avionului de la următoarea poartă și spre pista de 
dincolo de el. Un spaţiu gol care aștepta. Asta, plus o cădere pe un 
sol tare, tare. 


Am privit peste margine, iar luminile roșii au clipit. 

Distanța: 3 metri. 

Impact acceptabil. 

Eu puteam, dar corpul uman al mamei poate că n-ar fi reușit. 


- Fugi, a gâfâit mama și s-a oprit chiar pe margine. Nu e așa sus, o 
cădere dreaptă, nu e mai abruptă decât cea din camioneta lui Kaylee. 
O să fii bine. 


Intr-o fracțiune de secundă, mi-am dat seama că nu glumea. Se 
aștepta să sar pe asfaltul cu gropi, murdar și deloc atrăgător și să o 
las în urmă. M-a apucat strâns de umeri. 


- Fugi! Fugi! 


Podul de îmbarcare a vibrat. Nu mai aveam timp... gărzile se 
apropiau. Când mama s-a întors, la timp să-i vadă faţa primului 
individ, am tras-o spre mine, mi-am înfășurat brațele în jurul taliei ei 
și am strâns-o tare la piept. Apoi, m-am lăsat în spaţiul gol și am 
căzut amândouă, în jos, în jos, în jos. 


- Nu! Stati! a strigat primul gardian și și-a aruncat mâinile în față, de 
parcă ar fi vrut să ne prindă. 


Dar era prea departe. 
Aerul vâjâia, în timp ce cădeam. 


Spatele meu a lovit pământul cu o bufnitură seacă, urmat de craniul 
meu. Șocul impactului, presiunea creată de căderea mamei peste 
mine m-au făcut să rămân nemișcată o clipă, cu vederea plină de păr 
blond și de cer albastru. Un avion zumzăia în depărtare, în timp ce 
mama era întinsă nemișcată deasupra mea. 


Eram în regulă? 
Scanare internă: nicio vătămare. 
Am simtit o ușurare, până am realizat: mama nu se mișca. 


Tumultul crescând de deasupra noastră amplificase rigiditatea tot 
mai mare din membrele mele, presiunea pe care o simțeam în gât. 
Am rostogolit-o încet pe spate și m-am pus în genunchi lângă ea. 


-Eşti OK? am întrebat-o căutând vreun semn de vătămare, în timp 
ce imploram te rog să fii OK, te rog, te rog, te rog. 


O clipă mai târziu, ochii ei albaștri s-au deschis și m-a țintuit cu 
privirea. 


-Mi-ai promis. 
Rigiditatea s-a risipit și am sărit în picioare. 


-Poti să mă pedepsești mai târziu. 


Am tras-o în sus, luptându-mă cu pornirea de a o îmbrăţișa strâns, în 
ideea că poate avea dureri. În timp ce eu mă asiguram că poate sta pe 
picioare, gărzile de deasupra se adunaseră mai aproape de marginea 
de pe care sărisem. Unul dintre ei și-a prins colegul de umăr. 


-Iisuse Christoase, ai văzut? Trebuie să fie drogate sau așa ceva... 
Un altul a strigat în walkie-talkie: 


- Suspectele sunt pe asfalt, afară, la poarta C 30, terminal 3. Trimiteţi 
să le aresteze. 


Trebuia să plecăm de acolo. În timp ce o îndemnam pe mama să se 
miște, privirea mi-a căzut pe emblema roșie cu albastru a British 
Airways, de pe avionul care aștepta la poarta următoare și la 
căruciorul de bagaje pe jumătate plin, de lângă el. 


— Vino! 
Am apucat-o pe mama de braț și am făcut-o să alerge. 


Zgomotul puternic produs de motorul avionului trebuie să fi 
acoperit toată agitația, pe care cei doi muncitori de la bagaje nu o 
sesizaseră, dar fuga noastră i-a alertat. Când unul dintre ei s-a întors, 
după ce îndesase o geantă în deschizătura pentru bagaje, ne-a văzut. 
l-a atras atenţia colegului său, care s-a întors și el. Stăteau acolo, ne 
priveau cum alergam spre ei, uimiţi. Se întrebau, poate, dacă nu 
cumva făcuseră vreo mare încurcătură cu bagajele. Undeva în spatele 
nostru, am auzit strigătele gărzilor. Strigăte de la nivelul solului. 


Ameninţare umană detectată. 


Mama s-a împleticit de câteva ori, în timp ce goneam spre cabina 
deschisă a căruciorului. Am continuat să o ajut să înainteze. Când 
eram la numai patru metri, lucrătorul a arătat spre ceva din spatele 
nostru. 


Doi gardieni. 

O privire peste umăr mi-a confirmat asta. Pe jos, dar înaintau. 
Distanţă până la amenintare: 15 metri. 

-Tu prima, i-am strigat mamei, când, în sfârșit, am ajuns. 


Am urcat-o în cabină și am sărit pe locul șoferului. Tocmai atunci, 
lucrătorul a sărit și el. Înainte să pot să trag într-o parte, avea un 
picior pe partea pasagerului și o mână pe brațul mamei, încercând să 
o tragă afară. Cu mâna dreaptă prinsă de celălalt braț al mamei, am 
pornit, apoi am virat brusc la stânga. În același timp, am văzut cum 
mama a ridicat piciorul dinspre exterior și l-a lovit puternic în piept. 
Tipul a căzut pe asfalt. Exaltarea mea a fost de scurtă durată. Pe la 
jumătatea curbei, am văzut grupul de gardieni pe jos, dar încă nu 
erau suficient de aproape să ne prindă. Nu, ceea ce am văzut când 
am întors pe lângă coada avionului British Airways a făcut să-mi 
dispară sentimentul de ușurare. Două mașini de la serviciul de 
securitate. Îmi blocau accesul spre stradă. Mai rău, se îndreptau 
direct spre noi. 


Distanţă până la amenințare: 11 metri. 
Acţionez? 


—Nu! am șuierat și am scrâșnit din dinţi, încercând să alung ridicola 
întrebare roșie din capul meu. 


Păi da. O garanţie că cineva avea să fie rănit. Am răsucit volanul spre 
dreapta, căutând altă cale de scăpare. Asfaltul ne înconjura, cu 
podurile de îmbarcare și cu cărucioarele cu bagaje așteptând 
avioanele, împărțite între scările mobile lungi de la terminalele 1 și 3. 
Dincolo de ele erau pistele lungi și petice de iarbă. Sirenele ascuțite 
răsunau peste zgomotul făcut de avioane. Se apropiau tot mai mult, 
cu fiecare secundă. 


Am dat cu spatele, spre terminalul 1. Căruciorul nostru gonea pe 
asfalt, în timp ce un avion Air Canada se îndrepta încet spre ieșire, în 
stânga noastră. Dacă avionul își continua traiectoria la viteza aceea, 
până la pistă, puteam să reușim? 


Calculul a zumzăit în capul meu, incredibil de repede. 
Viteza curentă: 45 de mile pe oră. 

Viteza aproximativă a vehiculului din față: 30 de mile pe oră. 
Înlăturare posibilă. 


Am tras adânc aer în piept. Niciodată nu depășisem mașini într-un 
astfel de spațiu înghesuit, ceea ce însemna că trebuia să facem tot 
posibilul să ne descurcăm. Mâna mamei s-a întins și m-a prins de 
genunchi, cu o putere surprinzătoare. Când m-am uitat spre ea, avea 
o expresie încordată, sprâncenele coborâte, pentru a-i da acea față 
aprigă. Probabil că se simțea mai bine. 


-Poti să conduci? 
S-a uitat înapoi spre avionul care continua să ruleze. 


-Chiar în faţa acelui avion? 


— Ăsta e planul. 

-Te-ai prins. La trei? Unu... 

Mâna stângă a mamei s-a încleștat pe volan. 

-Doi... 

M-am lăsat spre ea, către dreapta, iar ea s-a ridicat pe jumătate. 
— Trei! 


Am dat drumul volanului și am trecut pe locul pasagerului, iar 
mama a sărit peste mine. Căruciorul a săltat spre stânga și a încetinit, 
până când mama a preluat controlul volanului și a apăsat accelerația. 


-Nu te opri! am strigat și m-am ridicat, să mă uit în spate. 
M-am prins bine de scaun și am pășit peste pervazul mic. 


—- Mila! Ce... 


Am sărit peste golul de jumătate de metru și am ajuns în remorca 
mică pentru bagaje, înainte ca mama să-și termine propoziția. 


-Nu te opri! am repetat privind în spatele meu. 
Distanţa până la amenințare: 6 metri. 


Erau atât de aproape. În timp ce îi priveam cum se apropiau, frica 
îmi paraliza picioarele. Mișcă, Mila. Acum! M-am împleticit peste 
geamantanele rămase în remorcă, împingând la o parte câteva. Au 
căzut, s-au izbit de asfalt și s-au rostogolit. Apoi, mi-am croit drum 
spre capătul remorcii și am sărit în a doua. Mașina din stânga a virat 


brusc, să evite un geamantan. Cea din dreapta a lovit unul mare. A 
încetinit, când s-a hurducat peste geamantan, întâi cu o roată din 
față, apoi cu cea din spate. În timp ce mă îndreptam spre capătul 
remorcii, am apucat cel mai greu geamantan. M-am pregătit. Din 
direcție opusă se auzea apropiindu-se huruitul avionului. 


- Mila, avionul! 


M-am uitat peste umăr, iar inima mi s-a oprit. Of, Doamne, avionul 
era prea aproape. Calculele mele nu funcționaseră bine. Urma să ne 
ciocnim de el. În stânga mea, botul uriaș al avionului venea drept 
spre noi, iar zgomotul motorului părea că ne va devora. Pariez că 
pilotul n-a visat vreodată că cineva o să fie suficient de prost să 
încerce să-i taie calea. 


Speram că nu eram proaste. 


Cu toată forța pe care am reușit să o adun, m-am întors spre mașinile 
celor de la securitate și mi-am întins brațul. Geamantanul a zburat. S- 
a lovit de parbrizul mașinii din stânga. Aceasta s-a înclinat spre 
stânga, iar partea ei din spate s-a dus spre direcţia opusă. Când am 
trecut de avion, iar cea de-a doua mașină a ajuns exact în calea lui, 
am aruncat al doilea geamantan. Și al treilea. Unul a lovit parbrizul 
pe partea șoferului, iar celălalt a alunecat pe capotă. Mașina s-a 
clătinat și s-a lăsat pe o parte. A ajuns exact sub roata din față 
dreapta a avionului. Un scrâșnet îngrozitor a umplut aerul, când 
avionul a împins mașina cu forță. 


M-am întors repede la mama, sărind peste ambele goluri, până am 
ajuns pe locul pasagerului. Speram să fi reușit să câștigăm ceva timp, 
fără să fi rănit grav pe nimeni. 


Abia trecusem de capătul terminalului 2, când și mai multe sirene au 
început să urle, iar sunetul m-a paralizat. 


Ameninţare detectată. 


Am văzut alte trei mașini care veneau spre noi din față, dinspre o 
extensie a terminalului 1. Abia respirând și cu o minge de plumb în 
stomac, mi-am întors capul spre dreapta. 


Ameninţare detectată. 

Alte două, din partea aceea. 
M-am uitat peste umăr. 
Ameninţare detectată. 


Alte trei. In clipa aceea, n-am avut puterea să mă lupt cu cuvintele 
roșii, cu vocea. Nu conta. Pierdusem. Mama s-a uitat spre piste, dar 
eu am scuturat din cap. 


- Imposibil. Nu cu atât de multe mașini. Nu o să reușim... sunt prea 
rapide. 


In plus, mai era o problemă. Prin parbrizul uneia dintre mașinile din 
spatele meu văzusem sclipiri metalice. Ambii gardieni aveau arme. 


-Trebuie să oprim camioneta și să ne predăm. 


La început, am crezut că mama era de acord. Deși umerii i-au rămas 
rigizi, iar maxilarul încordat, a slăbit acceleraţia și a încetinit. 
Mașinile din fața noastră au încetinit și ele. Apoi, a tras brusc de 
volan spre stânga. Spre pistă. 


-Ce faci? am strigat privind cu o groază ameţitoare cum mașinile ne 
urmau. 


-Tu o să sari aici, iar eu o să merg mai departe. Cei mai mulți mă vor 
urma, din moment ce mă voi îndrepta spre avioane. Tu trebuie doar 
să dobori un gardian și să iei o mașină. 


-Şi să te las în urmă? Nu! 
- Mila, te rog! 
Am scuturat din cap. Nici vorbă. 


Mama a lovit volanul, în timp ce mașinile se apropiau în spatele 
nostru. 


-La naiba, Mila, ai promis! 


Vina m-a cuprins din nou, dar tot ce îmi trecea prin minte era că ar fi 
fost mult mai rău dacă aș fi abandonat-o. 


-Am minţit. Te rog, oprește, înainte să te rănești. 
Piciorul ei a apăsat și mai tare pe acceleraţie. 


-Atunci trebuie să îmi promiți altceva. Dacă suntem duse înapoi, 
orice ar fi, nu-ți arăta emoțiile, nu-ţi pierde controlul. Sentimentele 
tale sunt un minus acolo. Ai înțeles? 


- Da! Acum, te rog, oprește! 


A frânat, iar camioneta s-a hurducat. Mama s-a ridicat și și-a pus 
mâinile deasupra capului, iar eu am făcut la fel. Apoi, tot ce am 
putut face a fost să așteptăm ca mașinile să se apropie. Gardienii s-au 


adunat, cu armele îndreptate spre noi, strigând să ieșim încet, cu 
mâinile sus și la vedere. În timp ce ne spuneau să îngenunchem pe 
asfalt, s-au tot apropiat, cu armele îndreptate spre capetele noastre. 
Ne-au pus cătușe, ne-au urcat în mașini diferite și ne-am întors la 
situația dinaintea evadării. 


CAPITOLUL 20 


Zece minute mai târziu, cinci gardieni ne conduceau pe un coridor 
puternic luminat, care mirosea ușor a țigări de contrabandă. Șeful lor 
s-a oprit în fața unei camere pe care scria CUSTODIE și a descuiat-o 
cu un card pe care l-a scos din buzunar. 


-Inăuntru, a zis morocănos și a deschis ușa. 


Cel care mă ținea de cot m-a împins, nu tocmai blând, iar mama ne-a 
urmat. Incăperea era un pătrat mic de deznădăjduire. O clipire roșie. 
Apoi: 


Dimensiuni: 4 pe 3 metri. 


Mi-am reținut un chicotit de groază. Perfect. Știam dimensiunile 
exacte ale deznădejdii. Masa metalică fragilă din mijloc avea urme de 
scrijeliri cu un cuțit sau cu vreo cheie sau cu vreun alt instrument 
ascuţit. Era înconjurată de patru scaune din plastic, mai potrivite 
pentru o terasă, câte două pe fiecare parte. O cameră video se vedea 
în colțul din stânga, iar clipirile roșii ale becului confirmau faptul că 


era pornită. Niciun birou, nicio decorațiune, nimic care să fie 
suficient de greu pentru a putea fi folosit ca armă. 


-Luati loc, a lătrat gardianul-șef. 


Paznicii noștri ne-au escortat pe partea opusă a mesei și au tras cele 
două scaune, iar scrâșnetul lor l-a făcut pe gardianul meu să tresară. 
M-am așezat pe scaun, privind-o pe mama făcând același lucru. Nici 
măcar nu ne-au scos cătușele pentru a ne lua amprentele. Un gardian 
a venit la spatele nostru și ne-a trecut degetele peste un scaner 
portabil. Cu un aer absent, am apăsat metalul rece care îmi ținea 
încheieturile și am pipăit lanţul întins între ele. 


Tractiune: 230 kg. 


În locsă mă liniștească, informaţia n-a făcut decât să intensifice 
nervozitatea care îmi zgândărea stomacul. Orice încercare de 
evadare ar fi pus-o în pericol pe mama. Nu puteam să risc. Unul 
dintre gardieni a ieșit, alți doi au rămas înăuntru, iar patru afară. Cu 
cât stăteam mai mult fără să fim luate la întrebări, cu atât eram mai 
neliniștită. Faptul că nici măcar nu se sinchiseau să vorbească cu noi 
trebuia să fie un semn foarte, foarte rău. Cu cei doi gardieni acolo, 
riscam doar o conversaţie minimă, fadă, în următoarele douăzeci și 
unu de minute, ascultând zumzetul motoarelor de avion de 
deasupra. Am așteptat. Și am așteptat. În cele din urmă, ușa s-a 
deschis. O singură privire la bărbatul în costum negru, care a dat o 
tură prin încăpere atent, scanând metodic pozițiile noastre, și mi-am 
dat seama că aveam probleme. Tipul acela se purta ca un 
profesionist, diferit de cei de la securitatea aeroportului. Dar cine 
era? 


Tinta: localizată. 


Mi-am încleștat mâinile în spatele scaunului. Încetează. Încetează, 
încetează, încetează. Tot corpul mamei s-a încordat, când bărbatul a 
scos din buzunarul costumului un ecuson. Apoi, capul ei s-a lăsat în 
față. M-am întors s-o liniștesc, dar, în același timp, bărbatul a zis: 


- Bună, Nicole. Ne-a fost dor de tine. 
Ne-a fost dor de tine. 


Capul meu s-a întors brusc spre el, în timp ce pumnii mei au început 
să tremure. Mama... mama îl cunoștea. lar asta putea însemna un 
singur lucru. Guvernul ne găsise. Ochii căprui ai bărbatului au trecut 
de la mama la mine, iar slabele noastre șanse de scăpare au devenit 
aproape nule. 


-Nicole Laurent, ești arestată pentru spionaj și furt al proprietății 
armatei. Tu și MILA o să fiți îmbarcate imediat într-un avion care vă 
va duce pe pământ american. 


Mama și-a ridicat privirea încet. Buzele i s-au strâns, dar n-a spus 
nimic. Doar se uita drept înainte. Bărbatul și-a trecut degetele peste 
cravata bleumarin. 


-Chiar credeai că o să scapi? Eşti om de știință, Nicole, nu agent. 
Prea mult timp petrecut în laborator, presupun. 


Apoi s-a uitat la mine și a scuturat din cap. 


-Dacă ai întâmpinat probleme cu proiectul, trebuia să ceri să fii 
mutată. 


Râsul mamei a răsunat în gol. 


— Sigur, Frank. De parcă generalul Holland ar fi permis asta. În plus, 
n-ar fi ajutat la nimic. Ceea ce facem noi- ceea ce faci tu- e greșit. 
Uită-te la ea! Uită-te! Spune-mi ce vezi. Un robot sau o adolescentă 
speriată? 


Disconfortul creat de privirea analitică a lui Frank m-a făcut să mă 
foiesc. Am vrut să-mi încrucișez brațele peste piept, dar cătușele m- 
au împiedicat. 


-Nu contează ce văd, știi doar. Nu e deloc decizia mea. La fel cum 
nueata. 


A scuturat din cap și s-a retras spre ușă. Chiar înainte să o deschidă, 
s-a întors spre mama. 


- Imi pare rău că s-a ajuns aici, Nicole. 
Când ușa s-a închis, mama s-a uitat spre mine. 


-Nu uita ce ţi-am spus, mi-a șoptit. Când o să ajungem la sediu, fără 
emoții. 


Mi-am mutat privirea spre peretele alb din stânga mea. Altfel, 
lacrimile din ochi ar fi arătat adevărul: nici nu ajunsesem încă acolo 
și, iată, deja eșuam. 


CAPITOLUL 21 


Agentul CIA era plecat de vreo oră. Mama a vrut să vorbim, dar eu 
am dat din cap și am arătat spre camera de supraveghere. Oricum, 
statistic vorbind, șansele noastre de scăpare continuau să scadă cu 
fiecare minut care trecea, așa că până și cea mai mică șansă merita 
trecută sub tăcere. Nu avusesem pauze de mers la baie, nu ni se 
oferise mâncare sau apă. Setea artificială îmi usca gâtul. Eram bine, 
dar îmi închipuiam că mama nu se simțea bine. Fără îndoială, o 
făceau intenţionat. 


Gândurile mele s-au îndreptat spre Hunter și spre emoția din vocea 
lui, când vorbisem la telefon. El simţise la fel ca mine, dar, în cele din 
urmă, nu contase. 


Promite-mi că o să mă suni când o să ajungi acolo unde mergi. 


Am simţit un nod în gât. Să-l sun... de parcă asta ar fi fost o opţiune. 
Unde mergeam, eram destul de sigură că voi avea nevoie de toate 
amintirile legate de partea mea umană. Ecoul unor pași pe hol, pași 


care se îndreptau spre noi, m-au făcut să privesc spre ușă. Precizia, 
uniformitatea. 


— Vin. 


Pașii răsunau într-un ritm și mai apropiat. La o distanţă de cinci 
picioare. Apoi unul. Ușa s-a deschis și au apărut șase bărbaţi care se 
mișcau repede, în salopete militare și cu armele scoase. Frank nu era 
cu ei. În locul lui era un tip înalt, cu o faţă îngustă și cu multe 
cicatrici de acnee. Avea o voce groasă și vorbea sacadat. O voce 
obișnuită să dea ordine care să fie respectate. 


— Impotrivirea nu va fi tolerată, a zis el și m-a sfredelit cu privirea de 
neclintit. Davis, Rogers! 


Comandantul a făcut semn din cap spre doi tipi impasibili din față. 
În același timp, cei doi s-au năpustit înainte, unul m-a apucat pe 
mine de brat, celălalt pe mama. Aveau mâinile reci și uscate. Șeful lor 
a făcut semn din cap spre ușă și, oricât de mult mă obosise 
așteptarea, în ciuda faptului că uram încăperea mică și goală, brusc, 
voiam să rămân acolo. Cel puţin încăperea aceea era o entitate 
cunoscută. În timp ce acolo unde ne duceau, oriunde ar fi fost... la 
sediu... având în vedere aversiunea mamei, îmi imaginam doar ce 
era mai rău. Un loc unde se întâmplau lucruri oribile. Un loc unde 
torturau „fete“ ca mine. M-am înfiorat, exact când soldatul ne-a 
împins. Apoi am plecat. 


Cătușele, bărbaţii înarmați, holul îngust... totul îmi amintea de 
senzaţia de captivitate de la Clearwater High, doar că de sute de ori 
mai rău. Doar prezența mamei mă făcea să îmi mișc picioarele. Atâta 
timp cât eram împreună, mă descurcam. Atâta timp cât nu o luau de 


lângă mine. Din nou și din nou, mi-am tot înălțat capul, să verific 
dacă ea mai era în spate. 


Ne mișcam repede și ne îndreptam spre capătul opus celui din care 
venisem, printr-un labirint de coridoare pustii, înguste, pe care pașii 
noștri răsunau cu ecou. 


GPS. 


Harta verde din capul meu îmi arăta de fiecare dată în ce direcție o 
luam- est, sud, vest, nord -—, dar era o informaţie relativ inutilă, dată 
fiind situaţia. În cele din urmă, am ajuns la o ușă grea, metalică și 
albă, prin care am ieșit în aerul răcoros, iar deasupra capetelor 
noastre am auzit zumzetul unui avion care tocmai decolase. Mirosul 
greu de benzină arsă plutea în jur. 


Alți patru soldaţi stăteau drepți și formau două rânduri de câte doi, 
de fiecare parte a ușii. Imediat după ei așteptau trei camionete albe, 
cu motoarele pornite. 


M-am întrebat în treacăt ce fel de minciuni spuseseră militarii pentru 
a explica prezenţa lor și pe a noastră acolo. Probabil că nu aveam să 
știu niciodată. Cu zgomotul făcut de un puternic V-8, camioneta a 
demarat în clipa în care am urcat și s-a îndreptat spre un drum 
îngust și gol, care pornea dinspre terminalul principal. Cinci minute 
mai târziu, eram în dreptul porţii păzite, care s-a deschis și ne-a 
permis să ieșim spre o pistă separată, unde, pe stânga, se întindeau 
câteva clădiri lungi și joase. Un terminal privat, înconjurat de 
porțiuni deschise de asfalt și iarbă. 


Nu aveam unde să fugim, chiar dacă am fi avut cum să evadăm, fără 
să o pun în pericol pe mama. M-am uitat pe geam, să arunc o ultimă 


privire spre Canada. Dorinţa mea lipsită de entuziasm, de la trecerea 
graniței, a reînceput să mă bântuie și, chiar dacă știam că era ilogic, 
nu am reușit să-mi înăbuș senzaţia că eu atrăsesem asta asupra 
noastră. Cumva, reținerea mea de a părăsi Statele Unite și pe Hunter 
avusese acel efect nedorit și ne condusese în acea situație oribilă. 


CAPITOLUL 22 


Peste mai puțin de trei ore, eu și mama stăteam una lângă alta într- 
un avion. Dar nu în drum spre Germania. Soldaţii nu scăpaseră 
niciun detaliu, dar eram destul de sigură că mama, care își pusese o 
palmă tremurândă pe fereastră și se uita la nori, avea o bănuială cu 
privire la destinația noastră finală. S-a întors dinspre geam, să se 
aplece spre urechea mea. 


— Mila, nu renunţa, mi-a șoptit. O să găsesc eu ceva... 
Paznicii din spatele nostru ne-au îmbrâncit în scaune: 
-Fără vorbă! 


M-am concentrat pe carlingă. Nu puteam să mă uit la ea. Nu în clipa 
aceea. Nu chinuită de vină. Pentru că nici măcar teroarea fetei și a 
burghiului nu reușea să reprime cealaltă senzaţie care mi se furișa 
prin corp cu o viteză amenințătoare: curiozitatea legată de locul meu 
de naștere, ca să zic așa. Undeva, dincolo de cerul albastru și de 
peticele de alb, era locul unde fusesem creată. Un loc care încă ar fi 
existat în memoria mea, dacă mama nu ar fi curățat porțiunea aceea. 


Corect sau greșit, o parte din mine își dorea cu disperare să 
recupereze acea informație pierdută din trecutul meu. Informaţia 
reală, nu minciuni implantate. Poate că odată ajunsă acolo aveam să 
găsesc ceva care să mă ajute să contopesc cele două laturi ale mele 
într-un întreg. Pentru că aveam impresia că niciodată nu reușeam să 
fac asta. 


Avionul s-a înclinat pentru coborâre. Soldatul din faţa noastră s-a 
îndreptat mai mult, cu mâinile încleștate în faţă, iar ceilalți s-au foit 
pe locurile lor. Pregătiți de aterizare. M-am îndreptat și eu. Unde 
eram? 


GPS. 


De data asta, când harta verde a apărut în fața mea, aproape că m- 
am bucurat. O replică a Statelor Unite nedesfășurate, cu avionul 
nostru sub forma unui punct mic, clipind, undeva la est. O foarte 
mică urmă de dorinţă de a avea o imagine apropiată mi-a trecut prin 
minte și, într-o clipă, harta s-a întins în faţa ochilor mei. Statele s-au 
alungit când am făcut un zoom pe locul unde ne aflam. West 
Virginia. Zburam deasupra Martinsburg, West Virginia. Punctul 
nostru se îndrepta direct spre D.C. 


Am rămas cu gura căscată, apoi l-am văzut pe soldatul din față cum 
îl înghiontește pe colegul lui și arată spre mine, așa că am închis 
gura. Aterizam la Dulles? Zona mărită a D.C. mi-a arătat un aeroport 
privat la Langley și un altul numit Davidson Army Airfield. 


Traiectoria actuală: Manassas. Whitman Strip. 


Un mic aeroport privat. Logica alegerii m-a izbit imediat. 


Privat. 


Sigur că da. La urma urmei, era un grup secret. O pistă de aterizare 
privată, posibilitatea de a nega totul, în cazul în care lucrurile nu 
ieșeau bine. Gândul acela a alungat toată curiozitatea mea într-o 
clipă și mi-a dat un fior incontrolabil. Mama și-a apăsat umărul de al 
meu pentru a mă încuraja. 


-E OK, a mimat ea. 


Chiar îmi doream să o cred. În jurul nostru, soldații își puseseră 
centurile, pregătindu-se, în sfârșit, pentru aterizare. Avionul s-a 
hurducat pe pista de aterizare îngustă, lovind pământul de trei ori, 
înainte ca, în sfârșit, să ruleze normal. În jur, doar iarbă și câțiva 
pomi. În depărtare, am văzut străzi, într-o zonă ce părea deschisă, iar 
mai departe niște clădiri. Aeroportul părea și el pustiu. 


În timp ce încă eram în mișcare, soldaţii din fața noastră au sărit de 
la locurile lor. Au format un șir, pe culoarul spre cabina pilotului. Cel 
care ne spusese să tăcem- un tip scund, îndesat și musculos- și 
Davis, cel din camera de detenţie, s-au oprit chiar în faţa noastră și 
ne-au blocat cu coapsele groase, îmbrăcate în pantaloni kaki. După 
un zbor cu atâţia bărbați, avionul începuse să miroasă, un amestec 
nefericit de transpiratie, ciorapi murdari și deodorant înţepător. 
Aveam sau nu plămâni, eram mai mult decât pregătită să iau niște 
aer proaspăt. 


Șeful lor, bărbatul cu fața îngustă, care vorbise cu noi în Toronto, 
stătea în față. S-a întors să se uite la noi exact când avionul s-a 
zdruncinat, cu picioarele depărtate și corpul încordat. Categoric, nu 
era în largul lui. 


-O să deschidem ușa, în câteva clipe. Urmati instrucțiunile și o să ne 
înțelegem bine. 


În mai puţin de un minut, ușa era deschisă. Doi tipi m-au apucat de 
brațe și m-au condus în jos pe scări, alți trei soldați au venit în urma 
noastră, la mică distanță. Ne-au escortat, într-un ritm alert, spre 
întinderile de iarbă și spre o parcare mică. Aerul era greu din cauza 
umidității și făcea ca gâtul șefului lor să lucească de transpiratie, iar 
mâinile celui care mă ținea erau umede, ceea ce mă făcea să mă simt 
murdară și să tânjesc după un duș. O grămadă de arbori, dar nici 
urmă de oameni. Mă întrebam pentru cine lucrau. Gardianul-șef s-a 
oprit la vreo 4 metri de mașina din mijloc, un Chevrolet Suburban, 
iar noi ne-am oprit brusc în spatele lui. A executat un stânga-mprejur 
ordonat și a arătat spre primul și ultimul Suburban. 


- În camioane! 


Tensiunea mi s-a adunat în membre. În spatele meu, am auzit cum 
mama era trasă într-o direcţie, în timp ce pe mine m-au împins în 
partea opusă. Nu. Nu, nu, nu. Nu puteau să ne despartă. Când 
escorta mea m-a tras, mi-am înălțat capul peste umăr, căutând cu 
disperare silueta înaltă și subțire a mamei. Ceea ce am văzut a făcut 
ca tot corpul să mi se încordeze. Două gărzi o îndrumau deja spre 
primul Suburban. 


— Mamă! 


Dacă ne despărțeau, aveam să o revăd vreodată? Dacă o duceau într- 
un cu totul alt loc? Dacă o omorau? O smucire rapidă mi-a eliberat 
brațele. Cotul meu stâng a lovit în spate și l-am pocnit puternic în gât 
pe soldat. Am lăsat elanul să mă rotească, iar când celălalt soldat a 
sărit, l-am izbit tare în burtă cu piciorul stâng. Înainte chiar să se 


prăbușească pe asfalt, eram în picioare și fugeam. Pregătită să îl 
dobor pe următorul soldat. Și pe următorul. Și pe următorul. 


- Mila, oprește-te! Nu faci decât să înrăutățești lucrurile! 


Nici măcar nu am ezitat la strigătul disperat al mamei, nu cu acea 
putere care simţeam că îmi urca prin fiecare membru, prin fiecare 
celulă. Nu-mi păsa cu câți bărbaţi trebuia să mă lupt. Aveam de gând 
să umplu asfaltul cu trupuri, dacă trebuia- aș fi făcut orice să ajung 
la ea. 


— Retrage-te cu Laurent! Retrage-te! 


Gardianul-șef striga niște comenzi, de undeva din spatele meu, 
tocmai când pumnul meu se întindea și îl lovea în nas pe cel mai 
apropiat soldat, cu un scrâșnet de cartilaj îndoit. Sângele a țâșnit, în 
timp ce el zbura în spate, iar alți doi mă prindeau din lateral. l-am 
trimis pe amândoi la pământ, cu un efort mic. Privirea mea a trecut 
peste cei rămași și s-a oprit asupra mamei, al cărei păr recent vopsit 
flutura în toate părțile. 


- Mila, nu! 
Am ezitat. Apoi, am înaintat încă un pas. 


-Nici măcar nu te gândi, m-a avertizat soldatul care o ţinea pe 
mama, dar vocea lui a ezitat când și-a văzut colegii căzând. 


Trupurile în uniforme se risipeau în jurul meu, unele gemând, altele 
fără suflare. Parcă aruncase cineva o bombă. Un singur bărbat mă 
mai despărțea de mama. După ce aveam să-l dobor, aveam să ajung 
la ea. Trebuia să furăm un Suburban și... 


Tocmai când voiam să-l apuc, am auzit clinchetul metalic care a făcut 
să-mi îngheţe inima. Gardianul-șef era în spatele meu. lar arma lui 
era îndreptată spre capul mamei. 


-O singură mișcare și e moartă! 


Vocea lui era rece, poziția hotărâtă. Nu m-am îndoit de el nicio clipă. 
Nu m-am mai opus. Nu când mama s-a întins peste umăr și a strigat: 


-Să nu ai încredere în nimeni! 


Și nici când au urcat-o în primul Suburban, chiar dacă am simtit că 
toată viața mea lua sfârșit pe loc, în clipa în care ea pleca fără mine. 
Nu când mi-au pus o pungă pe cap și m-au orbit. Nici măcar când 
m-au băgat în ultimul Suburban, iar tipul cu faţa ciupită de acnee a 
râs și a zis: 


-Uită de GPS, nu funcționează aici. 


Nu, când am realizat că atacul meu impulsiv putea să o coste viața 
pe mama, a dispărut și ultima urmă de rezistență din partea mea. Să 
nu mai spun de a doua realizare, care îmi sfâșia inima falsă cu 
gheare de fier: nu îi spusesem mamei că o iertasem. 


După felul în care își dregeau din când în când vocile, după cum se 
foiau sau tușeau, știam că eram însoțită în SUV de trei soldati- doi în 
față, unul pe locul al treilea din spatele meu. Au rămas tăcuti. Fără 
muzică, fără vorbit. Nimic, cu excepţia huruitului roților pe drum. 
Tăcerea lor îmi părea mai rău prevestitoare ca orice altceva. Unde mă 
duceau? Mama mergea tot acolo? După un drum pe autostrăzi și 
prin trafic aglomerat, am întors și am dat peste o denivelare, înainte 


să mergem drept. Rotile noastre aveau acum ecou, ceea ce m-a făcut 
să cred că intrasem într-un soi de interior. 


-Poti să îi eliberezi ochii acum. Oricum nu o să știe unde suntem. 


În spatele meu, o mână dură mi-a scos punga de pe cap. Tocmai la 
timp să văd un semn pe care scria INTERZIS: DOAR PENTRU 
MUNCITORII CARE LUCREAZĂ LA SUBSOLUL COMPLEXULUI 
MALLORCA. Șoferul a lăsat în jos geamul și a scos un ecuson. Tipul 
de la securitate l-a scanat, apoi i-a făcut semn să treacă, iar de sub 
cămașă i s-a văzut ieșind o armă. Deasupra, două camere video 
înregistrau totul. În timp ce treceam, soldatul de pe locul pasagerului 
a zis: 


-De ce îi tot spui ea? Doar știi că nu e o fată adevărată, nu-i așa, 
Jennings? Știu că ai cam dus lipsă de femei în ultima vreme, dar asta 
e strict interzisă. 


Tipul din spatele meu a hohotit, apoi s-a aplecat în față, atât de 
aproape, că i-am simtit răsuflarea în ureche. Mirosea ca vasul de 
cafea, după ce mama îl lăsa nespălat peste noapte. 


— Mie îmi pare că arată ca o fată, a zis el, înainte să se întindă și să-și 
treacă degetele peste obrazul meu. La naiba, se și simte ca o fată. 
Moale și toate alea. 


Degetele lui groase mi-au strâns pielea. Am rămas complet 
nemișcată și am continuat să mă concentrez pe spătarul scaunului 
din față, să pot lupta cu repulsia. Înlemnisem, cu excepția degetelor 
mele, care mi se încrucișaseră în poală. Acolo erau în siguranţă, ferite 
de tentaţie. Nu puteam să le ofer nicio scuză să spună că eu 


cauzasem vreo problemă, nu atâta timp cât o aveau pe mama. Dacă 
lucrurile ar fi stat altfel, m-aș fi întors și ar fi văzut el. 


- Jennings! Stai locului și ține-ți mâinile acasă. Mașinăria aceea 
valorează mult mai mult decât salariul tău pe toată viața. 


N-aș fi crezut că vreodată voi fi atât de fericită să aud vocea tăioasă a 
gardianului-șef. Sau să mi se spună mașinărie. 


Ne-am continuat drumul, apoi am făcut la stânga, după care am 
urmat luminile slabe dintr-o grotă din beton. O altă întoarcere la 
stânga ne-a dus în spatele unui zid, la o parcare cu alte șase mașini. 
Șoferul a oprit, a sărit afară și îndată a deschis ușa mea. Am coborât, 
privind în spate, după SUV-ul care o ducea pe mama. Nici urmă. 
Escorta mea m-a apucat strâns ca într-o menghină și m-a condus 
spre o ușă metalică. Ajunși la ea, am mai aruncat o privire prin garaj, 
chiar dacă știam ce o să văd. Nimic. Ea tot nu era acolo. Soldatul a 
introdus codul și, o clipă mai târziu, ușa s-a deschis și a apărut încă o 
ușă protejată de un cod de trecere. Evident, cineva era serios 
preocupat de securitate. 


-Holland nu va da ordin să o aducă aici până nu te vede pe tine. Așa 
că, vezi-ți de drum, a zis însoțitorul meu. 


M-a condus pe un coridor îngust, cu podea din ciment, pe lângă o 
încăpere mică deschisă, cu doar opt birouri. Patru bărbați și două 
femei tastau la computere. Am întors după un colţ, unde coridorul se 
termina într-o ușă mare. O altă ușă din metal, a cărei vedere a făcut 
ca întreg corpul meu să se împotrivească. Cunoșteam ușa aceea. O 
cunoșteam. Bărbatul m-a smucit de braţ și m-a forțat să intru, într-o 
încăpere complet albă, unde podeaua reflecta strălucirea de la cele 
patruzeci și două de lumini puternice care traversau în zigzag 


tavanul. Totuși, în ciuda iluminării, camera părea sterilă și rece. 
Ecranele încorporate ale computerelor luceau de pe peretele din 
spate, iar sus, deasupra lor, era un geam uriaș, care încadra un grup 
de șase bărbați. 


Spectatori, am realizat. Privirile lor fixe m-au făcut să mă înfior. Mai 
fusesem acolo. Exact în camera aceea. Am scanat din nou interiorul, 
iar de data asta m-am concentrat pe peretele din stânga, unde un 
scaun cu spătar jos era băgat sub o masă mare din metal. 
Doisprezece cutii cu scule erau pe ea, în două șiruri identice de câte 
șase. Cutiile îmi spuneau ceva oribil, dar ceea ce am văzut în spatele 
lor m-a făcut să înlemnesc. O grămadă de lanţuri metalice pe jos, 
care sclipeau în lumina artificială. 


Lanţuri... 


Amintirile au năvălit asupra mea. Înlănţuită în camera aceea. Părul 
meu zburând în lateral, în timp ce bărbatul în halat de laborator mă 
lovea peste față cu arma. Zgomotul dur făcut de burghiul ridicat 
deasupra capului meu. Strigătul meu răsunând în încăpere. Ca și 
cum s-ar fi agăţat de pereți, să scape. Capul meu... care se întoarcea 
brusc, de parcă dansa, după împușcătura asurzitoare. M-am dat 
înapoi și am tras aer în piept, lucru care nu avea cum să mă facă să 
mă simt mai bine, deoarece corpul meu nu de oxigen avea nevoie, în 
primul rând. Un singur gând își croia drum prin capul meu. 


Fugi. Fugi acum. 


M-am întors spre ușă, disperată să scap, gata să dobor pe oricine mi- 
ar fi stat în cale, indiferent de urmări. În camera aceea se 
întâmplaseră lucruri oribile, iar eu nu aveam de gând să rămân prin 
preajmă și să aștept ca ele să se întâmple din nou. Doar că... ușa 


tocmai se închisese. Închisă, zăvorâtă de un bărbat înalt, cu ochi 
sfredelitori, cu fire argintii prin părul negru. Un bărbat a cărui față 
lată ar fi putut fi plăcută dacă nu ar fi avut mina aceea nemiloasă sau 
sclipirea posesivă din ochii gri, în clipa în care au căzut asupra mea. 


— Bine ai revenit, Mila! 


N-am reușit să mă mișc, nici să mă mai gândesc să fug, în clipa 
aceea, pentru că am recunoscut îndată accentul sudist de pe MP3 
player. În sfârșit, eram față în față cu celălalt creator al meu. 
Generalul Holland. 


CAPITOLUL 23 


Am așteptat, nemișcată ca o piatră, în timp ce Holland se apropia, 
analizând fiecare trăsătură a lui și încercând să găsesc o potrivire în 
memoria mea. Nimic. Mersul lui cu picioare lungi era lin, leneș, iar 
cizmele lui erau silențioase când atingeau podeaua. Era mersul unui 
om care conducea; un lider căruia nu-i păsa că îi făcea pe alții să 
aștepte. 


Buzele lui s-au curbat în sus, într-un zâmbet care nu i-a încrețit 
pielea de pe lângă ochi. S-a oprit în fața mea și a început să mă 
studieze. Mă inspecta la fel cum își inspecta Kaylee cizmele 
preferate- așa cum inspectezi ceva ce îţi aparține. Apoi, mi-a dat 
ocol, de parcă aș fi fost un cal de vânzare, iar el un potenţial 
cumpărător. 


Abține-te. Nu te mișca. 


I-am simţit respiraţia caldă, umedă lângă gâtul meu, apoi, of, 
Doamne, m-a atins cu degetele lui groase și ferme. Mi-au apăsat 
scalpul, au trecut peste ceafă, mi-au ridicat cămașa, iar când a ajuns 


la braţul drept, mi-au examinat încheietura, pipăind linia subţire a 
portului pentru card. Nu credeam că o să suport, totuși, am reușit, 
chiar dacă atingerea lui parcă a ucis ceva în mine. Nu era ceva 
pervers, ci clinic, totuși, era aproape mai rău. Pentru el, evident, nu 
eram mai mult decât un obiect fără viață. O mașină într-un salon de 
prezentare. Fără viață. 


Cu fiecare pas lent pe care îl făcea, pereții păreau și mai 
impenetrabili și, în ciuda lipsei dorinței din mâinile lui, îmi venea să 
șterg un imaginar strat de mizerie de pe pielea mea. 


-Mi-ai dat o bătaie de cap a naibii, știi? a zis cu acel accent puternic, 
când, în sfârșit, a terminat examinarea. 


Era înalt, lat în umeri și în formă, dar, pe măsură ce se apropia, 
dispărea impresia inițială de tinereţe pe care o emanase. Părul des îi 
era aproape gri pe la tâmple, iar pielea flască de sub bărbie ducea o 
bătălie pierdută cu gravitația. Cămașa neagră nu avea urme de 
scame, iar dunga perfectă a pantalonilor m-a făcut conștientă de cât 
de șifonată eram eu în hainele mele vechi. A adus cu el un neașteptat 
miros înțepător. Spirt medicinal amestecat cu mentol, ambele 
astringente și dulci, o combinaţie care mi-a dat o ciudată senzaţie de 
dâjă-vu. Mirosul acela a scos la suprafață o neliniște profundă, care 
m-a făcut să-mi doresc cu disperare să mă ascund, dar instinctul mi- 
a spus că aceea ar fi fost mișcarea greșită. Că nu trebuia să-i arăt 
acelui bărbat niciun semn de intimidare. 


-Domnule general Holland, am zis cu prefăcută relaxare. 


După ce a ridicat din sprâncenele stufoase, zâmbetul fals s-a lărgit. 


-Fi bine, aproape cred că ar trebui să mă simt insultat. Din moment 
ce lui Nicole îi spui mamă, categoric, asta mă face pe mine tată. 


Dorinţa mea de a lăsa totul baltă s-a intensificat. Tată. leșind din gura 
lui, cuvântul suna oricum, numai cum trebuia nu. Falca lui continua 
să se miște între cuvinte și am zărit o urmă de verde între dinții lui. 
Gumă. Așa se explica aroma mentolată. 


-La naiba, te-am căutat mai abitir decât își caută cei mai mulți 
părinți odraslele răsfățate care fug de acasă. 


În minte mi-a revenit imaginea perfectă a bărbatului care credeam că 
era tatăl meu, bărbatul din Philly. O amintire de Crăciun. 
Deschiderea cadourilor și pregătirea bezelelor, omul de zăpadă făcut 
în curtea din față și mustrarea pentru că îl decorasem cu eșarfa 
preferată a mamei. Râsul gălăgios al tatei, în timp ce aruncam în el 
cu bulgări de zăpadă, fursecurile lăsate afară pentru Moș Crăciun. 
Minciuni, toate erau minciuni, știam. Îmi plăcea sau nu, Holland 
avea dreptate. Avea mai multe drepturi la titlul de tată decât 
versiunea programată care nu exista. 


Și-a continuat inspecția, în timp ce eu îmi doream să pot sări la el. Să- 
i şterg expresia aceea de pe față. Dar avertismentul mamei fusese 
clar. In schimb, mi-am ales cuvintele. 


-Asta nu te face tatăl meu, te face supraveghetorul meu, am zis 
atentă să-mi păstrez un ton uniform. Pentru tine sunt doar o 
îndatorire, nu pretinde că aș fi altceva. 


Holland s-a încruntat. 


- Mila, tu ești rezultatul a ani și ani de cercetare, a sute de milioane 
de dolari. Desigur că nu ești doar o îndatorire. Ești o parte 
importantă a sistemului militar american de apărare. O capodoperă, 


de fapt. 


Rapide ca un șarpe, degetele lui lungi și groase s-au întins să-mi 
atingă braţul gol. Pielea lui abia a atins-o pe a mea, dar m-a prins 
nepregătită de data asta. Am tresărit de repulsie, ceea ce a făcut ca 
falca să-i cadă și mai mult. 


— Nu e nevoie să faci asta. 


Din buzunarul drept al pantalonilor a scos un pătrat de hârtie 
umedă. Un miros înțepător a plutit spre mine, în timp ce și-a șters 
fiecare deget de la ambele mâini, înainte să-l înlocuiască. Cred că așa 
se explica mirosul de spirt pe care îl simțisem. 


— Așa. Acum, să te privim mai bine. 
Și-a încrucișat braţele și a ridicat un deget spre bărbia proaspăt rasă. 


-Vezi tu, nu e vorba că aș fi impasibil față de... situaţie. Dar Nicole 
și-a asumat niște riscuri inadmisibile. Poţi să-ți închipui pagubele pe 
care le-ai fi putut cauza dacă vreunul dintre dușmanii noștri te-ar fi 
găsit? 


Privirea lui s-a îngustat. 


-Noi avem o datorie, Mila- una pe care Nicole ar trebui să o 
înțeleagă. Și, foarte sincer, indiferent ce ţi-a spus ea, nu ești om. 
Niciodată nu vei fi. 


Vocea lui nu era dură, sau crudă, nici măcar furioasă. Doar calmă, de 
parcă vorbea despre componentele luminilor de deasupra noastră. 
Ceea ce făcea ca spusele lui să fie și mai rele. 


Nu ești om. Nu ești om. Nu ești om. Parcă vorbele lui încercau să 
scormonească pe sub pielea mea fabricată, încercau să se răsucească 
în jurul inimii mele și să ucidă orice rămășiță de speranță pe care o 
mai aveam. Întunericul mă înghițea, așa că am scos la suprafață 
singura imagine care putea să mă ajute. Ochii de un albastru deschis 
ai lui Hunter, zâmbetul lui din colțul gurii au prins viață în mintea 
mea, imaginea perfectă și atât de reală, că aproape simțeam că era cu 
noi în acea încăpere. Căldura mi s-a risipit prin piept, senzaţia de 
plutire pe care o simțisem când el îmi atinsese mâna sau când se 
aplecase spre mine. Am lăsat-o să mă cuprindă, să mă înconjoare, să 
reînvie speranţa pe care Holland încercase să o alunge. Nu avea să 
câștige. Nu atât de ușor. Mi-am ridicat bărbia și m-am uitat urât. 


-Nu știi nimic despre mine. Nu mai știi. 


Buzele groase ale lui Holland s-au strâns scurt, apoi s-au relaxat, 
lăsând să-i scape un chicotit înfundat. Și-a împreunat palmele la 
spate și s-a apropiat mai mult. 


-Tot arțăgoasă, din câte văd. Dar crezi că Nicole te putea face umană 
doar cu niște false amintiri și prin faptul că te-a trimis la școală? 


A scuturat din cap, înainte să continue. 


-Ţi-a făcut un deserviciu. E crud, sincer... să-ți dea false speranţe, să 
te facă să crezi lucruri care nu sunt adevărate. 


S-a ghemuit și și-a pus mâinile pe genunchi, astfel încât să fie la 
nivelul ochilor mei. 


-Nu-ti faci niciun bine dacă te agăţi de aceste iluzii. Spre deosebire 
de Nicole, eu nu te-aș minți niciodată. Ai cuvântul meu. 


La vederea expresiei mele de răzvrătire, a oftat și s-a ridicat 
scuturând din cap. 


-Cum vrei, oricum, nu contează. Acum, că te avem din nou, vom 
scoate tot ce se poate din tine- sau din părți ale tale. 


Părţi ale mele? O imagine cu mine țipând, în timp ce Holland mă 
tăia pe la mijloc cu un ferăstrău uriaș, apoi scotea piese din interior și 
le punea în mâinile întinse ale soldaţilor care așteptau mi-a umplut 
mintea. Am alungat un fior, în timp ce studiam ochii îngustați, gri și 
reci, care în clipa aceea erau complet lipsiți de umor. Cum ajunsese 
mama să lucreze cu omul acela? Sigur, ea mă minţise, dar din 
bunătate și îngrijorare. În timp ce Andrew Holland... ei bine, la 
figurat vorbind, el avea mai puțină inimă decât mine. 


Mama. Dacă aș fi putut măcar să vorbesc cu ea, să o văd, doar o 
clipă. Să mă asigur că era bine. 


-Pot să o văd pe mama? Te rog, am zis printre dinții strânși, în timp 
ce dorința de a mă dezlănțui devenea tot mai puternică. 


In încercarea de a o tempera, degetele mele s-au încleștat, iar pumnii 
mi s-au strâns tot mai tare. 


Forță maximă: 120 kg pe centimetru pătrat. 


Cuvintele roșii din capul meu clipeau, iar eu mi-am relaxat mâinile 
instant și le-am scuturat, de parcă aș fi putut să mă scutur de 
realitatea cuvintelor, de voce. Presiunea putea fi mortală. Holland a 
scuturat din cap, iar zâmbetul lui palid i-a dat târcoale. 


-Mă tem că nu e posibil, momentan. 
-De ce nu? Ce i-ai făcut? 


Gânduri oribile au năvălit asupra mea, imagini cu mama 
inconștientă în vreo celulă întunecoasă, în subsolul acelui loc, sânge 
picurând pe podea din zonele unde o torturaseră pentru a scoate de 
la ea informații. 


- Nimic. Te asigur că Nicole e bine. Chiar crezi că i-aș face vreun rău? 
Mai ales când știu că ea e cea mai bună modalitate de a-mi asigura 
cooperarea ta. 


Cuvintele lui au părut destul de inofensive, dar am detectat 
semnificația lor ascunsă. Atâta timp cât făceam ce voia Holland, 
mama era în siguranță. Altfel... 


— Atunci, când? Când va fi posibil? 


Lipsa mea totală de putere, absența mamei... ambele m-au copleșit 
deodată. Dacă vreodată aveam să o revăd sau nu pe mama depindea 
în totalitate de acel bărbat rece și puternic și, în ciuda eforturilor 
mele de a le alunga, acea conștientizare a făcut ca ochii mei să se 
umple de lacrimi neputincioase. Holland a oftat adânc și a scuturat 
din cap. 


- La naiba! a zis el încet. 


A scos din nou șervețelul, cu mirosul pătrunzător de alcool, și și-a 
șters grijuliu mâinile. 


-M-am rugat ca răspunsurile tale emoţionale să se fi neutralizat cât 
timp ai fost plecată, dar văd că nu s-a întâmplat. Totuși, de asta ne- 
am asigurat că avem o versiune alternativă- și încă una improvizată. 


O versiune alternativă. Cuvinte pentru care până și supercreierul 
meu a avut nevoie de o clipă în plus pentru a le procesa. 


-Ce vrei să spui? 
Dar mă temeam că știam exact ce voia să spună. 


-Doar nu ne-am oprit cercetările din cauza câtorva erori. Am creat o 
altă MILA. 


Holland a băgat șervețelul înapoi în buzunar, înainte să zâmbească, 
primul zâmbet sincer pe care îl văzusem la el. Un zâmbet care părea 
să absoarbă toată căldura din corpul meu. 


-Vrei să spui că există o altă versiune a... a mea? 


Vocea mea s-a transformat în șoaptă. Zâmbetul lui Holland s-a lărgit, 
umflându-i obrajii bucălaţi și subliniind cele patru adâncituri care i 
se întindeau între ochi și tâmple. 


— Exact. Vrei să o cunoști? O versiune fără gunoiul tău emoțional 
exagerat. 


Și-a ridicat privirea spre fereastra dreptunghiulară de deasupra și a 
dat din cap. Apoi, și-a întors privirea spre ușa pe care intrase. Mă 
holbam la ea, încă încercând să înțeleg implicaţiile celor spuse de el. 


În câteva clipe, ceva avea să intre pe acea ușă. O altă MILA. O altă 
fată creată urmare a acelorași cercetări care mă creaseră și pe mine. 
Mă rog, nu exact la fel. Acea MILA nu avea „gunoiul meu emoțional 
exagerat“, după cum spusese Holland, plin de tact. Ritmul inimii 
mele false s-a accelerat și a început să bată nebunește, de parcă 
încerca să scape din corpul meu. Am ridicat o mână la piept, 
încercând să găsesc liniște chiar în acel ritm omenesc și să alung 
ideea că totul era doar o glumă. 


Pași înfundați s-au auzit de dincolo de ușă, urmaţi de sunetul care 
semnala că un cod de acces fusese introdus cu succes. Apoi, clicul 
metalic al mecanismului de acces. În sfârșit, ușa s-a deschis și a intrat 
o fată. Hainele ei erau destul de obişnuite- pantaloni de trening gri- 
cărbune și un tricou alb cu mâneci lungi. OK, poate că mersul ei era 
un pic prea fluid. Atât de grațios, că pașii ei abia se auzeau pe 
podeaua din ciment. Dar nu asta m-a umplut de o groază crescândă. 
Gura ei, cu buza de jos foarte groasă. Trupul ei bine făcut- mai 
degrabă cal de curse decât pursânge. Forma perfect rotundă a 
ochilor mari, de același verde cum erau ai mei. Holland spusese „o 
versiune alternativă“, când, de fapt, vrusese să spună „geamănă 
identică“. 


Am rămas nemișcată, incapabilă să fug, să mă întorc, deși parte din 
mine implora să fac asta. Nici măcar nu am reușit să înghit, în timp 
ce ea se îndrepta spre noi. Am căutat vreun semn distinctiv, o 
caracteristică, ceva care să ne deosebească. Nu se putea să fie exact ca 
mine. Nu se putea. Doar că era. În absolut tot ce vedeam, cu excepția 
părului. Al meu era tăiat aiurea, o tentativă de punk, de la zadarnica 
încercare de deghizare. Degetele mele s-au dus încet spre gât. Brusc, 
mă simţeam atașată cu mai multă înverșunare de noua mea 
înfățișare. Cel puţin mă ferea de la a fi o clonă perfectă. M-am forțat 


să-mi întorc atenţia la Cealaltă Mila. Trebuia să existe ceva diferit. 
Trebuia doar să mă uit suficient de atent. După o scurtă privire 
aruncată fetei, ochii vicleni ai lui Holland au rămas concentrați pe 
fața mea, savurând fiecare nuanţă a reacției mele. 


- Mila, dă-mi voie să ţi-o prezint pe sora ta, dacă vrei. Ea e MILA 3.0. 


Cealaltă Mila, geamăna mea, a prins viață cu un zâmbet politicos și 
cu o mână întinsă. 


-E drăguţ ca, în sfârșit, să te cunosc, a zis ea pe un ton amabil. 


Doar că era ca și cum aș fi spus-o eu. Pentru că vocea ei... vocea ei 
era și a mea. Am tresărit și m-am dat un pas înapoi de la chestia 
aceea îngrozitoare. Mă holbam la ea... îngreuna mult mai mult 
încercarea mea de a mă agăța de speranţa că eram reală. Dacă aș fi 
fost reală, ea nu ar fi existat. În plus, dacă arătam exact la fel, cine știe 
ce altceva mai împărtășeam? Adică, fusesem create în același 
laborator. Asta însemna că aveam aceleași gânduri, același mod de a 
vedea lumea? Îmi citea gândurile în clipa aceea? 


Chiar și după ce descoperisem adevăratele mele origini, niciodată nu 
îmi pusesem la îndoială individualitatea. Întotdeauna știusem că 
eram unică, originală, propria mea creație, exact la fel ca orice om. 
Holland încerca să distrugă acea aparenţă, cu ajutorul ultimei lui 
creații... să distrugă tot ce mă făcuse să cred că eram mai mult decât 
o mașinărie fabricată, cu nimic diferită de următoarea de pe linia de 
asamblare. 


A alunecat un pas mai aproape, să recupereze retragerea mea, cu 
mâna ei excesiv de familiară, încă întinsă, așteptând să o strâng. 
Ideea de a-i atinge pielea mi-a făcut greață. Ar fi fost ca și cum m-aș 


fi atins pe mine. Conștientă de privirea lui Holland, am întins mâna 
cu ezitare și i-am prins degetele. Pielea ei era moale, călduță, neutră. 
Toată îngrijorarea aceea și am simţit... nimic. Nicio legătură, niciun 

dezgust. A fost ca la atingerea oricui altcuiva. 


Cealaltă Mila nu a părut deranjată deloc de înfățișarea mea. De 
înfățișarea noastră. Doar a pășit înapoi, să stea lângă Holland. O 
ușoară încruntare îi făcea sprâncenele să fie un pic aplecate. S-a uitat 
la creatorul ei: 


— De ce nu se bucură că mă vede? 
Holland a atins-o pe cap, la fel cum faci cu un câine. 
-Nu-ti face griji, tu te-ai purtat bine. 


Buzele lui Trei- nu aveam de gând să o consider Cealaltă Mila, nu 
puteam- s-au întins într-un zâmbet larg. Buzele mele. Mă uitam la ea 
cu o fascinatie bolnavă. Niciodată nu observasem că ochii mei arătau 
atât de pieziș când zâmbeam astfel. Zâmbetul ei s-a evaporat o clipă 
mai târziu. Trei a rămas acolo, cu fața placidă, braţele atârnate pe 
lângă corp. De parcă își aștepta noua comandă. Am simțit că pe sub 
pielea mea se târau mici insecte, când Holland a atins-o din nou pe 


cap. 


- Uimitoare, nu-i așa? A fost nevoie de trei încercări, dar cred că, în 
sfârșit, ne-a ieșit. 


Trei încercări... 


— A mai fost o versiune? am întrebat deloc convinsă că voiam să aflu 
răspunsul. 


Trei a zâmbit și s-a ridicat pe vârfuri, nerăbdătoare să răspundă. 


-Primul prototip MILA a avut cu o mie de receptori ai durerii mai 
mult pe centimetru pătrat comparativ cu versiunile următoare. 


Versiunile următoare, adică ea și eu. Cred că era și aceea o 
modalitate de a ne depersonaliza. 


-Deşi receptorii mai mulți pe care îi avea versiunea 1.0 garantau că 
nu ar fi detectată, grație lipsei de răspuns la durere, au dus la eșecul 
ei la testele de tortură. 


— Teste de tortură? 
Trei a clipit spre mine, o dată. 


-Reproducerea unor scenarii de tortură în laborator, pentru a vedea 
cât de ușor ar putea oferi participanţii informaţii, dacă ar fi capturați. 


Amintirile au clipit în mintea mea din nou, iar realitatea m-a 
copleșit. Greșit, totul era greșit. Teste, torturi. Burghiul, arma. 
Tipetele. Dar, la urma urmei, nu fusese strigătul meu; fata din 
încăperea aceea nu fusesem eu. În loc să mă liniștească, oarecum, 
acea conștientizare m-a făcut să mă simt de o mie de ori mai rău. 
Pentru că fata aceea putea suporta mult mai multă durere, durere 
puternică, iar ei o torturaseră pentru a-i testa limitele. Până la urmă, 
singurul lucru care o făcuse mai umană îi și pecetluise „moartea“, o 
condusese la reciclare, ca pe o foaie de aluminiu. 


Dacă aș fi putut vomita, aș fi făcut-o în clipa aceea. Stomacul meu 
ardea, iar greața puternică făcea să mi se învârtă capul. Norocul meu 
că aceea era o funcție biologică ce părea să le fi scăpat. Ultimul lucru 
de care aveam nevoie era ca Holland să-mi ghicească reacția. 


-Eu... eu fusesem creată deja atunci, nu? 
- Da. In cea mai mare parte, a zis Holland. 


Așadar, probabil că mă puseseră să mă uit, asta era clar. Dar de ce 
amintirile mele despre asta erau atât de neclare? De ce nu reușeam 
să-mi amintesc singură toate astea? Răspunsul era simplu. Mama. Să 
mă apere. 


-Din fericire, deja am făcut ajustările. Mai puţini receptori de durere, 
doar câţi trebuie pentru a te alerta când o persoană reală ar simți 
durere. 


M-am uitat spre Trei, să văd dacă avea vreo reacţie la ideea că nu era 
reală. Nimic. Nicio clipire, nicio mișcare a gurii. Doar stătea acolo și 
îmi studia fața în tăcere. Și arăta ciudat de asemănător cu mine. Nu, 
nu mă studia, am decis. Asta ar fi implicat curiozitate adevărată. Și, 
din moment ce ochii ei rămâneau fixați pe faţa mea, în spatele 
privirii ei era dezinteres. De parcă fără o misiune din partea lui 
Holland, ea nici nu exista. Ei bine, cel puţin aveam un răspuns logic 
pentru ceea ce se întâmplase când fusesem aruncată din camioneta 
lui Kaylee. Tipătul, dar fără niciun fel de durere. Niciodată nu 
reușisem să înțeleg asta, până în clipa aceea. 


-Ce ai de gând să faci cu mine? 


- Iniţial? Plănuisem să te eliminăm. Cred că de asta te-a și furat 
Nicole. Tu trebuia să mimezi emoțiile umane, nu să le și simti și, 
categoric, nu atât de bine. Sistemul tău a refuzat orice încercare de a 
le anula, așa că am decis să te eliminăm și să încercăm din nou. 


Să mă elimine. Elimine. 


Simțeam cum totul în mine înghețase și parcă eram captivă într-o 
celulă, în timp ce priveam fața impasibilă a lui Holland. Voia să 
scape de mine de tot. Să îmi șteargă existența, de parcă nu aș fi fost 
mai mult decât un program eronat. Din moment ce el chiar credea că 
nu eram mai mult sau mai puțin vie de atât, nu avea scrupule în 
privința aceea. Eram sigură de asta. 


Senzatia de captivitate s-a risipit, înlocuită de o dorinţă nestăpânită 
de a fugi. Trebuia să scap de acolo. În clipa aceea. Privirea mea 
disperată a găsit uşa- singura potenţială sursă de libertate- și deja 
mă pregăteam pentru inevitabila bătălie pentru a ajunge la ea, când 
realitatea m-a oprit. Nimic nu se schimbase. Holland încă o avea pe 
mama. Pe mama, care nu mă furase pentru că era îngrijorată că aș fi 
prea umană pentru un android. Mă furase pentru că mă considera 
prea umană, astfel că, pentru ea, ideea pe care Holland o spunea cu 
nonșalanţă, aceea de a mă elimina, era echivalentă cu o crimă. 


Omorârea mea. 


Am simtit o lacrimă în ochiul drept, gata să iasă din canalul meu 
fabricat. Am ordonat să rămână acolo. Pentru Holland, emoţiile nu 
erau bune. O slăbiciune însemna distrugerea mea. 


Holland era întors dinspre mine și privea către spectatorii de dincolo 
de fereastră. A aprobat din cap, la un semnal care trebuie să-mi fi 
scăpat, apoi s-a întors, cu un alt trosnet al gumei de mestecat. 


-Am niște vești bune pentru tine, Mila. Abilitățile tale, pe care 
superiorul meu vrea să le testez din nou, să vedem dacă ai vreo 
valoare care ne-a scăpat. Un fel de grațiere. 


-Şi dacă refuz? 


Știam răspunsul înainte ca el să îl rostească. Mama. O folosise pe 
mama drept asigurare. 


-Treci aceste teste și dovedește că Nicole nu a dat-o în bară de tot. 
Vom reconsidera rezultatele în privinţa voastră. Nu le treci, ea 
primește o sentință pe viață. Așa că, în loc de la revedere, spun... 
baftă. 


Și-a ridicat mâneca, s-a uitat la ceasul mare ascuns prin părul șaten 


de pe brat. 


-Testul numărul doi va începe în curând. Oh, aproape că am uitat. 
Nu te mișca, de data asta, Mila. 


Accentul lui tărăgănat avea ceva de avertisment în el. Faptul că știam 
care era poziția precară a mamei a fost singurul lucru care m-a făcut 
să rămân nemișcată atunci când mâna lui s-a întins. Am zărit o 
sclipire argintie înainte să mă prindă de urechea dreaptă. A vârât 
înăuntru ceva rece și străin împins de un obiect subțire, ca un băț. 
Am auzit un click slab, apoi: 


Chipul de securitate: activat. 


Sonda s-a retras, dar degetul dolofan al lui Holland s-a întors la 
urechea mea. Senzatia cărnii lui umede apăsate tare pe cartilajul meu 
mi-a readus în minte amintirea din laborator, dar nu, nu, nu, nu 
puteam- nu voiam- să tresar. 


Receptor wireless: activat. 


-Am fost nevoit să fac asta, a zis el și mi-a dat drumul. Acum nu va 
trebui să ne facem griji că o să evadezi. Chipul acela va activa 


sistemul de protecţie al sediului, dacă te apropii la mai puţin de 4 
metri de intrare. 


Holland a bătut-o pe spate pe Trei și a zis: 
— Dă-o naibii, OK? 


Apoi, a făcut o întoarcere bruscă și s-a îndreptat repede spre ușă. 
Aceasta a zumzăit încet când s-a închis în urma lui. M-a încuiat acolo 
pentru un soi de test. Privirea mea s-a îndreptat spre cea care îmi 
semăna, care stătea în același loc în care o lăsase Holland. 


Rectificare-— ne-a încuiat înăuntru. 


PARTEA A TREIA 

lată-mă în încăperea aceasta sterilă, cu lumini fluorescente deasupra 
și cu podeaua rece din beton dedesubt, la multe mile depărtare de 
Clearwater, în toate sensurile cuvântului. Singură pentru prima dată, 
cu geamăna de a cărei existență nu știusem. Privirile noastre identice 
s-au întâlnit. Ei bine, aproape identice. Încă o dată, am observat o 
diferenţă evidentă între noi: lipsa de căldură din ochii verzi ai lui 
Trei. În loc de dezinteresul de mai devreme, acum, cealaltă creaţie a 
lui Holland mă privea de parcă efectua o disecție vizuală. Membru 
cu membru. Odată finalizată inspecția, Cealaltă Mila a ridicat din 
umeri. 


-Ce e? am întrebat, când am văzut că nu spune nimic. 


-Doar privindu-te, nu se vede că ești imperfectă, asta e tot, a zis ea 
cu vocea aceea care era atât de tulburător de asemănătoare cu a mea. 


Nu, nu asemănătoare, era aceeași. Și, dat fiind tonul ei uniform, se 
prea poate ca ea să fi folosit un nou program. Că tot a venit vorba, 
potrivirea era și mai exactă decât aș fi vrut să recunosc. 


-Nu că ar conta, a continuat ea, am ordinele mele. 

A făcut o pauză, zâmbind. 

-Fără supărare. 

Fără supărare. De parcă nu despre viaţa mea era vorba. 


Fără niciun indiciu vizibil, atenţia lui Trei s-a mutat la geamul de 
deasupra noastră. Privirea mea a urmat-o și am simtit un șoc. 
Aproape de sticlă era un băiat de optsprezece, nouăsprezece ani... 
arăta mult prea tânăr pentru a fi acolo. Pentru a lua parte la... 
povestea aceea. Părul lui negru era lins pe o parte și zburlit pe 
cealaltă, de parcă dormise pe el și nu apucase să îl pieptene. Zvelt și 
stângaci, în cămașa albă și cravata legată lejer, umerii îi cădeau, de 
parcă încerca să scape de constrângerile gulerului strâns. Totuși, 
privirea lui era oricum numai relaxată nu, concentrată ferm asupra 
mea. 


Doi... mă auzi? 
Vocea aspră a răsunat direct în capul meu. 


Ce naiba? M-am împleticit în spate, mâinile mi-au zburat la urechi, 
în timp ce ochii mei s-au îndreptat spre Trei. Nicio reacţie. Ea stătea 
răbdătoare și se uita în sus, la băiat, ca un câine supus. Băiatul. El 
trebuie să fi vorbit. Mi-am scuturat capul de câteva ori, de parcă 
mișcarea repetată putea să alunge pacostea. Desigur că asta nu s-a 
întâmplat. 


După reacția ta, deduc că mă auzi bine. 


Am aprobat din cap cu precauție. 


Bun. Numele meu este Lucas Webb și voi fi supraveghetorul tău pentru 
testele care urmează. 


Din nou teste, exact cum spusese Holland. Dar ce fel de teste? Și... 
tipul acela putea să îmi audă gândurile, la fel cum îi auzeam eu 
vocea? L-am privit gândind mă auzi? în direcţia lui, dar nu s-a văzut 
nicio schimbare în expresia lui, nicio reacție. Nu mai devreme de trei 
secunde, când am văzut la el un zâmbet vag. 


Trebuie să vorbesti tare, dacă vrei să te aud. Tu poți să mă auzi doar pentru 
că generalul Holland ti-a activat receptorul wireless. 


OK, asta a făcut ca fluturarea respirației mentolate a lui Holland în 
fața mea și degetul lui îndesat în ureche să pară mai puțin ciudate. 
Doar un pic. La câţiva metri de mine, Trei tocmai încheia un ritual 
ciudat, folosind mâna stângă pentru a-și roti complet articulațiile de 
la brațul drept. 


-Ce fel de teste? am întrebat privind-o cu sporită neliniște cum a 
făcut la fel și cu mâna stângă. 


Fiecare deget era îndoit și extins, urmat de încheietură. Dacă proceda 
la fel ca la partea cealaltă, urma cotul, apoi umărul. Cum făceau 
alergătorii de la școală, care se încălzeau înaintea competițiilor. Un 
pumn ca de gheaţă mi-a strâns inima. Doar un ecou, mi-am amintit, 
încercând să-l alung. O senzaţie fantomă. Nu ai inimă. Nu mi-a 
folosit. 


Testele care vor decide... rezultatele tale finale. 


Se simţea o ușoară ezitare în ochii lui Lucas, deși expresia lui 
rămăsese neutră. 


Testele sunt gândite în așa fel încât să-ți expună abilitățile, dar și 
deficienţele. După ce le vei termina pe toate trei, acțiunile tale vor fi evaluate 
și notate, iar asta îți va decide viitorul cu noi. 


Vocea s-a oprit, dar Lucas a continuat să ne privească impasibil prin 
geam. 


Deficienţele mele, adică... emoțiile mele? Tipul acela ciudat și 
ciufulit îmi spunea că orice manifestare a emoțiilor va fi folosită 
împotriva mea. Nu am avut mult timp să mă gândesc la asta, pentru 
că, trei secunde mai târziu, a rostit următoarele cuvinte: 


Primul test începe... în cinci minute. 

-Eşti pregătită? mi-am auzit vocea. 

Nu vocea mea. Vocea ei. Trei se uita la mine, cu capul ridicat. 
— Pregătită? 

A aprobat din cap. 


— Să-ţi testezi abilitățile de luptă, pentru a te asigura că dr. Laurent 
nu le-a schimbat prea mult, când a făcut ajustările neautorizate. 
Tuturor ne sunt testate abilităţile fizice de luptă. 


Abilități de luptă? Greaţa mi-a răsucit stomacul. Am privit în sus, 
spre fereastra spectatorilor, unde alte șase feţe se apropiaseră de 
sticlă, lângă cea a lui Lucas Webb, una dintre ele fiind a lui Holland. 
Nu aș fi fost surprinsă dacă ar fi început să pună pariuri. Am 
scuturat din cap și am arătat spre ea. 


-Nu vreau să mă bat. Nu vreau să mă transforme în... 


A 


L-am înghițit pe „tine“ în ultima clipă, când mi-am dat seama cât de 
îngrozitor ar fi sunat. 


—... în ceva ce nu sunt. 


Ea și-a înclinat capul, iar părul șaten i-a alunecat pe umărul drept. 
Mă întrebam dacă aș fi simţit aceeași textură mătăsoasă ca la al meu, 
dacă l-aș fi atins. 


-Ştiu ce ai vrut să spui, a zis repetând mișcarea mâinii mele, într-o 
fluturare ciudat de identică. Nu vrei să te transforme în mine. Nu-ţi 
face griji, nu mă jignești. E destul de ilogic, totuși. Tu ești eu, doar cu 
mai multe emoții. lar dorințele noastre sunt irelevante aici. 


Tu ești eu... 


Ideea a sfâșiat materialul subţire care mă ţinea laolaltă, încercând să 
elibereze fiecare picătură de teamă pe care o reprimasem. Asta își 
doreau... Holland, creatura aceea, toți ochii curioși de la fereastra de 
sus. Voiau să mă transforme într-o adevărată clonă a creaturii care 
stătea în fața mea. Voiau să renunt la sentimente și să cedez. Trei 
spusese că dorinţele noastre erau irelevante, dar eu nu credeam, nu 
puteam să cred asta. Indiferent ce ar fi trebuit să fac, nu aveam de 
gând să-i las să mă transforme în ea. 


Fără avertizare, Trei a făcut un pas grațios spre mine, iar eu am făcut 
unul în spate. Un fel de vals. 


— Ar trebui să te asiguri că urmezi instrucțiunile cât ești aici. 


-De ce? E imposibil să-ți pese de ce se întâmplă cu mine. 


Sau era posibil? La urma urmei, Holland pomenise că îmi reparase 
scăpările emoţionale, nu că reușise să le elimine. Ea a clipit lent din 
nou, deja începeam să-mi dau seama că asta însemna că era 
nedumerită. 


-Suntem făcute din același material, avem aceeași tehnologie. Dacă 
am fi oameni, am fi surori. Ne înţelegem una pe alta. 


Surori. 


Am vrut să-mi acopăr ochii, să mă întorc, să șterg complet acel 
scenariu. Acea... distorsiune a mea chiar simțea o legătură între noi. 
Credea că suntem una și aceeași. Ceea ce, dacă ar fi fost adevărat, ar 
fi însemnat fie că ea era mai umană decât credeau ei, fie... că eu eram 
mai puțin umană. Capul meu se mișca înainte și înapoi, tot mai 


repede. 
—Nu, nu ne înțelegem una pe alta. Eu am sentimente. În timp ce tu... 
Acea clipire lentă, din nou. 


— Am sentimente. Dar ale mele funcționează normal, potrivit 
ghidului comportamental. Pe când generalul spune că tu, de fapt, 
simți emoții la fel ca un om. 


S-a încruntat. 
-Să sperăm că vor putea repara asta. 


Să repare asta. De parcă ștergerea emoțiilor mele ar fi fost ceva la fel 
de ușor ca schimbarea unei baterii de mașină. M-a trecut un fior. 
Speram să nu fie cazul. Până în clipa aceea, nu îmi dădusem seama 
ce serviciu îmi făcuse mama. Chiar dacă minţise, cel puțin prin 


faptul că mă determinase să cred că eram fiica ei, că aveam un tată, 
învățasem cum să iubesc, cum să simt multe sentimente, suișuri și 
coborâșuri și toate celelalte. Să-mi fie luate toate acestea printr-o 
simplă procedură... chiar nu era posibil? 


Inainte să mă pierd cu firea de tot, vocea lui Lucas mi-a răsunat în 
urechi. 


Scopul acestui prim exerciţiu este să îţi testăm abilitățile defensive. Este 
esenţial să nu fii doborâtă și capturată în lupta corp la corp. 


Vocea lui suna calm, detașat. De parcă vorbea cu un robot, nu cu un 
om. Am privit din nou spre fereastra de sus, revărsând fiecare 
picătură de furie și de ură față de acel loc, față de Holland, față de 
creatura de lângă mine, care nu ceruse să fie creată, dar care mă 
dezgusta oricum, pentru că îmi amintea cât de departe eram, de fapt, 
de o ființă omenească, și față de el. Faţă de tânărul care crease acele 
teste, care îmi ordona să lupt fără să se gândească cum m-ar putea 
afecta asta. 


Prin geam, privirile noastre s-au întâlnit. Intensitatea privirii mele 
trebuie să îl fi surprins, pentru că buzele lui s-au întredeschis a 
surpriză. După câteva secunde, și-a mutat privirea în jos, de parcă 
ochii mei făceau o gaură prin el. Ambele mâini i-au trecut prin păr, 
ciufulindu-l și mai mult. Brusc, părea să se simtă foarte incomod 
acolo sus. Am alungat durerea bruscă pe care am simtit-o. La urma 
urmei, el crease acel test. Dacă se simțea rău, era mai mult decât 
bine-venit să schimbe locul cu mine. Când, în sfârșit, s-a îndreptat și 
s-a uitat din nou la mine, am ridicat mâinile, cu palmele în sus, și am 
înălțat din umeri. 


—Și? am mimat. 


... și chiar vrem să îți comparăm abilitățile cu cele ale lui Trei. 
Tonul lui a fost mai blând de data asta. 


Gata? 


Toată căldura s-a scurs din corpul meu și m-a lăsat rece, foarte rece. 
Mâna mea a zburat spre gură, pentru a masca un chicotit de panică. 
Gata? Nici vorbă. Pumnii mei s-au strâns și am auzit vocea mamei. 
„Orice ai face, nu-ți pierde controlul. Sentimentele tale sunt un 
minus acolo.“ Am tras aer în piept și mi-am relaxat mâinile. 


— Am de ales? am întrebat cu voce calmă. 


Sprâncenele lui groase s-au adunat pe frunte, iar buzele i-au zvâcnit. 
Pumnii mei s-au strâns din nou. Eram foarte bucuroasă că îl 
amuzam. 


Nu. 
— Atunci, nu întreba. 


Cu asta, m-am întors dezgustată. O pauză scurtă, apoi vocea lui 
Lucas a răsunat în încăpere, de data asta, printr-un difuzor ascuns. 


-Testul va începe în cinci... patru... trei... doi... unu. 


Trei a sărit încă înainte ca „unu“ să apuce să fie rostit de Lucas. M- 
am ferit exact la timp. S-a încruntat și a clipit. Din nou, nedumerită. 


-Nu te temi, nu-i așa? Pentru că vor scădea puncte pentru asta. 


Avea dreptate, știam. Deși nu îmi doream deloc să mă bat, sora mea 
mai puțin emoțională știa bine. In clipa aceea, dorințele mele erau 


irelevante. Mai ales dacă voiam șansa de a o revedea pe mama. In 
viață. Am aprobat din cap și am deschis gura să spun „OK...“. 
Piciorul lui Trei m-a lovit peste faţă, cu o plesnitură asurzitoare. 


Contact realizat. 


Mulţumesc pentru nimic. Acela a fost răspunsul meu mental buimac la 
vocea interioară, în timp ce am sărit în spate și m-am lansat cu 
putere spre dreapta, iar coapsa mea a fost cea care a atins pământul 
mai întâi, urmată de obrazul meu. Suficient de tare ca forța 
impactului să-mi amintească de căderea din camioneta lui Kaylee. 
Totuși, nu am avut timp să văd dacă am vreo rană, pentru că Trei și-a 
continuat lovitura cu un salt în față; atât de repede, că aproape n-am 
văzut-o. M-am rostogolit spre stânga și am scăpat de lovitura ei la 
distanţă de o milisecundă. Abia am avut timp să mă ridic, când... 
pac! Mâna ei m-a prins de umărul stâng, cu o forţă și mai mare decât 
cea a loviturii. M-am clătinat, m-am lăsat în jos, încă o dată, și abia 
am apucat să mă feresc de lovitura care a urmat. În felul acela, aveam 
să pierd în mai puţin de două minute. M-ar fi eliminat și cine știe ce 
s-ar fi întâmplat cu mama. 


În timp ce mă feream, mă întrebam înnebunită cum puteam 
împiedica toate acelea. Poate că era din cauză că nu aveam 
antrenament, poate că Trei avea un program mai performant, poate 
că mama ștersese ceva esenţial când îmi ascunsese trecutul. 
Indiferent de motiv, geamăna mea mă bătea la fund și nu numai. 
Structura care forma coapsa mea părea să aibă nevoie de o ședință 
prelungită cu Kitul cu scule al mamei. Dacă aș fi tinut-o tot așa, n-ar 
mai fi rămas prea multe de dezmembrat din mine. 


Tocmai atunci, un sunet mi-a explodat în ureche. Ca și cum Lucas ar 
fi tușit. Asta m-a făcut să-mi întorc atenţia spre Trei, dar nu suficient 


de repede. Piciorul ei a bătut pământul, apoi m-a lovit în ureche, cu 
atâta forță cât să facă și amărâţii mei receptori de durere să tipe. Și 
mi-ar fi nimerit fața, dacă nu ar fi fost Lucas. Și continua să înainteze. 
M-am aruncat într-o altă rostogolire disperată, deoarece aveam 
nevoie să câștig chiar și o fracțiune de secundă, pentru a mă ridica, 
înainte ca omologul meu mai bine echipat să mă zdrobească de 
parcă aș fi fost o conservă. Un omolog care era la distanță de numai 
doi pași. Și care trebuie să fi anticipat deja o altă rostogolire. 


Salt înapoi. 


De data asta, nu am pus la îndoială vocea. Nu m-am oprit să mă 
gândesc că nu făcusem niciodată un salt înapoi, cel puţin nu în 
amintirile mele reale peticite. Doar m-am agăţat de idee și, cât ai 
clipi, corpul meu a acționat, de parcă mai făcuse asta de sute de ori. 
Mi-am pus palmele pe pământ, mi-am azvârlit picioarele peste cap și 
am împins. Tare. Pentru o clipă, m-am rotit în aer, fără nimic care să 
mă țină, cu fața spre pământ, iar frica m-a pocnit în stomac. În clipa 
următoare, atingeam pământul cu degetele de la picioare. În timp ce 
am aterizat, am simţit prin corp un iureș familiar, ca o izbucnire de 
adrenalină pe care, de fapt, nu o aveam. Totuși, n-am avut timp să-mi 
sărbătoresc victoria. Am aterizat într-o poziție defensivă, în clipa în 
care picioarele mele au atins betonul. M-am proptit bine. Nu puteam 
să tot fug, trebuia să rămân pe picioare. Cel puţin de data aceea am 
fost pe jumătate pregătită, când a venit lovitura. Am făcut un salt 
lateral, suficient cât pumnul ei doar să-mi șteargă obrazul. Totuși, 
forţa m-a făcut să mă clatin. Dar nu am căzut. Mi-am recăpătat 
echilibrul, am evitat următoarea lovitură... apoi am lovit cu piciorul. 
S-a lăsat în jos la timp, dar, în sfârșit, în sfârșit, făcusem ceva ofensiv. 
Dacă m-aș fi rostogolit pe podea, probabil că m-ar fi scăpat de 
lovituri, dar mă îndoiesc sincer că mi-ar fi adus puncte în plus din 


partea spectatorilor. Chiar în clipa aceea, simțeam greutatea 
privirilor asupra mea. A lui Holland, a lui Lucas. Și, în ciuda singurei 
mele mișcări nondefensive, simțeam gheață pe spate. Continuam să 
dau greș. Partea bună era că Trei recunoscuse faptul că ieșisem din 
incapacitatea mea inițială. Se retrăsese și mă înconjura încet, cu ochii 
aceia straniu de familiari scrutându-mi fiecare mișcare, în timp ce mă 
roteam odată cu ea. Aștepta doar să fac o greșeală. 


Am atacat cu piciorul stâng- o diversiune. Când s-a ferit într-o parte, 
lovitura mea venită din dreapta s-a dus la gâtul ei. S-a clătinat și a 
dat înapoi trei pași, apoi patru. Un om ar fi fost doborât de lovitura 
aceea, traheea fragilă fiind anihilată pentru moment. De fapt, 
folosisem exact aceeași mișcare în Clearwater. Dar Trei și-a revenit, 
îndată ce și-a recăpătat echilibrul. Am atacat cu mâna dreaptă. La fel 
de repede, Trei a ridicat braţul stâng, să mă blocheze. Și am 
continuat la fel, rotindu-ne. Una dintre noi lovea, cealaltă o bloca. 


Dar trebuia să câștig. 


Cum naiba puteam să-i fentez apărarea? Mai ales când, cel mai 
probabil, amândouă aveam exact aceleași programe de antrenament, 
ceea ce făcea imposibil să nu ne prevedem una alteia mișcările. 
Răspunsul s-a ivit în mintea mea ca o șoaptă. Simplu. Nu trebuia să 
mă bazez pe similaritățile noastre, ci pe diferențe. Dacă nu puteam 
să înving în condițiile ei, trebuia să o fac în ale mele. 


— Și te lasă să asculți muzică aici? am întrebat, cu toate simțurile 
treze, gata să sar la cel mai mic semn de mișcare. 


- Incercarea ta de a-mi distrage atenţia nu va funcționa, să știi, mi-a 
spus răbdătoare. 


-Cine zice că vreau să-ți distrag atenţia? Mă gândesc doar că 
merităm un pic de muzică. In filme, întotdeauna este muzică atunci 
când unii se bat. 


Mă rog, cel puţin în filmele de acţiune pe care le văzusem eu. Cu 
mama... Mi-am alungat imaginea ei din minte. Intenţia era să distrag 
atenția adversarei mele, nu pe a mea. 


- Uite, o să-ți cânt una dintre melodiile preferate ale prietenei mele. 
O cânta mereu când eram în Minnesota. 


Și m-am lansat într-o lălăială a Brown Eyed Girl. Un cântec pe care 
Kaylee îl chinuia de fiecare dată când îl auzea la postul ei de radio 
preferat. Vocea mea răsuna în camera goală, însoțită de sunetul 
pașilor noștri, în timp ce continuam să ne rotim. Am terminat primul 
vers și am continuat cu refrenul. Îmi doream să pot arunca o privire 
la feţele care ne priveau de deasupra. Probabil că se întrebau dacă nu 
cumva mașinăria lui Nicole Laurent făcuse un scurtcircuit. Sau dacă 
nu fusese stricată iremediabil de schimbările pe care i le făcuse. Dar 
nu îndrăzneam să mă uit. În clipa în care mi-aș fi luat ochii de la sora 
mea, chiar și numai pentru un moment, ar fi atacat. 


-Cântecul ăsta nici măcar nu se potrivește. Niciuna dintre noi nu are 
ochi căprui, a zis Trei, în cele din urmă. 


Dar a rămas vigilentă. A pășit lateral. Am făcut și eu la fel. Și am 
cântat. Ne despărțeau doar câțiva metri. 


„We used to sing, sha la la la“ 
Lovitură de stânga. 


Upercut de dreapta. 


O listă de potenţiale mișcări mi-a apărut în minte, dar le-am ignorat 
pe toate, pentru una la care știam că partea mea androidă nu se 
gândea. Mai ales pentru că era o mișcare stupidă. Niciun luptător 
experimentat și în toate mințile nu ar fi încercat-o. Riscul de a fi lovit 
era prea mare. Lipsa de logică a mișcării era exact motivul pentru 
care era posibil să funcționeze. 


Așadar, am continuat să cânt tare, chiar și atunci când m-am dus cu 
capul înainte spre picioarele ei. Mi-am dat seama cât de ridicolă era 
mișcarea aceea. Dar era prea târziu. Am ignorat avertizarea 
abandonează!, care clipea în spatele ochilor mei, mi-am adunat curajul 
și am sperat să se termine cu bine. Reflexele adversarei mele se 
trezeau repede, dar asta numai pentru că sistemul ei computerizat 
procesa toate posibilele atacuri și îi pregătea corpul să acționeze în 
consecință. Dar pentru aceea nu era pregătită. Asta mi-a oferit 
secunda în plus de care aveam nevoie. Dar și-a revenit repede, iar 
piciorul ei drept a atacat. Nu suficient de repede și de puternic. Când 
piciorul ei s-a ridicat, am apucat-o de călcâi și am tras cu putere, 
schimbându-mi toată greutatea corpului spre dreapta. l-am dat 
drumul și m-am rostogolit din calea ei când a căzut. O clipă mai 
târziu, am sărit pe ea și i-am imobilizat brațele cu mâinile și torsul cu 
genunchii. 


„La la te da“, am terminat încet. 


S-a zbătut, dar am tinut-o bine. Nu aveam de gând să mai repet 
experienţa. Testul acela era încheiat. In cele din urmă, s-a relaxat. Din 
poziția aceea, a clipit spre mine și a strâmbat din nas. 


-Data viitoare poti, te rog, să cânți altceva? Cântecul ăla îmi pare... 
enervant. 


Un chicotit slab, ușor isteric mi-a ieșit din gât. Câștigasem! 
Câștigasem bătălia și reușisem asta folosindu-mă atât de părțile mele 
de android, cât și de cele umane. Exaltarea mi-a fost întreruptă de 
vocea lui Lucas. 


Ei bine, a fost... interesant. 


Încă se uita la mine, de la geam. Nu zâmbea, de data asta. 
Amuzamentul lui dispăruse, după cum rostise „interesant“. Valul de 
căldură s-a risipit complet și a lăsat în urmă un nod în stomac. Un 
singur test, atât trecusem. Încă mai aveam două și puteam doar să- 
mi imaginez că aveau să fie și mai grele, poate chiar imposibile. 


— Acum pot să o văd pe mama? 


Trei a sărit în picioare, legănându-se ușor înainte și înapoi, pe vârfuri 
și pe călcâie. 


— Am terminat sau mai avem o rundă? a întrebat privind spre geam. 


Nerăbdarea din vocea ei îmi spunea că ar fi fost mai mult decât 
fericită să mai avem una. 


Nu, ați terminat, deocamdată. 


După felul în care și-a înălțat capul, ușor spre stânga, mi-am dat 
seama că Lucas ni se adresa amândurora. 


Trei, tu ai obținut o notă mai mare în prima parte a testului, prin faptul că 
ai reușit să-ți pui adversarul în poziție defensivă și să plasezi niște lovituri 
decisive. 


Trei a zâmbit; în același fel în care o făcuse atunci când Holland o 
atinsese pe cap. 


Dar Doi a obținut o notă finală mai mare, prin faptul că și-a dat seama că 
tehnicile de luptă nu sunt suficiente pentru a câștiga și prin faptul că a 
folosit... ingeniozitatea... 


De data aceea, a zâmbit. S-a văzut doar o ușoară ridicare a colțurilor 
gurii, dar... chiar și așa. Mi-am strâns pumnii și am rezistat pornirii 
de a-i șterge expresia aceea de pe față. Era viața mea, viața mamei 
motivul amuzamentului său. 


... pentru a întrece un adversar la fel de priceput și, în cele din urmă, 
pentru a-l învinge. Trei, te rog să aștepți lângă ușă până îți vine escorta. 
Doi, cobor într-o clipă. 


Indată, Trei s-a răsucit pe călcâie, dar s-a oprit să mă privească peste 
umăr. 


-Poate că generalul Holland nu te va elimina, până la urmă, a zis ea 
pe tonul uniform al unei casiere. 


De parcă mi-ar fi mulțumit pentru o comandă, când, de fapt, sugera 
că cineva se va juca cu interiorul meu. A pornit spre ușă, care a 
bipăit și s-a deschis exact când ea a ajuns acolo. Un soldat de 
douăzeci și ceva de ani, îmbrăcat cu un tricou negru obișnuit, cu 
pantaloni de uniformă cu multe buzunare, care păreau să le placă pe 
acolo, o aștepta pe partea cealaltă. Amândoi au dispărut după colț. 
Am așteptat ca ușa să se închidă, dar a apărut un tânăr îmbrăcat cu o 
cămașă cu guler alb, cravată legată lejer și pantaloni gri. Tipul de la 
fereastra de sus. Lucas Webb. 


CAPITOLUL 26 


Lucas s-a oprit în ușa deschisă, cu mâinile vârâte în buzunar. 
Imaginea unei nonșalanțe depline. Se uita la mine. Dar acea imagine 
s-a risipit când ușa a început să se închidă și l-a lovit în braţ. A scos o 
înjurătură și a intrat. Mi-am permis să zâmbesc ușor pe seama lui. 
Pentru comportamentul lui de mai devreme. 


Roșeaţa care i-a apărut în obrajii altfel palizi sugera o stare de jenă, 
dar a continuat să mă privească. În schimb, s-a îndreptat spre mine, 
cu fruntea încruntată, de parcă eram un puzzle care trebuia rezolvat. 
Mersul lui nu era la fel cu al altor soldaţi. Se lăsa cu mai multă 
greutate pe piciorul drept, iar cel stâng abia atingea pământul. 
Ghetele lui arătau și ele diferit, cu talpă mai groasă decât altele, iar 
cea stângă era răsucită spre exterior, doar un pic, de parcă piciorul 
lui n-ar fi fost chiar drept. Având în vedere toate acestea, nu credeam 
că era soldat. N-ar fi trecut de pregătirea de bază. Dar era acolo și 
supraveghea acele teste. Pentru mine asta era tot ce conta. 


Când s-a apropiat, mi-am ridicat bărbia și m-am pregătit pentru o a 
doua inspecție degradantă, cum fusese cea a lui Holland. Greaţa mi- 


a răscolit stomacul, dar nu m-am mișcat. Nu puteam s-o dau în bară 
din nou, indiferent cât de violată m-aș fi simțit de ochii lor băgăcioși 
și de mâinile lor. Încordarea din pieptul meu s-a mai risipit, când s-a 
oprit respectuos la distanţă de trei picioare. 


-Lucas Webb, supraveghetorul tău. 


Și-a scos mâna dreaptă din buzunar, apoi a îngheţat cu ea întinsă, la 
jumătatea drumului spre mine, de parcă mișcarea fusese instinctivă, 
dar, amintindu-și că nu eram tocmai om, nu prea știa cum să 
procedeze. 


-Uh... 


Am lăsat exclamaţia mea să se audă înainte să întind mâna spre a lui. 
La doar câţiva centimetri distanță, dar fără să ne atingem, astfel ca el 
să aleagă. 


- Mila. Și nu mușc. 


Din nou, acea întredeschidere a buzelor lui și ochii holbați pentru o 
clipă. Eram pe cale să renunţ, când a întins mâna și a prins-o pe a 
mea, practic, cu totul, cu mâna lui mare. Nu-mi amintesc să fi avut 
niciun fel de așteptări, dar trebuie să fi avut, pentru că senzaţia pe 
care mi-a dat-o pielea lui m-a surprins. Era caldă și ușor umedă. Mai 
aspră decât m-aș fi așteptat de la cineva care lucra toată ziua la un 
computer. Am simţit în palmă mici abraziuni circulare, ca un nisip 
fin, în timp ce îmi scutura mâna cu o strângere fermă, dar grijulie. 


Grijulie. La fel cum ai strânge mâna unui om, astfel încât să nu 
doară. Am alungat îndată acel gând. Ridicol. În plus, date fiind 
circumstanțele, dacă îi ofeream lui Lucas avantajul îndoielii, se putea 


dovedi foarte periculos. Nu puteam să las garda jos în preajma lui, 
nici măcar o clipă. 


- Imi pare bine, a zis el și mi-a dat drumul, apoi și-a băgat din nou 
mâna în buzunar. 


-Dacă tu zici, am răspuns, atentă să îmi păstrez expresia neutră. 


Aparent, mica mea înțepătură dispreţuitoare l-a surprins, pentru că 
ochii lui s-au holbat din nou. Căprui. Erau de un căprui aurii, cu 
mici sclipiri de verde-închis și de albastru. Genul de ochi care te-ar 
provoca să îi reproduci în laborator. Și-a dres glasul, înainte să 
răspundă. 


- Eu, ăăă, ar trebui să te duc la reparații. 


Am tresărit, dezamăgită într-un mod ciudat că instinctul meu se 
dovedise corect. Nu se gândea deloc la mine ca la un om. 


-Ce e? a zis, evident, observând reacţia mea, deși fusese una 
discretă. 


-Nu sunt o bicicletă, am mormăit, înainte să-mi închid gura 
enervant de mare. 


- Eu... mereu vorbeşti în metafore? 


Ce? Replica aceea mi s-a părut atât de ciudată, că furia mea s-a risipit 
într-o clipă. 


— Aăă... niciodată nu m-am gândit la asta, am zis încet, meditând. 
Cred că da. De ce? Trei nu face la fel? 


—Nu. 


S-a oprit să mă analizeze. Complet, de data aceea, o studiere lentă, 
din cap până-n picioare, care mi-a adus o roșeaţă în obraji, deși nu 
era nimic sexual în evaluarea lui. Dar nu a făcut-o nici cu aceeași 
detașare clinică a lui Holland. A fost ca mai devreme. De parcă mi-ar 
fi verificat fiecare centimetru, în căutarea unei soluții pentru o 
problemă pe care doar el o vedea. Cu cât treceau mai multe secunde, 
cu atât mă simțeam mai incomod, până când, în cele din urmă, nu 
m-am mai putut abtine și mi-am încrucișat brațele. Gestul probabil 
că l-a surprins, pentru că a clipit și s-a dat înapoi. 


— Scuze, n-am vrut să... doar... mă aşteptam la altceva. 


Altceva. Ceea ce însemna că trebuie să fi fost nou acolo. Altfel, ar fi 
știut la ce să se aștepte. Am simțit un gol în stomac. Asta însemna că, 
probabil, nu avea informaţii foarte utile pentru mine, chiar dacă aș fi 
putut scoate ceva de la el. Mi-am ridicat privirea spre fereastră și am 
simțit un fior. Totuși, ar fi fost de preferat să vorbim în altă parte, nu 
acolo. 


— Ai zis ceva despre reparații? l-am incitat. 


A clipit și m-a făcut să observ că genele lui negre erau aurii la 
vârfuri. 


— Reparații, da. Pe aici, te rog. 


L-am studiat, în timp ce mă conducea spre ușă, cu mersul acela 
ciudat. Era înalt- peste 1,80 m- și deșirat, deloc robust, precum 
soldaţii musculoși pe care îi văzusem. Sau ca Hunter, că tot a venit 
vorba. Dar mă surprinsese cu puterea cu care îmi strânsese mâna. M- 
am întrebat dacă imaginea aceea de slăbănog era la fel de 
înșelătoare. 


Lucas m-a dus pe un alt hol decât cel pe care venisem, conducându- 
mă și mai adânc în interiorul clădirii. Liniște și lumină difuză, fără 
țipenie în jur. 


GPS, am comandat. Am simtit o scânteie în cap, apoi... nimic. 
Probabil că aici e blocat, ca în mașină. 


După ce am trecut de cinci uși pe dreapta, fiecare la fel de nemarcată 
și de argintie ca următoarea, în sfârșit, am virat spre a șasea. O altă 
ușă metalică, la fel ca cea care ducea în prima cameră de teste, doar 
că mai mare- 4 metri lățime și 2,5 înălțime. Sub o tastatură mare 
încorporată în tocul ușii, pe dreapta, era o masă mică argintie. 
Singurele obiecte de pe ea erau doi cilindri metalici. Lucas s-a întins 
după cilindrul din dreapta și a scos un beţișor de urechi. Apoi, a 
deschis gura și și-a tamponat interiorul obrazului, înainte să apese 
un buton verde mic, de la baza tastaturii. O tavă îngustă a ieșit 
dedesubt, acoperită cu un material din plastic strălucitor. A șters 
bețișorul de plastic, apoi a apăsat butonul din nou, iar tava a 
alunecat la loc. Pe tastatură a clipit un bec roșu. 


Confirmarea sau negarea identității va apărea în zece secunde. 


A băgat beţișorul în cilindrul din stânga, când numărătoarea inversă 
a început. După cele zece secunde, lumina roșie s-a făcut verde. 


Scanare ADN verificată: Lucas Webb. Vă rugăm introduceți codul de acces. 


A tastat codul lui de doisprezece digiti, pe care l-am memorat, în 
timp ce neliniștea mea creștea. Toate acele măsuri de securitate într o 
clădire secretă a guvernului? Nu prevesteau nimic bun, indiferent ce 
era de cealaltă parte a ușii. 


Ușa s-a împiedicat întâi, înainte să alunece și să se deschidă, cu un 
bâzâit. Lucas s-a încruntat. 


-Când au de gând să rezolve nivelul de umiditate de aici? In curând, 
o să afecteze echipamentul. Computerele..., a mormăit el încet, ca 
vorbind cu sine. 


Huh. Tipul acela avea mai putine abilități sociale decât mine. Ceea ce 
m-a încurajat să întreb: 


-Ce ai la picior? 
A ridicat din umeri, aparent nederanjat de întrebare. 


-M-am născut cu o malformatie. După cinci operații, ăsta a fost cel 
mai bun rezultat. 


Nici măcar o urmă de amărăciune în vocea lui. Deși nu voiam, am 
simţit o ușoară admiraţie faţă de felul în care accepta lucrurile. Mă 
așteptam la o încăpere zgomotoasă, dar, când am intrat, primul lucru 
pe care l-am observat a fost ordonat ordinea. Patru frigidere 
industriale aliniate pe peretele stâng; două dintre ele aveau 
inscripționat: AVERTISMENT: CONŢINE SUBSTANTE 
PERICULOASE. În dreapta noastră era un birou mare, pe care stătea 
un monitor. În mijlocul încăperii erau două șezlonguri uriașe, unul 
care părea să aibă deasupra un obiectiv de laser, lung, subțire și 
sofisticat, iar celălalt așezat lângă o masă pe care se aflau două cutii 
imense pentru instrumentar. 


Dar obiectul dominant de acolo era dispozitivul ciudat din colțul din 
spate. Un tub mare și transparent- suficient de mare să încapă în el 
un om -—, care stătea în picioare. Doar suprafața transparentă avea o 


rețea de linii subțiri, care o acoperea în întregime, iar unele dintre ele 
clipeau din când în când. Întregul dispozitiv era conectat la o 
mașinărie care zumzăia și care avea atârnate deasupra niște 
monitoare de computere. 


Lucas s-a oprit în faţa unuia dintre scaunele înalte învelite în vinil și 
metal- în genul celor pe care le văzusem într-o reclamă la un cabinet 
stomatologic. Un monitor de computer atârna suspendat deasupra 
lui. Luca a făcut o mișcare ciudată cu mâna spre el. 


-Te rog, ia loc. 


Am privit precaută scaunul din spatele siluetei lui înalte. Pe 
dedesubt se întindeau cabluri, până la o cutie neagră de pe podea. 
Un computer, mi-am dat seama. Deasupra, unde ar fi stat capul meu, 
două compartimente dreptunghiulare ieșite în afară, pe laterale. 


-Pot să stau pe acela? am zis și am arătat spre un scaun inofensiv, 
rotativ, din stânga celui mare. 


S-a strâmbat. 

-Nu, acolo stau eu. 

Am oftat. 

-Ce ar fi să stau în picioare? 
A dat din cap. 


-Nu ţi-aș recomanda. Nu dacă nu vrei ca Holland să-i trimită aici pe 
unii, să te lege. 


Asta m-a făcut să mă grăbesc spre scaun. 


- Pas, am zis. 


Am încercat să nu intru în panică, în timp ce îmi aminteam de Mila 
Unu, legată de un scaun, în timpul așa-ziselor teste de tortură, care 
lăsase la o parte reținerile, când un bărbat se apropiase cu un 
burghiu de pieptul ei. Puteam să ajung ușor în acea poziție și, chiar 
dacă nu aveam aceiași receptori de durere ca Mila Unu, ideea unui 
burghiu care să treacă prin pielea mea sau a unui glonţ care să-mi 
intre în craniu mă îngrozea. 


M-am cocoțat pe scaunul înalt, ajungând astfel la nivelul feței lui 
Lucas și putând să-l studiez. În general, înfățișarea lui Lucas ar fi 
trecut probabil neobservată pentru fetele din Clearwater- nu avea 
pomeţi foarte bine definiti, nici păr intenționat ciufulit, nici trăsături 
perfect simetrice, vecine cu feminitatea. Doar un nas putin coroiat și 
piele albă, care nu părea să se bronzeze ușor. Nimic respingător, dar 
nici ceva care să merite observat. Cu excepţia ochilor. Ochii lui intrau 
într-o cu totul altă categorie. Nu doar din cauza surprinzătorului 
amestec de culori, ci și a felului în care genele dese se schimbau la 
capete din maro închis în auriu. 


— Lasă-te pe spate, te rog. 


M-am conformat, chinuindu-mă să găsesc o modalitate de a-l face să 
vorbească, nu doar pentru a-mi distrage atenţia de la ce urma să se 
întâmple, ci și pentru că speram să îmi spună ceva folositor. 


-Pari tânăr pentru a lucra aici, am zis în cele din urmă, cu 
sinceritate. 


-Sunt într-un an sabatic, o pauză de facultate. 


-Nu îţi plăcea? 


S-a oprit din ce făcea la computerul de deasupra scaunului, suficient 
de mult să se uite la mine. 


-De fapt, îmi plăcea foarte mult. A fost primul loc unde nu mă 
simțeam ciudat în preajma oamenilor de vârsta mea. 


Așadar, și Lucas se simţise cândva un inadaptat. Mă întrebam ce s-ar 
fi întâmplat dacă Lucas ar fi fost în Clearwater și ne-am fi întâlnit, 
cum fusese cu Hunter. 


Hunter. Până în clipa aceea, singurul băiat cu care fusesem singură. 
În circumstanţe atât de diferite, nu știam dacă să râd sau să plâng. 
M-a cuprins un puternic val de melancolie, care mi-a amintit că 
aveam nevoie de informații, dacă speram să scap vreodată din locul 
acela și să vorbesc din nou cu Hunter. Totuși, cel mai bine era să o 
iau încet. Să continui cu întrebările acelea, astfel încât să nu-mi pună 
la îndoială motivele. 


-Dacă îți plăcea atât de mult, de ce ești aici? 


Expresia lui s-a schimbat, a devenit foarte precaut și am văzut cum 
umerii i s-au încordat. 


-Nu puteam să ratez o oportunitate ca asta, să colaborez cu armata. 
Mai ales că sunt singurul bărbat cu probleme din trei generații. 


A făcut o pauză, a tras aer în piept, apoi un zâmbet ușor i-a reapărut 
pe faţă. 


- Ghetele astea nu sunt făcute pentru mersul pe jos, a glumit el, cu o 
detașare care, o dată în plus, m-a uimit. 


Dacă aș fi putut să accept și eu atât de ușor faptul că eram diferită. 


-Mă întreb dacă acesta este și motivul pentru care mama a hotărât să 
lucreze aici, am meditat eu, nu pentru că voia să lucreze în armată, ci 
pentru că ocazia era de neratat. 


În acest timp, Lucas încercase să ajungă la un compartiment din 
stânga scaunului, undeva deasupra capului meu, dar a rămas cu 
mâna în aer, exact în fața unui cerc mic din metal, când am 
pronunțat cuvântul „mama“. A scuturat din cap, astfel încât cea mai 
lungă șuviţă i-a ajuns în vârful capului, bălăngănindu-se. 


-Ce e? 


- Nimic. Doar... Trei nu vorbește niciodată despre vreunul dintre 
cercetători atât de personal. Sincer să fiu, e un pic derutant. 


N-am știut ce să răspund la asta, așa că am tăcut, iar el a împins 
cercul. S-a deschis un capac lăsând la vedere o priză mică, de 
mărimea unui port USB, dar cu un alt fel de configurație. 


-Şi nu sunt sigur de dr. Laurent. Imi pare rău. 


Am simţit dezamăgirea ca pe o piatră în stomac, dar m-am forțat să 
răspund politicos. 


-E în regulă. 
A tras din priză cablul retractabil și am știut ce urma. 
— Aici, am zis cu un oftat și i-am întins încheietura. 


Sprâncenele lui de culoarea nisipului s-au apropiat, în timp ce se uita 
la mâna mea. 


-Acela e pentru cardul tău de memorie. Asta- a mișcat cablul- e 
USB-ul nostru, care se potrivește după urechea ta dreaptă. Nu îţi 
cunoști propriile funcționalități? 


M-am simţit incredibil de proastă și mi-am lăsat mâna să cadă în 
poală. 


-Mă străduiesc. Deși urăsc să învăţ despre capacitățile mele. 
— De ce? 


-Pentru că, cu cât știu mai multe despre ele, cu atât mai puțin 
umană- și mai urâtă- mă simt, am turuit. 


Mi-am mușcat buza și i-am evitat privirea. Prea mult, spusesem prea 
mult. 


-Te rog, nu spune nimic... 


În orice clipă, mă gândeam, urma să îmi spună că era obligat să-i 
raporteze totul lui Holland. Am așteptat, cu degetele strânse. Când 
am ridicat ochii spre el, l-am văzut că mă privea. Și-a dres vocea și s- 
a uitat în altă parte. 


-Singurul meu scop este să-ți supraveghez reparaţiile și testele. 
Nimeni n-a spus nimic despre monitorizarea discuțiilor noastre. 


M-am cufundat în scaun și am închis ochii ușurată. Poate că îl 
judecasem greșit când fusese dincolo de fereastra aceea de sus. Dacă 
era așa, în clipa aceea era un moment bun- poate chiar singurul- să 
încerc să scot niște informaţii despre mama. Am simtit un curent de 
aer când s-a întins deasupra capului meu, mâna lui fiind aproape de 
urechea mea. 


- Scuze... trebuie să... te deranjează dacă... 
A tușit și a râs jenat. 


- Scuze. Nu sunt atât de nesigur când lucrez cu Trei. După cum am 
mai spus... tu ești altfel. 


-Nu trebuie să te scuzi. Oricum, faptul că mă crezi diferită îmi dă 
speranțe. 


- Speranţe, a repetat el, cu ochi mari. 
Apoi a tușit. 
- Corect. În fine, dacă poţi să-ţi dai la o parte lobul urechii... 


Am ridicat mâna, să-mi prind urechea, unde pielea era caldă și 
moale și atât de reală. Apoi, după ce am tras aer în piept, să-mi 
umplu plămânii nonexistenţi, am tras lobul și am lăsat să se vadă 
portul de a cărui existenţă nici nu știusem până în urmă cu câteva 
clipe. 


Compasiunea îl relaxase pe Lucas, ridurile de încruntare 
dispărându-i de pe frunte. lar în clipa aceea putea să mă privească în 
ochi mai mult decât cinci secunde, fără să facă ceva ciudat. Cum 
naiba ajunsese tipul acela acolo? Nimic la el nu se potrivea cu locul, 
de la aspectul lui dezordonat la tinerețea lui și la evidenta lui 
preocupare pentru sentimentele mele. Exact aceleași sentimente 
despre care Holland spusese că mă făceau de aruncat. El era singura 
mea șansă de a o găsi pe mama în locul acela îngrozitor. 


— Așadar, ai o cameră aici? Să stai între teste? am zis pe un ton care 
speram să fi fost relaxat. 


-Da. 
Din fericire, părea distras de aranjarea cablului. 
-E camera de alături? 


-În jos, pe hol, apoi spre stânga, unde sunt toate celulele. Cablu 
tâmpit, a mormăit el. 


-Şi a mamei? 
A aprobat din cap, absent. 


-Eu... 


Apoi și-a ridicat genele și, brusc, m-am trezit foindu-mă în fața 
ochilor lui de culoarea alunei. 


-Nu încerci să mă bagi în belele, nu? 


Tonul lui se răcise cu câteva grade, iar mâinile i-au devenit mai 
hotărâte, în timp ce mi-a luat capul cu mâna stângă, iar cu mâna 
dreaptă a băgat ștecherul în spațiul din spatele urechii mele. 


Inainte de-a apuca să-i răspund, șocul conectării mi-a dat capul pe 
spate. Mi-am auzit vocea calmă, digitalizată, iar cuvintele roșii au 
clipit. 


Inițiază scanare. 
Recuperare date. 


-Datele vor apărea pe monitor într-o clipă, a zis Lucas privindu-mă. 


Mi s-a părut destul de inofensiv. Doar dacă datele respective nu erau 
extrase direct din cap. M-am înfiorat și mi-am înfășurat brațele în 
jurul taliei. M-am încordat, simțind o prezenţă străină în spatele 
urechii. Dar, în afară de acel prim șoc, n-am mai simţit nimic. Oh, un 
bâzâit slab care venea din apropiere și mi-am dat seama că priza era 
acolo- senzorii mei păstrau o mică imagine a portului, cu inscripția 
„conexiune realizată“, în partea dreaptă sus a câmpului meu vizual. 
Dar era o senzaţie normală. Deloc străină, cum mă așteptasem. 


Am simțit din nou un fior. Gândul că poate corpul meu se obișnuia 
cu toate acelea era mai rău decât faptul că eram capabilă să 
îndeplinesc niște funcții. 


- Gata, a zis Lucas. 


Pe ecranul de sus a apărut o imagine a corpului uman. Nu, nu a 
corpului uman, mi-am dat seama cu groază. Corpul meu. Uman pe 
alocuri, dar cu părți pe care un corp omenesc nu le avea. Părţi aflate 
dedesubt și care vorbeau despre lucruri care nu erau vii; urâțenia 
mea, clară ca bună ziua. Dacă m-aș fi uitat la ecran o clipă în plus, 
mă temeam că și ultima fărâmă de speranță din mine ar fi murit. Mi- 
am întors capul și mi-am băgat barba în umăr, apoi am închis ochii 
strâns. Poate că, dacă îi strângeam suficient de tare, alteram de tot 
sistemul optic și mă scuteam de la a mai vedea adevărul gol-goluț. 


-Te simți bine? 


Senzaţia de sufocare din gât, reală sau nu, a făcut să rostesc cu greu 
un cuvânt. 


—Nu. 


I-am auzit oftatul, mișcarea piciorului, apoi o înjurătură mormăită, 
în timp ce scaunul meu a fost zgâlţâit de ceva și s-a auzit sunetul 
unui pantof pe metal. Fiecare sunet foarte clar, fie că voiam să aud 
sau nu. Graţie auzului meu îmbunătăţit. 


— Scuze. Am lovit din greșeală scaunul. 


De data aceea, n-am reușit să scot o vorbă. Am simțit doar căldură în 
spatele pleoapelor. Umiditate. Și, în sfârșit, ușurare, în timp ce 
lacrimile alunecau pe sub genele mele. Mi-am tras braţul peste față. 
Poate că Lucas era înțelegător, dar știam ce gândea Holland despre 
plâns. Singura persoană în care puteam avea încredere era mama. 
Mama. Cea pe care nu aveam s-o revăd decât dacă treceam acele 
teste. Și tot ce trebuia să fac era să fiu un android cuminte. Puternic. 
Atent. Fără emotii. 


- Mila? 


Pe sub mânecă, mi-am șters ochii, apoi le-am ordonat să se deschidă. 
Nu-mi permiteam luxul de a mă ascunde de temeri, ca o fată 
normală. Să devin asemănătoare cu Trei era ultimul lucru pe care mi- 
] doream. Dar ea reușise să-mi transmită ceva înțelept: uneori, 
dorințele noastre erau irelevante. Mama era singura care conta și 
nimic nu trebuia să stea în calea salvării ei. Nici măcar eu. 


Mi-am ridicat bărbia, mi-am înălțat capul și am privit sfidător spre 
monitor. Nimic. Doar un ecran verde, fără nicio imagine de coșmar. 
Monitorul era oprit. Uimită, am privit repede spre Lucas, a cărui 
privire se opriseră pe obrajii mei și mă făcea să mă întreb dacă nu 
cumva îmi mai rămăsese vreo lacrimă. 


-L-am oprit. Am descărcat aici ce trebuie reparat, a zis și a gesticulat 
spre o tabletă electronică pe care o avea în mână. 


— De ce? 
A ridicat din umeri. 
- Pentru că va fi mai uşor, a Zis, de parcă nu era mare lucru. 


După tot ce se întâmplase în ultimele câteva ore, mica dovadă de 
compasiune din partea lui îmi părea monumentală și amenința ca 
ochii mei să se umezească din nou. 


— Mulţumesc, am șoptit. 


Roșeaţa i-a acoperit din nou obrajii. Și-a băgat mâinile în buzunare și 
s-a uitat la un punct aflat undeva deasupra umărului meu stâng. 


— Deci, cât de mari sunt stricăciunile? 


-Nu foarte. Doar o articulație slăbită la coapsă și un fir răsucit la 
umăr. Oh și se pare că ai o rană mai veche la braț? 


De la căzătura din camioneta lui Kaylee. 
— Mda, mama a încercat să o repare cu ce avea la îndemână. 


-Oh, a făcut o treabă destul de bună, nu mă înțelege greșit. Doar că 
noi avem scule mai bune aici. 


M-a însoțit spre tubul transparent, de mărimea unui om, pe care îl 
observasem când a intrat. După ce a tastat mai multe cifre și litere, 
pe computerul atașat, tubul a scos un zgomot puternic, înainte să se 
deschidă încet. Atunci am văzut că fiecare jumătate a interiorului era 


scobit în așa fel încât să încapă jumătate de corp omenesc. lar când 
era închis avea exact dimensiunile mele. 


— Intră, te rog. 


M-am uitat spre deschizătura mare, de mărimea mea, cu mai mult 
decât un mic tremur, iar stomacul meu s-a răzvrătit împotriva 
introducerii corpului meu în acel spațiu proiectat cu grijă. Dar Lucas 
spusese că mașinăria putea să mă repare și mai aveam de trecut încă 
două teste, iar succesul meu ar fi fost mult mai probabil dacă aș fi 
fost într-o stare perfectă. 


Ignorând bătăile puternice din piept, am intrat și m-am întors cu fața 
spre el, apoi mi-am pus picioarele pe cele două forme de tălpi de pe 
jos. Se potriveau perfect. În clipa în care ambele picioare au fost la 
locul lor, sunetul acela puternic s-a auzit din nou. Am simţit cum 
ceva mă trage în sus și mă face să strig. Apoi, părțile din acrilic s-au 
închis în jurul meu, de parcă aș fi fost un sendviș. S-au apropiat de 
mine până când m-au încadrat perfect. Mă simțeam de parcă cineva 
îmi întinsese o piele nou-nouţă. Prea fixă. Mașinăria aceea trebuie să 
fi fost făcută pentru mine, mi-am dat seama. Pentru toate cele trei 
Mila. 


Am înlemnit, în timp ce pulsul îmi bubuia în urechi. 
Nu te panica. Nu te panica, nu te panica. Concentrează-te pe altceva. 


De aproape, vedeam liniile argintii subțiri din interiorul plasticului. 
Erau întăriri, poate? Sau să o facă rezistentă la spargere? Nu aveam 
cum să ies, până când Lucas nu avea să îmi dea drumul. 


Lucas a apăsat un buton, apoi a umblat la un întrerupător de pe 
tabloul de lângă mine și îndată am simţit cum aerul devine mai cald. 
Înăuntru, totuși, un aer foarte rece își croia drum prin corpul meu. 
Prin sticla transparentă, am întâlnit ochii lui Lucas și m-am 
concentrat pe punctulețele verzi și albastre, pentru a evada din 
propriul cap, pentru a scăpa de senzaţia că eram înghițită de vie. 


-O să ieși de acolo în mai puțin de două minute. 
Am înghițit greu. llogic sau nu, două minute îmi păreau o viață. 


-Un capac opac o să coboare acum, în afara tubului. In el se află 
laserul. Doar stai complet nemișcată și totul va fi bine. Eu o să fiu 
aici. 


Asta a funcționat. Oricum, nu eram sigură că puteam să mă mișc, 
pentru că teama îmi blocase fiecare articulaţie. Cinci picățele de 
albastru în ochiul drept, trei picățele în cel stâng. Am numărat 
cumva halucinant. Apoi, cu vederea periferică, am observat o lucire 
roșie care cobora de deasupra capului meu. 


-Inchide ochii, dacă ţi-e mai ușor. 


Am vrut să-i închid, am vrut asta mai mult ca orice, să nu mai văd ce 
avea să facă acea chestie. Dar n-am putut. Ar fi însemnat să alunec 
înapoi în aceeași slăbiciune de care dădusem dovadă în fața 
monitorului, iar eu trebuia să fiu tare. În plus, dacă închideam ochii, 
cele trei cuvinte roșii nu ar fi dispărut, nici vocea mea detașată. 


Reparare cu laser: inițiată. 


Așa că nu i-am închis și am continuat să mă uit la Lucas, în timp ce 
capacul argintiu a făcut să nu-i mai văd întâi părul ciufulit, apoi 


fruntea și, în cele din urmă, ochii, până când am văzut doar un 
perete argintiu care sclipea slab. S-a auzit apoi un click, am presupus 
că acel capac ajunsese la podea. Deasupra capului meu, am simțit 
cum strălucirea roșie devine mai puternică. 


-Lasă-mă să ies, am zis rugându-l pe Lucas din ochi. 
A scuturat din cap. 
-O să fii bine. Nu va dura mult. 


Apoi, reţeaua din spatele umărului meu a prins viață. Milioane de 
celule luminoase activate. Deodată, am simţit un val de căldură în 
încheietură, o vibrație ritmică. Ca atunci când mama îmi reparase 

brațul, dar mult, mult mai puternică. 


Incheietura de la umăr: reparată. 


În clipa aceea, n-aș fi fost în stare să mă mișc, nici dacă spațiul mi-ar 
fi permis. Pentru că acele cuvinte nu fuseseră rostite cu vocea mea 
calmă, digitalizată. Erau străine, necunoscute. Atunci, cum de erau în 
capul meu? Am simțit că mă sufoc când mi-am dat seama. 
Mașinăria. Cumva, putea să se proiecteze în mine. Am simțit groaza 
prin corp, de parcă un curent viu m-ar fi electrocutat și m-ar fi făcut 
să mă mișc frenetic, nebunește. 


-Lasă-mă să ies! 
Te rog. 
Brat: reparat. 


-Nu, am șoptit, renunțând să mai strig. 


Nu știam dacă Lucas putea să mă audă sau nu, dar era evident că nu 
avea să-mi dea drumul. Până una-alta, nu puteam să mă mișc, nu 
puteam să gândesc, nu puteam să respir. Aș fi vrut să mă ghemuiesc, 
dar nu aveam cum, parcă eram îngropată cu mâinile și picioarele 
întinse. Ca în mormânt, așa mă simțeam. De parcă aș fi fost încuiată 
într-un mormânt, de unde nu aveam să mai ies vreodată. 


În timp ce lumina roșie a coborât spre coapsa mea, vibraţiile 
mașinăriei mi-au invadat pielea, urechile, intrând mai adânc, mai 
adânc, până când fiecare părticică din mine s-a cutremurat și n-am 
mai fost sigură dacă era de la frică sau de la mașinărie sau dacă erau 
una și aceeași. 


Incheietura de la șold: reparată, a declarat vocea calmă, imperturbabilă. 
Dar sunetul ei era atât de neplăcut, de invaziv, de parcă un străin își 
forța creierul să intre în capul meu. 


De afară, l-am auzit pe Lucas. Vocea lui părea mai nesigură decât mi- 
o aminteam. 


-Eşti aproape gata. 


Când lumina s-a stins, în sfârșit, capacul s-a ridicat, iar sunetul scos 
de mașinărie a semnalat faptul că lateralele din acrilic se deschideau. 
Nici măcar nu mai eram sigură că picioarele mă vor ține. În clipa în 
care deschizătura a fost suficient de mare, m-am strecurat afară, am 
căzut în genunchi și m-am lăsat în față, până când, practic, fruntea 
mea a atins podeaua. Am deschis gura, să râd de ușurare, dar tot ce 
am reușit să scot a fost un smiorcăit patetic. 


Sunetul acela a dezlănţuit o avalanșă de reacții undeva în interiorul 
meu, pentru că în clipa următoare am început să tremur. Câteva 


clipe mai târziu, am simţit pe umăr o atingere grijulie. Capul meu s-a 
răsucit și l-am văzut pe Lucas aplecat deasupra mea, cu părul și mai 
ciufulit, fără îndoială, de la felul în care degetele lui se plimbau 
printre șuvițe când era nervos. Falca îi era încordată, iar mâna lui era 
deasupra umărului meu, după care a pus-o pe el, cu o atingere 
ușoară ca un fulg. 


-Te simți bine? 


Ridică-te, Mila. Ridică-te și prefă-te că totul e în regulă. Lucas poate că pare 
drăguţ, dar îi este loial lui Holland. 


Holland. Acel singur cuvânt a fost suficient să mă pună în mișcare. 
M-am forţat să mă ridic. 


-Sunt bine. Doar mă prefăceam... m-am gândit că ar fi amuzant. 
S-a ridicat parțial, încă palid la faţă și încruntat. 


- Înţeleg, a zis încet. Deci nu a fost de la faptul că ţi-ai dat seama ce 
altceva mai face mașinăria aceea? 


-Ce vrei să spui? 


-Pe lângă reparații, acolo conectăm androizii pentru a le modifica 
programele. Sau pentru a-i elimina. 


Pentru a-i elimina. 


Incăperea se rotea și, pentru o clipă, am crezut că o să leșin, deși 
picioarele erau ferme sub mine. Buza mea de jos a început să 
tremure. Mi-am strâns buzele până au ajuns o linie subțire. 


Controlează-te, Mila! 


Am reușit. Dar, pentru prima dată, un gând teribil a prins viață. 
Poate că a fi un android cu sentimente umane nu era chiar un 
avantaj, la urma urmei. 


— Nu, nu mi-am dat seama de asta, dar... în fine. 


Am ridicat din umeri, de parcă acea informaţie nu ar fi contat, dar 
nu eram sigură că îl păcălisem pe Lucas. Privirea lui mă analiza din 
cap până-n picioare, de parcă ar fi căutat vreun semn că mințeam. În 
cele din urmă, spre imensa mea ușurare, a aprobat din cap. 


-Bine. 
Și-a băgat mâinile în buzunare. 
— Vrei o pauză? 


O pauză? O pauză suna uimitor. Dar, cu cât terminam mai repede 
testele, cu atât mai repede puteam să o văd pe mama. Dacă le 
treceam. 


-Nu. 
— Atunci, cred că o să te conduc la... 


Vocea automatizată de la ușă l-a întrerupt. Amândoi ne-am întors și 
am așteptat seria de bâzâituri, înainte ca ușa să se deschidă și să își 
facă apariţia o siluetă robustă. 


Holland. 


- Deci. Poate pleca? 


Vocea lui a răsunat în încăpere îngrozitor de tare. Până și Lucas a 
tresărit un pic. 


- Da, domnule, tocmai am terminat. 


- Perfectă sincronizare. Ce-ar fi să o însoțesc eu pe fugara noastră 
spre următorul test, până aduci tu dosarele de care avem nevoie, de 
pe biroul meu? 


Îmi doream să am un cuvânt de spus, să pot refuza și să insist să 
merg, cu Lucas. Dar, fără îndoială, Holland era maestrul păpușar și, 
atâta timp cât mama era la el, eu aveam să dansez de câte ori el 
trăgea de sfori. Cel puţin la ordinele simple. 


Am ezitat doar o clipă, dar chiar și asta a părut să-l enerveze. A făcut 
un semn tăios din cap, spre hol. 


— Manierele mele sudiste te derutează? Nu a fost o rugăminte. 


Accentul lui încă părea prietenos, dar ridurile de la colțurile ochilor 
trădau nemulțumire. În timp ce traversam încăperea, pentru a mă 
supune ordinelor lui Holland, tot ce îmi trecea prin cap era: pariez că 
nu voi trece fluierând al doilea test. 


CAPITOLUL 27 


Când am ieșit pe hol, Holland și-a împreunat mâinile la spate, de 
parcă eram la o plimbare relaxantă. Mirosul înțepător de 
dezinfectant care venea dinspre el făcea să-mi vâjâie capul, dar n-am 
îndrăznit să mă îndepărtez. Orice semn de intimidare din partea mea 
i-ar fi oferit prea multă satisfacție. Am făcut un pas, apoi încă unul, 
iar eu așteptam să spună ceva. Bănuiam că avea un motiv pentru 
care dorise să rămână singur cu mine și nu m-am înșelat. 


-Ştiu că, probabil, Nicole m-a descris ca pe un fel de monstru și 
vreau să ai o imagine corectă despre mine. 


Buzele mele s-au deschis și i-am aruncat o privire furișă. Avea gura 
ușor încruntată. Serios? Dacă acela era planul lui genial- să mă 
convingă că înțelesesem greșit sau așa ceva, atunci ar fi trebuit să 
nu-și consume energia. Și de ce naiba îi păsa? Râsul lui gros, 
răsunător s-a auzit cu ecou, de parcă pe hol erau mai mulți Holland 
și mă înconjurau din toate părțile. Mi-am reprimat un fior, la acel 
gând înspăimântător și am așteptat să vorbească. 


-Oh, știu că tu crezi că sunt un tâmpit și, sincer, e adevărat. Ştii că 
am o soţie și doi copii frumoși? Fete, ca tine. 


Am încercat să mi-l închipui pe Holland cu o fiică, nu, cu două- 
ținându-le pe genunchi, jucându-se de-a v-aţi ascunselea. Ștergându- 
le cu dezinfectant, din zece în zece minute. Am pufnit ușor, mi-a 
scăpat. Apoi, pur și simplu, Holland și-a lepădat masca amabilă și a 
atacat. Mâinile lui mari s-au întins și m-au apucat de braț, m-au 
răsucit cu fața spre el. Pulsul meu bubuia, în timp ce mintea mi se 
limpezea. 


Ameninţare umană: localizată. 
Activare? 


Mai mult decât orice, aș fi vrut să pot răspunde da. Dar ar fi ascuns-o 
pe mama undeva în locul acela și, dacă voiam să o revăd, trebuia să 
joc acel joc stupid al lui. Așadar, în ciuda pornirii copleșitoare de a-l 
prinde de brate, de a-l strânge, să văd cum i se pare, m-am forțat să 
stau cuminte. Să-mi păstrez expresia de nepăsare, în timp ce îi 
priveam rânjetul. Strânsoarea lui a devenit și mai puternică. 


-Nicole te-a scos de aici, crezi că a făcut toate astea pentru tine? 


Grohăitul lui batjocoritor a eliberat o fărâmă de îndoială în sufletul 
meu. 


-Dă-mi voie să-ți spun ceva, cel puțin eu nu voi risca să las Vita 
Obscura să pună mâna pe tine. 


Nu m-am putut abtine și am repetat numele acela necunoscut. 


— Vita Obscura? 


Ochii lui gri au sclipit. 


— Exact, mai bine ai asculta. Crezi că planurile noastre cu tine erau 

rele? Cel puţin noi avem siguranța națiunii de partea noastră. Vita 
Obscura? De ce, ei sunt doar o adunătură de hoţi care umblă după 
bani- ei fură tehnologie și o vând celui care plătește mai mult. lar 

dacă vor pune mâna pe tine, ei bine... 


A lăsat să-i scape un fluierat jos, cu aromă de mentă. 


-Să zicem doar că ai crede că locul ăsta a fost un vis devenit realitate. 
Dar nu-ți face griji, o să afli mai multe în curând. 


Brusc, mi-a dat drumul și a început să înainteze din nou, iar eu m- 
am grăbit să îl ajung, cu mintea lucrând. Vita Obscura. În sfârșit, 
aveam un nume pentru bărbaţii care veniseră după noi la motel. Nu 
am avut prea mult timp să mă gândesc la asta, pentru că am ajuns în 
fața primei camere de teste. Holland a tastat codul de acces. 


— Vrei să știi un mic secret? 


Veselia revenită în vocea lui era un răspuns suficient. Nu, multumesc. 
Dar bineînțeles că nu aveam de ales. Deși nu mai era nici țipenie pe 
hol, a coborât vocea și a șoptit: 


-Nu mă pricep deloc să pierd și urăsc foarte tare să mă înșel. Dar 
cred că asta nu va fi o problemă aici. Nu, domnule, absolut deloc. 


Apoi, a terminat de tastat codul. Și, în timp ce ușa se deschidea, mă 
gândeam... mama ar fi trebuit să mă avertizeze. Holland nu doar că 
era periculos, dar stările lui de spirit schimbătoare și bizare erau 
semn de ceva și mai neliniștitor: evident, omul era nebun. Abia am 


intrat în prima cameră de teste, că ușa s-a deschis în urma noastră și 
a intrat Lucas. In mâna dreaptă avea o cutie mică neagră. 


-Nu seamănă cu niște dosare. 


Lucas a zâmbit slab și și-a plimbat privirea de la unul la altul. Întâi la 
Holland, apoi la mine. În cele din urmă, Holland a făcut semn din 
mână. 


- Haide, dă-i drumul! 


Dar simpla lui prezenţă acolo făcea tensiunea să crească și știam că 
Lucas simtea la fel. Mi-am frecat palmele de pantaloni. Calm. Nu te 
uita la el. Lucas s-a îndepărtat de mine și am văzut că relaxarea din 
camera de reparaţii fusese înlocuită cu o încordare care făcea ca 
silueta lui deșirată să pară mai înaltă. 


— Ai exact zece minute să analizezi conținutul acestor fișiere. 


A desfăcut zăvorul și a deschis cutia, pe care a lăsat-o mai jos, să pot 
vedea un card de memorie roșu, pe un interior auriu. Nu părea 
nimic periculos, cel puţin în aparenţă. Doar că ultima mea 
experiență, în camera de hotel, nu fusese chiar una strălucită. Lucas 
și-a închis pumnul, să nu mai văd cardul. 


- Fișierele acestea conţin informaţii despre un grup care interesează 
armata SUA, cunoscut ca Vita Obscura. Când le analizezi, nu trebuie 
doar să le memorezi și să stochezi datele. Concentrează-te pe 
caracteristici, pe orice detaliu din gândirea și din motivațiile acestui 
grup. La fel, pe orice informaţie care ar putea fi utilă. 


Acea ultimă replică era lipsită de orice logică. 


-Cum aș putea să mă concentrez pe o informație care nu e aici? am 
zis, conștientă că Holland mă privea. 


Holland și-a mai dres vocea o dată și l-a făcut pe Lucas să tresară. 


-Nu îmi este permis să răspund la întrebări. Cronometrul pornește 
îndată ce îţi inserezi cardul. 


Am așteptat mai multe detalii. Trebuia să fie mai multe. 


-Şi apoi? am întrebat, în cele din urmă, cu disperare în voce, și am 
întins mâna, să ajung la mâneca lui. 


M-am oprit chiar înainte de a-l atinge și mi-am forțat mâna să revină 
la loc, am închis ochii și am inspirat. Calmă, trebuia să rămân calmă. 


— Apoi, începi să le analizezi. 


Lucas a deschis pumnul, lăsând să se vadă micul pătrat roșu, o 
lucioasă pată de culoare pe pielea lui palidă. În cap mi-a apărut scurt 
o imagine, imaginea mamei ținând iPodul, în Clearwater. Un 
avertisment că până și cel mai mic obiect se putea dovedi dezastruos. 
Mâna mea nu voia să se miște, nu voia să se întindă și să atingă 
micul obiect din plastic. Din senin, un gând neobișnuit a prins viață. 
Puteam să refuz. Să refuz acel test, să refuz orice chestie îngrozitoare 
mă aștepta pe acel card. Prin asta m-aș fi condamnat și pe mine, și pe 
mama la ce avea în plan armata, dacă eșuam. 


Mi-am lins buzele, surprinsă când nu le-am simțit uscate. Doar o altă 
senzaţie fantomă, o iluzie, ca toate celelalte. Un mic tremur mi-a 
urcat prin corp, atât de mic, încât nu credeam că era posibil ca cineva 
să fi observat. Dar Lucas văzuse. Am știut după șuieratul rapid pe 
care l-a scos când a tras aer în piept, surprins. 


Trebuia să fiu mai atentă. 


Genele lui cu vârfuri aurii au coborât și s-a uitat la pătratul din 
mână, cu falca încordată și, pentru o clipă, am avut impresia 
demențială că-l va arunca. În Holland sau nu. Dar desigur că nu a 
făcut-o; probabil că fusese doar o proiecție a dorinței mele. Vedeam 
lucruri care nu erau acolo. Totuși, când degetele mi s-au curbat pe 
card, degetele lui Lucas s-au strâns pe ale mele. 


-Îmi pare rău, a șoptit, atât de încet, încât Holland, din poziţia lui de 
santinelă aflată la distanță de zece picioare, n-ar fi auzit niciodată. 


În timp ce încă procesam asta, mi-a dat drumul la mână și s-a retras 
spre ușă. Văzând că mă uit după el, Holland a mimat un onor, care, 
probabil, a fost un fel de batjocură. Apoi s-a întors și, într-un ritm 
mai lent decât de obicei, a ținut pasul cu Lucas. Ultima imagine a 
fost cea a expresiei contemplative a lui Holland, în contrast cu faţa 
palidă a lui Lucas, în timp ce bariera metalică s-a interpus între noi, 
iar ochii de culoarea alunei ai lui Lucas deveniseră triști. 


Apoi, am rămas singură. Eram recunoscătoare că Holland nu era 
acolo, totuși, în mod inexplicabil, îmi lipsea Lucas. Cardul era încă în 
palma mea, un obiect minuscul, de patru grame și ceva, dar care, 
cumva, părea suficient de greu să mă ţină ancorată de podea. 


Testul, mi-am amintit când mâna mea a refuzat să coopereze și să 
insereze pătratul în încheietură. Pierdeam timp valoros, iar dacă nu 
treceam testul acela, pierdeam totul. Cu acel gând în minte, am întins 
brațul drept și am băgat cardul în cuta din încheietură. 


Intrare: acceptată. 


Un sunet slab de curent electric a precedat apariția datelor, iar 
încheietura mea a vibrat. Am simtit căldură prin braţ, prin umăr, 
apoi prin cap. Încă o dată, corpul meu a încercat să se împotrivească, 
iar picioarele mi-au tremurat, în timp ce partea de sus a corpului mi 
s-a încordat, cu o reacție pripită de respingere. Dar, de data aceea, 
am fost mai pregătită. M-am concentrat pe relaxarea mâinilor, a 
brațelor, pe deschiderea minţii și pe acceptarea fluxului. O clipă mai 
târziu, informaţiile au apărut în mintea mea, fișier după fișier. Eram 
gata, iar procesul nu mi s-a mai părut atât de copleșitor și de ciudat. 
Mi-am amintit avertizarea lui Lucas. 


Când le analizezi, nu trebuie doar să le memorezi și să stochezi datele. 


Ceea ce însemna că, într-adevăr, chiar trebuia să analizez datele. 
Potrivit mamei, asta putea fi mai dificil de făcut din interiorul 
capului meu. Puteam să pariez că Trei era în stare să evalueze totul 
intern, pe când, în manieră umană, eu încă mai foloseam simțurile 
pentru o procesare optimă a informațiilor. Nu era ceva ce Holland ar 
fi apreciat. 


O privire rapidă mi-a confirmat că Lucas își reluase locul de gardă 
din spatele ferestrei de sus. Singur. Probabil că Holland își dăduse 
seama că să privească un android care analizează niște date nu era 
cel mai fascinant mod de a-și petrece timpul. L-am privit pe Lucas, 
întrebându-mă dacă să risc sau nu să văd datele din exterior. Asta 
putea însemna un punctaj mai mic. Totuși, dacă analizarea datelor 
dintr-o perspectivă greșită m-ar fi ajutat să obțin un punctaj mai 
mare, merita, nu? În timp ce îmi cântăream decizia, gura lui Lucas a 
mimat un cuvânt. 


Proiectează. 


Decizie luată. 
În minte, am repetat după el. 
Proiectează. 


Fluxul de informații s-a oprit într-o clipită și, o milisecundă mai 
târziu, a schimbat direcţia și a început să curgă în sens invers. Am 
simțit schimbarea și, cât ai clipi, pătratul lucios m-a învăluit. Fiecare 
„perete“ era la două picioare de punctul central al corpului meu, 
unde mici iconiţe de fișiere clipeau verde. Așteptau comanda mea. 


Când pătratul m-a învăluit prima dată, pornirea mea a fost să fug. Să 
scot cardul, așa cum făcusem la motel, și să-l arunc cât colo. Dar 
vremea când mă ascundeam de abilitățile mele trecuse. Pentru asta 
fusesem creată. Nu aveam niciun motiv să mă tem. Cel puţin, asta 
mi-am repetat, în speranţa că, poate, începeam să și cred. 


Ia-le pe rând. Incepe cu pași mici. 


M-am concentrat pe iconiţe. Mâinile mele au început să se ridice, 
până când mi-am amintit de fereastra de sus. Mi le-am băgat în 
buzunare, hotărâtă să manipulez iconițele cu mintea. Nu-mi 
permiteam să irosesc niciun punct. Cu atenţia fixată pe fișierul pe 
care scria CONTEXT, am căutat prin cap după comandă. Întregul 
proces era mai lin, mai puțin stângaci decât prima dată când îl 
efectuasem la motel. O confirmare a faptului că, cu fiecare acţiune de 
genul acela, deveneam o mașinărie mai eficientă. 


Deschide fișier. 


Fișierul s-a deschis și s-au desfășurat pagini după pagini de 
informații, toate planând în aer în fața mea. Inainte să-mi dau seama 


ce se întâmpla, înainte să îmi dau seama că știam chiar și cum să 
lucrez foarte repede, paginile s-au mutat lateral, unele dintre ele 
alunecând pe pereții opuși. Am simțit cum chestia care îmi ținea loc 
de inimă se face praf în toracele meu, în timp ce un amestec ametitor 
de euforie și groază îmi radia din piept. Prima pagină s-a pus direct 
în faţa mea, cu scrisul verde clipind. În capul paginii era un nume. 
Unul care nu însemna nimic pentru mine. Trenton Blane. Conștientă 
că timpul trecea, am scanat restul. 


Bărbat alb, născut în urmă cu patruzeci și doi de ani, în Scranton, 
Pennsylvania. Înalt de 160 cm, 80 kg, păr șaten-închis, fără semne 
particulare cunoscute. Tatăl: Harvey Blane, decedat în urma unei boli 
neurologice și a unui cancer, cu expunere la Agent Orange, în timpul 
serviciului militar în războiul din Vietnam. Mama: Gloria Blane. Locuiește 
în Happy Sunrises Assisted Living Home, în Jacksonville, Florida. Pacient 
cu demenţă. Ocupaţia: programator la Leusta Enterprises, o companie IT 
legală. A doua ocupație suspectată: membru fondator al Vita Obscura. 


Un grup care nu era prea selectiv, am observat. Aparent, Holland 
spunea adevărul, cel puţin în privinţa aceea. Vita Obscura fura orice 
tehnologie găsea- mai ales militară și de apărare- și apoi o vindea 
oricui plătea. Inclusiv teroriștilor. Mi i-am închipuit pe cei doi 
bărbați de la motel și m-a trecut un fior. Acela fusese planul lor, să 
mă vândă vreunei organizații teroriste? Să mă folosească pentru... 
ce? 


Pe cât de bulversante erau toate acelea, tot nu înțelegeam ce legătură 
avea Vita Obscura cu testul meu. Când am terminat de spicuit 
textele, în căutare de vreun pont, am trimis paginile înapoi, în 
fișierul lor. Abia am apucat să gândesc comanda, înainte ca fișierul 
foto să îl înlocuiască. 


Deschide fișier. 


Primele poze care au apărut erau toate cu Trenton. Pe lângă 
descrierea anterioară, era palid și cu bărbia pătrată și avea mustață. 
Apoi, au urmat poze de la supraveghere. Multe. În birou, la jogging, 
în timp ce mânca la restaurant, lângă un Lincoln Navigator argintiu, 
în fața unei case înalte, înguste, cu o ușă roșie. Afară era un panou cu 
Tommy's Executive Three-Hole Golf Course, Fit! Gym și cu băcănia 
Reynaurd's. Un vârtej de imagini, multe dintre ele cu alte fețe decât 
cea a lui Blane. Câteva lângă farfurii cu burgeri, cu un bărbat mai în 
vârstă, chel și cu un tip mai tânăr, antrenor de sport. O tânără 
brunetă îl ajuta la golf. Câţiva alți bărbaţi se urcau în mașina lui. 


M-am uitat prin mai multe fișiere și am descoperit că aveau 
suficiente ca să pună mâna pe Trenton, când, puf!, omul s-a evaporat, 
de parcă ar fi știut că veneau după el. Când am citit denumirea 
următorului fișier, am știut de ce. 


CÂRTIȚA VITA OBSCURA 


Se pare că Holland era convins că cineva se infiltrase în SMARI, cu 
doar câteva săptămâni înainte de plecarea mamei. Cine ar fi fost ținta 
cârtiței? Eu. Nu era niciun nume asociat cu cârtița, ceea ce mi s-a 
părut ciudat, dar aveau o poză. Nu una de militar- pe aceea se pare 
că o ștersese chiar el înainte să fugă. Nu, era o poză civil, făcută 
împreună cu alți doi soldați. L-am recunoscut pe unul dintre ei ca 
fiind soldatul cu mustață din maşină- cel care îmi atinsese faţa, iar 
celălalt era un blond îndesat, pe care nu îl mai văzusem. Erau 
identificaţi ca Mitchell Hayrus și Ray Townsend. Cârtiţa purta 
ochelari de soare, dar i-am memorat forma nasului, bărbia, conturul 
feţei. În felul acela, dacă eu și mama reușeam vreodată să scăpăm, 


știam pe cine să căutăm. Am închis ochii, să alung pătratul lucios, 
astfel încât să pot analiza ce aflasem până atunci. 


Încă nu aveam nicio idee ce rol avea acea informație în testul meu, 
iar timpul aproape că expirase. Am redeschis ochii și am trecut mai 
repede peste celelalte fișiere. Dar nu era nicio informație specifică de 
extras. Disperarea mi-a cuprins degetele, în timp ce fișierele s-au 
derulat din nou prin fața mea. Trebuia să îmi fi scăpat vreo 
conexiune pe undeva. Am vrut să răsfoiesc un fișier deschis, pentru 
a treia oară, când, dincolo de țarcul verde care formase temporar 
lumea mea, am auzit pași. Ţiuituri. Zgomotul unei uși deschise. Mai 
mulți oameni intrau în încăpere. 


Unul dintre ei era Holland și zâmbea. 


CAPITOLUL 28 


Am strâns din dinţi, în speranţa că asta îmi va opri tremurul 
mâinilor. Am continuat să mă uit prin fișiere, în timp ce cinci oameni 
se apropiau, patru dintre ei cu pași surprinzător de silenţioși, iar al 
cincilea cu un mers care nu era chiar uniform. Lucas. 


Au venit mai aproape, mai aproape, până când Holland a ajuns la 
doar câțiva centimetri în spatele meu, până le-am simțit în păr 
respirația colectivă. Inima mea s-a poticnit, când le-am perceput prin 
piele apropierea, implorându-mă să mă îndepărtez spre un punct 
mai sigur, dar am rămas pe loc. Hotărâtă, am mișcat mâna și am 
comandat unui alt fișier care clipea să se deschidă și să-și desfășoare 
documentele de-a lungul peretelui virtual, în fața mea. Puteam s-o 
fac. Puteam să-i ignor și să-mi termin treaba. Era doar o altă parte a 
testului, o încercare de a mă speria. 


Aproape că mă convinsesem de asta, când două perechi de mâini 
puternice m-au prins de brațe și m-au tras înapoi. Am încercat să mă 
eliberez, dar ceva rece și lucios mi s-a înfășurat în jurul 


încheieturilor. Cătușe. Lanturi. Cu o licărire, fișierele clipind din fața 
mea au dispărut, în timp ce mi-am smuls braţul din strânsoare. 


Tractiune: 500 kg. 
Acelea nu erau cătușe normale. 


Am simţit un nod de gheaţă în piept, când o lovitură puternică din 
spate m-a împins în față. Dacă încercaseră să mă sperie, reușiseră. 
Din fericire, reușeam să ascund bine asta. Am rămas tăcută în prima 
parte a marșului, apoi, în cele din urmă, am izbucnit: 


-Asta face parte din test? 


Niciun răspuns, în afară de o îmbrânceală zdravănă înainte. M-am 
poticnit o dată, apoi mi-am recăpătat echilibrul și am continuat să 
merg. Fără vorbă. Bine. Măcar bine că Holland nu putea să se uite în 
creierul meu în clipa aceea. Dacă s-ar fi uitat, probabil că aș fi căzut 
testul chiar atunci și chiar acolo, având în vedere scenariile elaborate 
de răzbunare pe care le puneam la cale. Doi pași mai târziu, când mi- 
am dat seama exact unde mergeam, venele mele artificiale au devenit 
inerte, iar picioarele mi s-au împietrit. 


Fără emotii. Fără emoții. Fără. Emoţii. 


Incantația mea mentală era singurul lucru care mă împiedica să nu 
mă înec. După alți câțiva pași și câteva îmbrânceli, m-au vârât în 
lanţurile din podea și mi-au legat mâinile. Aceleași lanțuri pe care le 
folosiseră la Unu, când o supuseseră testului de tortură. lar acolo, pe 
masa de lângă mine, în mijlocul evantaiului de instrumente era 
burghiul pe care Holland îl folosise pentru a da o gaură în pieptul ei, 
în timp ce tipetele ei răsunau chiar în acea încăpere. 


-Surpriză, a rostit Holland încet, când s-a întins și a luat burghiul. 
Deci, iată cum decurge acest test. Știi, toate acele fișiere pe care 
tocmai le-ai studiat sunt strict secrete. Dacă îmi dai chiar și cea mai 
mică informație din ele, ai picat. 


În timp ce vorbea, mi-am luat ochii de la el și m-am uitat la fețele 
soldaţilor din spatele lui- i-am recunoscut pe Mitchell și pe Ray, din 
poze-, dar nu venea niciun fel de ajutor de acolo. Ochii lor i-au ocolit 
pe ai mei, iar privirile le-au alunecat spre picioare. Oamenii lui 
Holland se temeau de el. Iar Trei, ei bine... când mi-am văzut 
propria faţă privind, fără nicio urmă de îngrijorare, în timp ce eu 
eram pe cale să fiu torturată, am simțit fiori pe sub piele. Mi-am spus 
că trebuie să-mi găsesc liniștea în privirea ei imperturbabilă, să o 
folosesc drept ghid. 


Dar, când Holland a apăsat pe buton, iar burghiul a prins viață, toată 
logica s-a risipit. Of, Doamne! Până acolo îmi fusese. Și chiar dacă 
știam că nu trebuia să fiu speriată, pentru că senzația mea de durere 
era foarte limitată, nu mă puteam abtine. Zumzetul acela strident al 
burghiului făcea ca amintiri oribile să năvălească peste mine cu forța 
unei furtuni. Amintirile unei alte Mila țipând. Una care simtise 
absolut tot ce îi făcuseră. Exact ca un om. O fată pe care o torturaseră 
pentru a-i pecetlui propria credinţă. 


Burghiul s-a răsucit, un vârtej argintiu sub luminile fluorescente. 
Aproape drăguţ, într-un fel mortal. Nu suportam să mă uit la el, să 
anticipez cum avea să sape în mine. Mi-era prea teamă că groaza se 
va vedea pe fața mea. Așa că mi-am înălțat capul și m-am concentrat 
pe ultima persoană din încăpere. Lucas. Stătea la câțiva centimetri 
distanță de ceilalți, cu ochii lui de culoarea alunei neliniștiți, dar 
fixati pe ai mei. Intens. De parcă încerca să-mi dea putere. M-am 


trezit că încerc să trag aer în piept, că inspir ceva, orice, să îmi distrag 
atenția de la burghiul pe care Holland îl cobora spre mine, și să mă 
concentrez pe punctele de albastru și gri din ochii lui. Le-am 
numărat iar și iar, în timp ce burghiul se apropia și mai mult, până 
când am simțit pe gât curentul de aer pe care îl genera. 


Fără emotii. Fără emoții. Fără emoții. 


— Uită-te la mine, mi-a ordonat Holland și, cu o respirație 
tremurătoare, m-am supus. 


Dar am privit drept prin fața lui ciupită și mi-am închipuit-o pe 
mama, într-o celulă, unde depindea de testul meu. Mi-am închipuit 
fața lui Hunter. Mi-am închipuit-o chiar și pe Bliss. Orice, doar să nu 
mă uit la burghiu. M-am pregătit pentru orice întrebare avea de gând 
să-mi pună Holland. Indiferent ce ar fi fost, nu aveam să răspund. În 
clipa aceea, burghiul era atât de aproape, că vârful mi-a zgâriat 
pielea și mi-a trebuit toată voinţa din lume să nu tresar. Receptorii 
mei de durere poate că erau slabi, dar gândul că acel fier avea să îmi 
treacă prin carne, să își croiască drum prin mine, să facă o gaură și să 
lase să mi se vadă interiorul m-a umplut de o copleșitoare senzaţie 
de violare. Eram într-o situație fără ieșire și mi se părea că trecuse o 
eternitate, deși probabil că fuseseră câteva secunde. Fiecare clipă, 
totuși, era un mic triumf de voinţă. 


Cu o mișcare bruscă a mâinii, a mutat burghiul spre urechea mea, 
dar eram pregătită pentru orice ar fi făcut. Nu m-am mișcat, nici 
măcar când vârful mi-a vibrat în canalul urechii, apropiindu-se 
periculos de creierul meu. Într-o clipă, burghiul bârâia, în 
următoarea era oprit. Am privit confuză cum Holland s-a dat înapoi, 
cu tot cu burghiu. 


— Bun, a zis el, dar ochii lui nu spuneau același lucru. 


Când s-a dus în spatele meu, am așteptat ca burghiul să se audă din 
nou, în schimb, ceva a tras de cercurile metalice din jurul 
încheieturilor mele și s-a auzit un click. Șocată, am constatat că 
aveam mâinile libere. Am scuturat din cap. 


-Nu înțeleg... ce... 


Doi soldați s-au strecurat în spatele lui Lucas și l-au apucat de umeri. 
După ochii mari pe care i-a făcut și după protestul uimit, mi-am dat 
seama că era la fel de nedumerit ca mine. Apoi, Holland a pornit 
spre el și, o clipă mai târziu, încheieturile lui Lucas erau legate cu 
cătușele pe care tocmai le eliberasem. 


-Ce se întâmplă? a întrebat Lucas cu o voce impresionant de calmă. 
-Schimbare de planuri, a zis Holland. 


— Uh... domnule? a întrebat Lucas, calm încă, dar o cută confuză i-a 
apărut între sprâncene. 


Totuși, neliniștea mea creștea cu fiecare secundă care trecea, în timp 
ce îl conduceau spre lanţurile pe care le-au legat de cătușe. Privind, 
am simţit că ochii de un gri metalic ai lui Holland erau atenți la 
mine. 


- Uneori, pe teren, trebuie să recurgi la metode extreme, pentru a 
obține informaţii. Trebuie să știm că răspunsurile tale emoţionale nu 
vor fi o piedică. 


S-a întors la Lucas, iar ușurarea pe care am simtit-o când atenţia lui 
s-a îndreptat în altă parte a făcut ca încordarea din pieptul meu să 


slăbească un pic. Dar și-a revenit, cu vârf și îndesat, o clipă mai 
târziu. 


- Lucas, am modificat fișierele pe care i le-ai dat Milei și am scos 
numele cârtiței. Pentru a trece acest test, rolul Milei este să extragă cu 
forţa această informație. 


Să extragă. Să extragă. 


Singurul sunet care a spart tăcerea sumbră ce a urmat a fost 
schimbarea stânjenită a soldaţilor de pe un picior pe altul. Stomacul 
meu fremăta de o combinaţie toxică de uimire și oroare. Voiam să 
scutur din cap- nu, să îl scutur pe Holland, să strig că în niciun caz 
nu voi lua parte la așa ceva, dar i-am simțit ochii pe mine, din nou. 
Mă priveau, căutau, așteptau să se năpustească pe cea mai mică 
urmă de reacție. 


Nu putea fi real, mi-am spus. Nu se putea să se aștepte să îl torturez 
pe Lucas pentru acea informaţie. Era o nebunie, chiar și pentru 
Holland. Dar culoarea care, încet, dispărea din obrajii deja palizi ai 
lui Lucas spunea altceva. 


- Acum, știu că poate suna crud, dar sunt realist, a zis Holland, 
gesticulând cu mâinile lui ridate pentru a sublinia. Când o să fii în 
misiune, o să întâlneşti oameni care o să pară decenti. La naiba, s-ar 
putea chiar să-i placi pe unii dintre ei. Dar asta nu contează. 


Ochii lui au sclipit. A pășit spre mine, de parcă apropierea fizică ar fi 
putut să mă convingă cumva să-i accept logica, m-ar fi făcut să fiu de 
acord că torturarea oamenilor, torturarea lui Lucas era, pur si simplu, 
o parte necesară a vieții. 


-Singurul lucru care contează este scopul final- să pui mâna pe 
informații. Informaţiile salvează vieţi și asta trebuie să urmărești. 


S-a apropiat și mai mult, iar vocea a devenit o șoaptă, una pe care 
eram sigură că doar eu o auzeam. 


-Inţelegi, nu-i așa Doi? a zis el, iar cuvintele rostite mătăsos mi-au 
alunecat pe sub piele și au transformat totul într-o bucată de gheaţă. 


O bucată de gheaţă care încerca să nu se blocheze în aroma lui 
ciudată de mentă-și-dezinfectant. lar prin creierul meu șocat și 
devenit de gheață trecea un singur gând. Holland vorbea serios. 
Totul era real. 


S-a îndreptat, și-a trecut mâinile peste cămașa călcată și a ridicat 
tonul. 


-Pentru a trece acest test, trebuie să obţii identitatea cârtiței. Lucas, a 
strigat, tot cu ochii pe mine, rolul tău e să păstrezi confidențială 
această informaţie cât de mult poţi. Clar? 


Peste umărul rigid al lui Holland, ochii mei l-au implorat pe Lucas: 
spune nu. Spune nu și să terminăm acum. 


— Dar, domnule... 
Holland a ridicat mâna. 


-Avem o înţelegere, îți amintești? Tu urmezi ordinele, iar eu îl ajut pe 
fricosul de fratele tău. Acum, să mai încercăm o dată. E clar? 


Cu ce să-l ajute pe fratele lui? Ce putea fi atât de rău încât să-l facă pe 
Lucas să accepte așa ceva? Pentru că un lucru era cert: Holland nu 


era genul care să accepte un refuz de la un inferior, nu în mod public. 
Deși știam care va fi răspunsul, acel „clar“ rostit de Lucas mi-a 
răsucit un cuțit în piept. Apoi, am observat paloarea lui Lucas, 
încordarea gurii lui, tremurul ușor din piciorul lui stâng și mi-am 
dat seama că nu era acolo de plăcere. Nici vorbă. Ceea ce însemna că 
exista o singură explicație logică- Holland îl avea cu ceva la mână, 
ceva important. Și avea de gând să folosească acel ceva, pentru a-l 
transforma pe Lucas într-o marionetă, în acel acces de nebunie. 


— Acum, nouă ne place băiatul, așa că nu-l omori sau nu-l răni grav, 
doar fă-l să vorbească. Oh și ce zici de un mic stimulent? 


S-a uitat la ceasul lui imens. 


-Dacă obtii informaţia despre cârtiță în mai puţin de zece minute, te 
las să o vezi pe Nicole. 


Până în clipa aceea, fusesem tentată să deschid gura și să-i spun 
exact unde să se ducă. Tentată să refuz să mă clintesc, să cad testul și 
să mă rog să îl trec lejer pe următorul. Dar cuvintele acelea au fost o 
provocare. Un zâmbet triumfător i-a apărut pe buzele subțiri, dar nu 
mi-a păsat. Mama. Avea să mă lase să o văd pe mama. Fără să-mi 
dau seama, făcusem unu, doi, trei pași spre Lucas, pași, practic, 
fremătând de speranţă. 


— Vezi? Ştiam eu. Aveai nevoie doar de motivaţia potrivită. 


Satisfacția din vorbele lui Holland ar fi trebuit să mă oprească. Ar fi 
trebuit să mă facă să mă simt rușinată de nerăbdarea mea de a mă 
conforma. Dar nu puteam să mă gândesc decât la mama. Unde o 
țineau, cum rezista? Oare chiar mai era în viață? 


Am parcurs restul distanţei rămase până la Lucas și am observat că, 
cu cât mă apropiam mai mult, cu atât pașii mei deveneau mai 
ezitanți. Mi-am reamintit cu disperare că el lucra acolo. Indiferent cât 
de drăguţ părea să fie, el făcea parte din acea operațiune secretă și 
sadică. Făcea parte din grupul care mă ținea departe de mama. 
Grupul care ar fi pus capăt existenţei mele cât ai clipi. 


Când, în sfârșit, am ajuns chiar în fața lui și l-am privit în ochi, mi s-a 
pus un nod în gât. Nu știu la ce mă așteptasem, dar nu la aprobarea 
lui atât de subtilă. De parcă îmi dădea permisiunea să termin odată. 
Pur și simplu, hotărârea mea a început să se clatine. Nevoia cumplită 
de a o vedea pe mama se lupta cu dezgustul imens de a răni un om 
legat și am crezut că acele sentimente contradictorii mă vor sfâșia. 
Mi-am întors privirea, încercând să alung durerea din spatele ochilor 
mei. 


Nu puteam să o fac. 

Trebuia să încerc. 

-Spune-mi cine e cârtița, am zis, fără măcar să-l privesc. 
— Patetic. 


Lucas a scuipat cuvântul, de parcă avea un gust rău. Și m-a surprins. 
Expresia blândă pe care crezusem că o văd mai devreme dispăruse, 
înlocuită de ochi îngustați și o privire încruntată. 


-Ce? Dacă nu poti nici măcar să-l lovești pe tipul care a ajutat la 
crearea acestor teste, o să fii pierdută pe teren. Meriti să fii eliminată. 


Am tras aer în piept înainte să diger adevărul. Lucas încerca să mă 
provoace să-l lovesc. 


Eliminată. 
Și cam funcționa. 


— Lucas... joacă-ți rolul, l-a avertizat Holland cu un accent mai 
sacadat. 


— Scuze! 
Dar nu părea să-i pese. 


-Spune-mi cine e cârtița! am strigat, de data aceea, la câțiva 
centimetri de faţa lui. 


Deasupra, becurile fluorescente străluceau fără milă și ne scoteau în 
evidență de parcă jucam într-o piesă macabră. A scuturat din cap și a 
oftat tare, exagerat. 


-Indiferent ce o să-mi faci, cârtița va veni după tine. Te va face bucăți 
și cine știe ce o să-i facă mamei tale. O s-o omoare, presupun, dar e 
drăguță, așa că îmi imaginez că... 


Pumnul meu a zburat înainte să termine propoziția direct spre 
obrazul lui stâng. Când încheieturile mele i-au atins pielea, mi-am 
dat seama ce făcusem. M-am dat în spate. Prea târziu. Îl lovisem, 
făcusem ceva dezgustător, iar capul lui a zburat într-o parte. Fără să- 
și poată ține echilibrul cu ajutorul mâinilor, corpul lui l-a urmat. S-a 
prăbușit, iar strigătul lui înăbușit a umplut camera. 


Oroarea s-a întins ca un ulei prin corpul meu, grea și groasă și 
murdară. Cei doi soldați de lângă Lucas se mutau de pe un picior pe 
altul, stânjeniți, de parcă voiau să îl ajute să se ridice, dar nu erau 


siguri că aveau voie. Unul dintre ei chiar a înjurat în barbă. Nimănui 
nu-i plăcea situația aceea. Nimănui, cu excepția lui Holland. 


Pe spate, Lucas a gemut, înainte să-și scuture capul și să se 
rostogolească ciudat pe o parte, incomodat de încheieturile legate. 
M-am dus spre el, să-l ajut, când o mână mare a aterizat pe umărul 
meu. 


-Va trebui să faci mai mult de atât. Lucas e tare, nu-i așa, băiete? 


Pielea mea s-a strâns sub mâna lui, dar nu i-am dat-o la o parte. Mi- 
am adunat fiecare bucăţică de autocontrol, mi-am păstrat vocea 
calmă și corpul drept. 


-Mă descurc, am zis, deși ceva în mine s-a sfărâmat când l-am văzut 
pe Lucas cum se ridica anevoie. 


— Da? Sau ai nevoie de un pic de ajutor? 


S-a întors și a făcut semn din cap spre cineva aflat în spatele meu. O 
clipă mai târziu, am văzut-o pe Trei. 


-Prefer să folosesc metode mai putin violente, dar mai dureroase. 
Burghiul. Sau patentul pentru unghii. Se dovedesc eficiente mai 
repede, a zis imaginea mea în oglindă și a făcut semn, cu seninătate, 
spre instrumentele de pe masa din metal, de parcă vorbeam despre 
cea mai bună marcă de ojă. 


Stomacul meu s-a întors pe dos la răspunsul ei blazat. Obrazul lui 
Lucas se înroșise și era gata să se umfle, astfel că ochiul drept i se 
făcuse mic. N-a zis nimic, dar privirea i-a alunecat spre masă, apoi la 
Trei și am văzut cum un punct mic de transpiratie îi apăruse pe 
frunte și, încet, încet, îi cobora spre nas. Poate că Lucas nu se temea 


de mine, dar, categoric, era suspicios în privința lui Trei, care s-a 
întins după patent și am știut că trebuia să fac ceva să o țin departe 
de Lucas. M-am dus spre Lucas înaintea ei. 


-Ai de gând să îmi spui cine e cârtița sau trebuie să te lovesc din 
nou? 


Te rog, te rog, spune-mi, l-am implorat tăcut. Te rog. Te rog. 


Lucas a ezitat și, pentru o clipă măreață, am simţit ușurare în piept. 
Apoi, Holland și-a dres vocea, iar falca lui Lucas s-a încleștat. 


-Dă tot ce poți. 
La naiba. 


Am încercat să mă scuz din privire, mi-am tras în spate pumnul și l- 
am lovit scurt în rinichi. Am estompat lovitura cât de mult am putut, 
fără să îl fac pe Holland suspicios, dar nu a fost de ajuns. Lucas s-a 
chircit și s-a dat înapoi, împiedicându-se în lanţ. Încă o dată, a căzut 
la podea, de data aceea, în genunchi, cu o izbitură al cărei ecou s-a 
auzit prin camera goală și m-a făcut să mă dau înapoi. Cu fiecare 
lovitură deveneam mai puţin fata pentru care mama riscase totul 


pentru a o salva și mai mult monstrul la care spera cu disperare 
Holland. 


- Bravo... deși, eu tot aș folosi patentul, a zis Trei și și-a înălțat capul, 
să privească spre Lucas, cu o curiozitate copilărească, în timp ce el 
gemea și încerca să se îndrepte. 


De data aceea, cei doi soldaţi au sărit și l-au ajutat să stea pe picioare, 
ba chiar l-au sprijinit când s-a clătinat. 


-Jos mâinile de pe prizonier, a lătrat Holland. 


Soldaţii l-au eliberat repede și s-au dat înapoi. Trebuia să pun capăt 
poveștii. Cu siguranță, Lucas va vorbi, mă gândeam, și nimeni nu 
avea să-l învinuiască pentru asta. Dar, când am riscat și am aruncat o 
privire spre Holland, mi-am simţit ca o piatră inima mea fantomă. Își 
încrucișase brațele, iar ochii îi erau ațintiți asupra lui Lucas, care abia 
stătea drept, și, chiar dacă a dispărut aproape subit, am văzut 
zâmbetul care i-a apărut pe buze. 


In clipa aceea, mi-am dat seama că acel test sadic nu era doar pentru 
mine. Am simţit o arsură în stomac, un foc ale cărui flăcări îmi 
cuprindeau tot corpul, de parcă era o pădure de arbori uscați. 


— Trei, dă-i patentul lui Doi. 
Focul s-a întețit. 


Trei mi-a întins patentul, iar degetele mele s-au strâns în jurul lui. 
Mama, m-am gândit. Mama. Am apucat partea din față a cămășii lui 
Lucas, l-am tras spre mine, nevenindu-mi să cred ce fac. Mă uram, îl 
uram chiar și pe Lucas. Dar, cel mai mult, îl uram pe Holland. Lucas 
s-a ținut bine pe picioarele slăbite, și-a recăpătat echilibrul. 


— Vezi ăsta? 


Evident că îl vedea, pentru că îl fluturam la un centimetru de faţa lui. 
Am dat drumul cămășii și l-am apucat de mâna stângă, strângându-l 
mai puternic decât intenționasem. 


-Spune-mi cine e cârtița și îţi las în pace unghiile. Altfel, va trebui să 
ți le smulg, una câte una. 


Cine spunea chestiile acelea oribile? Nu puteam fi eu. Am slăbit 
strânsoarea. 


-Te rog. Doar spune-mi și totul se va termina. 


Lucas privea drept prin mine, deși o altă picătură de sudoare îi 
cobora pe nas. La fel ca mai devreme, dar un pic altfel. De data 
aceea, nu Trei era cauza. M-am uitat la mâna lui, la mâna lui 
puternică, aspră, cu unghii scurte, curate și m-am întrebat cum era 
posibil așa ceva. 


- Doi, trebuie să știu că ești sută la sută implicată. Patentul, m-a 
îndemnat Holland. 


Pumnul meu s-a strâns pe metalul rece, iar Lucas a albit. Dar nu prea 
tremura. Pieptul lui se umfla, când inspira adânc și nesigur, apoi 
expira prin buzele strânse. Apoi, umerii lui s-au încovoiat. Ochii de 
culoarea alunei i-au întâlnit pe ai mei și m-am simțit de parcă cineva 
intrase în pieptul meu, îmi prinsese inima falsă și o strângea, gata să 
o facă să explodeze. Se aștepta să îl torturez. 


— Haide, Doi, a insistat Holland, cu o intuiţie extraordinară, care mi-a 
făcut greață. 


Deodată, focul de mai înainte a prins viață, m-a mistuit și a coborât 
prin braţ, până spre mână. Pulsul meu galopa nebunește. 


Patent. 
Lucas. 


Mama. 


Cu patentul încă strâns în mână, m-am răsucit spre Holland. Șocul i 
se întindea pe faţa ridată, când l-am izbit cu patentul peste coaste. 


CAPITOLUL 29 


Strigătul lui a răsunat și, pentru o fracțiune de secundă, toți au rămas 
nemișcați, chiar și Trei, apoi s-a dezlănțuit haosul. Am făcut un pas 
înapoi, când mi-am dat seama ce am făcut, un pic prea târziu. O 
dădusem în bară. Rău de tot. Trei a ţâșnit spre Holland, în timp ce 
soldaţii s-au grăbit spre mine și s-au oprit prudenti la câțiva pași 
distanţă, de parcă aș fi fost un animal sălbatic. De fapt, cam așa era. 
Patentul mi-a alunecat dintre degete și a căzut pe podea. Am ridicat 


mâinile, palmele mai întâi, în timp ce Holland se chinuia să își 

revină. 

- Domnule? 

Soldatul cu mustață s-a uitat spre el, peste umăr. 
-Vreti să o reținem? 


Holland a respirat greu încă o dată și și-a trecut o mână peste ochii 
umezi. Am așteptat să aud orice pedeapsă avea de gând să ordone, 
în schimb, el a început să râdă, un râs zgomotos, dar care vădea 
durere și care m-a făcut să simt fiori pe șira spinării. 


— Acum, așadar. .. asta e Doi, cea pe care mi-o amintesc. 
- Domnule? 


-Ce? Nu, nu, nu, a zis el și a fluturat mâna spre ei, să se dea la o 
parte, un gest care l-a făcut să se chircească. Lăsaţi-o. E afurisita mea 
de vină. Știam că va lovi, trebuia să stau mai departe. 


-O veți pedepsi, nu-i așa, domnule? 


Asta a fost Trei, care părea mai mult curioasă decât nervoasă. 
Privirea lui Holland s-a îngustat spre mine. Deși n-a spus nimic, 
știam exact la ce se gândea. Nu putea să îmi dea o pedeapsă mai rea 
decât cea pe care mi-o dădusem singură. 


Testul numărul doi fusese un eșec mizerabil. Ceea ce însemna că mai 
aveam o singură șansă de a o salva pe mama. lar în clipa aceea 
șansele mele păreau destul de mici. Ca în ceață, am văzut cum 
Holland le-a spus ceva soldaților, apoi Lucas a fost eliberat și s-a dus, 
clătinându-se, împreună cu Trei și cu Holland, spre infirmerie. Apoi, 
cei doi soldați m-au condus spre o celulă mică, nu mai mare decât un 
dulap. Pe pat era o uniformă de camuflaj. 


-Imbracă-te cu asta, a zis cel mai scund și mai îndesat, pe un ton nu 
tocmai dur. Cineva o să vină să te ia în mai puțin de o oră. 


A ieșit din celulă, iar ușa s-a încuiat în urma lui. M-am lăsat să 
alunec pe lângă perete și mi-am îngropat faţa în mâini. Dar n-am 
putut să alung gândurile negre care m-au cuprins. Respirația mea a 
devenit tot mai rapidă, până când, practic, am intrat în 
hiperventilație, iar apoi m-am luptat să ascund asta de cameră. 


Când Holland spusese că aceea era Doi cea pe care și-o amintea, ce 
vrusese să spună? Că în trecut torturasem oameni? Acela era viitorul 
pe care trebuia să îl aștept cu nerăbdare, chiar dacă aș fi reușit, 
cumva, să trec testele? Dacă era așa, poate că ar fi trebuit să renunt. 
Poate că eliminarea mea era cea mai bună idee. Mi-am strâns pumnii, 
până am simţit un licăr de lumină. De speranță. Nu puteam să îmi 
permit să gândesc așa. Dacă m-ar fi eliminat, viața mamei s-ar fi 
sfârșit. Și la ce bun? Ei ar fi creat o altă MILA, o alta ca Trei, care n-ar 
fi simțit absolut nimic atunci când ar fi luat patentul și ar fi torturat 
pe cineva până acel cineva ar fi implorat milă. Da, îl lăsasem pe 
Holland să mă sperie și să mă facă să îl rănesc pe Lucas, dar măcar 
mă oprisem. Mă oprisem înainte să nu mai existe cale de întoarcere, 
îmi revenisem înainte să fac vreun rău iremediabil. Nu era mult, dar 
era mai bun decât nimic. 


Mult prea curând, Lucas mă conducea pe un alt coridor. Nu 
vorbisem de când ajunsese la ușa mea, când doar mă întrebase dacă 
eram pregătită. Obrazul îi era o combinație de mov și negru. Mersul 
lui părea mai greoi, mai ciudat ca de obicei și fiecare pas era o 
dureroasă amintire a ceea ce făcusem. În cele din urmă, n-am mai 
răbdat și am izbucnit: 


— Lucas, îmi pare r... 
M-a întrerupt. 


-Nu trebuie. Tu doar ai încercat să o salvezi pe dr. Laur... pe mama 
ta, am înţeles. Crede-mă, am făcut lucruri cel puţin la fel de rele 
pentru a-mi ajuta familia. Mai rele. Acum, hai să mergem unde 
trebuie și atât, da? 


În ciuda vorbelor lui, mersul nostru tăcut pe coridorul acela însemna 
că era nervos pe mine. Abia mai târziu aveam să îmi dau seama că 
greșeam. M-a dus printr-un labirint de coridoare slab luminate, am 
trecut prin uși boltite. Am trecut pe lângă trei soldați pe care nu îi 
mai văzusem, toți l-au salutat din cap pe Lucas și s-au dat la o parte 
din calea mea. Am evitat să-i privesc. Mă luptam suficient cu mine și 
fără să văd dezaprobarea a ceea ce făcusem reflectată în ochii lor. Ne- 
am oprit în faţa unui lift. După ce și-a dat mostra de ADN- Scanare 
ADN verificată: Lucas Webb. Vă rugăm să tastați codul de acces-—, și 
codul, ușile s-au deschis. A apăsat B și am înaintat în donjonul din 
beton. De data asta, Lucas n-a încercat să facem conversație. Se uita 
drept în față. Tăcerea s-a întins între noi și jur că simțeam presiunea 
ei izbindu-ne. Ușile acelea aveau să se deschidă, apoi urma o ultimă 
șansă. Pentru mine, pentru mama. Liftul s-a oprit. O respirație de 
care nu aveam nevoie a înghețat în pieptul meu, când ușile s-au 
deschis și au lăsat să se vadă o neașteptată strălucire de lumini. La fel 
de neașteptată au fost imensitatea spațiului și tavanele înalte. 


Înălţime: 9 m. 


Dar surpriza a continuat, iar arhitectura subsolului nu mi s-a mai 
părut cine știe ce, comparativ cu ce era acolo. În fața noastră se 
întindea o replică a unei idilice pieţe din centrul unui oraș. Marchize 
verzi și roșii ale unor clădiri care se înșirau de-a lungul trotuarelor. 
Lângă ele, felinare de un albastru-metalic, spaţii verzi, copaci în 
ghivece și chiar cupola frumoasă a unei cutii poștale albastre. Semne 
vesele arătau scopul fiecărei clădiri: Han! Cafenea! Bancă! Un micut 
oraș fals, probabil, la treizeci de picioare sub pământ. Bizar, dar nu 
foarte înspăimântător. Imagini de la ultimul test mi-au revenit în 
minte- fața lui Lucas când fusese sigur că îl voi tortura, Holland, 
patentul, ca un fel de avertisment. Aparenţele puteau fi înșelătoare. 


Chiar în stânga noastră era un stâlp uriaș din beton, care avea 
deasupra o fereastră mare. Dincolo de el era o încăpere ovală, una 
care se întindea până în zidul cel mai îndepărtat. Era complet 
înconjurată de un argintiu metalic. Nu era nimic de văzut acolo, așa 
că m-am întors spre oraș. 


-Ce e asta? 
Lângă mine, Lucas își târșâia picioarele. 


-Este o versiune modificată a Hogan's Alley, zona de pregătire din 
Quantico, pe care agenţii FBI și, uneori, forțele militare o folosesc 
pentru antrenamentul de luptă urbană, pentru a simula diverse 
manevre în zone populate. Cumva, am împrumutat conceptul. 
Evident, cei cu acces special la proiectul MILA au voie să îl 
folosească. 


— Acces special. Ar trebui să mă simt specială? am glumit, chiar și 
numai pentru a domoli pulsul neliniștit pe care îl simțeam pe sub 
piele. 


Umbra unui zâmbet i-a luminat fața, dar s-a evaporat mult prea 
repede, de parcă un nor ar fi acoperit soarele și ar fi înlocuit aerul 
cald cu unul rece. Și-a băgat mâinile în buzunare și a refuzat să se 
uite la mine. 


-Sunt autorizat să discut doar despre acest ultim test, a zis el, 
rostind sacadat fiecare cuvânt. 


Am aprobat din cap, ignorând brusca senzaţie de sufocare din gât. 


-Dincolo de oraș este ceea ce oamenii de pe aici numesc circuitul. 


Am urmat traiectoria degetului său arătător, spre zona unde orașul 
se schimba, unde clădirile deveneau din pitorești și elegante doar 
grămezi de ruine și mizerie, o zonă pe care parcă scria „zonă de 
război“. L-am urmat până unde trotuarele se terminau în zidul 
impozant din beton care forma limita încăperii, până unde strada 
întâlnea o deschizătură întunecată, în formă de potcoavă de cal. Un 
tunel. 


- Circuitul? 
Lucas se juca cu gulerul cămășii. 


-O cursă cu obstacole, pe care generalul Holland o folosește pentru a 
se asigura că soldaţii de aici sunt... pregătiți pentru orice 
eventualitate. 


Mă holbam la intrare, încercând să ignor teama care mă cuprindea ca 
un tentacul negru, rece. 


-In acest test, singura ta sarcină este să treci circuitul cu cel mai mare 
scor posibil. Vei concura cu Trei. Cum ea a mai făcut acest traseu, am 
fost autorizat să îţi spun pe scurt la ce să te aștepți. 


Trei? Teama m-a cuprins cu mai multă putere. 


-Va trebui să treci de o serie de obstacole, întâi pe strada Hogan, 
apoi în... Obstacolele includ sârmă ghimpată, cățărări verticale, 
frânghii, tuneluri și terenuri minate- simulate, desigur, a adăugat, 
când a văzut surprinderea mea. De-a lungul traseului, vei întâlni 
soldaţi care simulează forțele inamice. Trebuie tratați ca niște 
ameninţări reale. S-ar putea să aibă arme simulate, iar dacă te 
nimeresc, pierzi puncte din total. 


Putea fi mai rău, m-am îmbărbătat, încercând să scap de nodul din 
stomac. Mult mai rău, având în vedere ororile pe care era în stare să 
le inventeze Holland. 


-De câte ori dai de un obstacol care ar putea produce vătămări 
serioase, ţi se scad puncte. De asemenea, vor fi simulati civili, a mai 
zis. Dacă rănești un civil... 


-Dă-mi voie să ghicesc... mi se scad puncte. 
Lucas s-a răsucit să mă vadă, cu pumnii încleștați. 
-Nu e o glumă, Mila! Trebuie să te concentrezi. 


Niciun zâmbet, iar vorbele lui dure parcă au fost un duș rece. În timp 
ce Lucas se uita drept la mine, pentru prima dată de când părăsisem 
celula, sprâncenele lui au coborât și i-au dat o expresie nefiresc de 
dură și mi-am dat seama că ceva nu era în regulă deloc. Nodul din 
stomacul meu s-a răsucit. 


— Acum, te rog, întoarce capul spre dreapta, trebuie să introduc 
mecanismul de blocare. 


S-a poziționat într-un unghi ciudat, de parcă n-ar fi vrut să-mi vadă 
capul. Degetele lui erau blânde, când mi-a apucat lobul urechii. 
Metalul rece a alunecat prin pielea mea, urmat de un sunet rapid, ca 
de electricitate. 


Chipul de securi... 


Vocea mea internă s-a întrerupt, apoi... nimic. Când Lucas s-a dat 
înapoi, mâna mea a zburat imediat spre linia subțire care marca 
prezența unui chip. 


-Unele dintre funcţiile tale de android vor funcționa doar în primul 
minut, pentru a simula un scurt. 


Stai așa, care funcții? Dar, înainte să pot cere detalii, o lumină a 
pâlpâit în stânga noastră. Sus pe stâlp, fereastra s-a luminat, lăsând 
să se vadă o încăpere ca un teatru. Trei rânduri de scaune aliniate de- 
a lungul ei, iar în fața lor un ecran mare de televizor. Am văzut 
apărând patru mâini, dar niciuna dintre ele nu avea părul grizonant 
al lui Holland. Nici Trei nu era. 


Ca un semn, ușa liftului a ţiuit și s-a deschis. Când Lucas s-a uitat 
peste umăr, încordarea maxilarului lui s-a mai redus. 


-Unde e generalul Holland? S-a răzgândit? 


M-am întors și am văzut-o pe Trei plutind pe podeaua din ciment 
spre noi, îmbrăcată într-o uniformă de armată identică cu a mea. 
Fără să îmi dau seama, mâinile mele s-au ridicat și mi-au trecut prin 
păr, peste marginile tăiate inegal, ca o dovadă că nu eram una și 
aceeași. 


-Nu, doar că îi pregătește lui Doi- familiarii ochi verzi ai lui Trei, 
ochii mei, s-au îndreptat spre mine- o provocare specială. 


A zâmbit, un zâmbet ce se voia senin, dar felul în care mă studia, cu 
o curiozitate mai mare decât de obicei, nu prevestea nimic bun. 


-Ce provocare specială? 


Mi-am încrucișat braţele și m-am întors spre Lucas, la timp să văd că 
își trece mâinile prin păr. A închis ochii și a tras aer în piept. Trei se 
întorsese și ea spre el. 


- Specială, a fost tot ce a zis ea. 


Specială? Ciudat, cuvântul pe care voiam să li-l arunc în față era 
mult mai putin politicos. Conștientă de camerele video, m-am forțat 
să mă relaxez, ștergându-mi de pantaloni palmele brusc umede, o 
dată, de două, de trei ori. 


— Poate să-mi explice cineva, vă rog, ce se întâmplă? De ce stăm aici? 
Când începem? 


Un zumzet puternic a răspuns în locul lui. Toţi trei ne-am întors spre 
stânga, unde peretele oval din metal, pe care îl văzusem mai 
devreme, se ridica, lăsând să se vadă luciul sticlei de sub el. La 
început, când metalul a scârțâit ușor, în timp ce se ridica, am crezut 
că încăperea era goală. Până când privirea mea a alunecat spre 
peretele din spate. S-a ivit o pereche de teniși de femeie. Teniși albi, 
cu șireturi albastre. Un amestec gretos de speranţă și teamă mi-a 
urcat în gât și a rămas acolo. Pentru o clipă, am uitat totul ... Trei, 
Lucas, camera aceea, așteptând să apară picioarele ei, corpul, gâtul, 
bărbia. Inima mea bătea nebunește. Apoi, în sfârșit, faţa ei; prima 
dată când o vedeam, de când fusesem despărțite, la aeroport. 
Nerăbdarea mi-a cuprins membrele și am făcut un pas rapid în față. 


— Mamă? 
—Nu! 
Comanda dură a lui Lucas m-a făcut să mă clatin. 


— Trebuie să știi că până și comportamentul tău dinaintea testului va 
fi punctat, a continuat el. 


Pentru o clipă scurtă, disperată, m-am gândit să-l ignor, dar 
realitatea m-a făcut să rămân pe loc. Dacă scorul meu final scădea 
prea mult... Captivă, m-am concentrat pe figura nemișcată a mamei, 
analizând pupilele dilatate, care aproape că ștergeau orice urmă de 
albastru din ochii ei, mișcările ei lente, felul în care brațele ei erau 
legate de scaunul din spate. Capul întors, buzele strânse. „Mila“, a 
mimat ea, fără să scoată vreun sunet. Una dintre mâinile ei s-a 
zbătut, înainte să se încovoaie în scaun, iar capul să îi cadă în față, ca 
al unei păpuși. Și iată-mă - la fel de neputincioasă ca păpuşa cu care 
semăna. O siluetă cunoscută a apărut din capătul celălalt al camerei 
în care era mama: Holland. Mâna lui stângă era strânsă în jurul a 
ceva ce nu vedeam și mergea cu pași mai siguri ca de obicei, iar 
umerii îi erau adunați, nu drepţi, cum obișnuia să îi țină. Am 
observat că se chircea un pic, la fiecare respirație. Privirea mea s-a 
dus spre stânga lui. Locul unde îl lovisem cu patentul. 


Forța impactului, 720 psi. Fractură la coasta 5 și foarte probabil la 6. 
Nu simțeam niciun pic de părere de rău. 

-El ce caută aici? 

-Face parte din test, a zis Lucas pe un ton ciudat, monoton. 


Cu acele cuvinte răsunându-mi în cap ca un tren care se apropia, 
Holland s-a întors cu fața spre noi și ne-a privit prin sticlă. Accentul 
lui s-a auzit cu ecou prin difuzoarele ascunse. 


— Așadar, știu că Lucas ţi-a spus esenţialul, dar m-am gândit să 
adăugăm ceva, să facem totul mai incitant. Nu ai satisfacție când un 
joc e prea ușor de câștigat, nu? 


Nu, am vrut să strig, iar privirea lui Holland s-a îngustat și s-a oprit 
pe mine. Colţurile gurii lui s-au strâns, de parcă știa ce plănuiam și 
mă provoca. Mi-am încleștat falca, să rezist tentatiei. 


-M-am gândit că tu și Trei aveți nevoie de ceva mai multă 
competiție. În timp ce tu faci traseul, sarcina ta e să localizezi și să 
scoţi un dispozitiv de explozie simulat. Acum, o să vrei să te asiguri 
că îl găsești, pentru că e doar unul și cine îl aduce la linia de sosire va 
primi un bonus gras. Sunt generos, așa că îţi voi spune chiar și unde 
să cauti- va fi îngropat sub o grămadă de vechituri, imediat ce treci 
de tunele. Ce zici, te ajută? 


S-a oprit să se uite la obiectul misterios din mâna lui înainte să 
continue. 


- Acum, în viața reală, o bombă explodează și gata. Lucas a vrut ca, 
în cazul în care nu treci simulatorul, să primești penalizare un punct, 
dar eu? La naiba, eu m-am gândit că aceasta va fi penalizarea. 


O urmă de zâmbet a apărut pe faţa ridată a lui Holland. 
- Lucas, de ce nu faci onorurile și să explici restul? 
Lucas refuza să se uite la mine. 

-Dacă pici simulatorul, pierzi automat. 


Totul în mine s-a prăbușit. Categoric, cu siguranță, nu voi pica 
simulatorul. 


-Ce legătură are asta cu mama? 


— Vei avea exact cincisprezece minute să intri în circuit, să găsești 
simulatorul și să termini cursa, iar o parte din punctaj va fi hotărâtă 
pe baza inexactităților din performanţa ta. 


Asta știam deja, dar încă nu-mi răspunsese la întrebare. M-am uitat 
spre Holland și am văzut că ochii lui ca de oțel mă fixau. Îndată ce a 
văzut că mă uit la el, și-a desfăcut pumnul și a lăsat să se vadă un 
obiect dreptunghiular galben. O brichetă. M-am uitat la mâna lui, 
apoi în cealaltă parte a camerei, unde mama era sedată și legată. Un 
gând oribil a prins contur. Nu, era imposibil. 


-Acest test are rolul de a-ți pune la încercare concentrarea pe ceea ce 
ai de făcut, sub presiunea unor emoții extreme, a continuat Lucas. 
Nu poți, pentru niciun motiv, să schimbi cursul lucrurilor. Niciun 
motiv. 


Acum, Holland își plimba degetul gros peste marginea brichetei. 
Flacăra ei s-a aprins. Am simțit furnicături de teamă pe pielea 
capului. 


-Pentru a-ți evalua rezistența la o astfel de presiune, generalul 
Holland a adăugat ceva acestui test, a zis Lucas și fiecare cuvânt al 
lui a sunat de parcă se forța să îl rostească. 


A scotocit după ceva prin buzunar și, pentru o clipă, atenția mea a 
fost distrasă, când cifrele roșii digitale au prins viață pe ecranul de 
deasupra falsului oficiu poștal. 


- Cronometru setat pentru cincisprezece minute, a anunţat deasupra 
o voce de bărbat monotonă, computerizată. 


Lucas și-a scos mâna din buzunar. Mi s-a părut că tremura. Apoi, a 
strâns pumnul, cu atâta forță, încât încheieturile degetelor păreau 
gata să-i iasă prin pielea palidă. 


-Cincisprezece minute, maximul care îţi este permis. Dacă nu... 
— Dacă nu, ce? 


În camera din sticlă, Holland și-a aplecat capul, căutând ceva pe jos. 
Bricheta a sclipit. Nu. Nu era posibil. Se juca cu mine, făcea parte din 
test. Asta trebuia să fie. 


-Generalul Holland testează un nou... dispozitiv de adunare a 
informațiilor. Acesta folosește un set computerizat de..., pentru a 
controla sincronizarea focului. Acum, este setat la cincisprezece 
minute. După asta... 


Vocea lui Lucas s-a stins. Pentru că nu putea sau nu voia să termine. 
Holland s-a ghemuit și a atins bricheta de podea. O scânteie mică s-a 
aprins. În timp ce Holland ieșea din încăpere, printr-o ușă din spate, 
pe care nu puteam să o văd, scânteia a izbucnit într-un perete de foc, 
unul care a urcat repede până la nivelul pieptului, apoi și mai sus. 
Flăcările pâlpâiau ca niște dansatori roșii-portocalii. Flăcări, exact ca 
acelea despre care mi se spusese că îl omorâseră pe tatăl meu fals. În 
timp ce întreaga mea lume se clătina, am completat în minte 
propoziția lui Lucas. 


După asta, mama o să moară arsă. 


-Douăzeci de secunde până la star, s-a auzit vocea impasibilă a 
computerului. 


Am simțit cum totul împietrește în mine. Nu puteam să mă mișc, nu 
puteam să respir. Alegerile clipeau în mintea mea în bucăți mici, de 
parcă ar fi imitat dansul flăcărilor. 


Sparge peretele din sticlă, ia-o pe mama de pe scaun. Pici testul trei, pierzi 
totul. Concentrează-te. Fă testul. Încadrează-te în timp. 


Totul în mine striga să sar, să sparg geamul. Să aleg prima opțiune și 
să o iau pe mama de acolo. Dar asta putea însemna că totul se 
termina. Holland ar fi învins, iar eu și mama am fi pierdut. Doar a 
doua opțiune ne oferea șansa de a lupta. Trebuia să termin cursa și 
trebuia să câștig. 


-Du-te spre linia de start, te rog, a zis Lucas. 


Încă zdruncinată, am urmat-o confuză pe Trei, spre linia galbenă 
care împărțea în două podeaua. Am simtit greutatea privirii lui 
Lucas pe mine, dar nu m-am uitat la el. Nu m-am uitat nici la 
Holland, nici la mama. Controlul meu asupra emoțiilor scădea cu 
fiecare respiraţie. Inacceptabil. 


-Zece secunde până la start. 


Lângă mine, Trei și-a întins braţele deasupra capului, nu mai 
îngrijorată decât un alergător la o probă de atletism. 


-Sper că ești pregătită, a zis ea. 


Am ignorat-o. În faţa noastră se întindea imaginea orașului și, 
dincolo de ea, tunelul care ducea la circuit. Acolo se afla șansa mea 
de supraviețuire- șansa mamei. Corpul meu s-a încordat și m-am 
aplecat în față, pregătită. 


-Testul începe în trei, doi, unu, start! 


Am pornit încă înainte ca „start“ să răsune în aer. 


CAPITOLUL 30 


Am fugit spre intersecție, iar privirea mea a alunecat peste vitrine, 
ferestre, oriunde aș fi putut zări vreo mișcare. La început, nu am 
văzut țipenie de om și m-a cuprins teama. În afară de Trei, care era în 
linie cu mine, în stânga, nimic nu mișca. Era ca un oraș fantomă, cum 
erau cele despre care învățasem la cursul de istorie. 


Picioarele mele tocmai atinseseră trotuarul, când am văzut cuvintele 
și am auzit vocea digitală. 


Mișcare detectată. 


Un bărbat în hanorac roșu ieșea din falsul oficiu poștal, cu mâinile 
înfundate în buzunare. Fără să mă opresc, i-am studiat ținuta. Pistol, 
avea pistol sau vreun alt fel de armă? 


Nu au fost detectate arme. 
Am trecut pe lângă el. 


Mișcare detectată. 


Un alt bărbat ieșea de pe aleea dintre două clădiri din cărămidă, din 
dreapta mea. Am făcut la stânga, înainte ca laserul armei lui să mă 
nimerească în cap, apoi am alergat spre el. A îndreptat din nou arma 
spre mine, piciorul meu a țâșnit și, cu toate că m-am controlat, i-am 
lovit urechea cu suficientă putere încât să-l arunce în spate, 
clătinându-se. A aterizat cu un strigăt și și-a pus mâna pe ureche. 


Impact, 60 bari. Tiuit în ureche, greață, amețeală și probabil dezechilibru 
temporar. 


La geamătul lui, am simțit un spasm, dar l-am alungat. Tipul acela se 
înrolase pentru asta. Mama nu. 


l-am smuls arma, am aruncat-o cât colo și m-am zorit. În față era o 
marchiză pe care scria cu litere mari FARMACIE, dar în spatele 
ochilor mei vedeam doar flăcări. Toate acele momente când mă 
luptasem să-mi amintesc împrejurările mortii tatălui meu fuseseră 
atât de frustrante, o încercare disperată de a umple un mare gol. În 
clipa aceea, aș fi dat orice să fie din nou gol. Să scap de teama aceea 
arzătoare, paralizantă că focul avea să o devoreze pe singura 
persoană de pe planetă care știa ce eram și totuși continua să țină la 
mine. 


Am trecut pe lângă un coș de gunoi metalic albastru, sudat pe un 
felinar, un hidrant roșu și un petic de iarbă artificială. Drept în față 
mi-a apărut o alee îngustă, între brutărie și bancă. Un loc perfect 
pentru o cursă, mi-am zis. În orice clipă, funcția mea de detectare a 
mișcării mă va alerta, mă gândeam. Nimic. A fost nevoie ca un soldat 
să coboare deasupra capului meu cu o frânghie, ca să îmi dau seama: 
perioada mea de graţie expirase. Nu mai aveam funcții speciale. A 
venit repede, cu o mână pe frânghie și în cealaltă ținând arma. M-am 


lăsat în jos în ultima clipă, prea târziu. Raza mi-a atins vârful 
degetului mare. 


-Laserul a lovit piciorul. Minus zece puncte, s-a auzit difuzorul. 


Între timp, în dreapta mea, picioarele lui Trei au lovit cimentul, în 
timp ce a trecut mai departe. Asta m-a făcut să simt prin mine un val 
de hotărâre. Trebuia să o ajung. Când soldatul a ajuns jos, eram gata 
să sar în picioare. M-am repezit înainte, cu capul plecat, și l-am prins 
direct în piept. Impactul ne-a trimis pe amândoi la pământ, cu mine 
deasupra. l-am răsucit mâna cu arma, până când strânsoarea i-a 
slăbit, apoi l-am lovit scurt în cap, să nu poată veni după mine. 


Abia mă ridicasem, când ceva a sclipit în spatele unei uși deschise, 
peste drum. S-a auzit un pistol, m-am lăsat în jos și m-am rostogolit 
spre dreapta. M-am ridicat în picioare și m-am aruncat în față, cu o 
mișcare lină, aruncând o privire peste umărul stâng, în timp ce 
înaintam în zigzag. Strada era goală. O clipă mai târziu, alergam pe 
lângă molozul unor clădiri abandonate și plonjam în gura căscată a 
tunelului. Vocea computerizată s-a auzit din nou: 


-Au mai rămas doisprezece minute. 


Apoi, caverna întunecoasă m-a înghițit cu totul. Cineva fusese foarte 
zgârcit cu becurile. Cum vederea mea de noapte nu mai funcționa, 
nu puteam să văd la mai mult de cinci picioare în față, dar auzeam 
pantofii lui Trei prin noroi. Apoi, pașii s-au oprit brusc, înlocuiți de 
un zgomot ciudat, înfundat. Probabil că ajunsese la un obstacol. 


Am sprintat prin întuneric, disperată să o ajung. Cu o vizibilitate atât 
de redusă, mi s-a părut că peretele din sârmă a apărut de nicăieri. 
Am patinat și m-am oprit cu nasul la câțiva centimetri de un vârf 


ascuţit. Sârmă ghimpată, până sus, cât de sus puteam să văd. Prea 
deasă să mă pot strecura, prea sus să mă pot cățăra. Dar acolo, între 
locul unde începea peretele și pământ era o deschizătură mică. O altă 
grămadă de sârmă răsucită se întindea orizontal și forma un fel de 
tavan care acoperea un pic deschizătura, sub nivelul genunchilor. 
Încă o dată am auzit cum ceva era târât ritmic pe jos. Dar unde? Cu 
imaginea armelor cu laser și a altor capcane în minte, am verificat 
terenul din faţă. Mâinile mele s-au strâns de frustrare. Nimic, nimic, 
ni... Gata! În sfârșit, am detectat sursa zgomotului, un pic mai în 
față, spre dreapta. Prin găurile mici din plasa de sârmă ghimpată 
vedeam slab silueta picioarelor lui Trei, în timp ce se târa prin noroi. 
Doar târâș se putea înainta. M-am lăsat în patru labe, apoi pe burtă și 
m-am târât pe sub sârme. Poate că, dacă aș abandona subtilitatea în 
favoarea vitezei, mă gândeam, aș putea să o ajung. Doar nu aveau să 
mă omoare câteva zgârieturi. M-am împins în sus pe coate și m-am 
năpustit în față. Înaintasem doar câteva picioare, când ceva ascuțit 
mi-a tăiat scalpul. 


Nu e mare lu... 


Un șoc puternic a trecut prin mine; plus un zumzet tare. Pentru o 
clipă lungă și înspăimântătoare, grota s-a cufundat într-un întuneric 
total, iar membrele mele au înghețat. Vocea mea internă a rostit o 
avertizare: 


Impact: 75 de volți. 


Perfect. Holland mă lăsase să păstrez funcțiile inutile. Imediat după 
acea conștientizare îngrijorătoare a venit anunţul computerizat al lui 
Holland. 


-Sârma ghimpată declanșată. Minus zece puncte. 


In urmă și cu douăzeci de puncte mai puțin. 


M-am lăsat pe burtă și, ca un șarpe, m-am târât pe sub sârmă. Să trec 
de vârfurile ascuţite îmi lua timp, iar eu nu mai aveam timp de 
pierdut. Am simțit în nări un miros de pământ rece și umed, plus 
pietricele care îmi intrau în brațe. Mi-am aplecat capul și m-am 
împins înainte. De neimaginat, totul era de neimaginat. Cu câteva 
zile în urmă, eram la școală, mă certam cu Kaylee. Aproape că îl 
sărutam pe Hunter. lar în clipa aceea mă târam să-mi salvez viața, 
într-un fel de joc macabru. 


După ce m-am șerpuit un timp care mi s-a părut o veșnicie, deși 
trebuie să fi fost doar câteva secunde, cușca mea din sârmă s-a 
terminat. M-am ridicat în picioare. Ce urma? Am alergat înainte și 
am tresărit când un ecran TV pe care nici nu îl observasem până 
atunci s-a aprins, undeva deasupra. Nu, nu ecran- ecrane. Pentru că 
în depărtare s-au mai aprins două, trei, patru. 


Mai multă lumină, super, în sfârșit, puteam să văd la mai mult de 
doi pași în față. Până când mi-am dat seama că Holland nu ne 
pusese desene animate. Flăcări. Vedeam flăcări. Și, de parcă sclipirea 
lor roșu-portocalie nu era suficient de neliniștitoare, am văzut-o pe 
mama, încă legată de scaun, dar cu capul ridicat. Era trează, cu ochii 
deschişi și țintuită de zidul de foc, care se afla la mai puţin de patru 
picioare de ea. M-am clătinat, când mi-am dat seama. Patru 
picioare- câte un picior pentru fiecare minut care trecea. 


Forţa bătăilor inimii mele fantomă mi-a umplut pieptul, urechile; o 
pompă alimentată de acceași panică ce ameninţa să distrugă toată 
speranța rămasă. Un sunet, ceva între un plâns reprimat și un 
geamăt, mi s-a blocat în gât. Emoţiile acelea nu făceau decât să 
înrăutățească lucrurile. Înnebunită, am căutat prin cele mai ascunse 


colțuri ale minții mele după orice fărâmă de control, de calm. O 
urmă cât de mică din androidul care eram. Și, cumva, într-un fel, l- 
am găsit. 


Nu te uita. 


Acolo, în față. Concentrează-te pe următorul obstacol — doar așa o să o poți 
revedea. 


Tot a fost nevoie de un efort imens să ignor monitoarele, dar am 
reușit. M-am agăţat de acea urmă de logică și am alergat repede, în 
timp ce mă concentram pe bariera imensă din față- un perete masiv, 
zgrunţuros. O ceaţă subțire cădea de deasupra, dintr-un sistem de 
aspersoare, iar picăturile se vedeau ca praful în lumina slabă. 
Suprafața neregulată m-a izbit prin mirosul greu și umed. Mi-am dat 
seama că mă uitam la noroi. Peretele era complet acoperit de noroi. 
Deasupra, în stânga, Trei trecuse deja cam de o treime din urcușul 
abrupt. 


Sprintând pe ultimii câțiva metri, am așteptat ca monitorul meu 
intern să măsoare înălțimea. Tăcere. O altă funcţie blocată. Mișcarea 
degetelor mele exprima frustrare. Nu era sincronizarea ideală pentru 
pierderea abilităților de android. M-am uitat din nou în sus și am 
estimat cam cinci, nu, șapte metri. Cel puţin. Apoi, n-am mai stat pe 
gânduri și m-am lansat. Săritura m-a dus câțiva metri în sus, pe zid. 
Degetele mele s-au cufundat în noroiul alunecos și rece și s-au 
chinuit să se agate, iar tenișii mei au făcut la fel. N-am reușit să 
opresc alunecarea înapoi la pământ. Roșul a clipit pe un monitor din 
stânga mea. M-am prins exact la timp. 


Concentrează-te. 


La doi metri deasupra, Trei sfida gravitația și continua să se caţere, 
cu picioarele desfăcute. Arăta de parcă se agăța de perete doar prin 
forţa voinței. Apoi, am observat felul în care își muta câte o mână, cu 
grijă, căutând sub noroi, înainte de a încerca să-și miște o altă parte a 
corpului. 


Caută. 


Asta era! Sub tot acel noroi erau fisuri, locuri de unde să te prinzi cu 
mâinile. 


Ceva. 


Mi-am băgat ambele mâini în noroi, sus, și am scormonit în nămol, 
până când degetele mele au îndepărtat suprafața. Moale, era prea 
moale. M-am uitat în sus și am văzut cum Trei găsește o altă gaură, 
în timp ce degetele mele căutau pe suprafața care părea alunecoasă 
ca metalul. Disperarea îmi cuprinsese pieptul, odată cu trecerea 
timpului. Moale. Moale. Moale. 


Așteaptă. 


Degetul meu stâng a dat la o parte o protuberanţă mică, rotundă. 
Micuţă, dar suficientă. Trebuia să fie suficientă. M-am prins de ea cât 
de bine am putut, cu mâna plină de noroi, și mi-am ridicat partea de 
sus a corpului, urmată de piciorul drept, apoi de cel stâng. Imitând 
poziţia lui Trei, mi-am ţinut picioarele depărtate și am fost 
recunoscătoare pentru asta. Cu cât îmi erau mai depărtate, cu atât 
mă tineam mai bine. Următoarea gaură am găsit-o mai rapid. Și pe 
următoarea la fel. Puteam să o fac. Puteam... 


O fâlfâire, în stânga mea. Dintr-o ușă ascunsă pe la jumătatea 
zidului, a apărut o siluetă acoperită din cap până-n picioare cu un 
combinezon negru, doar ochii i se vedeau în spatele unui plastic 
dreptunghiular transparent. În clipa următoare, s-a lansat spre Trei. 
Două mâini înmănușate s-au înfășurat în jurul piciorului ei drept. 
Am continuat să mă cațăr, în timp ce Trei se întindea disperată spre 
partea de sus a peretelui, de care o mai despărțeau doar câțiva 
centimetri. Dar greutatea soldatului s-a dovedit prea mult. Acesta și- 
a proptit pantoful de perete și a mai tras o dată. O clipă mai târziu, 
amândoi s-au rostogolit la pământ. 


Poc! Am înțepenit, la auzul sunetului, apoi m-am întins după o altă 
gaură, refuzând să mă uit în jos, când am auzit o încăierare. În 
sfârșit, eram în față, dar nu eram atât de proastă să cred că soldatul o 
va ține pe Trei deoparte pentru mult timp. Mâna mea dreaptă 
scotocea prin noroi, când degetele înmănușate s-au încleștat în jurul 
gleznei mele. Înainte să pot găsi o gaură, soldatul trăgea de mine, în 
jos, jos, jos. Când corpul meu a alunecat, tot ce mi-a venit în minte a 
fost focul care cuprindea pielea mamei. 


Nu! Tocmai când degetele înmănușate m-au strâns mai tare de 
gleznă, mi-am îndoit genunchiul stâng și mi-am lipit piciorul de 
perete. Apoi, am lovit cu dreptul, cât de tare am putut. Pantoful meu 
a atins fața soldatului atât de tare, încât mi-a dat drumul pe loc. 
Unde era Trei? Am aruncat o privire rapidă în jos și am văzut-o, îl 
lăsase pe atacatorul ei nemișcat în noroi și își reluase urcușul. Ochii 
noștri s-au întâlnit scurt, în lumina slabă, verde cu verde. Apoi, m- 
am întors și m-am împins mai în sus. l-am ignorat pe Trei, pe soldați, 
totul, și m-am concentrat pe găsirea găurilor și pe strădania de a nu 
aluneca, astfel că am găsit un calm ciudat în monotonia acelor 
mișcări. Găsește gaură. Trage în sus. Picioarele. Repetă. M-am uitat 


în sus, iar inima mea a început să bată cu putere. Mai aveam doar 
șase găuri. Nu cinci. Nu patru. Când am ajuns la doar trei găuri, cu 
un zgomot ca de tunet, peretele a început să se cutremure. Mișcarea 
neașteptată și violentă a făcut să-mi alunece mâna. Picioarele mele 
au pedalat în noroi, fără vreo șansă să se țină. Mișcarea a crescut în 
magnitudine și, Doamne, mâna mea stângă aluneca. Mi-am îndoit 
degetele și m-am prins de capătul peretelui. Mă mai țineam doar cu 
vârfurile degetelor. Peretele s-a scuturat, iar strânsoarea mea a slăbit. 
M-a cuprins teroarea. Nu puteam să cad, nu în clipa aceea. Căderea 
însemna timp pierdut și, de la acea înălțime, probabil, rănire. Dacă 
mă răneam, mama era ca moartă. Degetele de la mâna dreaptă au 
căutat prin noroi, să se prindă de ceva. Haide. Haide. Am mai găsit o 
gaură, tocmai când mâna mea stângă pierduse de tot contactul. Am 
tras aer în piept și mi-am ridicat corpul. Acel ultim metru era 
aproape imposibil de urcat, având în vedere cât era de alunecos 
peretele și cât de tare se mișca, iar gravitația mă trăgea în jos. Dar, 
cumva, am reușit. În clipa în care brațul meu drept a ajuns sus, 
cutremurul s-a oprit și s-a auzit difuzorul. 


-Nouă minute. 


Prea mult, prea mult. Cumva, trebuia să măresc viteza. Mi-am ridicat 
piciorul drept peste perete. În clipa în care am privit în jos, mi-a 
scăpat un sunet de surprindere. Nu mai era noroi. Peretele era din 
metal curat- argintiu și lucios, la fel și cel opus. Trei frânghii groase 
se întindeau de-a lungul a ceea ce trebuia să fie o deschizătură de cel 
puțin douăzeci de metri între ei. Iar în jos, dedesubt, era un hău 
adânc, plin cu apă murdară. Categoric, să cazi nu era o opțiune. M- 
am lăsat să alunec câţiva metri, cu dreptul, până când am ajuns la 
cea mai apropiată frânghie. O clipă mai târziu, mă bălăngăneam 
deasupra hăului. 


CAPITOLUL 31 


Cu grijă, mi-am mutat mâinile pe frânghie și m-am întors, astfel încât 
să fiu cu fața spre partea de unde venisem. Mi-am mutat mâinile în 
spate, una câte una. În loc să fie aspră și ușor de ținut, frânghia era 
alunecoasă. lar când mi-am ridicat picioarele, să le înfășor în jurul ei, 
să mă țin mai bine, toată chestia s-a clătinat. Am înghițit greu. 
Alunecoasă și nu foarte întinsă. Perfect. Apoi, mi-am lăsat capul pe 
spate, mi-am fixat privirea pe mâini și am început să-mi croiesc 
drum spre peretele îndepărtat. Abia parcursesem câteva picioare, 
când o sclipire de portocaliu mi-a atras atenţia. Înainte să mă pot 
opri, capul meu s-a întors spre dreapta. Timp de trei secunde lungi și 
agonizante, am văzut-o pe mama cum se luptă să se dezlege, în timp 
ce focul pâlpâia în fața ei, mult mai aproape deja. Apoi, am închis 
ochii strâns și am continuat, concentrându-mă doar pe ritmul 
constant al mâinilor. 


Trage. Trage. Trage. 


Când eram pe la jumătatea drumului, am auzit primul pocnet. Capul 
meu s-a întors spre stânga, prea repede, astfel că întreaga frânghie s- 


a legănat. O fereastră din perete s-a deschis și a lăsat să iasă o țeavă 
neagră. Una care tintea spre pantofii mei. Mi-am desfăcut picioarele, 
exact la timp. Laserul nu m-a nimerit, dar, chiar și așa, am simțit 
arsura pe care a lăsat-o în urmă, iar stomacul meu s-a chircit. Încă 
una dintre modificările speciale ale lui Holland, fără îndoială, armele 
cu laser, care chiar te răneau. 


Nu-mi permiteam să fiu nimerită. Fără să mai pierd timp prețios 
pentru a-mi ridica din nou picioarele, mi-am croit drum spre partea 
cealaltă, cu mușchii încordați, în timp ce ascultam atentă, să aud un 
alt sunet elocvent. Frânghia s-a clătinat prea mult. Așa procedau și 
soldaţii obișnuiți? De ce tolerau așa ceva? De ce Lucas tolera așa 
ceva? Toate întrebările și speculațiile mele s-au risipit, când cu coada 
ochiului am văzut frânghia din stânga mea bălăngănindu-se. 


Trei. În spatele meu. Și venea repede. Peretele lucios din metal se 
profila în față ca ivit dintr-un coșmar industrial. Era la mai puțin de 
zece metri. M-am împins în față cu mâna dreaptă, apoi cu stânga, 
micșorând distanţa, cu fiecare mișcare. 


Clic. Clic. 


Ferestre care s-au deschis pe ambele părți. Amenințarea mea venea 
din dreapta. Am avut doar o clipă să văd ţeava care tintea mâinile 
mele și chiar mai puţin să reacționez. Mi-am arcuit spatele ca o 
gimnastă, mi-am ridicat picioarele, le-am împins puternic în sus și, 
în același timp, mi-am dat drumul. Pentru o clipă îngrozitoare, am 
zburat prin aer și nimic nu m-ar fi oprit, dacă aș fi căzut în apa 
murdară de sub mine. Mi-am lăsat capul în jos, iar laserul a trecut pe 
lângă el. Chiar prin locul unde fuseseră mâinile mele, cu câteva clipe 
mai devreme. 


Din poziția mea cu capul în jos și cu spatele, am văzut-o pe Trei 
teafără. Venea spre mine, într-un ritm imposibil de rapid. M-am 
legănat înainte și înapoi și mi-am luat elan, până când, în sfârșit, 
mâinile mele s-au prins din nou de frânghie. 


Clic. Clic. 


Mâinile mele au continuat să se miște, în timp ce privirea mi s-a 
îndreptat spre dreapta, apoi spre stânga. Nicio fereastră. Frânghia s-a 
smucit puternic. Apoi, am alunecat în jos, cu tot cu ea și m-am trezit 
atârnând. În timp ce mă prăbușeam cu spatele spre peretele 
îndepărtat, am văzut-o pe cealaltă jumătate legănându-se pe partea 
opusă. 


Bine țintit. 


Acela a fost ultimul meu gând, înainte să mă lovesc întâi cu capul de 
peretele de metal. Impactul a reverberat pe coloana mea vertebrală și 
mi-a zdruncinat frânghia în mâini. Am alunecat două picioare în aer, 
apoi am prins-o și pac! am lovit peretele din nou. Am alunecat, până 
când mâna mea stângă a rămas în aer, iar eu mă bălăngăneam ca un 
fel de ofrandă pentru răbdătoarea apă de dedesubt. Trebuia să mai 
aștepte. M-am întins și am apucat frânghia cu mâna liberă, m-am 
întors încet cu faţa la perete și mi-am proptit pantofii de el. Când am 
ajuns sus, mi-am permis o scurtă privire înapoi și am simţit exaltare. 
Trei se cățăra pe frânghia ei, dar bucata aceea era legată de peretele 
îndepărtat și mi-am dat seama că o puteam învinge. Trebuia doar să 
termin la timp. 


De unde eram cocoțată am văzut că mai era un perete care îmi bloca 
drumul, la o distanţă de doi, trei metri. Nu din metal, ci din piatră. 
Dar pietrele se întindeau până sus, la tavan. Singurul mod de a trece 


era prin două tunele rotunde din metal, care se ițeau cam la șapte 
metri deasupra pământului. Și nu erau foarte largi. 


In timp ce îmi începeam coborârea, soluția mi-a clipit în minte, 
rapidă ca un fulger. 


Coboară acest perete, traversează, urcă sau... coboară la nivelul tunelului și 
scufundă-te. 


Am alunecat pe suprafața pietroasă și am simțit cum gura întunecată 
a tunelului îmi atrăgea privirea de parcă eram un fluture atras de 
bec. 


Siguranţă sau timp, siguranță sau timp? 
-Şase minute. 
Decizie luată. 


Nu am mai stat pe gânduri. M-am clătinat pe o piatră care ieșea un 
pic deasupra nivelului la care era tunelul și mi-am dorit încă o dată 
ca funcțiile mele de android să nu fi fost blocate. Apoi, mi-am ridicat 
brațele deasupra capului, m-am aplecat în față și, cu o rugăciune 
tăcută, adresată oricui o fi ascultat, m-am scufundat. 


Nimic nu se compară cu a-ți da seama, cu o fracțiune de secundă 
prea târziu, că ai calculat greșit. Vântul îmi fluiera în urechi, în timp 
ce panica mă cuprindea și alunecam prea mult. Am văzut pietrele 
care se ițeau și care aproape că mi-au atins fața. M-am răsucit, mi-am 
aruncat în sus mâna stângă și am reușit să apuc o mână de metal, cu 
vârful degetelor. După o balansare periculoasă, în timpul căreia 
aproape că am căzut, mi-am ridicat corpul pe suprafaţa rece din 
metal a tunelului. Și am ajuns înăuntru. Pe lângă întuneric, primul 


lucru pe care l-am observat, când am început să mă târăsc, a fost 
mirosul infect, rânced. Cu cât înaintam mai mult în tunel, cu atât 
devenea mai puternic. Și am reușit să-l asociez cu ceva din memorie. 


Carne. Carne alterată. 


Am scuturat din cap, de parcă asta ar fi putut alunga gândurile 
îngrozitoare despre ceea ce putea fi acolo. 


Nu te gândi. Doar mergi. 


Am virat după un colț, unde, din cauza luminii slabe, gaura îngustă 
a dispărut. Înăuntru aerul era răcoros, iar metalul ușor umed sub 
mâinile mele. Mă simțeam de parcă aș fi fost izolată de restul lumii. 
Doar întunericul, respirația mea și sunetul ritmic scos de mâinile și 
de genunchii mei. Dar știam că de undeva, cumva, Holland se uita și 
aștepta să ezit. 


Am mai întors pe un hol și am avut impresia că podeaua fuge de sub 
mine. Alunecam, alunecam, mâinile mele bâjbâiau după ceva care să 
mă încetinească, dar pereţii erau prea alunecoși. Am aterizat cu o 
bufnitură. Ca acționată de presiune, s-a aprins o lumină mică în 
mijlocul tubului. În față, spaţiul se îngusta atât de mult, încât nu mai 
puteam să mă târăsc în patru labe. Fără să mă opresc, m-am sprijinit 
pe antebrațe, am strâns din dinți și m-am mișcat cât de repede am 
putut. 


Duhoarea devenea și mai puternică. 


In față, tunelul cotea scurt spre stânga. Am înconjurat cotitura, 
sperând că se va vedea capătul. In schimb, am văzut picioare. 
Picioare goale atașate de un corp, un corp care duhnea a moarte. Am 


pierdut secunde prețioase holbându-mă la tălpile acelea, de aceeași 
mărime ca ale mele, și respirând pe gură, să inhalez mai puțină 
duhoare. 


Holland pusese un mort acolo ca parte din competiție? 
Nu te gândi la asta. Doar mergi. 


Îmi simțeam capul învârtindu-se, dar m-am forțat să înaintez. Am 
ajuns la picioarele corpului și mi-am dat seama, ușor îngrozită, că 
tunelul era atât de îngust acolo, încât nu aveam cum să trec fără să îl 
ating. Mi-am târât pieptul pe lângă picioarele inerte, pe lângă torsul 
în tricou. Era o fată cu o claie de păr șaten lung. Apoi, am ajuns în 
dreptul feței și tot corpul meu a înțepenit. Fata era de vârsta mea, de 
înălțimea mea, avea înfățișarea mea. lar ochii ei, care erau larg 
deschişi, erau verzi. 


Trei. Ajunsese cumva înaintea mea, să îmi întindă o capcană? Dar 
stai... era imposibil. Apoi, privirea mea a căzut pe o parte a capului 
ei, unde o incizie urâtă se întindea pe toată lungimea scalpului. Plus 
o gaură de glonț. Of, Doamne! Nu era Trei. Unu. Doar că nu 
versiunea din memoria mea zdrenţuită. Fata aceea fusese energică, 
vie, în timp ce asta... era o scoică goală. Pustiită. Și atât de evident 
deloc umană. 


Un țiuit mi-a umplut urechile, atât de tare, încât, la început, am 
crezut că venea de la un difuzor. Dar nu, venea din interiorul capului 
meu, o reacție emoțională fantomă. Mi-am înghițit țipătul, care îmi 
urcase în gât. Părere de rău, tristeţe și furie: s-au transformat într-o 
amară simfonie în pieptul meu, în timp ce mi-am lăsat în urmă 
predecesoarea, ca pe o jucărie aruncată. Am trecut repede pe lângă 


un șobolan măcelărit, câteva picioare mai în față, care era și sursa 
duhorii. Incă un truc al lui Holland. 


Tunelul a făcut din nou o curbă și, în sfârșit, a apărut un cerc de 
lumină. Când m-am apropiat de ieșire, lumina a dispărut, dar nu 
puteam lăsa asta să mă încetinească. M-am grăbit să înaintez și am 
plonjat în spațiul gol, dar nu am aterizat pe podeaua murdară. Nu, 
am aterizat pe o grămadă de chestii tari și ciudate, dar nu foarte tari, 
totuși. lar când luminile au revenit, mi-am dat seama. Bucăţi de 
corpuri, peste tot unde mă uitam, dar androizi, nu oameni. Grămada 
de vechituri a lui Holland. Pentru o clipă, uimirea m-a țintuit locului 
și mi-a întors stomacul pe dos. Apoi, m-am ridicat și am sărit, 
clătinându-mă pe suprafața neregulată. Abia m-am ferit de o 
grămadă de brațe. 


Măcar dacă aș fi putut vomita. Poate că atunci greața continuă care 
îmi răscolea stomacul și care îmi umplea gura cu salivă ar fi dispărut. 
Dar nu puteam să vomit. Nu puteam să fug. Simulatorul era acolo 
undeva, îngropat într-o mare de membre aruncate. Membre exact ca 
ale mele. 


— Mai sunt trei minute. 


Vocea computerizată m-a pus în mișcare. M-am aplecat și am luat un 
braț. M-am forțat să mă uit înăuntru. Gol, cu excepția câtorva sârme 
rămase. M-am înfiorat și l-am aruncat cât colo, apoi am luat o parte 
de jos a unui picior. Pielea părea artificială, deshidratată, de parcă 
atunci când piciorul fusese separat de restul corpului dispăruse din 
el orice urmă umană. L-am lăsat și am apucat un tors. O incizie 
îngustă îl despărțea în două jumătăți. Cu o determinare macabră le- 
am separat și am scanat interioarele, cât de repede am putut. Sârme, 
plăci din metal, plastic. Dar obiectul care mi-a captat atenţia a fost 


unul mic, de mărimea unui pumn. Nu simulatorul, ci o pompă. 
Neagră, moale. Mecanică. O inimă falsă, pentru o persoană falsă. 
Înăuntru, nimic care să semene cu un suflet. Am respirat greu. Poate 
că eu nu aveam suflet, dar, dacă ele existau, atunci, cu siguranţă, 
mama avea unul. 


Mânată de o înnoită determinare, am devenit o mașinărie de scanat 
membre. Dincolo de grămada aceea, am auzit un fel de șoaptă, apoi 
o izbitură. Celălalt tunel. Trei. Trebuia să găsesc simulatorul. Repede. 
Marea de corpuri devenea tot mai mică, mai mică, pe măsură ce 
dădeam la o parte mâini, picioare, brațe. lar zgomotul creștea. 
Disperarea m-a cuprins ca într-o menghină. Nu aveam să îl găsesc la 
timp. Trei avea să ajungă la el, apoi... 


Am mai dat la o parte un picior inutil și l-am văzut- un dispozitiv 
mic, rotund și roșu, cam de circumferința cănii de cafea pe care o 
folosea mama în fiecare dimineață. Pe el era desenată imaginea unei 
dinamite. Deasupra mea am auzit-o pe Trei, ajunsese la capătul 
tunelului. Degetele mele s-au curbat în jurul sferei, în aceeași clipă în 
care Trei a lovit pământul, împrăștiind în jur membre. Am strâns 
simulatorul, protector, cu avertismentul lui Holland clar în minte. 
Dacă îl scăpam, pierdeam totul. 


M-am răsucit și m-am împins în faţă pe piciorul drept, gata să 
sprintez spre linia de final. Am simţit pe braţ o strânsoare puternică, 
ce m-a tras înapoi. 


CAPITOLUL 32 


M-am clătinat spre spate, în timp ce gândurile îmi alergau nebunește 
prin cap. Nu aveam timp de o încăierare cu Trei. Poate că reușeam să 
mă înțeleg cu ea. 


-Te rog... trebuie să o salvez pe mama. 


M-am întors, să o văd, cu pulsul galopând. Nu. Mai. Aveam. Timp. A 
aplecat capul spre stânga, în felul acela al ei, cam cum făceau 
cățelușii. 


-Tu nu ai mamă. 


Ceva îndurerat trebuie să-mi fi trecut peste față, pentru că i s-a văzut 
o mică încruntare între sprâncene. 


-Nu e vorba că nu te înțeleg, m-au programat pentru asta. Dar mi s- 
a cerut să mă supun ordinelor. 


- Ordine? Nu vrei să faci mai mult de atât? Să fii mai mult decât un 
android? 


In timp ce am rostit cuvintele, mi-am smucit neașteptat brațul. 
Nimic. Nu îmi dădea drumul. Cât îmi mai rămăsese? Două minute? 
Unul? 


-Asta e diferenţa dintre noi. Eu sunt mulțumită așa cum sunt, iar 
tu... nu ești. E păcat. Nu e nimic rău în a fi android. 


Mi-am strâns mâna pe dispozitiv, în timp ce în minte îmi încolțea un 
plan disperat, nebunesc. 


-Doar dacă nu cumva, la un moment dat, ai crezut și tu că ești om. 
In timp ce rumega asta, mi-am relaxat brațul. 
-Vrei simulatorul? Uite, prinde-l. 


În clipa următoare, am aruncat micul dispozitiv în sus deasupra 
noastră, cât de sus am putut. Am citit surprinderea în ochii holbați ai 
lui Trei, șocul că am făcut un lucru atât de irațional, înainte să își 
ridice privirea. Nu a văzut pumnul meu venind spre faţa ei, până 
când a fost prea târziu. Am pus tot ce aveam în acea lovitură. 
Pumnul meu s-a lovit de nasul ei familiar, apoi am văzut-o zburând 
în spate, spre perete. 


Explozibilul! 


Am plonjat și l-am prins la numai câţiva centimetri de pământ. lar 
apoi m-am ridicat și m-am pus pe fugă. Știam că aveam doar un 
avans mic față de Trei, dar trebuia să îmi fie suficient. La capătul 
tunelului, am văzut un cerc de lumină, iar dincolo de el, imaginea 
glorioasă a unei dungi roşii- linia de sosire. 


-Un minut. 


Pașii lui Trei răsunau undeva în spatele meu, dar aproape că 
ajunsesem. Aveam să câștig, apoi aveau să o elibereze pe mama și... 
Stai un pic. De ce nu era nimic acolo? Ideea m-a izbit o milisecundă 
prea târziu. Piciorul meu a atins pământul, iar explozia mi-a asurzit 
urechile. În același timp, un cerc perfect s-a format sub mine și am 
căzut. Am lovit pământul cu o izbitură, la timp să aud: 


-Teren minat declanșat. Minus zece puncte. 


Cel putin nu scăpasem simulatorul. M-am prins cu mâinile și 
picioarele de lateralele opuse ale găurii înguste și m-am cățărat. Din 
spate, Trei cobora iute spre mine. Am privit în direcția opusă, spre 
linia de sosire. Aveam o singură șansă. Dacă ratam din nou... Am 
strâns dispozitivul la piept, ca pe o minge de fotbal, am sprintat cât 
de repede am putut. Trebuia să prind viteză mai mare, astfel încât... 


O altă explozie s-a auzit. Pământul s-a cutremurat. Disperată, am 
continuat să alerg, simțind cum piciorul drept încearcă să forțeze 

noroiul care nu mai era acolo. Am aterizat pe un teren solid și am 
continuat. Am alergat direct spre potcoava de lumină care marca 

finalul tunelului. 


-Teren minat declanșat. Minus zece puncte. 


La câteva picioare de deschizătură, am mai atins un teren minat. 
Simulatorul a alunecat. Pentru o clipă îngrozitoare, am jonglat cu el 
și m-am aruncat în faţă. 


Nu-l lăsa să scape. 


Degetele mele s-au întins și s-au strâns în jurul suprafeței alunecoase, 
înainte să cadă. Mi-am înălțat capul și am privit peste umăr. Am 


văzut-o pe Trei sărind peste găurile pe care le lăsasem în urmă. 
Trișoarea. Dar nu avea să mă prindă. Aveam să câștig. 


— Zece secunde. 


Am continuat să alerg. Mai erau câţiva pași. Am trecut prin tunel și 
am ieșit la lumină. 


-Şase secunde. 


Apoi, am privit spre stânga, iar speranța rămasă s-a prăbușit într-o 
mare prăpastie. Cumva, traseul avea o formă de potcoavă și ne 
scosese în cealaltă parte a camerei din sticlă. Am văzut-o pe mama. 
O flacără flămândă, mai înaltă ca mine, era la numai un pas, 
îndreptându-se spre ea. 


Nu! Am privit spre linia de sosire, care era la vreo treizeci de metri 
în față. 


— Trei secunde. 
Nu aveam să reușesc. 


Imi venea să mă prăbușesc, chiar atunci și chiar acolo. Tot testul acela 
pentru nimic. 


Mama. 


Cu un urlet pe care abia l-am recunoscut ca fiind al meu, m-am lăsat 
spre stânga, apoi am sărit. Când mâinile mele întinse au lovit sticla, 
peretele s-a cutremurat, apoi s-a făcut bucăți și fragmente mici și 
ascuțite mi-au intrat în piele. Am lovit podeaua, m-am rostogolit și 
am sărit în picioare, totul într-o singură mișcare. Flăcările erau la 


doar câțiva centimetri de picioarele mamei când am ajuns la ea. Cu 
două smuciri puternice, am eliberat-o. 


- Mila, nu! a tușit mama, pe jumătate inconștientă, în timp ce căldura 
flăcării ne ardea din spate. 


Am ridicat-o, m-am dat înapoi din calea flăcărilor și am aruncat o 
privire disperată peste umăr. Era vreo ușă acolo? Eu mă descurcam 
cu sticla spartă, dar mama... A gemut din nou și, spre surprinderea 
mea, lacrimi au început să-i curgă de sub pleoape. 


-E OK, mamă. le-am luat. 
Mama a deschis ochii, iar albastrul irișilor părea lucios. 


-Intotdeauna ai fost foarte curajoasă, Sarah. Foarte curajoasă, a 
murmurat ea. 


Sarah? 
— Uite, a zis arătând în spatele meu chiar înainte să leșine. 


Am simțit cum căldura dispare, până să mă întorc și să mă uit. 
Flăcările nu mai erau. Nu se mai vedeau deloc, dispăruseră fără 
urmă, deși mirosul slab de fum încă se mai simțea. Chiar în spatele 
zonei de unde venise focul, așteptau cinci soldați- Mitchell, blondul, 
doi care fuseseră pe hol mai devreme și unul pe care nu îl mai 
văzusem — împreună cu Lucas. Holland nu era cu ei și am fost 
recunoscătoare pentru asta. Încrezătoare în promisiunea șoptită a lui 
Lucas că o vor duce la infirmerie, am lăsat-o pe mâna soldaților. Nu 
știam de ce leșinase, dar, dacă era din cauza fumului inhalat, putea fi 
grav. Mușchii mei s-au încordat, pregătiți. În clipa aceea, nu aveam 
nimic de pierdut. 


-Dr. Laurent o să fie bine. Iţi promit, a zis Lucas. 


Poate că avea să-și revină, dar pentru cât timp? Ultima mea șansă, 
ultimul test... îl căzusem. Dacă mama murea- dacă eu muream — era 
doar vina mea. Pornirea de a fugi după ea, de a face bucăţi pe oricine 
mi-ar sta în cale era aproape irezistibilă. Poate că n-ar trebui să îi 
rezist, m-am gândit. 


-Dacă te lupti, va fi rău pentru ea. Pentru amândouă. În clipa în care 
vei ataca, bărbaţii care sunt cu ea vor fi alertaţi. Au ordine să o 
elimine, dacă te opui. 


Duritatea din vocea lui Lucas m-a făcut să înțeleg că vorbea serios. 


Un nou val de furie a erupt prin mine. Eliminată? Cum putea vorbi 
atât de nemilos despre viața mamei? În clipa aceea, toate gesturile de 
bunătate pe care mi le arătase în trecut au fost spulberate. Îmi 
doream să atac, să îl rănesc. Dar nu puteam să mă mișc. Eram prea 
îngrozită că, dacă făceam un singur pas în direcția greșită, mama 
avea să moară. O idee inevitabilă mi-a apărut în minte. Putea să 
moară oricum. Deasupra, luminile sclipeau și aruncau totul într-o 
strălucire rece. Acea strălucire artificială făcea ca pielea lui Lucas să 
aibă o paloare ciudată. 


- Uite, vino cu mine! Inainte ca generalul Holland să se întoarcă 
personal după tine. 


Ceilalți soldați au rămas pe loc. Armele lor erau pregătite. Mi-am 
ridicat braţele, cu palmele în sus. 


-Ai face bine să spui adevărul în privinţa mamei. 


Când soldaţii au înaintat, Lucas m-a surprins scuturând din cap 
către ei. 


-Nu, nu e nevoie să fie închisă. Puteți pleca. 


Cei doi s-au uitat unul la altul. Cel mai scund a ridicat din umeri. S- 
au întors și ne-au dus în stradă, iar ușa s-a închis în urma lor. Lucas 
mi-a făcut semn să îl urmez. În timp ce îi priveam spatele, un singur 
cuvânt continua să-mi umble prin cap. 


Eliminată. Eliminată. 


Eliminată. 


PARTEA A PATRA 


CAPITOLUL 33 


Lucas șchiopăta și mai vizibil decât de obicei, pe holul gol; piciorul 
lui stâng lovea mai tare decât înainte, cu un ușor hârșâit al 
pantofului pe ciment. M-am concentrat pe acel detaliu, în efortul de 
a-mi recâștiga controlul. Liftul era silențios, la fel ca ieșirea noastră. 
Brusc, o idee s-a furișat în mintea mea, în timp ce îi priveam 
încordarea umerilor, părul răvășit cu mâna, care se încăpăţâna să nu 
stea aranjat. Dar dacă nu vorbea pentru că voia să se detașeze? 
Adică, nu era ca și cum avea nevoie să facă un efort pentru a realiza 


că picasem. Așa că, poate, doar se pregătea pentru când nu voi mai 
fi. 


Nu voi mai fi. Un râs isteric mi-a urcat în gât. Cred că mă foloseam de 
eufemisme pentru a-mi face situația mai ușor de suportat. Prin „nu 
voi mai fi“ înțelegeam „reprogramată“ sau, și mai rău, „eliminată“. 
Indiferent care dintre ele ar fi fost, prin doar câteva modificări, eu cea 
pe care o știam ar fi dispărut pentru totdeauna. Dacă m-ar fi 
reprogramat, mi-aș mai fi amintit-o pe mama? Nu, n-ar mai fi 
însemnat nimic. Doar o altă față în marea de fețe. Mi-am înfășurat 
braţele în jurul taliei și m-am înfiorat. Și mai rău... ea ar fi pedepsită 


pentru eșecul meu, o spusese Holland. Să furi de la armata SUA... ar 
fi fost închisă pe viaţă. Dacă aș fi trecut toate acele teste... fusesem 
atât de aproape, atât de aproape să o salvez... 


M-am oprit, am privit în jos, am încercat să mă liniștesc, cu toate că 
mă întrebam de ce. Se terminase. În clipa aceea, dacă îmi ascundeam 
emoțiile, nu ajuta cu nimic. Cu o panică tot mai mare, m-am 
împleticit mai aproape de Lucas și l-am apucat de partea din față a 
cămășii. Inima lui bătea puternic sub material, o mărturie a faptului 
că era om, că în sinea lui era un om de treabă. Dar știam prea bine că 
acel ritm regulat putea minți. 


-Ştiu că ultimul test a fost ca și cum mi-aş fi semnat condamnarea la 
moarte... deși, presupun că nu poţi omorî cu adevărat ceva ce n-a 
fost vreodată viu, nu? 


Un sunet suspect de asemănător cu un suspin mi-a scăpat. Apoi, 
gâtul meu s-a strâns, în timp ce teroarea tăia în mine. Indiferent ce 
spuneau, eram vie. Trebuia să fiu. Cel puţin parțial. Pentru că 
singurul gând care mă chinuia în clipa aceea era: nu vreau să mor. 


Nu voiam să mor. Nu când abia apucasem să trăiesc. 


Mi-am încleștat pumnii, am așteptat ca senzația care îmi strângea 
pieptul să se potolească un pic, până când am reușit să vorbesc fără 
să mă pierd. 


- Uite, știu că nu poti să faci nimic pentru mine, am zis, în cele din 
urmă, dar poti, te rog, să încerci să ai grijă de mama? Dacă eu nu o să 
mai fiu, nu o să-ți mai provoace suferințe. Nu vor mai exista motive. 


Lucas s-a uitat în ochii mei atât de direct, atât de intens, de parcă 
vedea dincolo de ei, căutând ceva în mine, undeva adânc în mine. De 
parcă mă putea scruta cu privirea. Îmi venea să îi spun că, dacă 
găsea ceva neașteptat, să mă anunţe. Pentru că, în ciuda faptului de 
netăgăduit că nu eram om- în cea mai mare parte, oricum, în ciuda 
dovezii pe care ecranul computerului din sala de reparații o arătase, 
eu tot îmi închipuiam interiorul meu exact la fel ca al unei fete 
oarecare de șaisprezece ani. Sânge și mate și oase. Un creier și o 
inimă funcțională. Speranţe și vise, temeri și păreri de rău. N-aveau 
decât să-mi spună adevărul, dar nu puteau să mă forțeze să îl accept. 
Lucas a ridicat mâna, și-a lăsat degetele să plutească o vreme în aer, 
spre mine, înainte să bage mâna în buzunar. 


-Trebuie să te duc în celulă, să pot merge la computerul meu, a zis 
privind în gol la un punct aflat deasupra capului meu. Generalul 
Holland va aștepta un raport în curând. 


Am aprobat din cap, indiferentă. 
-Va trebui să... să-mi dai drumul la cămașă, mai întâi. 


A fost un moment ciudat, mi-am dat seama că încă îl tineam de 
cămașă, de parcă era un colac de salvare. Am mormăit un „scuze“, 
am lăsat repede cămașa, m-am dat înapoi și am văzut dungile 
maronii urâte pe care le lăsasem pe ea. Uitasem. Cumva, în tot acel 
haos, uitasem că eram plină de noroi. 


- Cămașa ta, am zis. 
S-a uitat în jos, la ea, de parcă nici el n-ar fi observat. 


-Se spală, a murmurat. 


M-a condus pe două coridoare, iar al doilea era plin de uși. 
Picioarele mele au încetinit, iar atenţia mi-a fost atrasă de primul 
dreptunghi din oțel. Oare mama era dincolo de acea ușă? Sau 
dincolo de următoarea? Sau dincolo de cea de după ea? 


-Nu e aici, a zis Lucas încet, pășind în același ritm cu mine. O țin 
într-o altă zonă a clădirii. 


Privirea mea s-a retras de la ușă, în defensivă. Poate că mintea, dar, 
cumva, nu mă îndoiam de el. Puteau să o ascundă pe mama oriunde. 
Am trecut de încă două uși identice, aflate pe dreapta, înainte să se 
oprească și să deschidă una îngustă. 


— Duș, a zis el. Nu te grăbi. 


Am ieșit după vreo cincisprezece minute de frecat zdravăn, în sfârșit, 
curată și îmbrăcată din nou cu vechile mele haine, care fuseseră 
ordonat puse pe un scăunel dintr-un colț. Am mai trecut de două 
uși, până să parcurgă ritualul codului de acces. După ce s-a auzit 
bâzâitul, iar ușa s-a deschis, am intrat, fără entuziasm, și am luat 
notă de ceea ce era în jur. O încăpere mică; chiar mai mică decât 
camera mea de la Greenwood Ranch. 


Dimensiuni: 2 metri pe 2 metri. 


De data aceea, n-am reușit să adun suficiente sentimente ca vocea să 
mă enerveze. Chiar dacă, încă o dată, aș fi putut trăi și fără să știu 
dimensiunile exacte ale camerei. Nu erau multe de văzut acolo. Un 
pătuț îngust, lângă peretele din spate, o cuvertură verde-oliv 
împăturită deasupra. Un dulăpior metalic atașat de peretele din 
dreapta. Podeaua din ciment era goală. lar mirosul puternic de 
dezinfectant alungase orice urmă a ocupanților anteriori. Era o 


cameră fără pretenţii, o încăpere care nu încerca să pară altceva decât 
era: o celulă. Poate chiar locul unde aveam să dorm pe veci. Am 
simțit cum mă cuprinde oboseala, o amintire a faptului că oamenii- 
chiar și cei falși— aveau nevoie de odihnă. Am făcut doi pași spre pat 
și m-am așezat. M-am întrebat dacă era oboseală adevărată sau dacă, 
în vreun fel, creierul meu știa când să declanșeze un semnal fals. 
Poate că era în funcţie de activitatea pe care o efectua corpul meu- 
ca o ecuație, pentru că, în mod sigur, varia prea mult să fie bazată 
doar pe timp. Nu mă mai interesa suficient de mult încât să întreb. 
Ignorând felul în care Lucas apăruse în ușă, pe jumătate înăuntru, pe 
jumătate afară, m-am lăsat să cad pe o parte. Pleoapele mi s-au 
închis. Sub ele s-a adunat umezeala, dar nu m-am sinchisit să o șterg, 
de data asta. 


O respiraţie grea, un oftat interior. Pași ezitanţi. Sunetul unei 
articulații trosnite. 


- Mila? 


Vocea lui Lucas, blândă, de parcă se temea să nu mă sperie. Se auzea 
foarte de aproape. 


-Te simți bine? 


Am deschis ochii, deloc surprinsă să îl văd ghemuit lângă pătuţ. De 
data aceea, când a întins mâna, nu s-a mai oprit, nu până când 
degetele lui au atins urmele lacrimilor de pe obrajii mei. Am 
înghețat, fără să mă mișc, simțind blândețea, căldura pielii lui pe a 
mea. 


-Plângeai, a zis în șoaptă. 


M-am uitat la el. Asta însemna că îi pasă? Că cineva din lumea aceea, 
în afară de mama, în afară de un băiat pe care, probabil, nu aveam 
să-l mai văd vreodată, vedea în mine ceva mai mult decât o 
mașinărie scumpă? Pentru că începusem să-mi pierd credința în 
mine. 


Mi-a șters mai întâi un obraz, apoi pe celălalt. Acel gest simplu, acea 
mică dovadă de compasiune mi s-a părut un miracol. Apoi, a 
spulberat iluzia, s-a uitat peste umăr și, brusc, s-a îndreptat, înainte 
să ridice mâna la nivelul ochilor, să se uite la lichid și să se frece cu el 
pe degete. De parcă evalua proprietăţile fizice ale lichidului. Și exact 
asta făcea. Lucas era uimit de rezultatul extraordinar al cercetărilor, 
care eram eu, nici mai mult, nici mai puțin. M-am rostogolit pe 
partea cealaltă, cu faţa la perete. Speram să își ia indiciul și să alerge 
să-și analizeze informațiile. Când ușa s-a închis în urma lui, mi-am 
ridicat genunchii la bărbie și i-am strâns tare. Poziţia fetală; ceva ce 
nici măcar nu cunoscusem. Pântecele din care veneam nu fusese al 
unei ființe vii, ci un laborator, probabil că unul la fel de rece și steril 
ca încăperea aceea. Ar fi trebuit să mă simt acasă. 


Am închis ochii, sperând ca realitatea să dispară, măcar pentru o 
vreme. Mi-am închipuit că eram protejată. În siguranță. Mi-am 
imaginat că simțeam mirosul loțiunii cu rozmarin a mamei, că 
simțeam alunecarea moale a mâinii ei prin părul meu, că îi auzeam 
bătăile inimii deasupra mea, ca o dovadă blândă că nu eram singură. 
Nu voiam să fiu singură. 


Pe coridor s-au auzit pași apropiindu-se, mult mai curând decât 
anticipasem. Mersul șchiopătat al lui Lucas, împreună cu alte două 
perechi de pași. Am sărit în sus. Era bine? Era rău? Nu conta? Cu 


siguranţă, Lucas nu avea cum să fi terminat atât de repede analiza 
datelor ultimului test. lar dacă terminase... ce însemna asta? 


Ușa a bâzâit și s-a deschis, iar în prag a apărut silueta înaltă a lui 
Lucas. Pe lângă petele pe care i le făcusem eu pe cămașă, acum, 
vârfurile gulerului erau întoarse în sus, de parcă fuseseră molestate 
de niște degete stresate. Dar, în ciuda acestui aspect, expresia lui era 
una studiat absentă. Nici urmă de încruntare, nici urmă de emotie în 
ochii aceia de culoarea alunei. 


-Generalul Holland așteaptă, a zis el sacadat. 


Nici urmă de Lucas cel de mai devreme, cel care se scuzase pentru 
cardul de memorie, cel care mă tratase ca pe o fată reală. Acel Lucas 
se evaporase când mă prăbușisem. 


Holland. Holland aștepta. Nu eram pregătită să îl înfrunt. Niciodată 
nu aveam să fiu. 


— Ai terminat raportul? 


A ridicat din umeri și și-a fixat privirea pe peretele metalic din 
spatele patului. M-am ridicat greoi și mi-am poruncit să merg. 
Fiecare pas îmi părea imposibil, de parcă picioarele mele se 
transformaseră în granit. Lucas părea ciudat de rece, de distant. Nu 
că ar fi contat. Aveam griji mult mai presante. 


Mai exact, supraviețuirea mea. 


CAPITOLUL 34 


Marșul nostru pe hol a fost atât enervant de lung, cât și insuportabil 
de scurt. Ideea că acel hol pustiu și rece putea fi unul dintre ultimele 
lucruri pe care le vedeam mă umplea de un vid copleșitor, era o 
minune că picioarele mele mai funcționau. În timp ce îl urmam pe 
Lucas, mi-am amintit de un documentar pe care îl văzusem la cursul 
de educaţie civică despre condamnații la moarte. Mă întrebam dacă 
așa se simțeau și ei pe drumul lor spre execuție. Știind că la capătul 
drumului aștepta moartea. Totuși, într-un colțișor al minţii, se agățau 
de speranţa că o grațiere de ultimă clipă le va oferi șansa la viață. 


Din păcate, Holland nu părea genul care să ofere grațieri. Ușa 
metalică foarte mare la care ne-a condus Lucas mi s-a părut 
cunoscută. Prea cunoscută. Am privit, înțepenită, cum a executat 
ritualul de securitate și și-a tastat codul, ezitând două secunde, 
înainte să apese ultima cifră. Am rămas nemișcată, când ușa s-a 
deschis. M-am împleticit, privind în gol, când soldatul blond m-a 
înghiontit în picior. Apoi, m-am trezit în camera de reparații. 


Dacă speranţa ar fi fost un obiect, ar fi fost făcut din plasă, am decis, 
în timp ce am mai făcut un pas mic înăuntru. Ca un năvod, unul 
zdravăn. Unul care te-ai aștepta să te prindă când ești în cădere 
liberă. Dar, exact când corpul tău ar mai avea câțiva centimetri până 
la aterizare și s-ar clătina vesel în aer, cineva ar veni și ar rupe 
materialul de sub tine. Tot ce ai auzi în căderea prin gaura rămasă ar 
fi sunetul sfâșierii. Pentru mine? Sunetul acela era un bâzâit. Cel 
emis de mașinăria din față, cea pe care Lucas o programase să mă 
repare. Cea despre care el îmi spusese că o foloseau și pentru a ne 
elimina. 


Lucas s-a întors spre dreapta, unde erau Holland și Trei, cu faţa spre 
un monitor mare, aflat pe un birou. Holland, cu părul lui argintiu și 
cu mâinile la spate... și duplicatul meu. Următoarea versiune a mea, 
ciudat de asemănătoare, care era și mai bună, și mai rea decât 
predecesoarele, în funcție de cel pe care îl întrebai. Trei a luat 
cunoștință de prezența noastră cu acel zâmbet mult prea familiar, 
care mă făcea să vreau să mi-l smulg pe al meu. Nu și Holland. El 
trebuie să ne fi auzit intrând, dar nu s-a întors. O mică demonstrație 
de putere și o deloc necesară reamintire a locului pe care îl ocupa în 
ierarhie. 


Lucas și-a dres glasul. 


-Domnule general Holland? Am adus-o pe Mi... Doi, s-a corectat el, 
cu acea voce deprimant de monotonă. 


Holland a așteptat una, trei, cinci secunde, până să răspundă, 
obligându-ne să așteptăm, până când neliniștea mi-a răsucit 
stomacul și mi l-a făcut ghem. Apoi a zis: 


— Oprește-l! 


Deasupra, monitorul computerului s-a stins. S-a întors, iar Trei i-a 
imitat mișcarea, parcă plutind. În mod neașteptat, el a izbucnit în râs 
și și-a lovit palma de coapsă. Mâna lui era și mai zbârcită decât fața 
și pătată de vârstă, dar imaculat de curată, cu unghii îngrijit tăiate. 
Aparenţele erau importante pentru el. Aparenţele, dar nu vieţile. Cel 
puţin nu a mea sau a mamei. 


Lângă el, buzele lui Trei s-au ridicat într-un zâmbet ezitant. Apoi, s-a 
uitat la mine, iar zâmbetul i s-a lărgit, de parcă m-ar fi invitat să 
zâmbesc și eu. M-am înfiorat și m-am uitat în altă parte, luptându- 
mă cu tulburătoarea realitate de a simți repulsie la vederea propriei 
fețe. Când mă uitam la Trei, nu vedeam o adolescentă. Vedeam 
urâțenia mea interioară, partea mea ciudată, care se holba la mine. 
Dintre noi patru, singurul care aștepta impasibil era Lucas. 


- Domnule, ați terminat de citit rezumatul pe care vi l-am trimis? 
- Da. Vrei să adaugi ceva? 


Holland se uita la Lucas cu o sprânceană argintie mai ridicată decât 
cealaltă. În spatele nostru, unul dintre soldați a tușit. În cele din 
urmă, masca impasibilă a lui Lucas a început să dea dovadă de 
crăpături. S-a uitat la mine, iar în ochii lui de culoarea alunei am 
văzut nesiguranţă. Și-a mutat greutatea pe piciorul sănătos, iar 
pieptul lui s-a ridicat și s-a lăsat înainte să răspundă. 


— Nu, domnule. 
-Nu contează... ţi-am citit raportul. 


Holland a scuturat din cap și, brusc, privirea lui s-a îngustat. 


-Ce fel de prostii vă învață la facultate în ziua de azi, mai exact? Eu 
am cerut un rezumat despre cum a fost afectată performanţa lui Doi 
de programările emoționale, în aceste teste, nu despre... cum i-ai 
zis... ingenuitatea ei. 


Mâna stângă a lui Lucas a tresărit, dar, în rest, a rămas complet 
nemișcat. 


— Dar, domnule... 


Holland a izbit cu palma în masă, iar lovitura bruscă și scurtă i-a 
făcut pe soldaţi să stea drepti, în timp ce pe mine m-a făcut să tresar. 


-Eu vorbesc, nu tu. Tatăl tău mereu a fost prea indulgent cu tine. I- 
am tot spus Joannei că el niciodată nu va fi în stare să crească un 
bărbat adevărat, dar nu m-a ascultat. Și uite ce s-a întâmplat. Pe unul 
dintre băieţi a trebuit să îl salvez de la o lăsare la vatră rușinoasă, iar 
celălalt... 


Ochii gri disprețuitori l-au măsurat pe Lucas și s-au oprit pe piciorul 
lui, așa că nu a fost nevoie să termine propoziția, pentru ca ceilalți să 
înțeleagă la ce se referise. Nu avea rost. Privirea lui spunea totul. 


Joanna... mama lui Lucas? Protejarea fratelui său de la o rușinoasă 
lăsare la vatră era felul în care Holland îl ținea pe Lucas în toată 
povestea aceea? Lângă mine, l-am simtit pe Lucas cum se încordează, 
i-am privit buzele cum se strâng și degetele cum i se încleștează pe 
pantaloni. Cu toate acestea, vocea lui a fost uimitor de calmă. 


— Aţi cerut o evaluare sinceră din partea mea, iar eu v-am dat-o. Nu 
am ce să fac, dacă nu se potrivește cu ce v-aţi așteptat să spun. 


Lucas mă apăra? Dar nu avea logică. Uluiala de o clipă provocată de 
cuvintele lui s-a transformat într-o sclipire de neîncredere, urmată de 
un val de căldură. 


Lucas. 


Nu puteam să fac mai mult decât să mă gândesc la nume, pentru că 
Holland a redus distanța dintre noi, cu doi pași rapizi. Când i-am 
simțit mâna grea pe umărul meu, eram pregătită. De data aceea, nu 
am mai tresărit atât de tare. Deși m-a cuprins aceeași repulsie la 
atingerea lui posesivă. La simţirea acelor degete bătrâne, zbârcite, 
care încercau să mă revendice ca pe un obiect. La mirosul copleșitor 
de mentă și dezinfectant. Simțeam repulsia, dar sărbătoarea 
emoțiilor din mine era mult mai puternică. 


Mi-am ridicat bărbia și i-am întâlnit privirea, luptându-mă să-mi 
păstrez o expresie neutră. Chiar dacă acea incredibilă conștientizare 
continua să mă încălzească din cap până-n picioare. Lucas încercase 
să mă salveze. 


-Poate că Lucas e impresionat de micile tale bufonerii, dar eu nu 
sunt. 


Nările lui Holland au tresărit când mâna lui a strâns mai tare. Acela 
era un bărbat care nu tolera ca cineva să-i pună la îndoială 
autoritatea. Mi-a dat drumul. 


-Fi bine, uite care e treaba... 
S-a oprit să elibereze un oftat dureros. 


- Domnule? 


Cu vederea mea periferică, am observat că mâinile îi tremurau. O 
mișcare abia perceptibilă, dar am văzut-o. Trei a rămas în același loc. 
Calmă. Neutră. Neafectată de nimic. Dar privirea ei atentă evalua. 


- Bravo, Lucas, că ai rămas la convingerile tale. Deja ești mai bun 
decât tatăl tău. 


Ochii gri ai lui Holland i-au străpuns pe ai mei, de parcă încerca să 
facă o gaură prin lentilele mele, să vadă ce mă făcea să ticăi. 


— Oricum, îmi pare rău să spun că nu îţi împărtășesc ideile. 
Inabilitatea lui Doi de a nu-și amesteca emoțiile cu sarcinile pe care 
le are de îndeplinit o face riscantă pe teren, iar genul acesta de 
nesiguranță poate duce la agenţi morți. Și nu e ceva ce sunt dispus să 
risc. 


Brusc, a făcut semn cu capul spre mine. Logica din spatele 
argumentației lui era imbatabilă și suficient de îngrozitoare, mi-am 
dat seama. Ideea era că eu nu voiam să lucrez pentru guvern. Voiam 
doar să trăiesc. Dar el n-ar fi înţeles asta niciodată, nici într-un milion 
de ani. Armata era viața lui. Când s-a uitat la mine, a văzut o uriașă 
responsabilitate. Un avertisment că ar putea s-o dea în bară. lar 
pentru el aparențele erau totul. 


-O să trimit sumarul tău superiorilor mei, dar eu am drept de veto. 
Și le voi spune că prima mea evaluare a fost exactă. 


Zâmbetul mic și îngâmfat al lui Holland spunea tot. Ce teste, ce a 
doua şansă- niciodată nu avea să își lase superiorii să bănuiască 
faptul că el o dăduse în bară, nu după eșecul cu MILA 1.0. Mai 
degrabă m-ar fi aruncat la gunoi și ar fi pretins că avea dreptate 
decât să mă salveze și să admită că greșise. Și, sincer, nici măcar nu 


puteam să spun că greșea. După criteriile lui, eu eșuasem. Mama mă 
avertizase, mă făcuse să promit că nu aveam să-mi arăt emoțiile și nu 
am fost în stare de asta. lar acum plăteam amândouă. 


- Domnule? a zis Lucas. 
-Nu-ti face griji, Doi nu va dispărea de tot. 
O speranţă nebunească s-a ivit. 


-O să-i îndepărtăm nanocreierul și o să-i implantăm altul- unul 
exact ca al lui Trei. 


Și, cu aceste vorbe, Holland a pus capăt speranței. 


Deși mă pregătisem pentru acel moment- de câteva ore deja-—, 
realitatea amenința să mă doboare. Să-mi îndepărteze creierul. 
Aveau de gând să îmi îndepărteze creierul. Să-mi ia tot ce eram, pe 
toți cei la care țineam, printr-o simplă procedură. Gata cu falsul tată, 
gata cu Clearwater, gata chiar și cu Kaylee. Gata cu Hunter sau cu 
mama. Gata cu Lucas. Gata cu mine. 


Fusesem atât de concentrată pe oroarea de a fi mai puțin om, încât 
nu avusesem timp să apreciez calitățile umane pe care le aveam. 
Desigur, poate că existenţa lui Trei avea să fie mai ușoară; fără griji, 
fără să-mi pese, să trăiesc doar pentru a urma comenzi. Dar asta n-ar 
fi fost viaţă. lar în clipa aceea era prea târziu. Am așteptat protestul 
lui Lucas, dar n-a venit. Stătea înțepenit, cu pumnii strânși, dar tăcut. 
Deloc surprinzător. Fusesem o inovaţie pentru el, nimic mai mult. 
Totuși. Nu puteam să-l învinovăţesc. La urma urmei, el fusese mai 
mult decât decent. N-am mai fost atentă la discuţia lui Lucas cu 
Holland despre detalii. 


-Când va avea loc procedura? 
Aveam să duc dorul ochilor lui în mai multe culori. 


-0O s-o punem la aparat, dar va trebui să așteptăm până mâine, când 
se întoarce locotenent Barry, să efectueze el procedura. 


Aveam să duc dorul senzatiei alunecoase și aspre a coamei lui Bliss 
sub mâinile mele. 


— Am înţeles. 


Aveam să duc dorul senzatiei pe care o avusesem când Hunter își 
coborâse buzele spre ale mele. 


Cel mai mult, aveam să duc dorul mamei: îmbrățișările ei puternice, 
felul în care se juca cu ochelarii când era stresată, parfumul de 
rozmarin al loţiunii ei. 


Mama. 


Ultimul gând m-a sos din visare. M-am întins și l-am apucat pe 
Holland de mânecă. La naiba cu decenta, să fie cât voia de dezgustat 
de defectele mele. Nu mai conta. 


— Mama, vă rog, pot să o revăd? Doar încă o dată? Inainte... 


.... să mă eliminaţi. Dar asta suna atât de rece, de impersonal, încât n- 
am putut să o spun. 


— Ea o să fie bine, da? am întrebat, în schimb. 


Am văzut o mișcare în dreapta mea, apoi m-am rostogolit în spate pe 
podea, când Trei m-a tras puternic de umăr. 


-Nu-l atinge pe generalul Holland fără permisiune. 


M-am ridicat și am sărit înainte, doar pentru ca ea să mă împingă la 
loc. Privirea mea s-a îngustat, iar pumnii mei s-au strâns. 


— Dă-te, am șoptit. 


Nimic nu putea să mă împiedice să primesc acel răspuns crucial. Și-a 
depărtat picioarele și a luat poziție de bătaie. Ne priveam așa cum o 
făcusem în timpul primului test, fiecare așteptând ocazia de a lovi. 


Holland și-a netezit mâneca înainte să pună o mână durdulie pe 
umărul lui Trei. 


-Nu, nu, e în regulă, Trei. Dă-te la o parte. 


Nu știu dacă mi s-a părut, dar jur că Trei a avut nevoie de o secundă 
în plus să se supună ordinelor lui Holland. Iar expresia ei, categoric, 
părea nu tocmai mulțumită. Dar apoi m-am întrebat dacă nu cumva 
mă înșelam, pentru că, după ce am clipit, ea s-a dat la o parte și a 
luat o poziție complet neutră. Holland a zâmbit, acea ridicare a 
colțurilor gurii care părea mai degrabă îngâmfare decât mulțumire. 


— Vezi, exact despre asta vorbeam. Nicole ţi-a făcut un deserviciu. 
Indiferent ce simți, tu nu ești reală. Nu ești o fată, ești copia uneia. Nu 
ești mai mult decât o copie exactă, una la crearea căreia am ajutat și 
eu. Faptul că tu nu poți face diferența este o mare problemă. 


Mi-am ținut respirația și am așteptat să cadă bomba. 


-Nicole Laurent nu e mama ta, e creatorul tău. E păcat, dar ea nu ne 
dă de ales. Având în vedere actul ei de trădare într-un proiect militar 
ultrasecret, va trebui să execute... 


Nu m-am gândit, nici măcar nu l-am lăsat să termine. Parcă furia m-a 
izbit, iar mâinile mele au prins viață. Propoziția lui s-a terminat cu 
un gâfâit strangulat, când le-am întins și le-am strâns în jurul gâtului 
său. Am strâns tare. În aceeași clipă în care a început să se înece m- 
am strecurat în spatele lui, mi-am pus o mână sub falca lui și am tras 
spre dreapta, cu o mișcare lentă. Cealaltă palmă a mea i-a cuprins 
spatele capului. Toate acestea înainte ca Trei să poată face o singură 
mișcare. 


S-a zbătut o dată, dar am strâns degetele, fără milă. 
-Mai mișcă-te o dată și îţi rup gâtul. 


Tot corpul i s-a încordat. Cei doi soldați din spate au tresărit, dar nu 
puteau face nimic. Îi simțeam sub degete pulsul și pielea umedă de 
transpiratie. 


— Faceţi un pas încoace și e mort. 

Ar trebui să o fac oricum. 

Degetele mele s-au strâns. 

O merită. 

Degetele mele s-au strâns și mai tare. 
Omul acesta îngrozitor o va ucide pe mama. 
Degetele mele s-au strâns din nou. 


Soldaţii au schimbat priviri panicate, dar nu au îndrăznit să se miște. 
Trei s-a încruntat. 


— Dă-i drumul. Chiar dacă îl omori- l-am simţit pe Holland tresărind 
la asta -—, nu vei schimba nimic. De ce să te deranjezi? 


De ce să mă deranjez? Pentru că, ignorantă de soră vitregă, o să mă 

simt bine. Transpiraţia curgea de pe Holland, iar cămașa lui se lipea 
de a mea. Mirosul ei acru mi-a dat un imbold victorios. La naiba cu 
logica. Nu-mi păsa de logică. În clipa aceea, voiam doar să o văd pe 
mama și să îl fac pe Holland să plătească. 


- Mila, nu! 


Mi-am întors capul puţin, rămânând cu un ochi pe Trei și pe soldați. 
Lucas s-a întins spre mine, de parcă ar fi vrut să îmi spună ceva la 
ureche. A ridicat mâna. Abia am văzut Iaserul înainte să simt șocul. 
Electricitatea a explodat prin corpul meu. Torsul, membrele, totul a 
erupt în convulsii. Un val de petice negre- imagini în mișcare. 
Gândurile mele... alunecau... Apoi... 

Ochii mei s-au deschis brusc, de parcă cineva apăsase un 
întrerupător. Vidul negru s-a transformat într-un fel de ecran cu 
purici. La început, doar bâzâitul acela necontenit îmi umplea capul. 
Apoi, câte un cârâit, când luminile clipeau în spatele ochilor mei 
închiși. 


Restart. 


Cuvântul clipea roșu printre purici. O voce familiară- a mea? — se 
auzea cu ecou, dar părea distantă. Distorsionată. O substanţă caldă 
trecea prin fiecare cută a corpului meu. Mă ţinea pe loc. Senzația mi- 
a trimis o imagine prin cap, distorsionată și ea, prea distorsionată 
pentru a o descifra. M-am forțat să deschid ochii. Acea mică mișcare 
a trimis o undă de șoc prin capul meu. O dată, de cinci ori, de 
douăzeci de ori. În clipa în care s-a oprit, am simțit panică. Acele 
șocuri... știam ce erau... reziduuri electrice captive în mine. Atunci 
am știut unde mă aflam. Camera de mai devreme. Mașinăria 
specială pe care Lucas o folosise pentru a mă repara. Mașinăria 


specială pe care Holland plănuia să o folosească pentru a mă 
reprograma în Trei. 


Reprogramare. 


Din interiorul corpului meu fără suflet am simțit cum pulsul mi se 
zbate până în urechi. Fără sistem endocrin și totuși simțeam 
adrenalina, care le cerea mușchilor mei la fel de nonexistenți să se 
contracte și să mă scoată de acolo. Nu aveam plămâni și totuși ai mei 
erau grei, prea grei pentru a inspira. Am încercat să alung panica, să 
o înlocuiesc cu logică. Nimic nu era real. Nimic din ce simțeam nu 
era real. O răceală provenită din interior s-a răspândit spre exterior, 
acoperind strat după strat, până când a culminat cu un înveliș ca de 
gheaţă peste pielea mea. Trebuia să opresc totul. Trebuia să opresc 
totul și să evaluez. 


Ce era în jur. Trebuia să mă concentrez pe ce era în jur. Să caut ceva 
ce puteam folosi pentru a mă elibera din chestia aceea din care părea 
imposibil de scăpat. Am scanat zona, dar nu am găsit nimic. 


Nicio mișcare detectată. 


Deloc surprinzător. În ciuda zumzăitului mașinăriilor, camera era 
lipsită de viață. Lipsită de sunete umane. Goală. Așa aveam să mă 
simt odată ce procedura avea să fie efectuată? O tăcere permanentă 
în interiorul meu, acolo unde gândurile și sentimentele goneau de 
obicei ca mașinile pe o stradă aglomerată? Poate că va fi liniște. Poate 
că nu. Nu voi ști niciodată, pentru că actuala versiune a mea nu va 
mai exista. M-am zbătut cu fiecare bucăţică de putere. Materialul a 
rămas rezistent, nu a cedat nicio fracțiune de milimetru. Lipsa de 
speranță m-a lăsat fără energie. Chiar dacă știusem că încercarea mea 
avea să fie zadarnică. Deci, trebuia să caut prin cameră. Nu, potrivit 


lui Lucas, singurul mod de ieșire era reprogramarea mașinăriei. O 
acțiune care se putea face din exteriorul închisorii mele de 
nepătruns. 


Lucas. Lucas mă electrocutase. De parcă gustul amar al trădării îl 
invocase, vocea lui s-a auzit în capul meu. 


Mila. 


Privirea mea s-a rotit prin cameră, dar el nu era acolo. Nu era 
nimeni. Atunci mi-am dat seama că vocea lui se auzea direct în 
urechile mele, ca în timpul primului test. Și, în ciuda trădării lui, nu 
mi-am putut reține disperata șoaptă care mi s-a ițit pe buze. 


— Lucas? 

Clipește de două ori, dacă mă auzi. 

Am clipit. 

Oftatul lui de ușurare mi-a răsunat în urechi. 


Îmi pare rău pentru electroșocuri, a trebuit să mă asigur că Holland nu mă 
suspectează. Trebuie să ne mișcăm repede. Am folosit o setare de bază, 
suficientă să te facă să leșini, dar care să nu-ți zăpăcească funcțiile pentru 
mult timp. Toate ar trebui să își revină în curând, dacă nu ti-au revenit 
deja. O să vă scot de aici, pe tine și pe dr. Laurent. Dar trebuie să faci ce îți 
spun. Poți? 


Și, pur și simplu, a apărut o nouă plasă de siguranţă. Lucas avea să 
mă ajute pe mine și pe mama. Am clipit din nou. 


Va trebui să faci să pară o evadare. Eu voi fi ostaticul tău. 


Ostatic? Ceva în mine s-a răzvrătit, chiar dacă mi-am dat seama de 
necesitatea celor spuse de el. Să îl folosesc pe Lucas drept ostatic era 
singurul mod de a mă asigura că nu avea să fie prins pentru că ne 
ajuta. 


Am clipit. 


In primul rând: trebuie să scapi din mașinărie. Dacă te ajut, o să dea de 
urma codului meu de securitate de la ușă. Totuși, nu cred că mă 
monitorizează. Nu încă. 


Fără speranţă. Eram complet lipsită de sepranţă. Lucas nu își dădea 
seama că, dacă aș fi putut ieși singură din cușca aceea din plastic, aș 
fi făcut-o deja? Dar Lucas probabil că avea o posibilă soluție pentru 
asta. Era prea metodic să fi vorbit dacă nu ar fi fost așa. Dar ce 
anume? 


Hmm... 


Reticenţa lui, mai ales dată fiind urgenţa situației, nu vestea nimic 
bun. Ce îmi scăpa? Nu aveam cum să ies, nu aveam cum să cer ajutor 
din afară. Nu, trebuia să fac să se deschidă chestia aia din interior. M- 
am frecat de pereți. Nimic. Materialul era prea tare. 


Contrapresiune: 15 kg pe centimetru pătrat. 
Mult prea tare. 


Disperarea mi-a cuprins mintea, mi-a copleșit logica, speranța, totul. 
Nu aveam cum să scap, dacă Lucas nu putea să intre, iar eu nu 
puteam să ies. Nici vorbă de evadare. 


Nici vorbă de evadare. 


Dar stai... Lucas știa asta. El cunoștea parametrii mașinăriei mai bine 
decât mine. Nu putea să se aștepte să o rup fizic, așa că... trebuia să 
o fac mental. Lucas mi-a confirmat concluzia o clipă mai târziu. 


Va trebui să comunici cu mașinăria. 


Tubul din acrilic a absorbit vibraţiile care m-au cuprins. Să comunic 
cu mașinăria. Ca de la mașinărie la mașinărie. Ca și cum am fi fost 
una și aceeași. Un strigăt tăcut a erupt în mine. Dacă nu evadam 
însemna că Holland avea să-mi despice craniul, să-mi extragă 
creierul și să îl înlocuiască cu altul, să mă transforme într-o copie a 
lui Trei. O adevărată mașinărie. lar acum Lucas îmi spunea că, 
pentru a evada, trebuia să mă transform oricum într-o mașinărie. 


Deja ai permisiunile— le-am activat prima dată când ai fost aici, pentru 
orice eventualitate. Trebuie să-ți deschizi porturile. 


Să-mi deschid porturile- ce ușor vorbea. Nici măcar nu știam exact 
ce însemna asta. Totuși, trebuia să încerc. Am scormonit prin minte 
în căutarea comenzii până când am găsit-o. 


Deschide porturi. 


La început, n-am simţit nimic. Nici urmă de electricitate, nici vreun 
licăr verde. Totul s-a produs treptat. Ca un vuiet care creștea încet. 
Un vuiet care a șerpuit prin mine, apoi a luat-o în sens invers. O 
prezenţă prin tot corpul meu, una după care aș fi putut să mă întind 
și să o ating. Doar că nu trebuia să îmi mișc mâinile. Dacă m-aș fi 
simţit goală, m-ar fi speriat. Aș fi fost dezolată. Ca întinderea aceea 
pustie prin care călătorisem în Detroit. Dar nu a fost așa. Deși 
prezenţa nu era chiar vie, nu o simțeam nici moartă. Mai degrabă era 
ca o energie atotcuprinzătoare. 


Codul a clipit- în capul meu sau nu, nu eram sigură. Dar era peste 
tot. Un șir nesfârșit de litere, simboluri, cifre. Deodată, am știut exact 
ce să fac. M-am întins ezitant, cu mintea, și am văzut codul, ca 
nisipul care se scurge printre degete. Din șirul acela, caracterele s-au 
ales încet pentru a reface comanda mea. 


Deblocare. 
O ezitare; un licăr în capul meu. Apoi, o ușă trântită. 
Verifică utilizator? 


Frustrarea se întindea prin mine ca un val uriaș. Nu puteam să 
verific utilizatorul, pentru că se presupunea că eu nu eram acolo. 
Dacă aș fi putut vorbi cu Lucas. Dar nu. Permisiunea lui Lucas îmi 
oferise o conexiune cu mașinăria. Restul trebuia să găsesc singură. 
Determinarea s-a desfășurat în mine, s-a întins, s-a întins, până când 
fiecare celulă ardea de convingere. Indiferent cât de mult încercam să 
mă ascund de adevărata mea natură, ea exista. Eram o mașinărie și 
încă una puternică. Acel specimen inferior nu avea să mă respingă. 
De data aceea, comanda a apărut ca o explozie. 


Deblocare! 


O ezitare minusculă, una care mi-a fisurat încrederea. Apoi, am 
simțit o schimbare în energie, o modificare a vuietului. Ușa s-a 
deschis. Cinci secunde mai târziu, eram liberă. Până să ajung la ușă, 
am forțat codul să apară. O deblocare rapidă și ușa s-a deschis. L-am 
văzut pe Lucas. Stătea cu mâinile în păr, cu ochii lui ca aluna măriți 
și uimiți. N-a zis nimic, doar m-a privit, în felul acela uimit, înainte 
să bage mâna în buzunar și să scoată laserul, pe care mi l-a întins. 


Lucas a pornit repede pe coridor, dar eu am îngheţat cu ochii pe 
camera video de la capătul holului. A scuturat din cap. 


— Am pus-o pe o buclă, dar trebuie să ne grăbim. Nu va dura mult 
până când tipul de la securitate va observa. 


Degetele mele s-au încleștat pe Taser și l-am urmat pe Lucas. Nu am 
auzit nimic, dar chiar și o singură greșeală în acel moment ar fi 
însemnat sfârșitul. La patru metri în față, un alt coridor se bifurca. 
Lucas a virat spre stânga, iar eu după el. S-a lipit de perete și s-a dus 
spre intrare. 


— Auzi ceva? a șoptit. 


Am închis ochii, m-am concentrat. Din direcţia opusă am auzit un 
murmur de voci, un bărbat și o femeie. Apoi, un râs înfundat. Un 
televizor, probabil că din încăperea gărzilor. În fața noastră... nu am 
auzit nimic. Doar bâzâitul slab al neoanelor și ritmul sacadat al 
respirației lui Lucas. 


— Liber. 


În ciuda asigurării mele, și-a vârât capul după colţ și s-a uitat în 
ambele părți, înainte să o ia repede spre stânga. Holul acela era mai 
îngust decât ultimul și mai întunecat, avea doar niște luminițe de 
urgență. Vederea mea s-a luminat imediat, dar Lucas trebuia să se 
descurce. S-a oprit chiar în faţa unei uși gri de pe stânga și a început 
ritualul codului cu ADN. M-am zorit spre ușă, m-am oprit chiar 
lângă ea, atât de aproape că nasul meu mai că o atingea, mi-am pus 
degetele pe picioare, pentru a rezista pornirii de a încerca să o 
deschid chiar eu. Camera mamei, trebuia să fie camera mamei. 


Fiecare zecime de secundă de care Lucas avea nevoie pentru a-și 
tasta codul îmi părea o tortură. În cele din urmă, s-a auzit sunetul de 
acces, urmat de un clic. M-am strecurat înăuntru încă înainte ca ușa 
să se deschidă măcar pe jumătate, ritmul în care aluneca era prea 
lent pentru mine. M-am dus direct spre silueta nemișcată de pe pat. 


- Mamă? am șoptit, pentru că nu voiam să o sperii. 
Într-o clipă, mama s-a întors dinspre perete și s-a ridicat. 
- Mila? 

A bâjbâit după ochelari, pe măsuţa șubredă. 

-Da. 


A sărit în picioare. În clipa următoare, fața mea era lipită de umărul 
ei, după ce m-a tras într-o îmbrăţișare și m-a strâns cu toată puterea 
bratelor ei mici. Mi-am dat voie să mă bucur de căldura îmbrătțişării 
ei una, două, trei secunde, iar valul de ușurare m-a făcut să mă 
clatin. Era întreagă. Vie și exact cum mi-o aminteam. După încă o 
strângere scurtă, m-am tras cu blândețe. 


— Păstrează-ţi forțele. 


M-am dat la o parte și am lăsat-o să îl vadă pe Lucas, care stătea de 
pază la ușă. 


-Stai așa, ce se întâmplă? 
-Lucas ne ajută să plecăm de aici. Acum. 


Surprinsă, a făcut ochii mari. 


-Nu înțeleg, cum..., a scuturat din cap, confuză, putem să o facem? 
-Nu mai avem de ales. 


Ca de obicei, puterea ciudată a mamei de a-și păstra calmul în 
circumstanţe ieșite din comun m-a uimit. 


— Corect. Să mergem. 

S-a dus spre ușă și m-a lăsat să o urmez. 

— Holurile din sud? Nimeni nu prea le folosește. 

Lucas a aprobat din cap. 

-Acesta e planul meu, a zis el și s-a întors, să o ia în faţă. 


Dar nu înainte să o văd pe mama că îl prinde de braț și se apropie de 
urechea lui. 


— Mulţumesc. 


Și nu înainte să observ roșeața din obrajii lui. Apoi, mama a pornit 
repede pe hol, iar Lucas s-a grăbit după ea. Mi-am încleștat degetele 
pe Taser și i-am urmat. Ne-am îndreptat în sens opus celui din care 
venisem și, în cele din urmă, holul se continua spre stânga. Am făcut 
doar trei pași și l-am auzit pe Lucas înjurând încet. 


—Ce e? 
A făcut semn din cap spre colţul îndepărtat. 


- Camerele. Se mișcă. Fie au pornit din nou, fie... și-au dat seama. 


Am înghețat privind camera care se rotea pe holul nostru și pe cel 
adiacent. 


— Adică ne-au văzut? 
Lucas a scuturat din cap. 


-Nu neapărat. Depinde de cât de îndeaproape supraveghează cineva 
camera aceea acum. Cârtița Vita Obscura i-a făcut să fie mai vigilenţi 
ca niciodată, dar dacă ne grăbim s-ar putea să reuşim... 


Am iuțit ritmul, alergând pe hol și încercând să echilibrăm nevoia de 
a nu fi descoperiți cu cea de a pleca repede de acolo. Pentru piciorul 
bolnav al lui Lucas era și mai greu, dar nu s-a plâns nici măcar o 
dată. Urmând-o pe mama, a făcut încă o dată la stânga, apoi scurt la 
dreapta. 


-Asta duce direct la postul gărzilor. Dacă sunt atenţi la monitoare, 
putem să ne lăsăm în jos și să ne furișăm. 


În timp ce aprobam din cap, zbârnâitul unei mișcări deasupra mi-a 
atras atenţia. Camera. Trebuie să se fi întors spre stânga, astfel că 
lentilele circulare erau acum îndreptate spre noi. Am așteptat o 
secundă, să văd dacă își continuă mișcarea obișnuită, dar nu a făcut- 
o. A rămas înțepenită și, pentru o fracțiune de secundă, parcă am 
simțit ochii gri și reci ai lui Holland aţintiți asupra mea. 


-Fugiţi! am șoptit, iar mama și Lucas n-au stat pe gânduri. 


Dar am făcut doar câțiva pași și am auzit sirena. 


CAPITOLUL 36 


Deși plănuisem să ne furișăm târâș, toți trei am luat-o la fugă pe hol, 
direct spre gărzile care tocmai fuseseră alertate. Eu și mama am ținut 
pasul cu Lucas. Era surprinzător de rapid, dar îmi dădeam seama că 
nu îi era ușor, după șchiopătatul puternic. Totuși, nu s-a plâns, iar eu 
am rămas puțin în urma lui, știind că trebuia să fac să pară reală 
luarea lui ca ostatic, pentru că eram sigură că fuga noastră era 
înregistrată. N-am scos o vorbă. Doar am vârât laserul în spatele lui 
și l-am îndemnat să înainteze. Am dat în coridorul larg; care ducea 
spre parcare, cu Lucas doar cu un pas în fața mea. Baraca gărzilor era 
chiar în dreapta noastră. Două gărzi gesticulau amplu spre noi, cu 
armele ridicate. 


-In spatele meu, am șoptit către mama. 


M-am ridicat pe vârfuri și mi-am trecut brațul drept în jurul gâtului 
lui Lucas. Acum, Taserul era lipit de pielea lui, chiar în zona 
jugularei. 


- Inapoi! am strigat către gărzi. 


Cei doi au rămas în poziţie de tragere, încercând să țintească spre 
mine. 


-Inapoi sau îl prăjesc! 


Privirea celui mai înalt s-a îndreptat rapid spre partenerul lui. I-am 
văzut mâinile tremurând pe armă, înainte ca strânsoarea să-i 
redevină sigură. 


— Avem ordine, a zis el și, chiar dacă vocea lui tremura, n-a coborât 
arma. 


Un hohot de râs complet nepotrivit mi-a urcat în gât, unul care s-a 
transformat într-un plâns înăbușit. Ordine. Desigur. Lui Holland nu-i 
păsa ce victime făcea, atâta timp cât ne împiedica pe mine și pe 
mama să scăpăm. Cam atât ținuse discursul lui umanist despre 
salvarea de vieți. L-am simțit pe Lucas încordat sub brațul meu, i-am 
simțit pulsul gonind. 


-Te rog, a zis Lucas. O va face, știu că o va face. 


Am tresărit. După acel al doilea test, nu știam dacă se prefăcea sau 
chiar credea că aveam să-l electrocutez. Gărzile s-au foit, dar au 
rămas pe poziții. Trebuia să riscăm și să profităm de lipsa lor de 
convingere, pentru că în orice clipă era posibil să apară mai mulți 
soldați. Chiar atunci am auzit picioare în bocanci alergând în 
depărtare. Nu mai aveam timp. Din spatele meu s-a auzit vocea 
mamei. 


— Așadar, o să tragi cu sânge rece într-un ostatic? a zis ea și m-a 
înghiontit în spate. 


Am înțeles aluzia și l-am împins pe Lucas mai în față. Pașii s-au auzit 
mai clar. 


— Îţi dai seama că gloanţele nu o vor opri, nu? a continuat mama. 
Dacă tragi, vă va doborî pe amândoi. Nu ai auzit ce i-a făcut lui 
Holland? 


Cred că zâmbetul senin gen Trei, pe care l-am afișat, a fost cel care a 
convins. Acel zâmbet i-a făcut să creadă. Au lăsat în jos armele. Bine 
că nu aveau cum să simtă tremurul mâinii mele și habar n-aveau cât 
de rău îmi părea că trebuia să țin Taserul la gâtul lui Lucas. Habar n- 
aveau că eu niciodată n-aș lăsa pe cineva să mă oblige să ucid. Sau să 
torturez pe cineva, doar pentru a-mi testa reacțiile. Nu aveam de 
gând să devin un monstru. Nu aveam de gând să devin Holland. L- 
am împins din nou pe Lucas înainte. Un pas, doi pași. Atât am reușit, 
înainte ca gardianul mai scund să descopere punctul slab al planului 
nostru. În clipa în care a reușit să țintească, a ridicat arma spre 
mama. 


— Dă-i drumul sau trag în dr. Laurent. 


Eu și Lucas am înghețat deodată. Obrajii paznicului erau palizi, iar 
pe unul dintre ei i-a picurat sudoare. Totuși, mâna cu arma îi era 
sigură pe ea. Avea de gând să tragă. Avea de gând să apese pe trăgaci 
și să o împuște și totul ar fi fost în zadar. 


-In cealaltă parte a mea, acum! 


Totul s-a petrecut brusc. Mama s-a strecurat în stânga mea, iar arma 
a răsunat. Lucas s-a izbit de pieptul meu. M-am uitat în jos, la 
sângele care începuse să-i curgă din coapsa stângă. Piciorul sănătos. 


- Plecaţi, a reușit el să zică printre dinți. 


Dar nu am putut. În timp ce paznicul cel înalt striga la partenerul lui, 
pașii din spate s-au apropiat. Mi-am întors capul, iar ce am văzut a 
făcut ca încrederea mea să se clatine. Trei gonea spre noi, era la mai 
puțin de douăzeci de picioare și înainta rapid. 


- Doi, opriți-o pe Doi! A răsunat din depărtare ordinul lui Holland. 


In fața mea, ușa metalică lucea, marcând drumul nostru spre 
libertate; atât de aproape și, în același timp, nu suficient de aproape. 
Nu aveam să ajungem la ea la timp. 


-Du-l la ușă, repede, am zis scurt, în timp ce i-am transferat mamei 
greutatea lui Lucas. 


Am întrerupt-o când a deschis gura să protesteze. 
—Fă-o! 


În timp ce Lucas își trecea braţele în jurul gâtului ei și se împleticeau 
înaintând, eu m-am concentrat pe mecanismul de încuiere, conectat 
la computer, și am neutralizat codul. Ușa a bâzâit și a început să se 
deschidă, când m-am răsucit și m-am trezit față în față cu Trei. Cele 
două gărzi de la început au ajuns la mine primele. M-am lăsat în jos 
și abia am apucat să evit glontul care mi-a trecut pe deasupra 
capului. Mai repede decât puteau ei să țintească din nou, m-am 
rostogolit, am scos Taserul și pac! l-am lovit cu el în genunchi pe 
tipul mai scund. S-a prăbușit pe o parte, peste tipul mai înalt, iar 
strigătul lui a acoperit zăngănitul armei lui căzute pe jos. Înainte ca 
celălalt să îl poată ridica, am sărit în picioare și l-am lovit puternic în 
burtă. Când s-a aplecat, genunchii mei au fost pregătiți să întâlnească 


nasul lui. M-am întors la timp să o văd pe Trei cum sprinta pe lângă 
mine, fără măcar să mă privească, cu ochii fixați pe altcineva. 


Mama. 


Nu, oh, nu. Am țâșnit după ea, cu o disperare care îmi împingea 
picioarele. În față, Lucas și mama tocmai treceau prin ușa deschisă, 
dar Trei se apropia. Planul meu fusese să folosesc Taserul pe Trei, 
înainte să trec prin ușă și să o închid în urma noastră, dar lupta cu 
gărzile mă făcuse să pierd timp valoros. Chiar dacă am știut că nu o 
voi ajunge pe Trei la timp, m-am conectat la computer și am ordonat 
să închidă ușa. Era singurul mod în care o puteam salva pe mama. 


In timp ce goneam după Trei, am avut un moment de groază, la 
gândul că va apuca să se strecoare după ei, iar eu voi rămâne 
dincoace, fără să îi pot ajuta. 


Închide-te, te rog, închide-te! 


Am aruncat o privire în fugă spre mama, i-am văzut expresia 
înghețată și ochii ațintiți asupra lui Trei, de parcă ar fi văzut ţeava 
unei arme. Trei și-a dus mâna spre deschizătura îngustă, degetele ei 
s-au întins, s-au întins, s-au întins, of, Doamne, dacă reușea să le 
vâre, era posibil să o împiedice să se închidă și... Mâna lui Trei a 
lovit metalul, în timp ce ușa s-a închis. Cât încă era cu spatele la 
mine, am parcurs în goană distanța dintre noi și am ridicat Taserul. 
Ea s-a răsucit, am văzut o mișcare neclară și părul șaten biciuind 
aerul. Pumnul ei a lovit mâna mea, iar Taserul a zburat. În clipa 
următoare, la fel am făcut și eu și m-am lovit de peretele metalic. M- 
am izbit puternic cu capul. Pumnul ei a zburat spre mine, dar m-am 
ferit. Când pumnul ei a lovit metalul, i-am apucat cu ambele mâini 


brațul întins și l-am tras în jos spre genunchiul meu. Scrâșnetul a 
reverberat puternic. 


- Tu... mi-ai stricat încheietura de la cot! 


Ochii ei verzi s-au deschis larg, apoi s-au îngustat. Trei chiar era 
furioasă? Nu am avut timp să mă gândesc la asta, pentru că 
picioarele încălțate în bocanci au țâșnit și m-au lovit în piept cu o 
forță devastatoare. Am zburat înapoi, până m-am lovit de peretele 
din spate. 


Impact: 90 kg pe centimetru pătrat. 


Cel puţin unele dintre funcțiile mele își reveneau. Sunetul înfundat 
al pașilor lui Holland și ai celorlalți soldaţi se apropia. Din poziția 
mea, întinsă pe jos, păreau mai mari, mai ameninţători. Și aveau să 
ajungă la noi în câteva clipe. Ultima șansă. 


Privirea mea a căzut pe Taser, aflat la câteva picioare de mine. Trei l- 
a văzut exact în același timp. Amândouă ne-am aruncat spre el, cu 
mâinile întinse, dar eu am fost mai rapidă. L-am apucat și am apăsat 
pe buton. Degetele ei s-au prins de marginea lui exact când am tras. 
Am tresărit când întreg corpul ei a fost cuprins de spasme. Apoi, s-a 
prăbușit pe podea, am sărit peste ea și, în același timp, am ordonat 
ușii să se deschidă. M-am strecurat prin deschizătură și m-am întors 
cu faţa spre soldaţii care veneau. 


-Jos! am șoptit spre Lucas și spre mama. 


Soldaţii erau prea în spate pentru a veni după mine, dar nu aveam 
încredere că Holland nu va ordona să tragă. Nu în clipa aceea, nu 
când prețiosul lui experiment îi scăpa încă o dată. 


- Mila, cealaltă ușă, a zis mama. 


Fără să îmi întorc capul, am ordonat computerului să deschidă ușa 
care ducea spre parcare. In același timp, luminile au început să 
clipească. A urmat o voce computerizată. 


Codul de urgenţă activat. Toate încuietorile vor fi dezactivate în treizeci de 
secunde. 


Ceea ce însemna că, indiferent ce făceam, soldații vor intra peste noi 
în orice clipă. Eram siguri, pentru moment, totuși. Dar, când ușa care 
ducea în clădire s-a închis, am văzut ceva care a făcut să mă cuprindă 
groaza. Prin deschizătura care se îngusta, am observat cum Trei și-a 
mișcat piciorul, înainte să se ridice încet. M-am întors tremurând. 
Cum era posibil să-și revină atât de repede? Era vreo altă așa-zisă 
îmbunătăţire ce îi fusese adusă, rezistența la șocuri electrice? Nu că 
ar fi contat cum și de ce. Nu, singurul lucru pe care trebuia să îl știu 
era că venea după noi. 


Y 


Am alergat spre parcare. M-am îndreptat spre cea mai apropiată ușă 
a Suburbanului și m-am aruncat spre portbagaj. La început, n-am 
fost sigură că se va urni, credeam că în toată agitația aceea 
supraestimasem puterea mea de android și că asta ne va costa timp 


prețios. Strigătele de dincolo de ușă s-au apropiat. 


Haide. Dacă vreodată avusesem nevoie de vreo abilitate de android, 
acela era momentul. Cu un efort uriaș, m-am izbit de ea și mai tare. 
Ca un miracol, mașina a gemut și a început să se clatine. Tocmai 
când gărzile începeau să deschidă ușa, am mai împins o dată, iar 
partea laterală a mașinii s-a dus până în ușă. 


Încuiați, pentru moment. Până aveau să iasă pe o altă ușă. Am fugit 
spre mama, să o ajut. 


-Unde e mașina ta? am strigat spre Lucas, să se audă în camere. 
Incet, am șoptit: 
-Eşti bine? 


Dar bineînţeles că nu era bine. Mersul lui era tot mai greoi cu fiecare 
pas și tot mai mult din greutatea lui se lăsa pe mine, până când mi- 
am dat seama că doar eu îl mai tineam în picioare. 


-B...bine, a șoptit și el, dar felul greu în care a vorbit m-a sfâșiat. 
Ar fi trebuit să mă opresc, să îl ajut. Nu era bine. 


—Nu... să nu îndrăznești să te oprești acum, a continuat el, de parcă 
mi-ar fi citit gândurile. 


A scotocit prin buzunare și a scos cheile. 


- Camaroul, a zis și a arătat peste un șir de Suburbanuri, spre o 
mașină clasică, în stânga noastră, către ieșirea de pe rampă. 


Mama a alergat pe cealaltă parte a lui și, cu ajutorul ei, l-am târât pe 
Lucas spre mașină. 


-Trebuie să îi legăm piciorul, am zis. 


Mama s-a oprit cu mâna pe ușă, privind spre bluza mea. Fără o 
vorbă, am rupt-o și i-am întins-o. 


- Uite, am zis, fără urmă de regret. 


Lucas avea nevoie de ea mai mult decât mine. L-am ridicat și l-am 
pus pe capota Fordului parcat lângă Camaro. Când m-am dat într-o 
parte, să o las pe mama să îi lege piciorul, am văzut sângele curgând 
și înnegrindu-i pantalonii, de parcă ar fi intrat cu ei în apă. 


-Nu-ti face probleme, a zis el. Mă vor repara într-o clipă, oricum. 


Am scuturat din cap și am simțit un nod în gât. O clipă mai târziu, 
mama a terminat de legat cămașa în jurul rănii. 


— Ar trebui să oprească sângerarea pentru câteva minute, până vin 
ajutoare. 


Mama a deschis ușa de pe partea șoferului, în timp ce eu mă uitam la 
Lucas cum se schimonosea de durere. Am simțit că mă înec. Chiar și 
atunci, el se gândea la mine. Mi-am dorit să am timp să fac mai mult. 
Să îi mulțumesc pentru tot. Acel „scuze“ pe care l-am mimat nu era 
nici pe departe suficient. Apoi, am întins mâna și l-am lovit chiar în 
punctul sensibil de la gât. L-am prins de subsuori, când s-a clătinat și 
a leșinat, apoi l-am ridicat pe capotă. Cel puţin puteam să îl scutesc 
de durere, până primea ajutor. 


— Mila, grăbește-te! 


Cu o ultimă tresărire la vederea siluetei nemișcate a lui Lucas, am 
sărit pe locul șoferului și am dat cu spatele. Am apăsat acceleraţia, 
iar zumzetul motorului a început să se întreacă cu țiuitul sirenei. M- 
am mai uitat o dată în oglinda retrovizoare după Lucas. În schimb, 
am văzut cum Chevy-ul verde pe care îl folosisem drept barieră s-a 
clătinat, înainte să se dea încet la o parte din ușă. Și am zărit capul 
lui Trei, exact când luam prima curbă. 


CAPITOLUL 37 


Am gonit peste una, două, trei șerpuiri și, în sfârșit, am ajuns la 
poarta de securitate pe unde intrasem. Chiar la timp. De sub noi am 
auzit uși de mașini trântite. Veneau. Venea și Trei. Un paznic înarmat 
ne-a blocat drumul, țintind spre parbrizul nostru. 


-Jos! am strigat și am virat amplu spre stânga, apoi am apăsat pe 
acceleraţie. 


Camaroul a țâșnit spre bariera care bloca intrarea și a izbit-o, astfel 
încât parbrizul s-a crăpat. Bariera a căzut. S-a auzit o împușcătură, 
dar glonţul s-a lovit de metal. Impactul a reverberat prin mașină, dar 
nu am oprit. Am trecut și am ajuns într-o altă parcare. După câteva 
curbe, am ajuns în aerul proaspăt al noptii. Chiar lângă John F. 
Kennedy Performing Arts Center. 


Cauciucurile mașinii au plutit, apoi eu și mama ne-am legănat pe 
scaune, când am aterizat pe drum. Mâna ei s-a prins de spatele 
scaunului meu, să se țină. Și-a lăsat capul în faţă și i-am văzut buzele 
mișcându-se, fără să aud nimic. 


Mamă? Se ruga? 


Asta mi-a dat peste cap încrederea, așa că m-am concentrat asupra 
drumului. Am urmat curba care făcea la stânga, privind în oglinda 
retrovizoare. Încă nu era nimeni în spatele nostru, dar cu siguranţă 
doar pentru câteva secunde. Și habar n-aveam unde mergeam. Dar 
puteam să repar asta acum, că nu mai eram blocate în subteran. 


GPS. 

O lumină s-a aprins în spatele ochilor mei, urmată de un bâzâit ușor. 
GPS. 

Nimic. 

Mi-am amintit vocea lui Lucas. 

„... funcțiile tale n-ar trebui să fie afectate mult timp.” 


Cu excepția prostului de GPS... cel de care aveam nevoie cel mai 
mult în clipa aceea. 


—GPS-ul meu nu merge... idei? 


Desigur, Lucas trebuia să aibă o mașină clasică, fără așa ceva. Ochiul 
meu a prins linia lungă, curbată din parbriz. Of, Doamne, Lucas avea 
să mă omoare. 


- Stânga, pe strada principală din față, Rock Creek Parkway, a zis 
mama. 


Bine că vocea ei era mai sigură ca niciodată. Am accelerat în curbă și 
am încetinit chiar când am ajuns în intersecție. Oamenii lui Holland 


aveau să fie pe urmele noastre în orice clipă. În timp ce ne îndreptam 
spre sud, pe Rock Creek Parkway, m-am uitat pe geamul de pe 
partea șoferului, spre strada pe care ieșisem spre Kennedy Center. În 
depărtare, niște faruri ieșeau în stradă din parcarea subterană. Și 
erau cam la înălțimea unui Suburban. Am apăsat acceleraţia. Pe 
autostradă nu aveam cum să scăpăm de ei. Probabilitatea formării 
unor blocaje rutiere era prea mare. I-a văzut și mama în oglinda 
retrovizoare și a zis exact ce gândeam. 


— Oraș. 


Am văzut cum vitezometrul a urcat tot mai mult, în timp ce goneam 
pe drum, încercând să punem cât mai multă distanţă între noi și 
Suburbanurile mai lente, cât mai aveam timp. La doar câțiva metri în 
dreapta, lumina lunii se reflecta verde-închis în râul Potomac. Mama 
s-a uitat peste umăr. Mâna i-a zburat spre ochelari. 


- Câte? 
-Sunt destul de în spate, dar cred că sunt... două. Trei, poate. 


Când am intrat într-un pasaj, am trecut de un Dodge Neon, am 
observat că în fața noastră era o întindere largă și am aruncat o 
privire în oglinda retrovizoare. Inima mea a tresărit. Trei mașini, nici 
pe departe atât de în spate cum mi-ar fi plăcut. Una condusă de 
Holland, alta de Trei. 


-la-o la stânga, a zis mama, când drumul s-a bifurcat. Apoi drept în 
fată. 


Am înjurat în barbă, un cuvânt după care știam că m-aș fi ales cu o 
pedeapsă dacă am fi supraviețuit noptii aceleia, apoi am mai înjurat 


o dată, în gând. După ce mă tot împotrivisem funcțiilor mele 
speciale, în clipa aceea, simțeam acut lipsa GPS-ului. Desigur, o 
aveam pe mama, dar Trei avea în cap un sistem de navigare 
computerizat. 


— Te-am auzit. 


-Nu ai de ce să te enervezi, vorbește evoluția mea, am zis repetând 
ceva ce spusese ea la aeroport. 


Mâna ei mi-a strâns braţul drept. Cu putere. 


-Nu e o glumă, Mila. Răspunde-mi la ce te întreb. Iţi amintești ceva 
din sediul de mai devreme, ceva, orice? 


Am ocolit o mașină și m-am întrebat de ce trebuia să vorbim despre 
asta atunci. Dar o știam prea bine pe mama. Niciodată nu învingeam 
încăpățânarea ei. 


-Un pic. Îmi amintesc ușa albă a laboratorului. Și faptul că Mila Unu 
era testată. 


Strânsoarea mamei a devenit mai puternică. 


-Ti-am șters amintirile de aici, Mila, pe toate, a zis ea cu un calm 
ciudat. 


-Trebuie să îţi fi scăpat unele. 
Părul blond al mamei a fluturat când a scuturat din cap. 


-Nu. Le-am șters pe toate, Mila, sunt sigură. Ceea ce înseamnă că ai 
reușit să păstrezi acele amintiri pe cont propriu. Asta înseamnă 


evoluția. Devii mai umană cu fiecare zi... chiar dacă nu îţi dai seama. 
Indiferent ce faci, nu uita asta. 


- Bine. Și poți să îmi spui totul despre asta mai târziu. 


În clipa aceea, eram un pic ocupată. În plus, ce îmi spunea... suna de 
parcă se aștepta să i se întâmple ceva rău. M-a trecut un fior, dar l-am 
alungat. Nu voiam să mă gândesc ce ne-ar fi făcut dacă ne-ar fi prins. 
Nu voiam. Pieptul meu s-a strâns și am apucat mai bine volanul. 


-După ce trecem de Lincoln Memorial, virează spre Podul Kutz, a 
zis ea. 


-Nu știu unde e Podul Kutz! 
-Doar virează spre Est, atunci. 


Printre claxoane, m-am strecurat pe o stradă numită Independence și 
am zărit Podul Kutz în depărtare. Suburbanurile rămăseseră în 
urmă, dar erau tot acolo. Ei bine, doar două dintre ele. Unde naiba 
dispăruse al treilea? Prin parbriz, am prins sclipirea de lumină 
reflectată de apă. 


-Ce traversăm? 
- Lacul Basin. 


Am trecut podul cu trei benzi pe un singur sens, cu 105 mile pe oră. 
Am frânat brusc atunci când un Lexus roșu a intrat în faţa mea și am 
tras tare de volan, spre dreapta. Apoi, repede spre stânga, să evit 
coliziunea cu spatele unei limuzine. Am coborât de pe Podul Kutz, 
înapoi pe Independence. M-am îndreptat spre est, sperând să mă 


desprind de ei prin zigzaguri. Mama a scotocit prin bord, în timp ce 
semaforul s-a făcut roșu. 


- Lucas, ești un geniu, a zis ea când a scos un plic alb și s-a uitat 
înăuntru. 


-Ce e? am zis accelerând. 


Un taxi a zburat prin faţa noastră, iar eu am întors volanul spre 
dreapta, trecând la doar câțiva centimetri de el. Claxoanele au 
izbucnit în spatele nostru, frânele au scrâșnit. Noi ne-am continuat 
drumul. 


-Ne-a lăsat bani. Opt sute de dolari. 


Speram să trăim suficient timp să avem nevoie de ei. Mi-am aruncat 
privirea în oglinda retrovizoare. Mâinile mi-au înțepenit pe volan. 
Unul dintre Suburbanuri se apropiase la câteva mașini de noi. Nu 
era deloc bine. Apoi, al treilea Suburban a apărut pe stradă, ceva mai 
în față, venind spre noi. 


-Fă la stânga! a zis mama când am fost aproape de intersecție. 


Am tras repede de volan, am apăsat frânele și am făcut la stânga. 
Drept în fața unui camion. Farurile m-au orbit. Mâinile mele au 
înghețat, în timp ce corpul se pregătea de impact. Apoi, am trecut de 
el și am accelerat din nou. Of, Doamne, fusese cât pe ce! Frânele lui 
au scrâșnit și s-a auzit claxonul puternic. Printr-un miracol, reușisem 
să ne strecurăm pe lângă el. Dar apoi camionul ne-a lovit bara din 
spate. Mașina noastră a încercat să facă un salt, dar am ţinut tare de 
volan, refuzând să o las să se rotească și să ne trimită sub roțile lui. 
Ne-am îndreptat și am luat-o pe marginea străzii, iar în spatele 


nostru am auzit frânele și bufnitura. Mama și-a înălțat capul peste 
umăr și a gemut. 


-Maşina aia e terminată, s-a răsturnat. 


Mai rămăseseră două. Și abia scăpasem de aceea. Cele două rămase 
ne-au găsit din nou la două străzi mai încolo. Holland și Trei. Mașina 
noastră era mai rapidă, dar pe genul acela de străzi nu prea era un 
avantaj. Plus că ei aveau GPS. Dar o mai învinsesem pe Trei. Și atunci 
mi-am dat seama. O bătusem cu o mișcare complet nebunească, tipic 
umană. Poate că reușeam încă o dată. Poate că noi două arătam la fel, 
dar, în ciuda temerilor mele, nu eram la fel, nu sub superficialul strat 
exterior. Poate că Holland îmi vedea emoțiile ca pe un defect și poate 
că erau cel putin pentru un soldat perfect sau pentru un spion. Dar 
eu nu voiam să fiu niciuna dintre ele. Eu voiam doar să fiu o fată 
oarecare. Și, potrivit lui Lucas, eram o fată capabilă de ingenuitate, o 
fată capabilă să sfideze logica, dacă situaţia o cerea, ceva ce Trei cea 
rigid de ascultătoare n-ar fi înțeles niciodată. 


Am făcut scurt la dreapta, la următoarea intersecție, cu 
Suburbanurile mult prea aproape în spatele nostru. Lumina 
semaforului din față s-a făcut galbenă, iar cele două mașini din față 
s-au oprit. Captive. Am virat pe banda care mergea spre sud și am 
trecut pe lângă ele, gonind pe roșu. 


— Mila, ce faci? m-a întrebat mama. 


Cu vederea periferică, am zărit cum mâna ei stângă s-a prins de 
marginea scaunului, în timp ce cu dreapta se ținea de ușă. 


-Am un plan, am Zis, iar vocea mea calmă contrasta cu strânsoarea 
mult prea puternică de pe volan. 


O clipă mai târziu, am scurtat-o spre est, doar că ne îndreptam spre 
vest. Pe sensul opus. 


Întoarce. Coliziune posibilă. 


Numai că nu puteam să întorc. Asta era problema. M-am pregătit, 
când primul val de faruri s-a întâlnit cu ale noastre, împietrită de 
gândul că va urma capota noastră. Nu-mi venea să cred ce făceam, 
când fiecare gând urla că era un gest criminal și insista să întorc 
mașina, știind că era cel mai prost plan văzut vreodată. Dar se 
întâmpla să fie și singurul plan pe care îl aveam. Așa că mi-am 
încleștat maxilarul și m-am ținut bine de volan, încercând să ignor 
partea mea logică, cea care tipa că o să ne facem zob și scrum, în 
sensul cât se poate de propriu și de oribil. O limuzină Hyundai a 
claxonat puternic și a virat de pe banda noastră, pentru a evita 
coliziunea. Suburbanurile încă ne urmăreau, dar rămăseseră mult în 
urmă, întrucât se luptau să-și croiască drum printre camioane. Am 
slăbit acceleraţia doar un pic. Sincronizarea era crucială, pentru a da 
planului meu o șansă de funcționare. Am încercat să înghit, chiar 
dacă simțeam că inima mi se cuibărise în gât. 


Sincronizarea și un noroc al naibii. 


În fața noastră vedeam cum pământul dispărea de pe ambele părți, 
iar locul îi era luat de aer, cu o apă întunecată clipocind dedesubt. Cu 
un avans de vreo zece mașini, goneam înapoi peste Podul Kutz. Ne 
îndreptam frontal spre marea de mașini. Claxoanele se auzeau de 
peste tot, într-o simfonie haotică, iar eu am accelerat Camaroul. 


Coliziune iminentă. Virează la dreapta. 


Abia am apucat să fac asta, când o altă comandă mi-a apărut în cap. 


Coliziune iminentă. Virează la stânga. 


Am tras de volan spre stânga și am trecut razant pe lângă un 
motociclist șocat. Am ignorat gâfâitul mamei, mi-am ignorat chiar 
propriile îndoieli și am înaintat. Mai aveam cam trei sferturi din 
drumul peste pod, când un Exploder și un camion au trecut în 
viteză, cu viraje ample. Mi-am adunat cu disperare cât curaj îmi mai 
rămăsese. 


- Mila, acum! a strigat mama, exact când am tipat și eu. 
— Ţine-te! 


Am apucat frâna hidraulică. Partea din spate a Camaroului a făcut 
un arc mare în spatele nostru, frânele au scrâșnit; ale noastre și ale 

mașinii care se îndrepta spre noi. Capul îmi zbârnâia. Îndată ce ne- 
am îndreptat, am apăsat pe accelerație. 


Totul s-a întâmplat atât de repede că abia am reușit să disting 
lucrurile. Ne îndreptam direct spre mașina lui Holland. Am văzut 
șocul pe faţa lui. Șoferul de pe Camaro a virat în ultima clipă la 
stânga, iar oglinda laterală s-a izbit de barieră. Trei s-a izbit de 
cealaltă barieră, în timp ce încerca să vireze scurt. Fereastra din spate 
s-a făcut țăndări, de la focul tras de soldatul aflat în mașina lui 
Holland, pe locul șoferului. Asta, chiar înainte să întoarcă prea 
repede, cu un scrâșnet oribil de cauciucuri, și să se răstoarne. 


Strigătul meu victorios, mâna ridicată în aer. Chiar înainte să observ 
că mama se chinuia să respire și se ținea strâns dintr-o parte. Inainte 
să observ lichidul roșu care deja îi umpluse cămașa. 


CAPITOLUL 38 


M-am luptat cu un val de amețeală-— încă un răspuns fizic la emoții 
de a căror necesitate chiar mă îndoiam — și am încercat să împiedic 
panica să mă cuprindă ca un cutremur. Sângera. Mama sângera. 


— Mamă, ești bine? 

Am tras de volan într-o parte, gata să opresc chiar acolo. 
-O să fiu bine, Mila, a gâfâit ea. Doar hai să plecăm de aici. 
Doar hai să plecăm de aici. 


Respirația ei greoaie a trimis o reacție drept prin piciorul meu și m-a 
făcut să apăs pe acceleraţie. Aveam să plecăm de acolo. Deja se 
auzeau sirenele, la o distanţă nu foarte mare. Unde ar putea să nu ne 
caute? Imaginea unui râu verde pe care îl trecusem mai devreme mi- 
a apărut în minte. Potomac. Un drum înfundat și, astfel, ultimul loc 
unde cineva cu măcar o jumătate de creier funcțional s-ar ascunde. 
Logica mea de android insista să evit locul cu orice preț. Ceea ce 
însemna că acela era locul nostru. 


-Incă ești bine? am zis și mi-am luat scurt privirea de la mama, doar 
ca să văd Camaroul împrăștiat pe stradă. 


Am virat, iar una dintre roţile din față a alunecat de pe drum, pentru 
o clipă. Nu arăta bine deloc. Era palidă și își înfipsese dinţii în buza 
de jos. De parcă și-ar fi înăbușit un țipăt. 


-Sunt bine... continuă să mergi. 


Nici nu suna bine. Vocea îi era încordată, extenuată, la fel ca atunci 
când fusese trează toată noaptea, să ajute un mânz să vină pe lume. 
Mi-am fixat mâinile pe volan, înainte să mă întorc spre ea. Ochii mei 
i-au scanat corpul, iar în față mi-a apărut o imagine 3D pâlpâind, 
cum se întâmplase cu bărbatul din motel. Doar că acum nu era un 
străin care voia să mă captureze... era o imagine a mamei. 


Am inspirat adânc, am simţit cum pieptul mi se umflă, apoi coboară 
și am lăsat mișcarea să mă întărească înainte să mă concentrez. Pe 
imaginea verde, două găuri de glonţ pulsau roșu, ambele pe stânga. 
Mental, am tras de straturile de piele și de mușchi, să las să se vadă 
organele aflate dedesubt. Primul lucru pe care l-am observat a fost 
că, având în vedere rănile făcute de pătrunderea gloanţelor, rinichii 
și vezica biliară erau prea jos să fi fost afectate. Acelea erau în 
siguranță. Apoi, privirea mea a urcat, iar exclamația mea a ricoșat 
prin mașină. Partea de sus a ficatului. Ficatul și... nu, nu, nu. 
Plămânul. Inima. 


- Spitalul, unde e spitalul? 
- Mila, nu. Fără spital, nu e sigur. Doar... condu. 


—Ce? Nu! Avem nevoie de ajutor! 


Mama m-a prins din nou de braţ, cu o putere surprinzătoare. Dar 
pielea ei... era un pic mai rece? 


— Ascultă, a zis cu înverșunare, când te-am făcut, am depășit o 
limită... și am creat un miracol. Cunoșteam riscurile, când te-am 
furat, dar mi le-am asumat. De bunăvoie. Fericită. Dacă vrei să mă 
ajuti, știi ce poți să faci? Trăiește. 


Strânsoarea ei a slăbit, iar inima mea a înghețat. 
— Mamă? 
- Continuă... continuă să conduci. 


Și așa am făcut. La fiecare viraj mă încordam, anticipând un alt geam 
sfărâmat, un alt foc de armă care să-și croiască drum spre mama, 
care stătea cuibărită cât de aproape de podea putea. Dar 
împușcăturile nu s-au mai auzit. În cele din urmă, am reușit să 
ajungem la râu, am trecut repede peste un pod vechi abandonat, care 
ducea la un debarcader abandonat și el. Am parcat mașina în spatele 
unei barăci ruginite. 


- Mamă, poți să te ridici acum. 
Nimic. 
— Mamă? 


Un geamăt înfundat, apoi mama s-a ridicat anevoie pe scaun. Toată 
cămașa ei era acum de un roșu aprins. 


Nu! Oh, nu! 


Chiar atunci, genele mamei au fluturat și am auzit un geamăt. Am 
decis că era mai bine să o mișc fără să o avertizez, am numărat până 
la trei, apoi am întors-o parţial pe burtă. A tipat, iar suspinul mi s-a 
oprit în gât. Pe spate, cămașa ei era plină de sânge. l-am ridicat-o, 
apoi a trebuit să șterg zona din jurul rănilor, să pot vedea. Și iată-le, 
două găuri de mărimea unei monede. Mi-am șters degetul cât de 
bine am putut- primul lucru pe care trebuia să îl facem când plecam 
de acolo, m-am gândit, era să luăm niște antiseptice și niște 
antibiotice-—, l-am vârât blând în gaura care părea mai urâtă, cea care 
ducea spre inimă. Mama a tresărit, dar am tinut-o cu mâna liberă și 
am continuat. Metal. Trebuia doar să dau de metal. Să găsesc sfera 
mică ținută acolo de colivia osoasă a coastelor ei. 


Imaginea 3-D a apărut din nou și mi-a arătat fiecare strat de care 
treceam. Pielea, care ceda ușor, striațiile mai tari ale mușchilor. Apoi, 
degetul meu s-a strecurat printre două suprafețe solide, alunecoase, 
în timp ce imaginea clipea în fața mea. Coaste. Nici urmă de glonţ 
încă, iar tunelul continua... spre inimă. Nu am îndrăznit să apăs mai 
mult. 


Mai întâi, a început să-mi tremure picioarele. Apoi coapsele. Abia 
am apucat să-mi trag la o parte degetele, înainte ca și mâinile să îmi 
fie cuprinse de spasme. Trebuia să existe o soluție. Undeva, cumva. 
Evident, glontul era înfipt adânc. Și nu aveam cum să-l scot. Fără 
instrumentar... doar dacă... 


- Mamă, mai era ceva în sertarul din bord? am strigat și am scuturat- 
o de umăr, când genele ei abia s-au mișcat. 


Sau poate în portbagaj. Poate că Lucas ținea unele lucruri în 
portbagaj. Dacă aș fi putut ajunge la afurisitul de portbagaj. I-am 


sfâșiat cămașa și am îndesat-o peste găuri, care sângerau mult prea 
tare. In cele din urmă, mama a vorbit. 


- Mila, oprește-te. S-a... terminat. 

Nu. Am refuzat să accept asta. 

-Sunt un robot, ai uitat? Pot repara orice. 

-Nu poți repara ceva ce... nu se poate repara. 

-Nu spune asta, am șoptit hotărâtă, apăsând cămașa pe răni. 


Pornirea de a căuta în portbagaj după instrumentar m-a făcut să 
zvâcnesc din nou. Dar în clipa aceea eram prea speriată de 
sângerarea ei. 


-Poti să ţii cămașa asta? Doar câteva clipe. 

— Mila, tu știi mai bine. 

A început să tușească puternic, înainte să poată continua. 
-Trebuie să ne gândim la tine. 


La mine? Nu. La noi. Trebuia să ne gândim la noi. Încă de la început, 
toată povestea aceea fusese legată de noi două, în ciuda șanselor 
mici. Nu putea să lase baltă totul, nu aveam de gând să îi permit. 
Dacă ar fi fost după mine... 


-Trebuia să mă fi lăsat acolo încă de la început. Nimic din toate astea 
nu s-ar fi întâmplat. 


Ochii ei albaștri au sclipit nervos. 


-Crezi că regret ceva din toate astea? Crezi? Pentru că nu regret. 
Nicio clipă. La început, nu am fost sigură că pot, dar... m-am înșelat. 


Cuvintele ei m-au încălzit și mi-au dat fiori. Pentru că ființa aceea 
care bombănea nu era mama. Mama mea cea calmă și practică. Ceea 
ce însemna doar că... 


Cu un nod tot mai mare în gât, m-am întors spre adâncimile 
întunecate ale râului Potomac. Furioasă pe lipsa mea de control. Ce 
android inutil, care lăcrima. Cu o zvâcnire violentă a mâinii, mi-am 
șters lichidul care mi se risipea pe obraji. Mama a dat drumul unui 
suspin puternic, epuizat. M-am răsucit spre ea, la timp să-i văd 
pleoapele palide cum clipeau să se închidă. 


—Nu, nu închide ochii! 


Degetele ei, cândva atât de puternice și de calde, s-au așezat reci pe 
brațul meu. 


Pierdere de sânge critică: probabilă. 
Oprire a inimii: probabilă. 
Oprire a unui organ: probabilă. 


De data aceea, vocea era oricum, numai calmă nu. Am înţeles, chiar 
am înțeles. Explicaţia clinică era pierdera de sânge, care îi lăsa 
mușchii fără oxigenul de care aveau nevoie pentru a susține 
contractiile puternice, până când, în cele din urmă, s-au oprit toate. 
Dar mai era o explicaţie, una mai lirică: sufletul ei pălea, dispărea 
spre un loc mai bun. Deși logica insista că prima explicaţie era cea 
corectă, voiam cu disperare să cred în ultima. 


- Mila, a zis mama, cu voce moale și un zâmbet slab pe faţa palidă, 
știu că îţi faci griji pentru că tu percepi lumea altfel decât oamenii 
obișnuiți. Dar... 


S-a oprit, respirând greu, înainte să strângă din dinți. 


-Niciodată două fiinţe nu au văzut lumea exact din aceeași 
perspectivă, nu au înţeles lucrurile la fel, fie ele oameni sau nu. Cel 
mai bine... cel mai bine... 


Vocea ei s-a stins încet, genele au fluturat și s-au lăsat peste ochi. 
Pieptul ei s-a umflat, de la efortul de a inspira, un efort care a 
transformat curgerea roșie din rana ei într-un râu. Restul propoziției 
a bolborosit-o. 


-Cel mai bun lucru pe care putem să îl facem e să încercăm. 


Cu ochii închiși, mâna ei s-a dus spre gât și s-a prins de pandantivul 
oval. Piatra mea norocoasă. A tras de el, dar cu atât de puțină putere, 
încât lănţișorul a refuzat să cedeze. 


- Stai. 


M-am întins, mi-am pus mâinile în jurul alor ei și am tras. Lănţișorul 
s-a rupt ușor ca o foaie de hârtie. Mama a împins pandantivul în 
mâna mea. Vocea ei a devenit o șoaptă răgușită. 


— Găsește-l pe Rich... Richard Grady. El știe... 


Ultimul cuvânt s-a pierdut într-un suspin. Apoi, capul i-a căzut într- 
o parte. Mâna i s-a înmuiat și, în clipa aceea, am simţit cum ceva în 
mine a murit. Deasupra, păsările cârâiau și vesteau sfârșitul, care era 
aproape. Râul curgea. Mirosul de gogoși s-a răspândit până la noi, 


de la vreo patiserie aflată undeva în depărtare. lar acolo, pe asfaltul 
murdar, inima cât-se-poate-de-umană a mamei s-a oprit. 


-Trebuia să fim o echipă, mai ţii minte? 
Dar desigur că ea nu mai auzea șoapta mea înecată de lacrimi. 


O gaură mi s-a deschis în piept și a lăsat să se reverse un amestec 
corosiv de întuneric, durere și regret, un amestec ce m-a umplut, 
până când am avut impresia că pielea mea va exploda din cauza 
presiunii teribile. Și am simtit din nou că mă înec și durea, of, 
Doamne, durea, într-un fel care m-a făcut să cred că niciodată nu o 
să pot înghiți sau vorbi, nu o să pot râde sau cânta, nu o să mai pot 
rosti vreodată vreun cuvânt. Și de ce aș fi vrut să fac toate astea? 
Mereu fusesem cu mama, iar în clipa aceea, brusc, nu mai era așa. 
Eram singură într-o lume pe care abia o cunoșteam, una care părea 
dezolantă și pustie. Fără ea, totul părea dezolant și pustiu. 


Nu am încercat să-i verific pulsul, care știam că nu mai era, nici nu 
am încercat o resuscitare, sau să o pun în mașină și să gonesc cu ea la 
spital. Nimic din toate acestea nu ar fi adus-o înapoi. În schimb, i-am 
mângâiat părul și i l-am dat la o parte de pe frunte. Frumosul ei păr 
blond. Apoi, m-am ghemuit lângă ea. Mi-am strecurat un braț în 
jurul taliei ei și mi-am pus obrazul pe al ei. Pielea încă îi mirosea a 
loțiune cu rozmarin. Am închis ochii. Am încercat să-mi închipui că 
încă eram în Clearwater, cuibărite pe canapea. Ne uitam la vreo 
emisiune stupidă de la televizor. Ea mă întreba dacă totul a fost bine 
la școală, iar eu răspundeam că da. Dacă aș fi putut face să redevină 
real. Dar nu puteam să mă prefac. Nu era bine, nu era bine deloc. 
Pielea mamei era caldă încă, dar nu exista niciun semn că ar mai 
respira, nicio urmă slabă de puls. Niciun fel de mișcare în ea. 
Moartă, mama semăna mai mult cu mine. 


Apoi, mi-am dat seama de un lucru care m-a îngrozit. Nu puteam să 
o las acolo. Ar fi găsit-o și dacă... dacă i-ar fi recoltat celule sau ce 
naiba făcuseră ei ca să mă creeze pe mine? Mama voia ca eu să 
trăiesc, își dăduse viaţa ca să îmi ofere o șansă, dar nu puteam să 
cred că ar fi vrut ca asta să se mai întâmple și altcuiva. Și refuzam să 
mai permit așa ceva. Nu cu implicarea ei. Dacă ar fi fost după mine, 
aș fi rămas acolo, cu trupul ei, și aș fi așteptat ca ei să mă găsească. 
Ideea de a o lăsa acolo îmi părea atât de greșită, o trădare. Totuși, 
știam că ultimul lucru pe care ea ar fi vrut să-l fac ar fi fost să rămân 
acolo. O spusese foarte clar. Riscase totul pentru a-mi oferi libertatea, 
iar dacă o iroseam, ar fi fost ca și cum i-aș fi irosit viaţa încă o dată. 
Mama voia ca eu să lupt. Să trăiesc. Doar că niciodată nu îmi 
închipuisem că va trebui să o fac singură. 


Un claxon strident în depărtare mi-a amintit că nu eram în siguranță 
acolo. Zona aceea retrasă, părăsită, acea margine a râului părea 
izolată, dar era la câteva minute de centrul D.C. Holland și 
subordonații lui puteau da peste mine în orice moment. Și Vita 
Obscura la fel. Din respect pentru ultima dorință a mamei, trebuia să 
plec. Dar pentru a o onora pe ea trebuia mai întâi să fac altceva. 
Pentru o clipă, i-am privit trupul inert, părul care îi flutura ușor în 
briză. I l-am aranjat în jurul feței palide, tristețea amenințând să mă 
copleșească. Apoi am fugit în baracă. Câteva clipe mai târziu, 
legasem de corpul mamei vechea ancoră ruginită pe care o găsisem 
înăuntru, cu cablurile din mașina lui Lucas. Am luat-o în braţe, am 
dus-o spre râu, departe de clădirile care se înălțau în spate, departe 
de D.C. Departe de Holland. Am cărat-o la marginea râului și m-am 
uitat la apa care se învolbura. Am urât ideea că lichidul acela sărat va 
înghiți parfumul ei de rozmarin, o dată pentru totdeauna. l-am 
îmbrățișat ochii albaștri, părul moale, corpul ei mic și rece pe 


dinăuntru. Știam că era moartă, că orice o fi făcut-o să fie vie până 
atunci nu mai era. Știam, dar tot am șoptit „la revedere, mamă“. 


M-am uitat din nou la apa întunecată și opacă, iar degetele mele s-au 
strâns pe pielea ei. Cum să o fac? Să o arunc în apă, pur și simplu, ca 
pe un gunoi? Merita ceva mai bun. O înmormântare adevărată, cu 
doliu și flori, cu un preot care să spună ultimele cuvinte, genul de 
înmormântare pe care o implantase în mintea mea pentru „tata“. 
Apoi, mi-am închipuit că Holland o găsește, o duce înapoi în locul 
acela infernal și m-am înfiorat. Nu puteam lăsa să se întâmple așa 
ceva. O înmormântare cum se cuvine- încă un lucru pe care el ni-l 
furase. 


Am tras aer în piept și i-am privit pentru ultima dată fața palidă, 
familiară. Apoi i-am împins corpul distrus în apa învolburată. M-am 
simțit de parcă mi-aş fi scos inima din piept și aș fi aruncat cu ea, 
pentru că, în mod sigur, nimic altceva nu ar fi putut să-mi provoace o 
astfel de durere. Dar cel puţin nu avea să fie găsită de Holland 
vreodată. 


M-am întors înainte ca trupul ei să dispară, încercând să accept ceea 
ce logica îmi spunea. În clipa aceea, era o binecuvântare să las 
androidul din mine să preia controlul, aș fi făcut orice să nu mai simt 
durerea. Mama nu mai era, iar dacă m-aș fi holbat la apă, nu m-ar fi 
ajutat să îi îndeplinesc ultima dorință. Trebuia să plec de acolo. 


Și aveam nevoie de ajutor. 


CAPITOLUL 39 


După ce am băgat banii în buzunar, am lăsat mașina în ascunzătoare. 
Cu geamul făcut țăndări și cu numărul de înmatriculare dat în 
urmărire, probabil, era o capcană mobilă. Pe lista imaginară cu 
lucrurile pe care i le datoram lui Lucas am trecut și „o mașină nouă“. 
Nu că aveam să-l revăd vreodată. Am alergat pe lângă Camaro, 
înapoi spre străzi, cu ochii după orice Suburban negru. Fiecare pas 
durea, o abandonam pe mama. Nu puteam să nu mă gândesc că 
eșuasem și că mama plătise pentru asta cu viaţa ei, indiferent cât de 
mult încercase să mă convingă că nu era așa. lar în clipa aceea o 
lăsam în urmă. Pentru totdeauna. Dar mi-am forțat picioarele să se 
miște și nu mi-am permis să privesc înapoi. Singura modalitate de a- 
i onora amintirea era să îndeplinesc visul ei legat de mine. Dacă 
eram prinsă, tot ce sacrificase ar fi fost în zadar. Era singurul gând 
care mă făcea să merg, înainte și, deocamdată, era suficient. Dacă 
dorința mamei era să îl găsesc pe acel Richard Grady, atunci asta 
aveam să fac. Nu trebuia să ratez din nou. 


Aveam nevoie de un telefon, dar, înainte de toate, îmi trebuiau haine 
noi. De-a lungul drumului trecusem pe lângă un grup de oameni 


fără adăpost, pe un petic de iarbă. Am refăcut drumul, până am dat 
de ei. S-au întors să se uite la mine, de pe păturile lor murdare, unde 
stăteau îngrămădiţi de frig. Câteva fețe erau impasibile, altele 
curioase. Am studiat grupul, înainte să găsesc o femeie mai în vârstă, 
care avea măsuri apropiate de ale mele și care purta un hanorac cu 


glugă. 
— Hei! am zis și am arătat spre ea. 


Am scotocit prin pantof și am scos două bancnote de douăzeci și una 
de zece. 


-Îți dau cincizeci de dolari pentru hainele tale. Și poți să le iei pe ale 
mele. 


M-am uitat în jos. Pe partea din față a cămășii mele erau câteva pete 
roșii. Sângele mamei. Am simțit din nou un nod în gât, iar în minte 
mi-a apărut figura ei. Faţa ei palidă și inertă, cu ochii albaștri închiși 
pentru totdeauna. Cum credea că o să reușesc, cum? Degetele mele 
s-au prins de pandantivul din smarald, care până de curând fusese la 
gâtul ei. Mi-o imaginam pe mama făcând la fel și, cumva, răcoarea 
pietrei m-a calmat. 


-Cămașa e un pic pătată, dar... 


Nici măcar nu am apucat să termin, că femeia s-a ridicat și a început 
să-și descheie hanoracul bej murdar. Privirea ei se lipise de banii din 
mâna mea, de parcă erau salvarea ei. 


-Mai ai bani, fetițo? 


Un bărbat cam la treizeci de ani s-a strecurat spre mine. Avea dinți 
stricati, degetele îi tremurau și îi erau pătate de nicotină. l-am prins 


mâna exact când se întindea după bani și i-am strâns-o suficient de 
tare încât să-i dau de înţeles că nu glumeam, dar nu atât de tare încât 
să-i fac rău. 


-Banii nu sunt pentru tine. 


Nici măcar nu m-am sinchisit să mă uit la el. A suspinat de durere, 
iar când i-am dat drumul s-a întors la locul lui. Ceilalţi din jur au 
mormăit, dar niciunul nu s-a apropiat. Bun. Nu aveam timp sau chef 
să mă apăr de o bandă de dependenți. Femeia mi-a împins haina ei. 
În față avea o pată maro și mirosea a transpiraţie veche. Totuși, în 
clipa aceea, opțiunile mele erau limitate, iar gluga îmi era de folos. 
Fiecare detaliu mă ducea mai aproape de scopul meu- de scopul 
mamei. 


M-am întors cu spatele, să mă schimb, sigură că aș auzi dacă cineva 
ar încerca să se apropie. Cămașa era lungă, îmi atârna până spre 
genunchi, așa că mi-am dat jos și pantalonii, în timp ce ea s-a 
dezbrăcat de ai ei, o pereche de blugi negri rupti. Nu miroseau mai 
bine decât cămașa; de fapt, miroseau mai rău. Am strâns din dinți și 
m-am îmbrăcat cu ei. Androizii nu își puteau permite să fie 
mofturoși. Pantalonii îmi atârnau pe coapse, chiar și după ce îi 
încheiasem, dar stăteau pe mine. Bun și așa. Mi-am tras pe cap gluga 
și mi-am băgat sub ea tot părul. De la distanţă, puteam fi luată și 
drept băiat. 


- Uite, am zis și i-am întins femeii banii. 


Mi-a oferit un zâmbet larg, care i-a încrețit fața și a lăsat să se vadă că 
îi lipseau doi dinţi, dar n-a scos o vorbă. Doar a apucat banii și, într-o 
clipă, i-a îndesat sub noua ei cămașă, de parcă se temea că aș putea 
să mă răzgândesc. 


Am privit peste umăr, am văzut că soarele răsărea încet și strălucea 
peste Potomac. Chiar îmi doream să mă răzgândesc, dar asta nu avea 
nicio legătură cu banii. Când m-am întors să plec, m-am oprit lângă 
tipul care încercase să stoarcă bani de la mine și care încă mă privea 
circumspect. 


-Uite, am zis și i-am pus zece dolari în mână. Data viitoare cere. 
Aveam sentimentul că mama ar fi fost de acord cu mine. 


Apoi, am plecat cu pași repezi, cu mâinile în buzunare și cu capul 
plecat. M-am îndreptat spre oraș. La distanţă de o stradă, am găsit o 
bicicletă roșie legată cu un lanţ lângă o clădire. Am rostit o scuză 
mentală față de proprietar, am răsucit lacătul până s-a rupt și m-am 
urcat pe ea. Trebuia să mă grăbesc. În plus, m-am gândit că nu le-ar 
fi trecut prin cap să caute pe cineva pe bicicletă. 


Am pedalat pe străzi cu capul în jos, dar cu ochii în căutarea oricărui 
Suburban negru sau a vreunei mașini în care ocupanții ei să pară un 
pic prea interesaţi de pasagerii altor mașini. După câteva străzi, m- 
am oprit la un magazin. Când mâna mea a atins ușa, mi-am amintit 
de ultimul magazin în care fusesem, nu cu foarte mult timp în urmă, 
lângă motel. Atunci, mama era încă în viață. Am simţit un junghi în 
stomac, urmat de o amorțeală ciudată, aproape plăcută. Apoi, am 
intrat repede să cumpăr o cartelă preplătită și un suc- la fel, pentru 
efectul de camuflaj. După ce am plătit, m-am dus spre telefonul 
public de afară. În depărtare se înălța Lincoln Memorial, cu 
coloanele lui albe și cu acoperișul dreptunghiular, impunător și 
puternic. Abraham Lincoln, cel care a abolit sclavia. Abraham 
Lincoln, omorât pentru ideile lui. M-am uitat în jur, după vreun 
urmăritor. 


Nicio amenințare detectată. 


M-am întors spre telefon, am ridicat receptorul și am format 
numărul. Apoi am strâns receptorul, de parcă era singurul lucru care 
mă ţinea în picioare. După ce a sunat de trei ori, a răspuns. 


— Alo? 
— Hunter? 
— Mila? Tu ești? 


Am închis ochii și am strâns receptorul mai tare. Era incredibil cât de 
mult îmi lipsise sunetul vocii lui răgușite. Indiferent de calitate, 
amintirile nu se comparau cu ceva real. 


-Eu sunt. Ascultă, nu am prea mult timp, dar... am nevoie de 
ajutorul tău. 


Mi-am strâns buzele. Dacă refuza... Aveam să fiu pe cont propriu. 
Teama aceea abia a apucat să se manifeste, înainte ca răspunsul lui 
rapid să o risipească. 


— Bineînţeles că te ajut... ce s-a întâmplat? Eşti bine? 


Trupul rănit și flasc al mamei mi-a revenit în minte. Mi-am mușcat 
buza și am privit spre monument, la păsările micuţe care se adunau 
pe lângă el, de parcă era o zi ca oricare alta. Nimic nu era în regulă, 
nu pentru mine... dar realitatea mea nu era a lor. Poate că era așa 
cum zisese mama. Nimeni nu putea să perceapă viața prin ochii 
altcuiva. Nici eu, nici ei. Poate că nu eram atât de diferite, la urma 
urmei. 


- Mila? 

-Nu, am zis încet. Nu sunt bine. 
O pauză. 

-Unde ești? 


Hunter era singura persoană care îmi rămăsese și în care puteam să 
am încredere, în afară de Lucas... dar să-l contactez pe Lucas era 
imposibil. Și nu voiam să trec prin asta singură. Să trăiesc singură nu 
ar fi fost viață cu adevărat. În plus, o nouă frică începuse să crească 
în mine, încă de când lăsasem apele râului Potomac să o ia pe mama. 
Dacă pierdeam contactul cu toți oamenii pe care îi știam, cu oamenii 
la care tineam, nu aș fi pierdut și acele aspecte care mă făceau mai 
mult om și mai puțin robot? Aveam nevoie de Hunter. Dar el merita 
să poată alege. 


-Eşti sigur că vrei să știi? Nu am timp să-ți explic acum, dar... mă 
urmăresc niște oameni. Oameni răi. 


Mi-am imaginat-o din nou pe mama, roșul care se întindea pe 
cămașa ei... și am simțit cum mi se umezesc ochii. Pentru mama, 
oamenii aceia se dovediseră fatali. 


— Da, vreau să știu. Lasă-mă să te ajut. 


- Mulţumesc. Mama... a murit. Am să-ți spun câteva lucruri, dar nu 
pot la telefon și nu pot să mă întorc în Clearwater. Dar am nevoie să 


mă ajute cineva să găsesc niște informații despre un bărbat pe nume 
Richard Grady. 


Nici măcar nu a ezitat. 


-Nu-ti face griji, Mila. Vin eu la tine. 
-Vii la mine? Dar părinții tăi... 


-Sunt atât de ocupați că nici nu le-ar putea păsa mai puțin. Am 
călătorit singur de o grămadă de ori. In plus, am optsprezece ani. Nu 
am nevoie de acordul lor. Doar spune-mi unde. 


Oh, Doamne! Cu sunetul dulce al vocii lui și cu nerăbdarea de a mă 
ajuta, avea să mă transforme într-o plângăcioasă. Și nu voiam să 
plâng. Nu din nou. Am răsucit cablul din metal. Acum, că venise acel 
moment, nu eram sigură că puteam să o fac. Dacă simpla întâlnire cu 
mine îl punea în pericol? Am răsucit și mai mult cablul. Era egoist 
din partea mea, știam. Totuși... Mama nu ar fi vrut să fiu singură. 


- Mila... spune-mi. Te rog. 


Ar fi trebuit să spun nu. Ar fi trebuit, dar ușurarea pe care o simțeam 
era prea puternică să îi rezist. Fără mama și fără Lucas, Hunter chiar 
era singura persoană la care puteam să apelez pentru ajutor. În plus, 
nu aveam cum să neg faptul că îmi doream să revăd acel zâmbet al 
lui. Chiar și numai pentru scurt timp. În mintea mea, s-a derulat una 
dintre amintirile implantate, o vacanţă falsă, care mereu îmi păruse 
foarte idilică. 


-OK, hai să ne vedem în Virginia Beach peste două zile. O să te sun 
când ajung acolo, să îți dau mai multe detalii. 


Virginia Beach. Un val de nostalgie m-a inundat. Probabil că 
niciodată nu voi mai vizita plaja aceea cu mama, în realitate, dar 
dacă îmi voi vâri degetele în nisip, voi asculta valurile și voi privi 


lumea de pe trotuarele din amintirea mea falsă, poate că voi reuși să 
mă simt mai aproape de ea. Cumva. 


In depărtare, s-a auzit o sirenă. 
-Trebuie să plec. Și... Hunter, mulțumesc. 


Am pus receptorul jos înainte să aud răspunsul lui și m-am îndreptat 
spre bicicletă. Da, Virginia Beach s-ar putea să fie locul perfect. Tot ce 
trebuia să fac era să mă asigur că aveam să ajung acolo întreagă. 


CAPITOLUL 40 


Mi se părea că ospătărița avea ceva ciudat. Cu părul ei lung, de 
culoarea castanei, legat într-o coadă de cal, ochi albaștri mari și 
trăsături perfect simetrice, putea fi model. M-am întrebat ce o făcuse 
să aleagă un job de ospătar în acea cafenea mizeră, să servească 
părinţi arşi de soare și copii care țipau și să spele vase. Mă întrebam 
dacă avea idee cât o invidiam. Avea libertatea de a face orice dorea, 
de a fi oricine voia să fie. Plănuiam să am același gen de libertate. În 
curând. 


Strigătul unui bărbat a răsunat de undeva de pe trotuar, iar eu am 
înțepenit pe scaunul din lemn. M-am uitat pe geam și, mai repede ca 
oricând, au intervenit funcțiile mele de android. 


Tintă: localizată. 


O imagine cu zoom a unui bărbat scund, cu burtă, cu o pălărie cu 
boruri largi a apărut în faţa mea. L-am privit cum strigă din nou la 
doi copii care erau pe plajă și alergau spre valuri, îmbrăcați. 


Nicio amenințare detectată. 


Dacă învățasem ceva din toate cele întâmplate era că nu mă ajuta cu 
nimic dacă mă împotriveam capacităților mele. Era mai bine să le 
accept, pur și simplu. Făceau ca totul să fie mai ușor. Uneori, mă 
întrebam dacă nu ar fi fost mai bine să nu fi fost atât de umană. 
Mâinile mele s-au dus spre pandantivul de la gât. Niciodată nu 
înțelesesem de ce o piatră norocoasă falsă însemnase atât de mult 
pentru ea, dar își dorise să o iau eu și mă bucuram pentru asta. Era 
singura amintire fizică a ei și, cu toate că logica mea de android se 
împotrivea atașării de un obiect intim, piatra aceea îmi oferea o 
oarecare senzație de liniște. Mă usturau ochii, așa că m-am uitat 
afară, unde soarele strălucea, și am refuzat să cedez. Ferestrele mari 
și deschise ale cafenelei îmi permiteau să simt mirosul de sare și de 
pește. Pescărușii țipau, oceanul vălurea și peste tot se auzea 
zumzetul turiștilor. 


Mă jucam cu cartofii reci din farfurie, în timp ce beam din paharul cu 
suc, pe care ospătărița îl umpluse deja de două ori. Făceam asta de 
prea mult timp și probabil că trebuia să mai comand ceva, să justific 
separeul pe care îl ocupam. Era prima dată când încercam să mănânc 
ceva, de când scăpasem de Holland... îmi părea ridicol să arunc cu 
banii pe o mâncare de care, de fapt, nu aveam nevoie. În plus, 
apetitul meu programat părea să răspundă stării mele emoționale, 
pentru că era inexistent. Și, cum trecuse atâta timp de când nu mai 
mâncasem, întregul proces îmi părea... inutil. 


M-a îmboldit o senzaţie de neliniște, ca atunci când comandasem 
prima dată și constatasem că nu prea voiam nimic. De parcă atunci 
când încetasem să mai fac lucruri omenești se evaporase din mine și 
umanitatea. Mi-am spus că era o prostie. 


La câteva mese mai încolo, ospătărița mea interacționa cu un alt 
grup de clienți. Am urmărit felul în care îi râdea unui copil 
neastâmpărat. Nu făcuse decât să fie prietenoasă, îmi zâmbise mereu 
și îmi spusese să îi fac semn dacă aveam nevoie de ceva. Probabil că 
avea o viață minunată, în afara jobului, de era atât de veselă. M-am 
uitat din nou pe geam, fără să mă aștept să văd pe cineva cunoscut. 
Probabil că el se hotărâse să nu vină. Nu puteam să îl învinovăţesc. 
Cine în toate minţile ar fi zburat din Minnesota până în Virginia 
Beach să se întâlnească cu o fată pe care o cunoscuse doar pentru 
câteva zile? O fată care recunoscuse că timpul petrecut cu ea era 
periculos. 


Cu sau fără el, scăpasem de Holland, de Trei, de Vita Obscura, dacă 
într-adevăr exista, și dădusem de acel Richard Grady, oricine era el. 
Avea să îmi spună ce știa, după care aveam de gând să îmi văd de 
viață. Eu chiar speram ca viața mea să fie alături de el. Dar șansele 
nu erau prea mari. 


M-am aplecat să-mi şterg câteva fire de nisip de pe piciorul încălțat 
cu șlapi. Când m-am ridicat, l-am văzut. Venea pe trotuar, cu părul la 
fel de lung și de ondulat cum îl știam, cu mâinile îndesate în 
buzunarele hanoracului verde și cu picioarele acoperite de pantalonii 
cargo. Când a ajuns la ușă, a ezitat și s-a uitat peste umăr. Pentru o 
clipă, am crezut că se va întoarce și va pleca. Respirația mea a luat-o 
la goană. Îmi doream să îl strig, dar în loc de asta am rămas acolo 
tăcută, lângă paharul meu cu suc, de parcă era singura mea salvare. 
Trebuia să hotărască singur, până la capăt. Și nici nu puteam să îl 
învinovățesc pentru că avea îndoieli. Probabil că se întreba ce naiba 
se întâmpla. În ce fel de belele reușisem să intru. Apoi, s-a uitat în 
cafenea, iar mâna lui a tras de ușă. 


Intenționasem să fiu rezervată, să nu îl sperii imediat ce intră, 
asaltându-l cu o sută douăzeci de livre de entuziasm emotiv de 
android. Dar, cumva, m-am trezit în picioare, m-am desprins de 
masă și, până să ajungă la mine, alergam spre el. M-am oprit chiar 
înaintea lui, când, brusc, mi-am dat seama ce făceam și că toată 
lumea se uita la noi și, Dumnezeule, probabil că el se aștepta la o 
strângere de mână, iar eu eram gata să-l dărâm. Dar apoi și-a deschis 
brațele și am zburat în ele. Mă rog, cu grijă. Să îl dărâm pe băiatul 
viselor mele cu forța a trei fundași, cum obișnuia să spună Kaylee, 
probabil că nu era cea mai bună metodă pentru a face impresie bună. 


-Ai reușit, am șoptit la gâtul lui, inspirând parfumul familiar. 


Deodată, neliniștea mea de mai devreme, cu privire la dispariția 
aspectelor mele umane, mi s-a părut mai stupidă ca niciodată. M-a 
strâns tare. 


— Incă îmi mai datorezi o întâlnire, mai ţii minte? 


Am râs privindu-l cum stătea în mijlocul cafenelei, iar eu îl 
îmbrățișam de parcă viața mea depindea de asta. Și poate că așa și 
era. Acum, că era acolo, simțeam că motivele acelei întâlniri 
improvizate puteau să mai aștepte. 


Poate chiar pentru totdeauna. 


MULȚUMIRI 


Sfinte Sisoe — am scris o carte! Dar n-am scris-o singură. Scrisul poate 
părea uneori o ocupație incredibil de solitară, așa că e nevoie de mult 
ajutor și de sprijin (și să faci analize ca să-ţi verifici sănătatea 
mintală!) pentru ca o carte să devină realitate. Din fericire, am avut 
noroc și sunt înconjurată de cei mai săritori oameni de pe planetă. 


Mulţumirile mele se îndreaptă spre: 


Kathleen Peacock, Lindsey Culli, Rachael Allen, Kara Taylor, 
Stephanie Kuehn, Sarah Harian, Vahini Nadoo, Elyse Regan și toţi cei 
de la YAWN, care m-au asigurat, în diverse momente, că nu scriu 
tâmpenii; 


Incredibilii scriitori de la LB, WN și Hopefuls, cărora le mulțumesc 
că m-au ascultat, m-au ajutat să nu-mi pierd minţile (și, credeți-mă, 
știu foarte bine ce greu e!). Și spre voi, cei de la Apocalypse, Lucky și 
Class, cărora vă mulțumesc și pe care vă iubesc!; 


Prietena mea, scriitoarea Kathleen Peacock, sufletul frumuseții și 
sufletul distracție YouTube, căreia îi datorez mulțumiri speciale; 


The Absolute Write, care mi-a arătat cum să devin o scriitoare 
serioasă, și cei de la Purgies, care m-au sprijinit tot timpul; 


Așa-numita gașcă de scriitori SoCal — știți cine sunteți și datorită 
vouă sunt mândră că sunt unul dintre autorii din zonă. (Și la mai 
multe. Mese de prânz. Zic și eu.); 


Comunitatea Young Adult — scriitori, blogeri și toți ceilalți. Știu că 
trecem cu toții prin momente bune și rele, dar una peste alta, cred că 
facem parte din ceva extraordinar; 


Minunata echipă de la HarperCollins și Katherine Tegen Books, care 
au făcut totul posibil: Claudia Gabel, extraordinar redactor care mi-a 
editat cartea (fără tine, Mila n-ar fi existat), Melissa Miller, Katherine 
Tegen și Katie Bignell de la Editorial, Amy Ryan și Erin Fitzsimmons 
de la Artă, Sarah Hoy și Benjamin Delacour, care nu sunt de fapt de 
la Harper, dar care au contribuit la copertă (Uau! Coperta!), Renée 
Cafiero de la Producţie, Lauren Flower și Megan Sugrue de la 
Marketing, Casey McIntyre de la Publicitate. Le mulțumesc și 
tuturor oamenilor extraordinari de la Harper pe care i-am cunoscut 
la ALA și Comic Con, care m-au făcut să mă simt minunat, și absolut 
tuturor celor de la Harper care m-au ajutat într-un fel sau altul, mult 
sau puțin, cu Mila 2.0. Nu sunt în stare nici măcar să încep a vă 
spune cât de mult înseamnă pentru mine faptul că această carte v-a 
stârnit entuziasmul; 


Taylor Martindale, prietena mea / majoreta mea / agenta mea 
extraordinară, care a suportat cu o nemaipomenită delicateţe toate 
capriciile și neliniștile mele. Le datorez mulțumiri, de asemenea, 
celor de la SDLA și Full Circle Literary Agency; 


Kat Post, care mi-a făcut fotografia de autor relaxat și m-a ajutat 
stând cu micuţii mei iubiți când eu simțeam nevoia să evadez câteva 
ore ca să pot scrie; 


Prietenii mei care nu sunt scriitori, pentru sprijinul lor și pentru 
infinita răbdare cu care mi-au ascultat toată trăncăneala despre carte 
în ultimul an. Ca să nu mai zic de babysitting-ul de urgenţă!; 


Tom Wyatt, care mi-a clarificat un drum și căruia îi adresez 
mulțumiri speciale; 


Mama mea, pentru că datorită ei sunt dependentă de cărți și mai ales 
de literatura pentru tineri. Îi mulțumesc întregii mele familii din 
Colorado, pentru sprijinul ei necondiționat și pentru că m-a ajutat cu 
copiii (deși aștept mai departe Turnul de Fildeș) și mulțumiri 
speciale și pentru Jerhound, care a venit la CA, cu avionul sau cu 
mașina, ori de câte ori am avut nevoie. Mulţumiri și familiei din 
Chicago pentru entuziasm și lui Dawn, care m-a lăsat să-mi fac în 
casă o peșteră în care să scriu; 


(La fel, mulțumiri pentru San Marcos Starbucks, Boudin și Panera, 
care m-au lăsat să scriu fără să mă transform într-un om al pustiei); 


Shani și ceilalți; 


Finley și Connor, care au înțeles (câteodată) că mami are nevoie de 
un timp în care să scrie, deși ar prefera să joace MineCraft și Ponies 
24/7; le mulțumesc și pentru că au umplut casa cu hohote de râs (și 
cu câte un țipăt, dar acum să lăsăm asta); 


Scott. Iti mulțumesc că ai înțeles extrem de bine copiii, că mi-ai dat 
frumușel papucii când aveam treburi de terminat până la o anumită 


oră, că nu te-ai plâns niciodată și ai avut încredere mereu. Sprijinul 
tău contează enorm și, doar ca să știi, casele curate sunt 
supraestimate. 


Nu în ultimul rând, îti mulțumesc ţie, cititorule, minunatule cititor, 
că ai luat cartea mea, fiindcă poveștile nu prea au haz dacă nu le 
împarți cu cineva. 


